
1. fejezet " Egy éjszaka a szfinx társaságában 


Az utolsó éhes turista is hazament; az utolsó fekete ruhás idegenvezető is 
már ezredszer eldarálta ugyanazt a felszínes fecsegést az ősi föld idegen 
látogatói előtt; a fáradt szamarak, kimerült vicsorgó tevék is hazaszállították 
aznap már utolsó utasaikat. 

Felejthetetlen, földöntúli szépségű pillanat, amikor az alkony leszáll az 
egyiptomi tájra. Minden színné változik át és a legélesebb ellentétek 
bontakoznak ki az égbolt és a föld között. 

Magányosan ültem a puha, sárga homokon, az ugrásra készülő szfinx 
hatalmas, királyi alakja előtt, kissé oldalvást, és lenyűgözött tekintettel 
bámultam az éteri színek csodálatos játékát, amint gyorsan felcsillannak és 
ugyanolyan gyorsan el is tűnnek, amikor a lenyugvó nap már nem borítja be 
Egyiptomot aranyos varázslatával. Ki ne érezné magát a Paradicsomban, 
amikor megérinti az afrikai napnyugta gyönyörű, rejtelmes izzása? Amíg az 
emberek egészen el nem durvulnak és szellemük teljesen el nem tompul, 
mindaddig szeretni fogják az Élet Atyját, a Napot, amely mindezt lehetővé 
teszi kivételes varázslatával. Nem voltak bolondok azok a régiek, akik Rat, 
a Nagy Világosságot tisztelték, majd istenként szívükbe fogadták. 

Először csak alacsonyan áll az égen, valami csodálatos lángolással izzó 
vörösre festve az egész eget - ez a vörösség olyan, mint az izzó parázsé. 
Aztán a szín elhalványul és valami lágy, rózsaszínű koralltónus terjeszkedik 
szét a látóhatár fölött. Majd még halványabbá válik, míg végre - akárcsak a 
szivárvány színei - rózsaszíntől zöldig és vörösig mindenféle árnyalatban 
játszva búcsúzik e földi világtól. Legvégül pedig szürkés opálszerűvé válik, 
amint az alkonyát gyorsan leereszkedik a tájra. A lélegzetelállító színek 
eltűnnek a kihunyó, nagy kerek fényforrással egyetemben. 

És ebben az opálszínű háttérben láttam a szfinxet, amint magára kezdte 
ölteni az éjszaka színeit - az utolsó vörös sugarak visszfénye már nem 
tükröződött többé vonások nélküli arcán. 

Ott emelkedett a mindenütt jelenvaló homokból ez a hatalmas arc, a 
lomha testtel, amely a babonás beduinokban olyan félelmet ébreszt, hogy A 
Rémület Atyjának nevezték el és oly bámulattal tölti el a kétkedő utazókat, 
hogy hatalmas alakja minden korokban kérdéseket csalt azoknak ajkára, 
akik elképedve és első ízben pillantották meg. Ez a rejtélyes, 
természetellenes kombináció - oroszlán, emberi fejjel - ősidőktől fogva 


csapatostól vonzza a látogatókat. Rejtély ez az egyiptomiak számára is, és 
talány az egész világnak. Senki sem tudja, ki faragta és mikor - a 
legszakértőbb egyiptológusok is csak vaktában találgatják jelentését és 
történetét. 

A tűnő világosságban utolsó pillantásom megpihent a szfinx kőszemein, 
amelyek mozdulatlanul és nyugodtan bámulták, amint egymás után 
embermilliárdok jöttek, fürkészve figyelték, majd zavarodottan távoztak el; 
- amelyek rebbenés nélkül nézték végig, amint Atlantisz, az azóta elveszett 
világ, sötét embereit elborította a vizek mérhetetlen árja; - amelyek 
mosolygósan figyelték, hogy Mena, az első fáraó eltérítette útjából és új 
mederbe kényszerítette a Nílust, Egyiptom szeretett folyóját; - 

amelyek néma sajnálkozással figyelték Mózes komoly, tiszteletet 
parancsoló arcát, mikor a férfi végső búcsuzásul meghajolt előtte; - amelyek 
mozdulatlanul, bánatosan nézték az elpusztított és feldúlt ország 
szenvedését, amikor a vad Kambüszesz Perzsiából rátört Egyiptomra; 
amelyek elbűvölten, de némi megvetéssel nézték, ahogy a gőgös, 
selymekbe burkolt Kleopátra partra szállott aranyozott orrú, bíborvitorlás és 
ezüstevezős gályájáról; - amelyek örömmel üdvözölték vándorútján az ifjú 
Jézust, aki itt kereste a keleti bölcsességet és előkészült arra az órára, 
amikor Atyja isteni üzenetével, a szeretet és az irgalom küldetésével a 
nyilvánosság elé léphet; - amelyek csendes jóindulattal figyelték a Szaladin 
nevű vitéz, nagylelkű és tudós fiatal nemest, aki félholdas, zöld lobogós 
lándzsáját előreszegve vágtatott el, hogy egy napon Egyiptom szultánjává 
legyen; - amelyek figyelmeztetően fogadták Napóleont, Európa sorsának 
eszközét, kiteljesítőjét annak a sorsnak, amely nevét magasabbra helyezi 
majd minden más névnél, de amelynek előírása szerint végül majd magába 
roskadva fog ott állni a Bellerophon sima deszkáin; - amelyek kissé 
melankolikusan nézték, hogy az egész világ figyelme e felé az ország felé 
fordul, amikor feltárják a büszke fáraók egyikének sírját s a múmiává vált 
holttest, meg a királyi ékítmények a modern kíváncsiság prédájává válnak. 

A szfinx kőszemei mindezt látták és még sok minden egyebet is. 

Most aztán - megvetve az embereket, köznapi és múló tevékenységükkel, 
közömbösen Egyiptom völgyén végtelen menetben átvonuló emberi öröm 
és szenvedés iránt, bölcsen tudva, hogy minden időbeli nagy esemény előre 
meg vagyon írva és elkerülhetetlen - hatalmas üregükből egyenesen az 
örökkévalóságba merednek bele. De az ember lelke mélyén érzi, hogy bár 


ezek a szemek mozdulatlanok, mégis áthatolnak az idő minden rétegén, 
egészen a világ kezdeteibe, az ismeretlen homályba. 

A szfinx most koromfeketévé vált és az ég is elveszítette ezüstszürke, 
opálos villódzását, amint a tökéletes és mindent elnyelő sötétség hatalmába 
kerítette a sivatagot. 

A szfinx azonban még mindig hatalmában tartott és valami rejtelmes 
magnetikus erővel kötötte le figyelmemet. Mert most megéreztem, hogy az 
éjszaka közeledtével végre saját birodalmába került. A sötét háttér a 
megfelelő környezet számára és a rejtelmes afrikai éjszakában tud csak 
igazán lélegezni. Ra és Hórusz, ízisz és Ozirisz és Egyiptom valamennyi 
eltűnt istene is éjszakánként szokott visszatérni. Elhatároztam tehát, hogy 
várok addig, míg a hold meg a csillagok megmutatják majd nekem az igazi 
szfinxet. Magányosan ültem és mégis, a sivatag mélységes egyedüllétében 
sem éreztem magamat elhagyatottnak és társtalannak. 

Az egyiptomi éjszakák furcsa módon különböznek az európai 
éjszakáktól. Itt az éj halkan száll le és valahogy rejtelmes módon láthatatlan 
szellemek nyüzsögnek benne, s mindent elborít valami mélységes kékség, 
amely varázslatosan hat a fogékony lélekre - míg az európai éj keményebb, 
brutálisabb, tényszerűbb és határozottabban sötét. 

Vagy századszor figyeltem meg ezt, amikor vidáman felbukkantak az 
első esti csillagok oly közelről és oly fényesen, ahogy Európában sohasem 
látjuk őket - amikor megjelent az égen a Hold egy keskeny szelete és maga 
az ég sötétkék bársonymennyezetté változott. 

És most úgy kezdtem látni a szfinxet, ahogy a turisták ritkán láthatják: 
először csak hatalmas sötét körvonalait, amelyeket élő 

sziklából faragtak ki, óriási méretekben - akkora, mint egy négyemeletes 
londoni ház -, amint mozdulatlanul fekszik a sivatagba vájt gödörben; majd 
ahogy egyik sugár a másik után megvilágította egyes részleteit, megláttam a 
régi ismerős figura ezüstös arcát és kinyújtott mancsait. Hirtelen Egyiptom 
megdöbbentő szimbólumává vált szememben, amelynek rejtelmes eredete a 
ködburkolta múltba vész. Ott hasal, mint egy magányos terelőkutya, 
őrködve a történelem előtti titkokon, elmerengve az atlantiszi világon, 
amelynek már neve is kitörlődött az emberiség laza emlékezetéből. Ez a 
hatalmas kőalkotás túl fog élni minden civilizációt, amit az emberi faj 
mostanáig felépített és mégis meg fogja őrizni legbelső lényegét. Ez a 
komoly és grandiózus arc semmit sem árul el, ezeket a hallgatag kőajkakat 


az örök Csend pecsételi, és ha van valami titkos üzenete a szfinxnek az 
emberiség számára, és ha a századok folyamán néhány kiválasztott 
keresőnek továbbította is ezt az üzenetet, csak halkan suttogta, mint ahogy a 
szabadkőműves jelszót suttogják a beavatott fülébe. 

Nem csoda, hogy a római Plinius azt írta a szfinxről, hogy "csodálatos 
műtárgy ez, amelynek legfőbb jellegzetessége a hallgatás, és ezért 
istenségnek tekintik a vidék népei." 

A szfinx számára az éjszaka adja meg a tökéletes keretet. Mögötte és 
kétoldalt az úgynevezett Holtak Városa terül el - olyan vidék, amelyen a szó 
szoros értelmében egymás hegyén-hátán vannak a sírok. Azon a sziklás 
fennsíkon, amely a szfinxtől délre, nyugatra és északra emelkedik ki a 
homokból, körös-körül sír sír mellé van vájva, hogy magába fogadja a 
királyi testeket, bebalzsamozott arisztokratákat és papi méltóságokat 
tartalmazó szarkofágokat. 

A napnyugati úttörők ösztönzését követve, hat esztendőn keresztül 
maguk az egyiptomiak is alapos és rendszeres kutatómunkát végeztek, hogy 
ennek a hatalmas nekropolisnak központi részét teljesen kiássák. 
Ezerszámra lapátolták a homoktömegek tonnáit, amelyek mindent 
elborítottak és így sikerült feltárniuk keskeny folyosókat, amelyeket valaha 
úgy vágtak a sziklákba, mint a lövészárkokat és amelyek keresztül-kasul 
vezetnek egyik sírbolttól a másikig. S fölfedeztek kövezett utakat, amelyek 
a piramisokat kötötték össze a hozzájuk tartozó templomokkal. 

Szegről-végre felkutatták az egész területet, belátogattak sírkamrákba, 
magánkriptákba, papi temetkezőhelyekre és tömegsírokba, amelyek 
méhkasszerűen állnak egymás hegyén-hátán. 

Valóban megérdemli a Halottak Városa nevet, mert alig néhány méternyi 
távolságban, de mintegy háromezer esztendőnyi időkülönbséggel két 
hatalmas temető keletkezett egymás fölött ezen a területen. A régi 
egyiptomiak mélyre ástak le a földbe, amikor el akarták rejteni halottaikat - 
az egyik sírbolt nem kevesebb, mint százkilencven lábnyira fekszik az 
ösvény szintje alatt. Jártam a IV. Dinasztia temetkezési termeiben, ahol 
ötezer éves kőszobrok - a halottak tökéletes másai - még mindig állnak, 
minden vonásuk még tiszta és fölismerhető. 

De alig lehet találni olyan sírboltot, ahol a súlyos szarkofágfedél már 
félre ne lett volna tolva és ahonnan el nem tűnt volna minden értéktárgy, 
minden darab drágaköves kincs, amikor az ásatások során rábukkantak a 


sírra. Csak a födeles korsókat - amelyek a mumifikált testek belső szerveit 
tartalmazzák - meg a kőszobrokat hagyták a helyükön. Már a régi 
Egyiptomban is voltak sírrablók és amikor a nép fellázadt a hanyatló és 
degenerált uralkodó kasztok ellen, zsákmányt és bosszút lihegve, 
elsősorban ezt a hatalmas temetkezőhelyet túrták fel, ahol magas 
méltóságok abban a megtiszteltetésben részesültek, hogy azoknak a 
királyoknak a múmiái mellett fekhettek, akiket életükben szolgáltak. 

Az a néhány múmia, amely saját fajtájának rabló dühe elől megmenekült, 
békében pihent egy ideig, amíg aztán görögök, rómaiak és arabok fel nem 
ébresztették őket. Akik fölött pedig ennek az újabb veszedelemnek a vihara 
is elvonult, megint sokáig pihenhettek, egészen a múlt század első feléig, 
amikor azután a modern archeológusok kezdték feltúrni Egyiptom 
földjének mélyét, hogy megkeressék azt, amit a rablók otthagytak. Sajnálni 
kell ezeket a bebalzsamozott fáraókat és szegény királyi hercegeket, amiért 
sírjaikat megszentségtelenítették és kincseiket elorozták. 

Ha azután az ékszerek harácsolása és kutatása közben a rablók nem 
vagdalták darabokra magukat a múmiákat is, akkor se sokkal jobb sors 
jutott osztályrészül a múzeumokban, ahol most a tömeg bámulja őket és 
megjegyzéseket tesz rájuk. 

Ezen a szomorú vidéken - amely valamikor tele volt régen eltemetett 
holttestekkel - áll a magányos szfinx. Elnézte, ahogy a Halottak Városa 
közeli sírboltjait kirabolták a lázadó egyiptomiak és kifosztották a betörő 
arabok. Nem lehet csodálni, hogy Wallis Budge, a British Museum 
egyiptomi gyűjteményének hírneves őre végül is arra a végkövetkeztetésre 
jutott, hogy "a szfinxnek az volt a rendeltetése, hogy távol tartsa a körös- 
körül fekvő síroktól a gonosz szellemeket". És azon sem lehet csodálkozni, 
hogy IV. Thothmesz fáraó arra a tizennégy láb magas kőtömbre, amelyet a 
szfinx szügye alatt emeltetett, háromezer-négyszáz esztendővel ezelőtt a 
következő szavakat vésette: "Rejtélyes varázslat uralkodott ezen a 
környéken az idő kezdete óta, mert a szfinx jelképe Kheperának, a 
halhatatlanság istenének, a szellemek legnagyobbikának, annak a tiszteletre 
méltó lénynek, aki itt nyugszik. Memphis és az egész kerület lakói 
fölemelik kezüket, hogy imádkozzanak színe előtt". 

Az sem csodálatos, hogy a közeli Gizeh falucskában lakó beduinok sok 
legendát tudnak szellemekről és kísértetekről, amelyek éjszakán ként ott 
bolyongnak a szfinx körül, azon a területen, amelyet a földkerekség 


legkisértetiesebb helyének tartanak. Mert ez a régi temetkezési hely nem 
hasonlít a világ semmiféle modern temetőjére és az egyiptomiak azáltal, 
hogy kiváló embereik testét bebalzsamozták, szándékosan idézték elő azt, 
hogy ezeknek szelleme  megszámlálhatatlan esztendőkön keresztül 
érintkezésben maradjon a mi világunkkal. 

Igen, az éjszaka a legalkalmasabb idő arra, hogy szemügyre vegyük a 
szfinxet, mert még a legeltompultabb ember számára is közelebb fekvőnek 
tűnik a világ szelleme és érzékenyebbé válik az elme az eddig észre sem 
vett benyomások számára, amikor a mindenütt uralkodó sötétségben még a 
környező materiális világ kemény formái is kísérteties körvonalakká 
szelídülnek. Az éjszakai ég most bíborlilává változott és ez a rejtelmes szín 
éppen megfelelt célomnak. 

A csillagok egyre sokasodtak, míg végre egész rajokban lepték el az eget 
az elsötétült világ fölött. A hold is körös-körül megvilágította fényével a 
néma, kísérteties vidéket. 

Az elnyúló, hasaló oroszlántest még láthatóbbá vált a téglalap alakú 
sziklatalapzaton. Rejtélyes feje kissé tisztábban kivehetőbbé vált. Túl rajta 
és mögötte is, a kis fennsík észrevétlenül belefolyt a pusztaságba, amely 
körös-körül terpeszkedett a távolba, amíg csak el nem nyelte a sötétség. 

Megbámultam a széles, parókaszerű fejdísz kecses lebenyeit, amelyeknek 
körvonalai most halványan láthatókká váltak. Ez a királyi fejdísz adja a 
szfinxnek nagyszerű fenségét és különös ismertetőjelét - az uralkodásnak és 
a hatalomnak ez az uraeus-szimbóluma változatlanul maradt minden 
korokon keresztül. A szfinx alakja gyakran jelenik meg hieroglifa- 
írásokban, ahol is az Ország Urát, a hatalmas fáraót jelenti; egy régi legenda 
pedig éppenséggel az állítja, hogy ez a kőszobor egy Armais nevű uralkodó 
sírját rejti magában. Mariette, a kairói Egyiptomi Múzeum francia 
archeológusa és igazgatója annyira komolyan vette ezt a mondást, hogy 
elhatározta: át fogja kutatni a szfinx alatt a sziklatalapzatot. 

- Nem lehetetlen - mondotta egy tudós társaság ülésén -, hogy a szörny 
testének belsejében van valahol valami kripta vagy barlang, vagy föld alatti 
kápolna, ami sírkamra lehetett. 

De alighogy a terv megfogamzott benne, a halál az ő ajtaján is 
bekopogtatott és jómaga is sírba került. Azóta aztán senki sem kísérelte 
meg, hogy feltúrja a szfinxet körülvevő köőfennsikot vagy azt a 
sziklatalapzatot, amelyen a szörny nyugszik. Amikor ezt a dolgot 


meghánytam-vetettem Szelim Hasszán professzorral, akit az egyiptomi 
hatóságok a Holtak Városának ásatásaival bíztak meg, és megkérdeztem 
tőle, vajon lehetségesnek tartja-e, hogy a szfinx alatt még felfedezetlen 
kamrák lehetnének, ezzel a nyomatékos és végleges válasszal hárított el 
minden további kételyt: 

- A szfinx maga is tömör sziklából van kifaragva. Alatta sem lehet semmi 
más, mint tömör szikla! 

Azzal a tisztelettel hallgattam, amit a professzor teljes mértékben 
kiérdemelt - de sem elfogadni, sem megcáfolni nem tudtam tételét, így tehát 
továbbra is eldöntetlen maradt számomra a probléma. Az Armais név 
erősen hasonlít Harmachiszra, a Napisten nevére, akit - megint egy másik 
legenda szerint - a szfinx megszemélyesít. Nagyon könnyen lehetséges, 
hogy csakugyan nincs alatta semmiféle temetkezőhely és az idők végtelen 
folyamán ez a két legenda csak valahogy összekeveredett. De 
sziklakamrákat más célokból is lehet vágni és a korai egyiptomiak 
különböző alkalmakkor ezt meg is tették. Hiszen csak meg kell nézni 
azokat a föld alatti helyiségeket, amelyekben titkos és csak beavatottak 
számára hozzáférhető vallásos szertartásokat végeztek. És vannak régi és 
csökönyös kaldeus, görög, római, sőt arab forrású legendák is, amelyek 
tudnak bizonyos föld alatti folyosóról és teremről, amelyen keresztül a 
papok a Nagy Piramis és a szfinx között közlekedtek. Lehetséges, hogy 
ezek a legendák lényegükben alaptalanok bár a haraszt általában nem zörög, 
ha nem fúj a szél - de tekintve, hogy az olyan nép, mint a korai 
egyiptomiak, akik annyira szerettek folyosót folyosóra halmozni tömör 
sziklákon keresztül és akik aztán előszeretettel elrejtették ezeknek a 
folyosóknak a bejáratát - nincs olyan egyiptomi, aki nyugodt lelkiismerettel 
mutathatna le a földre, mondván, hogy itt emberi vakondok még nem fúrták 
magukat keresztül. Azok az ősi művészek, akik a mellső lábak közé 
illesztett Thothmesz-féle gránitlapot kifaragták, úgy mutatják be szfinxet, 
hogy az egy kocka alakú talapzaton pihen, amely maga egy épület, középen 
hatalmas bejárattal és mindenféle belső díszít téssel. Talán valami ősi és 
azóta már elfelejtett legendára alapították tudásukat, amikor ezt a képet 
adták? Vagy csakugyan volt valami kocka alakú templom belevágva a 
szikladombba és a szfinx mint valami óriás - ennek a sziklatemplomnak a 
tetején kuporgott? Egyszer majd megtudjuk. 


Azonfelül pedig az igazság az, hogy a szfinxet nem is tömör sziklából 
faragták ki. A szobrászok a rendelkezésükre álló szikladarab nyilván nem 
találták elég nagynak ahhoz, hogy a nekik adott tervrajz alapján a teljes 
alakot elkészíthessék, kénytelenek voltak kiegészíteni a domború hát egy 
részét, meg a negyvenöt láb hossz mancsokat valami különlegesen égetett 
téglával meg kifaragott kövekkel, hogy végre befejezhessék szörnyű 
munkájukat. Ez az utólagos toldás azután részben meglazult az emberek és 
az idő támadásai folytán, úgy, hogy néhány tégla kimozdult a helyéből és 
több kődarab végleg el is tűnt. 

Ekkor, száz esztendővel ezelőtt, érkezett meg Howard Vyse ezredes, aki 
katonai szolgálatából éppen hazatérőben volt India felől. Szueznél el kellett 
hagynia a hajót, hogy postakocsira szálljon, amelyet a régi Kelet-indiai 
Társaság tartott fenn abból a célból, hogy a tisztviselőit Kairóba, majd 
onnan a Földközi-tengerhez szállítsa, ahol újra hajóra szállhatnak. Egy ideig 
Kairóban lebzselt, miközben érdeklődését lekötötték a piramisok meg a 
szfinx, amelyeket többször meglátogatott. Majd tudomást szerezve az 
ősrégi legendákról, elhatározta, hogy megbizonyosodik felőlük. E célból 
beszerzett hosszú, vasból készült fúrórudakat, amelyek valamilyen 
vésőfélében végződtek és ezekkel átfúratta a szfinx vállát, hogy 
megbizonyosodjék, vajon belül üreges-e vagy sem. Az eredmény azonban 
kiábrándító volt. Huszonhét láb mélységre jutott a tömör sziklában és a 
munka nyomán támadt lyukak még ma is megvannak. Sajnos, Vyse 
idejében még csak az arc és a fej volt látható, magát a szörny testét azonban 
elképzelhetetlen mennyiségű homokréteg borította. A munka tehát csak a 
szobor negyedére terjedt ki, míg magáról a talapzatról természetesen szó 
sem lehetett. 

Az éjszaka lopva terpeszkedett - némán és nesztelenül, mint egy párduc - 
és csak néhány sivatagi sakál kísérteties, félig emberi vinnyogása jelezte az 
órák múlását. Ott ültünk mi ketten - a szfinx meg én - az afrikai csillagok 
tiszta fényében és az a láthatatlan kapcsolat, amely összehozott bennünket, 
egyre erősbödött. Ismeretségünk barátsággá vált, sőt mondhatnám, valami 
egészen különleges megértés támadt kettőnk között. 

Amikor először jöttem el hozzá, sok évvel ezelőtt, csöndes megvetéssel 
nézett el a fejem fölött. Ez óriás számára én is csak egy törpe halandó 
voltam, egyike azoknak a sürgölődő parányoknak, akik két lábonjárnak és 
önelégülten, furcsa vágyakkal és még furcsább gondolatokkal eltelve 


szaladgálnak a világban. Ő meg számomra úgy tűnt, mint valami komor 
jelképe annak az Igazságnak, amelyet az ember sohasem tud megtalálni - 
valami óriási halványnak, amelyet valami Ismeretlen tiszteletére emeltek és 
aki előtt leborulnak a hívők a sárga homokba anélkül, hogy feleletet 
kapnának, és kérdéseik válasz nélkül hangzanak el a semmiben. 

Világfájdalmasan és keserűen fordítottam hátat neki - s még cinikusabb 
és kétkedőbb maradtam, mint valaha. 

De az évek nem teltek el hiába. Az élet csak egy másik elnevezése a 
szellemi nevelésnek és a Láthatatlan Mester azóta egy-két fontos dologra 
megtanított. 

Megtanultam, hogy forgó földgömbünk nem minden ok nélkül száguld az 
űrben. 

Most már felszabadultabban tértem vissza a szfinxhez. És ahogy egymás 
mellett kuporogtunk a sötétben - ő hasalva a Líbiai-sivatag peremébe vágott 
mélyedésben, én magam alá húzott lábakkal, a homokon -, ismét 
eltöprengtem e kolosszus jelentőségének rejtélyén. 

Az egész világ ismeri a szfinx fényképét és mindenki számára ismerős 
megcsonkított arca. Csak azt nem tudja a világ, hogy miért és mikor 
faragták ki abból a tömör mészkőből, amely itt terpeszkedik a homok alatt, 
meg azt, hogy kinek a keze változtatta az iromba sziklát ilyen hatalmas 
méretű szoborrá. 

A régészeti tudomány mélyen hallgat és szégyenkezve fordítja el 
tekintetét, mert bizony sorjában vissza kellett vonnia mindazokat az 
elméleteket, amelyeket még néhány esztendő előtt is oly fennen 
hangoztatott. Most már nem mer megjelölni sem határozott nevet, sem 
pontos dátumot. Most már nem tulajdonítja többé a szfinxet sem Kephrén, 
se Kheopsz fáraóknak, mert tisztában van azzal, hogy a napvilágra került 
feliratok csak annyit bizonyítanak, hogy ez a szobor e királyok uralkodása 
idején is már létezett. 

A XVIII. Dinasztián túl a felfedezett papiruszokban semmiféle említés 
nem történik a szfinx létezéséről, a IV. Dinasztia előtt pedig semmiféle 
kőfelirat nem említi. Az őskori zsákmányra éhes ásatók találtak egy 
feliratot, amely a szfinxet mint olyan műemléket említi, amelynek eredete a 
végtelen időkbe vész és amelyet csak véletlenül találtak meg, miután a 
sivatag homokja teljesen elfedte és az emberek tökéletesen megfeledkeztek 
róla. 


Ez a felirat a IV Dinasztia korából való, tehát olyan fáraók idejéből, akik 
közel hatezer esztendővel ezelőtt uralkodtak Egyiptomban. És a szfinx már 
ezeknek az ősrégi királyoknak az idejében is elképzelhetetlenül öreg volt. 

Az éjszaka magával hozza az álmot - én azonban szilárd akarattal újra 
meg újra elhessegettem magamtól. Mégis, amikor az éjszakai töprengésben 
idáig jutottam, szemhéjaim akarom ellenére le-lecsukódtak és az agyam is 
kissé kábulttá vált. Két ellentétes erő küzdött most bennem. Az egyik az 
égő vágy, hogy folytassam az éjszakai virrasztást és tovább fürkésszem a 
világot és a szfinxet - a másik, hogy megadjam magam a test és a szellem 
fáradtságának és elpihenjek a körülölelő sötétség puha karjaiban. Végül is 
békét kötöttem velük azon az alapon, hogy szememet kissé nyitva tartottam 
- csak éppen alig láthatóan hunyorogva, míg agyam is éppen csak hogy 
ébren volt és gondolataim szabadjára eresztettem valami különös, színes 
álmodozásban. 

Egy ideig abban a félálomszerű kábultságban pihentem, amely olyankor 
lepi meg az embert, mikor a gondolkodást felfüggeszti. 

Nem tudom meddig maradtam így, de aztán elérkezett egy pillanat, 
amikor a színek eltűntek a szemem elől és helyüket egy nagy, nyílt síkság 
képe foglalta el. A tájat kísértetiesen világította meg valami ezüstös 
ragyogás, amely olyan volt, mint a telihold fénye. 

És körös-körül sötét alakok tolongtak, ide-oda sietve, egyesek fejükre 
helyezett kosarakban terhet cipeltek, mások föl-meg lemásztak valami 
törékenynek tűnő  állványzaton, amely egy hatalmas sziklának 
támaszkodott. Felügyelők is voltak közöttük, akik parancsokat adtak a 
munkásoknak, vagy figyelmesen nézték azokat az embereket, akik 
kalapáccsal és vésővel dolgoztak a sziklán és faragták az előre megállapított 
tervrajz szerint. A szakadatlan kopácsolás lármája betöltötte a levegőt. 

Ezeknek az embereknek az arca hosszúkás és kemény volt, bőrük 
vörösesbarna vagy szürkéssárga, a felső ajkuk pedig feltűnően megnyúlt. 

S mikor a munkájuk befejeződött, a kiugró sziklafal, íme, átváltozott egy 
hatalmas oroszlán testén nyugvó óriási emberi fejjé és az egész alak a 
fennsíkba vágott nagy mesterséges üreg mélyén pihent. Széles, nagyszerű 
lépcsőzet vezetett le az üregbe. 

És az alak különös fejdíszének tetején - amelynek széles lebenyei hátul a 
füleknél kétfelé elálltak - tömör aranyból vert korong nyugodott. 

A szfinx! 


Aztán az emberek eltűntek és a táj úgy elcsendesedett, mint egy 
elhagyatott sír. És ekkor megpillantottam a hatalmas tengert, amelynek vize 
bal kéz felé szegélyezte az egész partot, nem egészen egy mérföldnyire 
tőlem. Volt valami fenyegető ebben a csendben, amit nem értettem 
mindaddig, amíg az óceán közepéről valami mennydörgő hang nem ütötte 
meg a fülemet és akkor a föld megmozdult és megrengett alattam, 
fülsiketítő robajtól kísérve hatalmas szökőár emelkedett a levegőbe és 
zúdult egyenesen felénk - felém, meg a szfinx felé -, és elborított 
mindkettőnket. 

Az özönvíz! 

Aztán szünet következett - nem tudom, egy percig, vagy ezer esztendeig 
tartott-e -, s utána megint csak ott ültem a hatalmas szobor lábánál. 
Körülnéztem és nem láttam többé a tengert. A helyén csak félig kiszáradt, 
hatalmas mocsárvidéket láttam, amelyből itt-ott fehérlő mészdarabkák 
dugták ki a fejüket, ahogy a nap kiszárította a mocsarat. A nap pedig egyre 
égetőbben tűzött a vidék fölött, míg ezek a fehérlő foltok nagyobbodtak és 
sokasodtak. S a nap könyörtelenül zúdította égető sugarait, a nedvesség 
utolsó cseppjét is kiszárította a mocsarakból és mindent puha, száraz földdé 
változtatott, amely azután szép lassan halványsárgává égett. 

A sivatag! 

A szfinx még mindig elnézett a táj fölött - vastag, duzzadt és még 
megcsonkítatlan ajkának olyan formája volt, mintha éppen mosolyogni 
akarna nagy önelégültségében. Milyen tökéletesen beleillett ez a magányos 
alak az elhagyatott környezetbe! Mintha csak maga az Egyedülvalóság 
szelleme találta volna meg méltó megtestesülését ebben a nyugalmas 
kolosszusban. 

Így várakozott, amíg azután egy napon szélsodorta bárkák állapodtak 
meg a folyó torkolatánál. A bárkákból emberek léptek partra, akik aztán 
lassan közelebb merészkedtek, majd hő imádsággal leborultak előtte. 

Ettől a naptól kezdve a csend varázslata megtört, a közeli síkon 
lakóhelyek épültek és királyok jöttek papjaik kíséretében, hogy hódoljanak 
a sivatag magányos királya előtt. 

S amint megérkeztek - a látomásom megszakadt, mint ahogy a láng 
kialszik, amikor a kanócnak nincsen már olaja többé. 


2. fejezet " A sivatag őre 


Az égbolt még tele volt csillaggal, a növekvő hold még fényesen sütött le 
ránk, és a szfinx átszellemülten és méltóságteljesen fürdött az ezüstös 
sugarakban, amikor bal felé fordultam, arra, ahol a látomásomban a tengert 
láttam, amely dühös szörnyetegként támadt fel és felfalta a szárazföldet. 

Egy denevér, amely mozdulatlanságomtól megtévesztve az hitte, hogy 
magam is a táj egy része vagyok, szárnyával súrolta a fejemet, majd 
tovarepült, borzongó utálkozást keltve bennem. 

Nyilván valami feltárt föld alatti múmiasír mélyéről röppenhetett fel. 

Én pedig arra a nagy homoktengerre gondoltam, amely a Szahara 
sivatagon hullámzik, hárommillió négyzetmérföld területen és árad 
szakadatlanul, amíg el nem éri a hosszú, kopár mészkő hegyláncot, amely 
úgy emelkedik fel a talajból, mint valami rózsaszínű fal. 

Ezek a hegyek oltalmazzák Egyiptomot és védik a Nílus völgyét. A 
természet látszólag szántszándékkal emelte a líbiai hegyeket, hogy 
megmentsék Egyiptomot attól, hogy a sivatag homokja elborítsa. 

A veszély nagyon is fenyegető. Minden évben, úgy tavasz felé, szörnyű 
erejű ciklonok, a félelmetes Khamseenek üzennek hadat Afrika északi 
részének és vadul vágtatnak végig a kontinensen az atlanti partok irányából. 
És ahogy rohannak előre - mint zsákmányra és dicsőségre szomjas hadsereg 
-, sűrű porfelhőt sodornak magukkal. A száguldó porszemcsék céltudatos 
csapatai mindent megszállnak és az egész országot beborítják. Ahol nincs 
ellenállás terjeszkedésükkel szemben, ott teljessé válik a pusztulás az évek 
során - a sír tökéletes pusztulása -, mert maguk alá temetnek kunyhókat, 
házakat, emlékműveket, templomokat, sőt egész városokat. A sárga homok 
ilyenformán zsamokian és ellenállást nem tűrve uralkodik az ország fölött. 
Ezeknek a Khamseeneknek akkora erejük van, hogy az eget is elsötétítik, 
annyira, hogy még a nap is eltűnik a szem elől. A kavargó porfelhő - amely 
gyakran annyira átláthatatlan, mint az igazi londoni köd - sebesen száguld 
előre és közben egy része lerakódik mindenre, ami útjában áll, míg szép 
lassan teljesen belepi ezeket a tárgyakat. Láttam falusi embereket, akik a 
Líbiai-sivatag szélén az oázisok közelében laknak, hogy kénytelenek voltak 
elhagyni kunyhóikat és újra felépíteni őket valahol magasabban, a falakat 
ostromló ellenállhatatlan porhullámok miatt. Láttam egy magas, ősi 


templomot Felső-Egyiptomban, amelyet csak a minap ástak ki és amelyet 
addig a por egészen a tetejéig befödött. 

Visszapillantottam a szfinxre, hét lát széles szájának félig szenvedő, félig 
szomorú kifejezésére, amely még halványan kivehető volt a csillagok 
fényénél és amely most helyébe lépett annak a halvány mosolynak, amelyet 
a látomásban szereplő atlantiszi szfinx ajka körül láttam játszadozni. A 
félelmetes erejű pusztai szelek megviselték már az arcát, amelyet ezenfelül 
elfajzott emberek is eltorzítottak. 

A repülő homok időről időre nekiverődött - néha csak észrevétlenül, néha 
azonban viharos tombolással -, és csaknem teljesen eltemette. Eszembe 
jutott az a rejtélyes álom, amelyet IV. Thothmesz fáraó örökített meg 
elragadó hieroglifaírással azon a vörösgránit lapon, amely a szörny mancsai 
között emelkedik. Szóról szóra feltámadt emlékezetemben az a 
szenvedélyes panasz, amelyet az álomban eltemetett és elhagyatott szfinx 
hangoztat, amelyet nyakáig elborított a könyörtelen homok. 

"A sivatag homokja támadt reám - siránkozott a Szellem - és én teljesen 
belemerültem. Siess! Hordasd el felőlem a homokot, hogy megtudjam: 
csakugyan fiam vagy és segítőm!" 

Majd mikor felébredt Thothmesz, ezt mondta magában: "A város és a 
templom lakói idejönnek, hogy tiszteljék ezt az istent, de senki sem gondol 
arra, hogy képmását kiszabadítsa a homokból." 

A kőlap tetején lévő reliefszerű rajzok bemutatják a királyt, amint 
tömjént áldoz a szfinxnek, majd következik a történelem egyik 
legcsodálatosabb álmának és ugyancsak csodálatos következményeinek 
teljes leírása. A fiatal Thothmesz még hercegkorában barátai társaságában 
Gizeh közelében, a sivatag szélén vadászgatott. 

-Ott mulatott a déli úton - mondják a hieroglifák -, lövöldözve réz 
céltáblájára, vadászva oroszlánokra és a sivatag vadállataira, hajtva kocsiját, 
amelynek lovai gyorsabbak, mint a szél. 

Aztán déltájban fáradtan, a sporttól kimerülten leszállt lováról. 

Majd megebédelt és pihenni vágyott. Elküldte kíséretét, hogy nyugton 
alhasson. Előbb még az oltárnál elmondott egy imát az istenekhez, majd 
sátrába ment, hogy lepihenjen. 

Az álom súlya elnyomta a herceget abban az órában, amikor Ra fejére 
felteszik a koronát. És akkor meghallotta ennek a hatalmas istenségnek a 
tulajdon hangját, úgy, amint az Atya beszél fiához, mondván: 


"Valóban nézlek és látlak téged, fiam. Thothmesz, én vagyok a te atyád, 
Heru-Khut, aki neked szándékozom adni ezt a királyságot. 

Te fogod magasra emelni vörös koronáját és az ország teljes egészében a 
tiéd lészen. Az istenek diadémja fog csillogni a fejeden és neked adják majd 
Egyiptom eleségét és az idegen országok drága ajándékait!" 

Az álom azzal a sürgető felszólítással végződött, hogy az ifjú herceg ássa 
ki a szfinxet porsírjából, ha a megígért koronát el akarja nyerni. 

Thothmesz hűségesen teljesítette az álmában kapott parancsot, embereket 
állított munkába, hogy elhordják a homokot, amely teljesen megtöltötte a 
földmélyedést és szügyéig eltakarta a szfinxet. 

Heru-Khut, a "Felkelő Nap", a szfinx istensége vagy szelleme viszont a 
maga részéről hűségesen beváltotta ígéretét. Az ifjú herceg, előzve, IV. 
Thothmesz néven elnyerte a fáraók koronáját és seregeket vezényelt 
Egyiptomból, amelyek mindenütt győzelmet arattak, amerre csak jártak. 
Birodalma keleten Mezopotámiáig, délen a Nílus második núbiai vízeséséig 
terjedt, nyugaton leigázta Líbia beduinjait és szakállas etiópiaiak hozták 
neki a megjósolt drága ajándékokat. Uralkodása alatt Egyiptom rendkívül 
gazdag lett, a dolgozó paraszt és a lustálkodó herceg egyaránt sütkérezett a 
jómódban, a civilizáció és kultúra pedig úgy kivirágzott, ahogy még soha. 
Minden megjósolt dicsőség szó szerint valóra vált. 

És mindez nem mendemonda, hanem történelem, nem legenda, hanem 
valóságos tény, mert az egyiptomiak sokkal gondosabb feljegyzéseket 
készítettek, mint az ókor bármely más nemzete, főleg pedig feljegyzéseiket 
kemény kőbe vésték, ami tovább fog élni minden papírnál és pergamennél. 

De nem ez volt az egyetlen emberi próbálkozás a szfinx kiszabadítására. 

Az örökmozgó homok hétszer temette el a szfinxet - és hétszer ásták ki 
alóla. 

Hétszer csupán a történelmi időkben, mert hiszen már a történelem előtti 
korok embere is mélységes tiszteletben részesítette ezt a szobrot és nyilván 
áhítatos hódolattal védelmezte. 

Első ízben több mint ötezer esztendővel ezelőtt ásatta ki a IV. 

Dinasztia egyik fáraója, Kephrén, aki a Második  Piramist 
temetkezőhellyé alakíttatta, hogy ott helyezzék el gránitszarkofágját. . . Nem 
egészen kétezer esztendővel később történt azután újabb erőfeszítés a szfinx 
kiszabadítására - IV. 


Thothmesz, akinek emlékezetes álma parancsolta a feladat elvégzését. Ő 
még tovább ment és hogy megvédelmezze a homok későbbi támadásaitól, 
durva égetetlen téglafalat húzatott köréje védelemül. 

Még ma is láthatók egyes ilyen téglák, amelyek közül egyik-másik a 
király nevének bélyegzőjét viseli. De a homok megint csak beszivárgott és 
hatalmába kerítette a kőóriást és ezúttal egy idegen uralkodó Marcus 
Aurelius, a filozófus római császár volt az, aki rábukkant a nyakig 
eltemetett szfinxre és újra kiásatta. 

A mancsok meg a szügy alatti rész téglatoldása - miután ez nem 
kifaragott szikla volt, mint a test, meg a fej többi része - megrongálódott; a 
császár ezt is gondosan kijavíttatta, s a téglafalnak az a része, amit újra 
felépíttetett, még mindig kiugrik sötét színével a szürke háttérből. 

Az arabok alatt természetesen a szfinxet megint tökéletesen 
elhanyagolták, s ez így maradt mindaddig, amíg a fáradt, szürkéssárga arcú 
emberek uralkodtak az aranyhomok felett. 

Egészen a múlt század elejéig senki sem könyörült meg rajta, míg végre 
Caviglia kapitány, a lelkes olasz archeológus és a természetfölötti 
misztériumok kutatója, megpróbálta kiásatni a test felső részét, de a homok 
oly rohamosan növekedett, hogy a már kiásott részeket is újra meg újra az 
eltemetés veszedelme fenyegette. 1869-ben August Mariette, az Egyiptomi 
Múzeum megalapítója a Szuezi-csatorna megnyitásának tiszteletére 
részleges kísérletet tett - e nemben az ötödiket -, hogy eltávolítsa az egyre 
növekvő homoktömeget, de nem sokáig bírta kitartással. Harminchárom 
esztendővel később Maspéro, utóda a múzeumnál, nagy összeget szedett 
össze Franciaországban nyilvános gyűjtés révén ugyanerre a célra. Az 
anyagi eszközök birtokában aztán sikerült is a szfinx nagy részét ismét 
napvilágra hoznia. 

Maspéro azt remélte, hogy a szfinx talapzatában majd talál valami 
nyílást, amely esetleg egy belső terembe vezet. Nem bírt belenyugodni abba 
a tudatba, hogy ennek az egészen rendkívüli szobornak ne legyen valami 
felfedezetlen titka. De semmiféle nyílást vagy bejáratot nem talált. Aztán 
elkezdett azon töprengeni, hogy a szfinx esetleg valami talapzaton pihenhet, 
és lehet, hogy ez alatt rejtőzik az a titkos helyiség, amelyet keres. A szűkre 
szabott anyagi eszközökből azonban nem futotta arra a hatalmas munkára, 
hogy teljesen kiássák a talapzatot is, s miután az amerikai milliomosok 


akkor még nem sok érdeklődést mutattak az egyiptológia iránt, kénytelen 
volt ezt a nagy feladatot az utókorra hagyni. 

A hetedik és legutolsó kísérlet néhány esztendővel ezelőtt történt, amikor 
is az egyiptomi kormány elhatározta, hogy véglegesen eltakaríttatja a 
homokot és így került napvilágra az eddig láthatatlan talapzat, a tégla alakú 
mélyedés alján. Az ásatások tökéletesen feltárták a nagy kőtömb alsó részét, 
amely oly régen el volt temetve, és teljesen napvilágra hozták azt a 
kődarabokkal kirakott, hosszúkás sziklatalapzatot, amelyen az egész tömb 
nyugszik. Megtisztították a homoktól az egész környezetet és főleg a szobor 
előtti részt. így került napvilágra az a negyvenöt láb széles lépcsőzet, amely 
a talapzathoz vezet. A szfinx végre teljes méltóságában láthatóvá vált. 
Ekkor azután meredek, tömör betonfalat építettek fel körös-körül, hogy 
megvédjék a szfinxet és végre megfékezzék az ellenséges homokot. 

Reméljük, hogy a gyorsan növő porréteg sárgás szemcséi soha többé nem 
lephetik be a szfinx oldalát, hogy ennek a legutóbbi ásatásnak az 
eredményeit is semmivé tegyék. 

De azért nem szabad túl szigorúan elítélni ezt az ellenséget sem. 

Mert ha a homok eltemeti is Egyiptom szobrait és templomait, egyben 
jótékony konzerváló feladatot is végez: mintegy bebalzsamozza és megvédi 
őket a pusztulástól. Talán nincs is jobb védelem az ember alkotta 
kőemlékek számára, mint a meleg, száraz, afrikai homok. 

Csendben pislákolva hunytak ki egymás után a csillagok s tudtam, hogy 
hosszú virrasztásom idestova végére jár. Elhatároztam, hogy addig 
maradok, amíg majd nem lehet látni többé a csillagképek titokzatos 
vándorútját a mélykék égen és amikor a hajnal rózsaszínű fénye villódzik a 
táj fölött. 

A levegő hűvös volt és a torkom mégis tökéletesen kiszáradt. 

Még egyszer figyelmesen elnéztem a régi titkoknak ezt a komoly, kőbe 
faragott őrét, akinek alakja a csillagok gyönge fényénél mintha csak 
világunk titokzatos Néma Őrzőjének jelképe lett volna. Sikerült volna olyan 
lapra fordítanom Egyiptom őstörténetében, amelyet eddig emberi kéz 
nemigen forgatott? Ki merészelné megmérni a szfinx korát? Ha elfogadjuk 
valóságnak atlantiszi eredetét, akkor ki tudna ehhez még pontosan dátumot 
hozzáfűzni? 

Márpedig semmi okot nem láttam rá, hogy ezt az eredetet - amely 
villanásszerűen megelevenedett előttem, a csillagok alatt - miért ne 


fogadnánk el. Atlantisz már nem a görög filozófusok, egyiptomi papok és 
amerikai indián törzsek képzeletének szüleménye többé: egyes tudósok száz 
meg száz bizonyítékot gyűjtöttek létezésére. 

Magam is megbizonyosodtam róla, hogy amikor a szfinxet kifaragták a 
sziklából, a körülötte elterülő síkságot még nem borította homok, mert 
hiszen akkor az a sziklás mellvéd, amely annak a dombnak a lábánál áll, 
amelynek tetején a piramis emelkedik, szintén homok alá került volna - 
márpedig ez lehetetlenné tette volna a munka elvégzését. Nem, sokkal 
valószínűbbnek látszik, hogy a szobrot még azelőtt faragták, mielőtt a 
homok megjelent volna a színtéren, amikor a Szahara még maga is 
hatalmas tenger volt, amelyen túl Atlantisz óriási és tragikus sorsú szigete 
terült el. 

Azok az emberek, akik a történelem előtti Egyiptomot lakták, akik a 
szfinxet kifaragták, s megalapították a világ legrégibb civilizációját, 
eredetileg Atlantiszból vándoroltak ki, hogy letelepedjenek a Nílus két 
oldalán elterülő földdarabon. (Minden tény - véli Sir J. G. Wilkinson, az 
angol tudomány legkiválóbb egyiptológusainak egyike - arra enged 
következtetni, hogy az egyiptomiak igen nagy haladást tettek a 
civilizációban már Menés, az első fáraó kora előtt, sőt valószínűleg még 
azelőtt is, mielőtt bevándoroltak volna a Nílus völgyébe.) Közvetlen az előtt 
hagyták el halálra ítélt földrészüket, mielőtt az az Atlanti-óceán mélyére 
süllyedt. Ez a katasztrófa szárította ki és változtatta sivataggá a Szaharát. 
Azok a kagylók, amelyek egyes helyeken ma is borítják a Szahara földjét, 
meg a homokban található őskori halmaradványok azt bizonyítják, hogy ezt 
a helyet egykor valamely hatalmas óceán vizei borították. 

Megrázó és elképesztő gondolat, hogy a szfinx az egyetlen valóságos, 
látható és időálló kapcsolat a mai kor emberei és az elveszett világ, az 
ismeretlen Atlantisz népe között. 

És ez a nagy szimbólum elvesztette jelentőségét a modern világ számára, 
amely nem lát benne egyebet helyi nevezetességnél. De mit jelentett 
Atlantisz lakói számára? 

A feleletet abban a néhány leletben kellett keresnünk, amely azoknál a 
népeknél maradt meg, amelyek saját történeti múltjukat atlantiszi 
eredetűnek tartják. Az inkák és a maják elfajzott vallási szertartási között 
kell kutatnunk, amelyek őseik tiszrultabb vallási rítusában gyökereznek, s 
akkor azt találjuk, hogy vallási tiszteletük legfőbb tárgya a Világosság volt, 


amelyet a Nap jelképezett. Ezért építették fel piramis alakú Nap 
Templomaikat mindenütt az egész ősi Amerikában. Ezek a templomok 
részben másolatai, részben kissé eltorzított megismétlődései voltak az 
atlantiszi templomoknak. 

Mikor Platón Egyiptomban járt és egy időre megállapodott az ősrégi 
Heliopoliszi Iskolában, ahol tizenhárom esztendőn keresztül tanult és 
kutatott, a pap-tanárok - akik pedig rendszerint igen tartózkodóak voltak az 
idegenekkel szemben - sok mindent elárultak az ifjú görög tudósnak 
gondosan megőrzött, ősrégi, titkos feljegyzéseikből. Többek között 
beszéltek neki egy nagy, lapos tetejű piramisról, amely Atlantisz szigetének 
közepén állott és ezen a lapos tetőn emelkedett a kontinens legfőbb 
temploma - a Nap Ilemplom. 

A kivándorlók, akik Egyiptomba vitorláztak, magukkal vitték az ősi 
vallást és természetesen ők is hasonló templomokat emeltek. A hatalmas 
meredek pilonok, meg az egyiptomi piramis alakú sírhelyek valamennyien 
erre az atlantiszi eredetre mutatnak. Maga a Nap pedig mindig is az első 
helyet foglalta el Egyiptom istenségeinek sorában. 

Még valamit vittek magukkal ezek a kivándorlók a tengereken keresztül: 
előszeretetüket a hatalmas méretű szobrászat, a kőóriások faragása iránt. 
Éppúgy, mint Mexikó, Peru és Yukatan romba dőlt, atlantiszi eredetű, 
óriási, művészien összeillesztett kövekből álló templomaiban meg lehet 
állapítani az építészeti rokonságot az egyiptomival, ugyanúgy fel lehet 
fedezni ugyanazokat a jellegzetességeket azokban a hatalmas alakzatokban, 
amelyek e templomok udvaraiban és bejáratainál találhatók. 

Azok a kőből faragott emberalakok, amelyeket Cook kapitány a Húsvét- 
szigeteken - egy elsüllyedt világrész e magányos, elhagyatott maradványán 
- talált, csak huszonhét láb magasak, tehát nem egészen a harmadrészét 
teszik a szfinx magasságának - mégis ezeket is ősi láncszemek kapcsolják 
Egyiptomhoz. 

A szfinx jelentése ezzel kissé megvilágosodott: az Egyiptomba 
kivándorolt atlantiszbeliek építették, mint leghatalmasabb szobrukat, mint 
legfontosabb emlékművüket és mint ilyet, világosság-istenüknek, a Napnak 
ajánlották fel. És valahol bizonyára felépítették a szfinx templomát is - 
hasonlóképpen valószínűleg legnagyobb, legfenségesebb templomukat. 

A szfinx kőben megörökített jelképe annak a fajtának, amely a 
Világosságot tartotta Istenhez legközelebb esőnek ebben a sötét, anyagias 


világban. A fény a legfinomabb, a legmegfoghatatlanabb minden jelenség 
közül, amit csak az ember öt érzékszerve valamelyikével érzékelhet. Az 
anyagnak minden ismeretes formája közül ez a legéteribb. Egyben a 
legéteribb azok közül a jelenségek közül is, amelyekkel a tudomány 
foglalkozik és a láthatatlan sugarak sem mások, mint a fény bizonyos 
változatai, amelyeknek rezgését azonban szemünk már felfogni nem képes. 
Már a Genezis könyvében is a fény szerepel, mint az első megteremtett 
elem, amely nélkül minden másnak megteremtése lehetetlen lett volna. 
eIsten szelleme lebegett a vizek felett - írta az egyiptomi műveltségű 
Mózes. - És Isten mondta: legyen világosság - és lőn világosság." De 
ezenfelül a fény a tökéletes szimbóluma annak az égi világosságnak, amely 
megvilágítja az ember lelkének legmélyét, amikor szívét és agyát Isten felé 
fordítja - csodálatos — megjelenési formája annak az isteni 
megvilágosodásnak, amely titkon osztályrészéül jut a legsötétebb 
kétségbeesésben is. 

Az ember, amikor ösztönszerűen arccal a Nap felé fordul, tulajdonképpen 
Teremtője felé fordul. 

És a Napból születik a fény - a Napból árad szét világunk fölött. 

A Nap nélkül mindörökre szörnyű sötétségben senyvednénk, nem érne 
meg a vetés; az emberiség éhen veszne s tökéletesen eltűnne ennek a 
bolygónak a színéről. 

Ha tehát a fény és annak forrása, a Nap, volt az atlantiszi vallás központi 
magva - ugyanaz a központi magva az ősi egyiptomi vallásnak is. Ra, a 
Napisten volt az első, minden más istenek apja és teremtője, a dolgok 
alkotója, az egyetlen, aki önmagából született. 

"Dicsőség neked, aki az Ég ura vagy - mondja a régi szép Himnusz 
Rához, amikor feltűnik a keleti égen. - Örömteli szívvel haladsz keresztül 
az Égbolton. Sugaraid mindenki arcára hullnak. Dicsőség neked, Uram, aki 
áthaladsz az Örökkévalóságon és akinek lénye Örökkévaló." 

Ha tehát a szfinx a fénynek ezzel a vallásával volt összefüggésben, akkor 
valószínűleg kellett valamilyen kapcsolatban állnia a Nappal is. És így is 
volt! 

Mert amikor megfordultam, szembe a derengéssel, amely most áthatolt a 
sötétségen és tisztán kivehető volt a sík látóhatár alján, eszembe villant a 
látomásomban megfigyelt aranykorong - és abban a szempillantásban 
felismertem ezt a kapcsolatot. Hogy megbizonyosodjam, lehajoltam és 


szemügyre vettem a bal csuklómra erősített rádiumvilágítású iránytűt, régi, 
megbízható barátomat és kísérőmet. 

És megállapítottam, hogy a szfinx pontosan kelet felé fordul arcával, s 
kihamvadt fényű szemei egyenesen arra a pontra irányulnak, ahol a Nap 
elkezdi útját, amikor megjelenik a látóhatáron! 

A szfinx kelet felé fordul, hogy jelképezze az újjászülető 

Életet, éppúgy, mint ahogy Egyiptom királyi sírjai a Nílus nyugati partján 
állanak, hogy a lenyugvó nap analógiája révén az eltűnő életet jelképezzék. 
S ugyanúgy, mint ahogy a felkelő nap lassan halad a zenit felé, az ember is - 
feltámadása után - felfelé hatol a szellemi világban - s mint ahogy a nap az 
ég legmagasabb pontján lassan áthaladva siklik lefelé a látóhatár szélén, 
úgy halad az ember mind a két világon keresztül. 

Visszafordultam és folytattam a virrasztást. Ahogy az éjszaka tünedezett, 
a szfinx arca egyre tisztábban kivehetővé vált, míg a tömör kerítés fala, 
amely körülötte emelkedett, mind élesebben sötétlett ki a homokból. 

Valami rózsaszínű fényesség támadt az ég alján, hosszú vonalakban, 
mintha egy láthatatlan kéz színes irónnal rajzolta volna fel. És egyszerre 
megjelent a felkelő nap, mind élesebben megvilágítva az ismerős egyiptomi 
tájat és halvány rózsaszínre festve a távoli hegyeket. 

Hétmérföldnyire innen Kairó müezzinjei most kapaszkodnak fel a mosék 
magas minaretjeibe, hogy megálljanak a kör alakú folyosón és felserkentsék 
álmából a próféta követőit, mivel elérkezett az első imádság órája. 

Itt pedig a szfinx kiáltott - de némán. 

Ahogy elnéztem félprofilját, elálmélkodtam azoknak az embereknek a 
vakmerőségén, akiknek szentségtörő ágyúi ellőtték a fél orrát. 

Milyen gondolatok futhattak keresztül a szfinx agyán, amikor ezek a 
barbárok tüzelni kezdtek? Előbb elképedt, majd megdöbbent, végül nyilván 
visszanyerte régi, filozofikus nyugalmát. Az egyiptomiak ezért a 
csonkításért Napóleon katonáit teszik felelőssé - a francia archeológusok 
viszont a XVIII. századbeli mameluk katonákat vádolják vele, mondván, 
hogy azok használták az orrot célpontnak tüzérségi lőgyakorlataik számára. 
Annyi bizonyos, hogy Napóleon sohasem engedte volna meg a világ 
legrégibb szobrának ilyetén megszentségtelenítését. A kis korzikai sokkal 
nagyobb ember volt, sokkal jobban szerette a műtárgyakat, sokkal inkább 
bámulta az ősi kor kiváló műalkotásait és sokkal több érzéke volt hozzájuk, 
semhogy tisztán ne tudta és kellőképpen ne értékelte volna a sivatag 


kijálmodójának jelentőségét. A mamelukok feltétlenül — kevesebb 
lelkiismeret-furdalást érezhettek, mert - mint minden mohamedán - ők is 
mélységesen megvetették a bálványokat. Valamelyik arab történetíró meg is 
emlékezik egy fanatikus sejkről, aki Allah iránti hitbuzgalmában 1379-ben 
megpróbálta letörni a szfinx orrát. A való igazság azonban az, hogy a 
rongálás sokkal régebbi időben keletkezett, semhogy akár franciák, akár 
mamelukok okozhatták volna, és a későbbi századok során legfeljebb ennek 
a rongálásnak a tetőzéséről lehetett szó. Mert azalatt a hosszú időszak alatt, 
amely a fáraók bukása és a XIX. század között eltelt, babonás utazók 
előszeretettel fegyverkeztek fel kalapáccsal és vésővel, hogy a szfinx 
rovására talizmánokat és úti emlékeket szerezzenek maguknak. A szájnak 
egy részét így töredezték le az időről időre felbukkanó látogatók, s ezt 
lehetővé tette az a kormányzat, amely semmire sem értékelte az ország 
műemlékeit és régiségeit - nem úgy mint ma, amikor a turisták nem 
garázdálkodhatnak többé kényük-kedvük szerint és amikor a hatóságok 
éber gonddal őrzik Egyiptom első számú műemlékét. 

De nem minden turista bizonyult ilyen barbárnak. Néhányan - akik még a 
görög és római uralkodók idején jöttek - nem tudtak ellenállni annak a 
kísértésnek, hogy bevéssék nevüket a szfinx oldalába vagy a kerítésfalba, 
amely körülveszi azt a mély medencét, amelyben a szobor áll. A kíváncsi 
szem ma is láthatja és betűzheti ezeket a neveket. És a bal mellső láb 
második ujján nyilván kevesen vették észre a mai látogatók tömegéből azt 
az elragadó eredeti szonettet, amely - oly finoman belekaparva, hogy szinte 
alig olvasható - a szfinxhez van intézve és maga is hírességtől: Arriantól, 
Nagy Sándor történetírójától származik. A szép görög versek megérdemlik, 
hogy nyomtatásban napvilágot lássanak. 

"Az örök istenek formázták ki csodálatos testedet - hangzik a verssorok 
durva prózai fordítása -, gondoskodásukban e forróság tikkasztotta vidék 
iránt, ahol te veted jóságos árnyékodat. 

Elhelyeztek téged, miként sziklaszigetet egy hatalmas fennsík közepén, 
hogy feltartóztasd annak homokját. Ez a szomszéd, amelyet istenek adtak a 
piramisoknak, nem olyan, mint Oidiposz embergyilkos szfinxe Thébában - 
hanem megszentelt híve Latona istennőnek, őrzője a jóakaratú Ozirisznek, 
aki felséges uralkodója Egyiptom földjének, királya az Ég lakóinak, 
hasonlatos a Naphoz és egyenlő Vulcannal." 


Talán a legnagyobb kár, amit ezek a nyomorult csonkítok a szfinxnek 
okoztak az, hogy elvesztette híres mosolyát; azt a szelíd, 
megmagyarázhatatlan és kifürkészhetetlen mosolyt, amely nemzedékről 
nemzedékre csodálatba ejtette a régieket. Ez a rombolás még hétszáz 
esztendővel ezelőtt sem lehetett teljes, mert Abdul Latif, a bagdadi orvos- 
filozófus és utazó pontos és figyelmes feljegyzéseiben még a következőket 
írta arról a hatalmas fejről, amelyet a piramisoktól nyíllövésnyire talált: "Ez 
az arc igen szép és a szájnak valami kellemes, mosolygó kifejezése van." 
Érdemes idézni ezt a dicséretet attól az embertől, akinek Az emberi testről 
szóló munkája századokon keresztül klasszikus műnek számított az arab 
népek között. "Egy értelmes ember megkérdezte tőlem, hogy mindabból, 
amit Egyiptomban láttam, mi fogott meg legjobban és mi keltette fel 
leginkább csodálatomat" - folytatta Abdul Latif, aki egyiptomi útját 
kevéssel 1200 előtt kezdte meg és feleletként kénytelen a szfinxet 
megjelölni. Sajnos, ma már aligha lenne ilyen bőkezű elismerésével! Az 
orrot ellőtték, a sima négyszögletes szakáll letörött, a száj sajnálatosan 
megrongálódott, s még a fejek is észrevehető károkat szenvedett. Az egykor 
jóindulatot kifejező száj most kissé kesernyésen mosolyog és az egész 
arcnak félig szomorú, félig gúnyos kifejezést ad. Az öreg szfinx azonban - 
ha nem is mosolyog többé - változatlanul hasal a helyén, nem törődve 
sajnálatos megcsonkításaival és forradásaival, s rendületlen megvetéssel 
mered tovább az Időbe. 

Ez a különös teremtmény, amely egy testbe foglalja az oroszlán erejét, az 
ember  értelmességét és az isten szellemi harmóniáját, a 
legszembeszökőbben példázza azt az igazságot, hogy önuralom útján az 
emberi lény kivetkőzhetik az állatsorból és megszelídítheti az önmagában 
rejlő állatot. Aki rápillant erre a hatalmas kőtestre, amelynek lábaihoz és 
ragadozó karmaihoz egy nemes emberi lény feje és arca csatlakozik, le kell 
hogy vonja ezt az elemi tanulságot. Aki tisztában van a fejdísz fölé 
emelkedő kámzsás kígyó szimbólumával, a fáraói uralom uraeus- 
jelképével, az megérzi a szfinx hivatását, amely nem csupán abban áll, hogy 
uralkodjék mások felett, hanem elsősorban, hogy uralkodjék önmaga felett. 
Kőbe faragott néma szónoklat ez, beszéd hangok nélkül, amelyet mégis 
megérthetnek, akiknek füleik vannak, hogy hallják. 

Egyébként hogy a szfinx valóban valami isteni eredetű dolgot, vagy 
személyt jelképez, arra mutatnak különböző hieroglifa-felírások Felső- 


Egyiptom templomainak falain, mint például Edfuban is, ahol isten 
képmása szerepel, amint átváltozik egy emberfejű oroszlánná, hogy 
legyőzhesse Széthet, az egyiptomi sátánt. Másrészt, hogy a szfinx valami 
építészeti titkot, valami kőbe faragott rejtélyt is takar, azt viszont egy másik 
különös tény sejteti. Egyiptom minden más részén ugyanis a szfinx apró 
másolatai állnak saját templomaik előtt, mint a küszöb őrzői és védelmezői, 
vagy ennek híján oroszlánképmások vigyáznak a templomok bejárataira. 
Sőt, a templomok kulcsainak is oroszlánalakja van. Egyedül csak a gizehi 
szfinxnek nincs látszólag saját temploma. Az úgynevezett Szfinx 
Temploma, ez a durván kifaragott kőoszlopokból és sima, tömör falakból 
összerótt, erődítményszerű épület egyáltalán nem tartozik a szfinxhez, 
amint azt Szelim Hasszán professzor legutóbbi ásatásai véglegesen és 
tökéletesen beigazolták. Ez az épület - mint most kitűnt - valójában a 
Kephrén-piramis, a Második Piramis temploma, amellyel egyébként lejtős, 
kövezett ösvény is kötötte össze. Ezt az ösvényt most legutóbb sikerült 
teljesen kiásni. De ettől függetlenül, ez a furcsa építésű szentély a szfinx 
előtt áll, nem pedig mögötte. 

Az a kis nyitott templom, amelyet Caviglia ásott ki a szfinx szügye és a 
mellső lábak közötti térségen és amely ma már csaknem teljesen romba 
dőlt, a szobor keletkezési idejéhez mérve sokkal későbbi időben épült. 
Falait - amelyeket tető nem fed - három, egyenként tizennégy láb magas 
kőlap alkotja, amelyek közül az idők során mohó kezek kettőt lebontottak 
és elvittek. Az az áldozati oltár viszont, amely valamikor ennek a 
szentélynek a bejáratával szemben állott, most pedig a két mellső láb 
közötti bejárat felé fordul, rámai munka, ámbár abból a vörös gránitból 
készült, amelyet a szomszédos és sokkal régibb Kephrén-templomból 
zsákmányoltak. 

Hol van tehát a szfinx igazi temploma? 

Kissé felemeltem a fejem és a szobor mögé pillantottam. És akkor ebből 
a látószögből elém bukkant a kora hajnali világosságban csúcsával az égbe 
fúródva a világ legnagyobb épülete, a világ megoldhatatlan kőrejtélye, 
amelyet éppúgy, mint a görögök, mi is a világ első csodájának tekintünk, ez 
az ősi rejtély, amely éppúgy izgatja a modern embert, mint a régieket, a 
szfinx méltó társa: 

A Nagy Piramis! 


Mindkettő az atlantiszi időkben épült és ma is ennek a titokzatos 
földrésznek kézzel fogható emlékei, szinte néma üzenetei annak az 
emberfajtának, amely éppoly rejtélyesen tűnt el, mint földje. 

Mind a kettő ennek az elsüllyedt civilizációnak a dicsőségére emlékezteti 
Atlantisz népének utódait. 

És ekkor a Nap és a szfinx ismét találkozott, mint ahogy naponta 
találkozik, — megszámlálhatatlan — esztendők óta. Az égen gyors 
egymásutánban játszódott le az a változás, amely a hajnalt követi 
Egyiptomban: a látóhatár előbb rózsaszínből liláskékbe, liláskékből 
ibolyakékbe, ibolyakékből vörösbe ment át, míg végül felvette azt a 
felhőtlen átható, kékesfehér árnyalatot, amely úgy feszül Egyiptom fölött, 
mint valami örök mennyezet. És most már tudtam, hogy a szfinx, a sivatag 
őre, csak jelképe ama Szent Négyeknek, a világ Néma Őreinek, a Négy 
Istenségnek, akik végrehajtják az Isteni Szellem parancsait, az emberiség és 
sorsa titokzatos Vigyázóinak. Azok az emberek, akik a szfinx figuráját 
faragták, még ismerték ezeket a magasrendű Lényeket, csak mi, szegény 
modern emberek felejtettük el őket tökéletesen. 

A hosszú éjszakai virrasztástól kissé fáradtan búcsúzni készültem a 
homok fölött emelkedő titáni fejtől. Öntudatos, fölényes nyugalma, szellemi 
harmóniájának kisugárzása valahogyan erősen hatott rám és olyan 
természetfölötti hangulatot kavart fel bennem, amelyre alig találok 
szavakat. A szfinx, amely oly öreg, hogy már látta a világ gyermekkorát, 
belemerült szakadatlan töprengésébe. Látott civilizációkat dicsőségesen 
felemelkedni, aztán száradt virágként lehullani, látott zajos hódítókat jönni 
és menni, jönni és elhaladni, jönni és ottmaradni. Ő maga meg csak maradt 
a helyén, végtelen nyugalomban és végtelenül távol minden emberi 
indulattól. Az éjszaka sötétjében mintha az én szívembe is beférkőzött 
volna valami megkövesedett közömbösség a sors változásaival szemben. A 
szfinx az, aki megszabadítja az embert a jövőt illető minden gondtól, a 
szívére nehezedő minden súlytól és úgy tünteti fel a múltat, mintha csak 
valami mozgófénykép volna, amelyet az ember távolról, személytelenül 
szemlél. 

Az átlátszóan tiszta, zafírkék ég alatt még egy utolsó pillantást vetettem a 
széles homlokra, a mélyen ülő szemekre, a kerek, duzzadt arcra, a tömör és 
elálló fejdíszre, amely a valóságos, hajtogatott gyolcs fejdíszt utánozza, 
vízszintesen futó szalagokkal két-két keskenyebb vonal között. Újra 


elnéztem az arcon azokat a vörös csíkokat, amelyek úgy idézték fel 
képzeletemben a szfinxet, amilyennek a régiek láthatták, amikor az egész 
alak még puha mészréteggel volt bevonva és az egész fakóvörösre volt 
festve. 

Ha az oroszlán ereje és az ember értelme szimbolizálódik is ebben a 
hasonló testben - mégis van benne valami, ami sem állati, sem emberi; 
valami, ami ezeken fölül és túl van: valami az istenségből! Noha egyetlen 
szó sem esett közöttünk, szinte gyógyító szellemiség áradt felém a 
szfinxből. És ámbár még csak suttogni sem mertem ezekbe a nagy fülekbe, 
amelyek süketek a világ nyüzsgő zajával szemben, tudtam, hogy 
tökéletesen megért engem. Igen, volt valami természetfölötti elem ebben a 
kőlényben, amely úgy csöppent a XX. századba, mint valami ismeretlen 
világnak egy teremtménye. De ezek a duzzadt, néma ajkak gondosan őrzik 
atlantiszi titkukat. És noha a szfinx a napfényben most teljesen láthatóvá 
lett, ezáltal csak még titokzatosabbá vált. 

Meggémberedett lábamat kinyújtóztattam a homokon, majd lassan 
feltápászkodtam és búcsúszóval fordultam az érzéketlen arc felé. 

És ahogy ő csak tovább bámult keletnek, mintha mindig a Nap első 
sugarait figyelné, megvilágosodott előttem biztos  feltámadásunk 
reménybeli jelképe, azé a feltámadásé, amely oly kétségtelen és oly 
elkerülhetetlen, mint maga a hajnalhasadás. 

"Te annak része vagy, aki Halhatatlan és nemcsak az Időben él - szólalt 
meg végre a szfinx néma ajka. - Örökkévaló vagy és nem csupán múló test. 
Az ember lelkét nem lehet megölni, az nem halhat meg. Csak várakozik, 
szorosan beburkolva a szívben, mint ahogy én várakoztam homokba 
burkolva a te világodban. Ismerd meg önmagadat, ó halandó! Mert van 
Valaki benned, mint minden emberben, aki majd eljő és megáll a 
törvényszék előtt és tanúságot tesz róla, hogy van Isten!" 


3. fejezet " A piramis 


A fáraók maguk már csak az emlékezetben élnek; nem egyebek, mint 
elmosódott légies szellemek, akik Amentiben, a Rejtett Országban lakoznak 
- a piramisok azonban ránk maradtak, mint tömör, hatalmas emlékművek, 
amelyek elválaszthatatlan részét teszik annak a sziklás kőfennsíknak, 
amelyen épültek. Az ősi Egyiptom változatlanul leköti a modern világ 
érdeklődését, főleg azért, mert létének oly elképesztő bizonyítékait hagyta 
hátra, amelyek kézzelfoghatóbbak és tömörebbek, mint bármi más, ami a 
Kelet többi, ma már halott birodalmából megmaradt. 

A római Plinius írta valahol, hogy a három piramis betöltötte az egész 
Földet dicsőségével és most - kétezer évvel azután, hogy leírta ezt a 
megállapítását - habozás nélkül elmondhatjuk, hogy az idő semmit sem 
mállasztott el ebből a dicsőségből. Nem sokkal ezelőtt írtam néhány 
barátomnak, akik úgyszólván teljes elzárkózottságban élnek a dél-indiai 
félsziget távoli belsejében - tehát olyan embereknek, akik nemigen lépték át 
még a szomszédos hegyláncot sem, akik nemigen zavarják a világot és a 
világ se zavarja őket - és beszámoltam nekik a Nagy Piramist illető 
egynémely kutatásomról. Szükségtelennek bizonyult bővebben kifejtenem 
és tudtam, hogy ők is pontosan tudják miről van szó, amikor azután a válasz 
megérkezett, kiderült, hogy az egyszerű indusokat illető feltevésem helyes 
volt. A piramisok híre még messzebbre hatolt, mint Plinius idejében. 
Valóban annyira közismertek, hogy valószínűleg nagyon sok nagy turista 
vállalkozó . vágyakozva nézheti ezeket a hatalmas háromszögű 
oldalfelületeket, s nyilván sajnálja, hogy ilyen nagyszerű hirdetési lehetőség 
kiaknázatlanul marad. Lehet, hogy nincs már messze az idő, amikor 
valamilyen vállalkozó szellemű gyáros felajánl majd évi százezer piasztert 
az egyiptomi kormánynak azért a kizárólagos jogért, hogy felállíthasson 
egy hatalmas hirdetőtáblát a Nagy Piramis északi oldalán, amikor is abban a 
kétes gyönyörűségben lesz részük, hogy angolul, franciául és arabul 
elolvashatjuk, hogy arcunkat olyan szappannal mossuk, amelynek dicsősége 
ma alig csekélyebb a piramisokénál! 

Ezek az ősi, minden időkkel dacoló emlékművek izgatják a tudós 
érdeklődését és felkeltik a laikusok kíváncsiságát, részben mert a századok 
szakadékából emelkednek ki, részben mert hatalmas tömegük még ezt a mai 
nemzedéket is elképeszti, amely pedig már meglehetősen hozzászokott a 


nagyarányú építkezésekhez. Amikor először pillantjuk meg a piramisokat, 
úgy tűnik, mintha elérkeztünk volna valami különös őskorszakba, amelynek 
korát éppen ezek az idegenszerű körvonalak fejezik ki pontosan. 

Elbámulunk, ha arra gondolunk, hogy primitív emberek keze munkája 
hogyan állíthatta fel ezeket az óriás, mesterséges hegyeket egy sivatagi 
fennsíkon, maguknak a természet alkotta hegyeknek méltó vetélytársaiul. 

Amikor a görög hódítók behatoltak Egyiptomba és meglátták ezeket a 
hegyes csúcsukkal a sivatagi ég felé nyúló hihetetlen építményeket, némán 
elbámultak és visszafojtották a lélegzetüket - amikor pedig Nagy Sándor 
idejében a görög bölcsek összeírták a Világ Hét Csodáját, a piramisokat 
helyezték a lista élére. Ma már csupán ez maradt meg a hét közül. 

De pusztán a régiség és a kiterjedés - bármekkora legyen is - 
egymagában nem indokolja ezt a dicsőséget. Viszont vannak jól ismert és 
kevésbé tudott tények az első és legnagyobbik piramisról, amelyek nem 
kevésbé ejtenek csodálatba bennünket ma, mint annak idején a görögöket. 

Amikor azok a tudósok és szakértők, akiket Napóleon magával vitt 
egyiptomi expedíciójára, azt a megbízást kapták, hogy mérjék fel az 
országot, a Nagy Piramison áthaladóan vették fel a központi délkört, hogy 
ettől kiindulva számítsák ki a hosszúsági fokokat. 

Amikor azután elvégezték Alsó-Egyiptom térképezését, meglepődtek 
azon a látszólagos véletlenen, hogy ez a délkör pontosan kettévágta a Nílus 
torkolata alkotta deltavidéket, és ezáltal úgyszólván két pontosan egyforma 
részre osztotta egész Alsó- Egyiptomot. Aztán még inkább meglepődtek, 
amikor úgy találták, hogy a piramistól meghúzott, két, egymást 
derékszögben metsző vonal tökéletesen magában foglalja az egész 
deltavidéket. Majd csodálkozásuk mélységessé vált, amikor számítások 
alapján rájöttek, hogy a Nagy Piramis helyzeténél fogva nemcsak 
Egyiptom, hanem az egész földgömb számára alkalmas kezdő, délköri 
vonalat jelent, miután a Nagy Piramis pontosan a világ középponti 
elválasztó vonalán fekszik. 

Ezt a meglepő tényt a Nagy Piramis elhelyezése okozza. Ha függőleges 
vonalat húzunk rajta keresztül, a tőle keletre eső földterület pontosan 
egyenlő lesz a vonaltól nyugatra eső földterülettel. A Nagy Piramis délköre 
tehát a természetes 0 hosszúsági foka az egész földgömbnek. Földgömbünk 
területén tehát helyzete úgyszólván egyedülálló. És ezzel a helyzettel 


tökéletes összhangban, négy lejtős oldala pontosan megfelel az iránytű négy 
irányának. 

Ez a rendkívüli földrajzi helyzet egy ember alkotta emlékműnél lehet 
jelentőség nélküli véletlen, de lehet szándékos teljesítmény is - Egyiptom 
őslakóinak okos és értelmes faját ismerve, az utóbbi feltevést kell 
elfogadnunk. Hogy a világ legnagyobb kőépítménye éppen a világ 
középponti vonalán épült - ellenállhatatlan erővel hat képzeletünkre! És 
hogy ugyanakkor e földgömb felületén emelt legmagasabb építmények 
éppen ezen a ponton keletkeztek, az valóban olyan tény, amin érdemes 
elgondolkozni. 

Az idegenvezetők, meg az útikönyvek fecsegéséből megtudjuk, hogy a 
Nagy Piramist egy IV. dinasztiabeli fáraó, Khufu - akit a görögök 
Kheopsznak kereszteltek el - építtette, miután különleges és királyhoz méltó 
egyéni sírhelyet akart építtetni magának és ennyi az egész. Ez az elmélet - 
amely szerint a piramis nem más, mint holmi hatalmas sírhely - 
kétségtelenül a legalkalmasabb a közkézen fekvő kényelmes és 
konvencionális teória számára. Ezt vallják az egyiptológia, a régészet és az 
őstörténelem összes nagyságai, tehát hajtsd meg fejedet tiszteletteljesen ez 
ortodox tekintélyek előtt és fogadd el igazságnak szavaikat. 

De vannak kevésbé ortodox teóriák is. Azok az elméletek - márpedig 
akad jó egynéhány -, amelyek ez ősi építmény körül keletkeztek, teljes sort 
alkotnak a tökéletesen valószínűtlentől a tudományosan valószínűig, miután 
maguk a piramisok is elég nagyok és fontosak ahhoz, hogy a legvadabb 
elméletek vadászterületeivé lehessenek. 

Egy ausztráliai vasút főmérnöke például tömérdek időt és fáradságot 
áldozva, összehordott egy csomó méretet és számadatot annak igazolására, 
hogy a piramisok földmérési célokra szolgáltak! Párizsban rábukkantak egy 
francia professzor és két neves egyiptológus izgatott levelezésére, amelyben 
a professzor azt próbálta kimutatni, hogy a piramisok valódi célja az volt, 
hogy szimbolikusan megörökítsék a Nílus folyó valamely őskorszakban 
történt keletkezését! Vannak ötletes történészek, akik a piramisokban 
felfedezni vélik azokat a hatalmas magtárakat, amelyekben József, Jákob 
fia, raktározta el a gabonát abból a célból, hogy a hét szűk esztendő alatt 
élelmezze a népet! 

Ha ezek a történettudósok csak egyszer is jártak volna a piramisok 
belsejében, rájöhettek volna, hogy a rendelkezésre álló űrtartalom 


körülbelül annyi gabona felhalmozására elegendő, amennyi egy átlagos 
nagyságú utca lakosságának élelmezéséhez szükséges. 

Ötven évvel ezelőtt Proctor, a csillagász, érdekesen indokolta meg azt az 
elméletét, hogy a piramisok csillagászati megfigyelések számára épültek, 
miután igen alkalmas helyek voltak a csillagok és bolygók helyzetének és 
mozgásának megfigyelésére és feljegyzésére. Ilyen költséges 
obszervatóriumokat azonban még sohasem építettek és sohasem fognak 
építeni! 

Ötletesek és egyben mulatságosak azok az érvelések is, amelyek szerint a 
Király Termében álló kőszarkofág nem más, mint egy keresztelőmedence, 
amely a használatban, annak idején, vízzel volt tele. Egy másik csoport 
azonban kijelenti, hogy ez a szarkofág nem vízzel volt töltve, hanem 
gabonával, mert ez szolgált űrmértékegységül a világ összes népei számára. 

Ugyanilyen elképzelhetetlen, hogy hatalmas  aranykincseket és 
drágaköveket rejtettek volna el a piramisok mélyén, mert hiszen az 
építkezés hatalmas költsége legalább annyit tett volna ki, mint annak a 
kincsnek az értéke, aminek őrzésére hivatva lettek volna! 

Más elméletek tudni vélik, hogy a piramisok eredetileg óriási 
világítótornyok voltak, amelyek a Nílus hajóforgalmának érdekében 
létesültek! Míg Monsieur de Persignynek azon az elméletén, hogy a 
piramisok nem voltak egyebek tömör mellvédeknél a házak, sírok és 
templomok védelmére a homok ellen - a modern egyiptomiak csak 
mosolyogni tudnak. 

Akadnak azonban serény propagálói más elméleteknek is, amelyek már 
kézzelfoghatóbbaknak tűnnek és amelyeket valóban meglehetős széles 
körben helytállóan is fogadnak el Anglia és Amerika bizonyos köreiben. 
Ezek az elméletek érdekesek, sőt lenyűgözőek és rendkívül ügyesen 
kidolgozottak - csak az a kérdés, mennyire felelnek meg a valóságnak? 

Népszerűsítőik különös jelentőséget olvasnak ki a Nagy Piramis belső 
méreteiből - termeiben, összekötő és külső folyosóiban jelképes kézírást és 
a mai nemzedéknek szóló prófétai kinyilatkoztatást látnak és azt állítják, 
hogy birtokukban van a pontos kulcs ez üzenet megfejtésére. A folyosók, 
termek és bejáratok hosszúságából, szélességéből és magasságából egy 
újabb félelmetes világösszeomlás néma jóslatát olvassák ki. Hihetetlen 
számtömeggel dolgoznak és a legfurcsább keverékbe gyúrják össze az 


angolszász fajt, Izrael elvesztett törzseit, a Bibliát és a régi egyiptomiak 
könyveit. 

"Ha megmérjük a járatokat és a belső Nagy Csarnokot, akkor hüvelykben 
kifejezve megkapjuk a pontos számát azoknak az esztendőknek, amelyek 
elteltek addig a korig, amelyben most élünk - jelentik ki. - A Nagy Csarnok 
hosszúsága 1883 hüvelyk, ha ehhez hozzáadunk 31-et, az Úr működésének 
a Piramis által meghatározott évét - megkapjuk 1914-et, vagyis azt az évet, 
amikor a világháború kitört." 

Elméleteik körülbelül ehhez hasonló számításokon épülnek. 

Meg vannak győződve arról, hogy a piramist tervezői nem önmaguk, 
hanem rendkívül önzetlen módon az eljövendő korok érdekében építtették 
és ennélfogva különös jelentősége van az úgynevezett millennium 
eljövetele szempontjából. Bizalommal várják tehát a piramis próféciája 
alapján eljövendő valakit, a Messiást. 

Bárcsak magam is hinni tudnék ezekben a dolgokban! Bárcsak az én 
szívemet is meg tudnák világítani az ő nagy reményeik! A logika azonban, 
amelyhez mindig ragaszkodom és a józan ész, amelyet kincsként őrzök, 
elzárják a feléjük vezető utat. 

Piazzi Smyth, egykori skóciai csillagász volt az az ember, akinek 
fáradhatatlan erőfeszítései és konok kutatásai mindenki  másénál 
hatékonyabban hozzájárultak az elméletek keletkezéséhez. Smyth 
különösjellem volt: félig-meddig megszállott lángész, akinek kemény skót 
dogmatizmusa állandóan megzavarta és eltorzította a gondolatokat, 
amelyek ösztönös módon fakadtak értelméből. Smyth elutazott és egy egész 
telet töltött a piramisnál, szegről-végre lemérve mindent, kiszámítva a 
szögnyílásokat és megvizsgálva a szerkezet minden egyes részletét. Ő 
azonban már kész elméletet hozott magával és ezeknek a méreteknek és 
számoknak bele kellett illeniük ebbe az elméletbe. Az elmélet - mint maga a 
piramis - rendíthetetlen volt, úgyhogy a számokat és méreteket kellett 
átgyúrni addig, míg bizonyításra alkalmasakká váltak. Smyth természetesen 
egész becsületesen dolgozott, éppen csak hogy elfogultsága elvakította. 
Csak annyit tudok, hogy a néhai Sir Ernest Wallis Budge, a British Museum 
egyiptomi régészeti osztályának egykori őre, nem tudta elfogadni ezeket a 
számadatokat. Azt is tudom, hogy Sir Flinders Petrie, az egyiptomi angol 
régészek doyenje, miután egy egész télen át gondos mérési munkákat 
végzett a piramisoknál, arra az eredményre jutott, hogy az építmény 


legfontosabb méretei tekintetében 71 hüvelyk eltérés mutatkozik a saját és 
Piazzi Smyth számításai között. Végül tudom, hogy még másvalaki, egy 
gyakorlott mérnök, aki legutóbb újra átszámította a Nagy Piramis 
valamennyi külső és belső méretét, nemcsak Piazzi Smyth, hanem legfőbb 
modern követőinek adatai alapján, arra az eredményre jutott, hogy az 
említett urak számításainak legtöbbje megbízhatatlan. Petrie mulatságosan 
számolt be arról, hogy találkozott Smyth egyik kétségbeesett követőjével, 
akit rajtacsípett, amint éppen le akarta reszelni az egyik gránitkiszögellést a 
Király Terme előszobájában, hogy a méret megfeleljen az elméletének! 

De maga a számítások gyöngesége még nem az egyetlen ok, amiért az 
ember kissé habozik, hogy e lelkes úttörők nyomába szegődjön. 

Néhány évvel ezelőtt általában Kr.e. 2170-ben jelölték meg a piramis 
keletkezésének dátumát, mert ebben az esztendőben egy bizonyos 
Sarkcsillag egy vonalba esett a bejárati folyosó tengelyével és úgy vélték, 
hogy ez a hosszú, sötét folyosó olyan szögben fekszik, ahonnan a szóban 
forgó Sarkcsillag fényét éppen látni lehetett. De annak a nagyarányú égi 
helyváltoztatásnak a következtében, amelyet a napéjegyenlőség 
haladásának neveznek, a csillagok maguk is változtatják a földgömbünkhöz 
viszonyított eredeti helyzetüket és csak minden 25827. évben kerülnek 
vissza ismét eredeti helyükre. Ennélfogva ugyanilyen következtetés útján 
azt is lehetne mondani, hogy a Nagy Piramis 25827 évvel épült Kr.e. 2170- 
et megelőzően, amikor is ama bizonyos Sarkcsillag ugyanúgy látható kellett 
hogy legyen a bejárati folyosó tengelyéből. 

A valóság az, hogy a bejárati folyosó olyan szögben van elhelyezve, 
amelynek szára az égnek oly pontjára mutat, ahol néhány évszázadon át 
sorban minden csillag megfordult a Sarkcsillagot megelőzően. Amellett 
bizonykodni, hogy a szóban forgó égitest éppen a Sárkány csillagkép Alpha 
csillaga lett volna, keveset jelent, mert ugyanúgy szerepeltek ott más 
csillagok is. 

A korábbi évszámot persze azért nem fogadták el, mert az annyit jelentett 
volna, hogy az emberi faj lényegesen öregebb annál az 5-6000 évnél, 
amelyre ezek a teoretikusok a Biblia alapján az emberiség korát becsülik, 
így tehát ragaszkodtak a közelebbi évszámhoz. Viszont minden 
egyiptológus joggal vetette el ezt a közelebbi dátumot, jól tudván a 
felfedezett históriai feliratok és feljegyzések alapján, hogy a Nagy Piramis 
nem épülhetett fel ilyen későn. 


A — Biblia sokkal bonyolultabb és sokkal  mély-értelműbb 
könyvgyűjtemény, mint amilyennek a felületes szemlélő látja. Az első öt 
könyvet - különösen pedig a Genezis könyvét - nem lehet helyesen olvasni 
kulcs nélkül - ez a kulcs azonban, sajnos, sok évszázaddal ezelőtt elveszett. 

Az emberek hibásan olvassák a bibliai feljegyzéseket és erőszakot 
tesznek logikájukon, hogy végül eljussanak olyan eredményekhez, amiket 
ezek a feljegyzések sohasem tanítottak. Így jutottunk el többek között a 
múlt században ahhoz a kellemes helyzethez, amikor a geológusok 
felfedezték, hogy az őslények a földben fosszíliák formájában lelhető 
maradványai megcáfolják a világ 6000 esztendős korát, amire azután 
ugyanolyan kiváló teológusok komolyan kijelentették, hogy Isten 
szándékosan helyezte el ezeket a fosszíliákat, csak azért, hogy próbára 
tegye a hívőket! 

Ha a piramisok elméletszerkesztői nem olvasták volna maguk is 
helytelenül a Bibliát, talán elfogadták volna a régebbi dátumot és ezáltal 
jóval közelebb juthattak volna az igazsághoz, mert hiszen a piramis tömör 
kőteste könnyen  ellenállhatott akár háromszáz évszázadnyi idő 
megpróbáltatásainak is - szerkesztése és építése olyan, hogy állni fog még 
akkor is, amikor a világnak minden más épülete már régen romba dőlt. 

Hogy ezek az elméletek mégis ilyen széles körben elterjedhettek, annak 
okát elsősorban a bennük foglalt jóslatoknak kell tulajdonítani. A héber 
próféták kijelentései különös egységet alkotnak a Nagy Piramis méreteivel 
abból a célból, hogy megjósolják háborúk kitörését és kormányzatok 
bukását, a keresztény egyház újjáépítését és Krisztus visszatérését, a világ 
gazdasági bajait és az angol nyelvű népek isteni küldetését, a föld és a 
tenger okozta világösszeomlást és így tovább. 

De ne felejtsük el, hogy maga Piazzi Smyth 1881-et jelölte meg, mint a 
millennium évét. És az is eszünkbe jut, hogy ez az iskola megállapította, 
hogy 1928 májusa lesz a legvégzetesebb hónap a világ történetében - ám ez 
az időpont eseménytelenül múlott el és mi még mindig élünk. így aztán a 
legvégzetesebb hónapot eltolták 1936 szeptemberére, mint amely dátumot - 
szerintük - a piramis csodálatos méreteiből előre ki lehet számítani. 

Ez az elmélet - amely szerint ez a tömör építmény, amelyet példátlan 
költséggel és munkával építettek, nem az akkor létező, sem a következő 
generáció, de még csak nem is az egyiptomi utókor számára készült, hanem 
olyan emberek érdekében, akik majd csaknem ötezer esztendővel később 


egy más kontinensen fognak élni - természetesen nem könnyen fogadható el 
racionálisan gondolkozó ember számára. Még ha feltételezzük is, hogy ezek 
a teoretikusok pontosan jegyezték fel a Nagy Piramis matematikai méreteit 
és olyan valószínűtlen jóslatokba bocsátkoztak, amelyeknek vajmi kevés 
összefüggésük lehet ezekkel a mérési adatokkal. Elméletük lényege az, 
hogy Isten rábeszélte az ősi egyiptomiakat, hogy kőbe írják üzenetüket a mi 
korunk számára, ámbátor Isten legalább olyan könnyen eljuttathatta volna 
ezt az üzenetét ma, közvetlenül, egyszerűen és sokkal eredményesebben 
valami emberi próféta száján keresztül, semmint hogy azt a kockázatot 
vállalja, hogy kőbe írt rejtélyes üzenetét talán el sem tudják majd olvasni - 
aminthogy csakugyan nem tudták elolvasni mind e sok évszázadon 
keresztül - vagy félreértik, mint ahogy valóban félre is értették. 

Ha nem is tudjuk elfogadni ezeket a különös elméleteket, mégis 
elismeréssel kell adózni terjesztőik becsületes szándéka iránt, mert hiszen 
még hálásak is lehetünk nekik azért az érdeklődésért, amelyet az 
egyedülálló építmény szellemi jelentősége iránt támasztottak. 

A piramis igazi célja és a szfinx szimbolikus jelentése a két 
leglenyűgözőbb és legérdekesebb rejtvény, amelyet Egyiptom mind a saját 
lakói, mind pedig az idegenek számára szerkesztett - és mind a kettő a 
legnehezebben megoldhatók közé tartozik. 

Csakugyan pusztán azért emelték volna ezt az egyiptomi felhőkarcolót, 
hogy valamelyik fáraó múmiává aszalódott holttestét rejtse magába, mint 
ahogy a kézikönyvek mondják és mint a fekete ruhás arab dragománok 
mesélik a turistáknak? Csak azért csákányoztak volna ki ilyen hatalmas 
kőtömeget a közeli Iourah mészkőbányáiból és a távoli Sziene 
gránitbányáiból, hogy egyetlen, gyolcsba göngyölt testet rejtsenek el alatta? 
Vajon azért cipeltek és faragtak volna ki fáradságosan nyolcvanmillió 
köblábnyi követ az égető afrikai nap alatt, hogy egyetlen király szeszélyét 
teljesítsék? Vajon kétmillió-háromszázezer darab kőtömböt, amelyek 
mindegyike körülbelül két és fél tonnát nyom, csak azért tapasztottak volna 
össze, hogy befedjen valamit, amit néhány darab kőtömb ugyanoly jól 
befödhetett volna? És végül, vajon csakugyan Josephusnak, a héber 
történetírónak lett volna igaza, amikor kijelentette, hogy a piramisok nem 
mások, mint "hatalmas és haszontalan emlékművek"? 


Annak alapján, amit a fáraók hatalmáról és az egyiptomiak túlvilági 
hitéről tudunk, ez a dolog teljesen lehetséges, bár nem nagyon valószínű. 
Amennyire a gondos történelmi kutatás megállapíthatta, eddig soha sem 
koporsót, sem holttestet, sem temetési kellékeket nem találtak a Nagy 
Piramis belsejében: bár van olyan hagyomány, amely szerint a kalifák 
egyikének palotája előtt egy fából készült díszes múmiakoporsó állott és ez 
a koporsó állítólag a piramisból származott volna. Viszont a piramis 
egyetlen belső falán sincs sehol hieroglifa-felírás, nincsenek vésett 
domborművek, vagy a halott életére vonatkozó magyarázó festmények, 
mint ahogy minden más egyiptomi sírbolt falain kivétel nélkül találhatók. A 
belső felület mindenütt teljesen kopár és sehol semmi díszítmény, amit 
pedig a fáraók bőségesen alkalmaztak temetkezési helyeiken, és nincsenek 
olyan díszítmények, amelyeket ésszerűen el lehetne várni a régi 
Egyiptomnak e legfontosabb sírhelyén. 

Hogy itt mégis valami pogány uralkodónak a temetkezési helye volt, 
annak legmeggyőzőbb bizonyítékául talán azt a fedél nélküli, üres 
vörösgránit ládát szokták tekinteni, amely a Király Iermének padlóján áll. 
Nyilvánvalóan ez volt a király szarkofágja - mondja az átlagos 
egyiptológus, aki ezzel a megállapítással azután elintézettnek is tekinti a 
kérdést. 

De miért nincsenek ennek a "szarkofágnak"7" az oldalán a szokásos 
konvencionális szövegek és vallásos ábrázolatok? Miért nincs rajta egyetlen 
szó vagy bármifajta képírásos felírás? Valamennyi más szarkofágon 
rendszerint olvasható valami írott vagy rajzolt megemlékezés - miért éppen 
erről hiányzik, amely pedig ezek szerint Egyiptom egyik legnevezetesebb 
királyának holttestét tartalmazta volna? 

Miért építettek több mint kétszáz láb hosszú szellőztetőcsöveket, hogy 
összekössék ennek az állítólagos szarkofágnak a sírboltját a külvilággal? 
Múmiáknak nincs szükségük friss levegőre, a munkásoknak pedig nem volt 
okuk többé visszatérni a sírboltba, miután azt egyszer befalazták. Sehol 
Egyiptomban nem láttam királyi halottak eltemetésére szolgáló még egy 
sírboltot, amelynek szellőztetőjáratai lettek volna. 

És miért helyezték ezt az állítólagos koporsót egy olyan terembe, amely 
százötven lábnyi magasságban áll a föld felszínefölött, amikor pedig 
mindenütt másutt Egyiptomban az volt a szokás, hogy mélyen kivájták a 
sziklát a föld felszíne alatt a sírboltok céljára? Egyébként világszerte az volt 


és ma is az a gyakorlat, hogy a halottat vagy a föld felszínén, vagy még 
inkább a föld alá temetik el. Porból jöttél és a porba térsz vissza - mondotta 
mindenkor a Természet az embernek. 

Miért építették a Király TIermének megközelítésére szolgáló Nagy 
Csarnoknak nevezett tágas helyiséget több mint harminc láb magasra, 
amikor a mindössze négy láb magas, úgynevezett emelkedő feljárat 
egyszerű meghosszabbítása ugyanoly célravezető lett volna, egyúttal pedig 
sokkal kevesebb munkát és bonyodalmat jelentett volna magának a Nagy 
Csarnoknak a megszerkesztése szempontjából is? 

Miért építették a Királyné Iermének nevezett második szobát az első 
közelében? A fáraókat sohasem temették feleségük mellé, viszont egy 
múmiának nincsen szüksége két sírboltra. Ha a Királyné Termében 
felfedezhetők lennének az egyiptomi sírokban szokásos falfestmények és 
feliratok, akkor létezése - mint afféle előteremé - igazolva volna. De ez is 
ugyanolyan kopár és díszítmény nélküli, mint a Király Terme. És aztán 
miért szerelték fel ezt is szellőztetőcsövekkel, viszont miért találták a 
járatokat eldugaszolva, amikor a termet felfedezték? Mi okuk lehetett az 
építőknek arra, hogy ennek a két sírkamrának a szellőztetéséről 
gondoskodjanak? Mert ismételjük: a halottak nem lélegeznek. 

Nem! Az ember értelme, amikor ennek a rengeteg pénz-, idő-, munka-és 
anyagpocsékolásnak a valódi okát keresi, kénytelen elvetni ezt a 
sírelméletet is és helyébe valami más magyarázatot keresni. 

Újra meg újra eltöprengtem a piramisok rejtélyes célján; sok órát 
töltöttem botorkálva a sziklatörmelékek között, amelyek körülveszik, és 
kóboroltam a homályos folyosókon és sötét szobákon keresztül, amelyek 
bennük fekszenek. Gyakran üldögéltem a Nagy Piramis tövében, a fehér 
mészkőtömbökön, a délutáni Nap tűző fényében, vagy a keletre elnyúló 
puha homokon és újra meg újra meghánytam-vetettem magamban a 
problémát. Az építmény egyik szintjéről a másikra kapaszkodtam fel, 
gondosan kutatva a nyomokat, megvizsgálva a  hasadékokat és 
tanulmányozva a három építmény általános szerkezetét. Nagy gyíkokat és 
óriási futóbogarakat zavartam fel a Második és Harmadik Piramis sötét, 
ritkán látogatott alagútjaiban. Egyszóval oly serényen kutattam, hogy végül 
annyira kiismertem magam e régi építmények, Egyiptom legősibb 
fajtájának kőemlékei között, mint akár a kairói új lakásom szobáiban. 


És minél jobban megismertem a részleteket, annál inkább kénytelen 
voltam megcsodálni őket, és minél alaposabban megértettem különös 
építési tervüket, annál inkább elképesztett a technikai tökéletességük. 

Valóban csodálatra méltó is volt az a technikai ügyesség, amire szükség 
volt ez óriási kőtömbök kibányászására, szállítására és összeillesztésére, e 
gúla alakú ősi üzenet felépítésére egy olyan korban, amikor a gőz és az 
elektromosság segítségét még nem lehetett igénybe venni. Nem volt 
mozgatható gőzdarujuk, amelynek acélkarjai helyükre emelhették volna 
ezeket a hatalmas kőtömböket, azon egyszerű oknál fogva, mert a gőz ereje 
meg az acél egyaránt ismeretlenek voltak még abban a korszakban. 

Kétségtelen, ha bármely fáraónak az volt a szándéka, hogy olyan 
sírhelyet emeltessen magának, amely fennmarad az utókorra, akkor nem is 
választhatott volna időállóbb építészeti formát a gúlánál. 

A hatalmas alapzat, a lejtős oldalak és a keskeny csúcs hatékonyabb 
védelmet nyújt ennek a sírhelynek a szél, a homok és az idő ellen, mint 
bármilyen más forma, míg a tömör belső építkezés az elérhető legnagyobb 
biztonságot jelentette a szentségtörő emberi kéz elleni védekezés 
szempontjából. 

Noha New York elképesztő felhőkarcoló tornyai ma már felülmúlták a 
piramist, tény az, hogy a világ ismeretes történelme során és egészen a 
legutóbbi időkig a piramis volt az emberkéz alkotta legmagasabb építmény, 
amely mellett minden más eltörpült és ami megmaradt csodának a régiek, 
rejtélynek a modern emberiség szemében. 

Magam is - mint valamennyi más kutató előttem - hamarosan rájöttem 
arra, hogy az Első Piramis belső szerkezete sokkal bonyolultabb a másik 
kettőénél és ennélfogva jelentékenyen érdekesebb is, míg aránylag 
lényegesen nagyobb terjedelme nagyobb fontosságot is látszik 
kihangsúlyozni. Rövidesen tehát minden további kutatásomat erre az egyre 
összpontosítottam, mert úgy véltem, hogy ennek kell magában rejtenie a 
piramisok közös titkát. 

Lassanként megismertem a Nagy Piramist, Egyiptom csodálatosan 
váltakozó megvilágításainak mindegyikében. Hajnalban az első napsugarak 
ezüstszürkére festik, a lenyugvó napban viszont halványlilának látszik, míg 
a telihold rejtelmes fényében tövétől csúcsáig valami ezüstössel kevert 
foszforeszkáló kék színben látszik fürdeni. 


Az a Nagy Piramis azonban, amelyet ma ismerünk, már nem ugyanaz a 
piramis, amit a régiek láttak. Az övékét finom, fehér, sima, fényes 
mészkőborítás takarta mind a négy oldalán és ez olyan szikrázó fénnyel 
verte vissza a nap sugarait, hogy fizikai értelemben is igazolta az építmény 
régi egyiptomi nevét: "A Világosság"7-ot. Ezeknek a kőtömböknek az ágya 
és az oldala oly tökéletes felületű volt és olyan mozaikszerű pontossággal 
illett össze, hogy az összetapasztott érintkezési vonalakat úgyszólván nem 
is lehetett észrevenni. Maga az egész kőháromszög - váratlanul és 
lenyűgözően felbukkanva a sivatag sárga homokján - úgy verte vissza a 
fényt, mint valami óriási tükör és ennélfogva mérhetetlen távolságra látható 
volt az erős, keleti napsütésben. 

Ezek a fehér kövek még a XII. század végén is a helyükön álltak és 
felületüket hieroglifák borították, amelyekről Abdul Latif tolla a következő 
különös leírást adja: "A kövekre ősi, ma már érthetetlen betűk voltak írva. 
Sohasem találkoztam Egyiptomban olyan emberrel, aki megértette volna 
őket. Olyan sok a felirat, hogy csak a két piramison található írások 
másolata több mint hatezer oldalt tenne ki. 

Az egykor sima oldalak helyén ma a teraszszerű lépcsőfokok vannak, 
amelyeken egyetlen felírás sem található többé és a sok-sok ezer 
borítókőből ma már csak néhány kopár tömb maradt a helyén. Ezekből a 
nyomokból is megállapítható, hogy a borítóanyagot a Kairótól délkeletre 
fekvő Mokattam-hegyekből vették. Két esztendővel Abdul Latif látogatása 
után azonban Egyiptomot földrengés rázta meg, amely azután romba 
döntötte Kairó városát. Ekkor az arabok rácsaptak a Nagy Piramisra és 
onnan vették az építőanyagot a romba dúlt város újjáépítésére éppúgy, mint 
ahogy egykor a törökök és a görögök kőbányának használták a nagy múltú 
Parthenont és onnan szállították el a köveket házaik felépítésére. Az arabok 
is mohón lefejtették a fényes, szép, fehér borítóköveket és elvitték Kairóba. 
Vajon az egyiptomi fővárosban hány régi ház, mosé és erődítmény rejti ma 
vastag falai között azokat a hieroglifa-feliratokat, amelyek valamikor a 
Nagy Piramis négy oldalát borították? Hasszán szultán kecses moséja - 
amelyet elismerten a legszebbnek tartanak Kairó háromszáz moséja között - 
ezekből a borítókövekből épült. 

A piramisokban elég kőmennyiség van arra, hogy akár egy jókora 
terjedelmű várost felépíthessenek belőlük - olyan tömérdek mennyiségű 
anyagot tartalmaznak. És az arabok valószínűleg lehordták volna az egész 


piramist is, de úgy találták, hogy az építményt alkotó mérhetetlen nagyságú 
kőtömbök egyetlen darabjának kimozdítása is egyrészt sokkal több időbe és 
fáradságba kerül, mint amennyit megérne, másrészt olyan szörnyű feladat 
lenne, hogy végül is az egész elgondolást, mint keresztülvihetetlent 
feladták. Sajnos, ezt a leckét csak akkor tanulták már meg, amikor nagy 
fáradsággal lebontották az építmény legfelsőbb szintjét, és ezáltal 
megfosztották csúcsától a piramist. 

Az a bejárat, amelyen keresztül ma a látogatók közlekednek, ugyancsak 
nem az eredeti bejárat, amelyet maguk a régi egyiptomiak használtak. Ez az 
eredeti bejárat rejtély maradt, amelynek titkát a piramis gondosan őrizte sok 
századon keresztül, amíg végre fel nem fedezte egy elszánt arab uralkodó, 
aki egész vagyont költött el valóságos munkáshadsereget állított munkába, 
hogy kicsikarja ezt a féltve őrzött titkot. A Nagy Piramis belső járatai és 
szobái megközelithetetlenek maradtak görög és római uralkodók számára 
egyaránt éppúgy, mint ahogy megközelíthetetlenek maradtak a beavatatlan 
egyiptomiak számára is és miután a római hódítók elvonultak, fennmaradt 
ugyan ennek a legendás bejáratnak az emléke, de magának a bejáratnak a 
helyét senki sem ismerte. 

Attól az időtől kezdve, hogy bezárták és elfalazták, századok múltak el 
békésen a piramis érintetlen belseje fölött, míg végre emberek hatoltak be, 
akik legendás kincseit keresték, és ezzel megzavarták hosszú álmát. De 
csak a mi időszámításunk szerint a 820-ik évben sikerült felfedezni ezt a 
bejáratot, amikor is Al Mamun kalifa összegyűjtötte a gizehi kis fennsíkon 
legjobb mérnökeit, építészeit, pallérait és munkásait és parancsot adott, 
hogy nyissák ki a piramist. 

- Ó király - mondotta a vezetőjük -, ez lehetetlen. 

- Márpedig én azt akarom, hogy meglegyen - válaszolta a kalifa. 

Mindenféle rajz és terv nélkül kellett munkához fogniuk és az egyetlen 
vezérfonaluk a régi hagyomány volt, amely szerint a bejáratnak valahol az 
északi oldalon kellett lennie. Nagy próbálkozásukat természetesen ennek az 
oldalnak a közepén kezdték meg, a kalifa állandó felügyelete alatt; a kalifa 
ugyanis személyesen akart meggyőződni annak a régi legendának a 
valóságáról, hogy a piramis belsejében hatalmas kincseket rejtettek el az 
azóta elfelejtett fáraók. Jómaga véletlenül annak a Harun al Rasid kalifának 
a fia volt, aki a híres Ezeregy éj szaka révén vált nevezetessé. 


Al Mamun kalifa nem volt közönséges kalifa. Meghagyta tudósainak, 
hogy fordítsák le a görög bölcsek írásait arab nyelvre, állandóan buzdította 
alattvalóit a tanulás erényére és jómaga is legfőbb élvezetét az országának 
bölcs embereivel folytatott vitákban találta. 

Uralkodói székhelye Bagdadban volt és ebből a híres városból jött el 
Egyiptomba. Majd nem sokkal a piramis feltárására irányuló kísérlete után 
visszatért Bagdadba és ott is fejezte be életét. 

A Nagy Piramis építői azonban - mintha csak előre látták volna, hogy 
egy napon az emberi kapzsiság meg akarja majd szentségteleníteni 
építményüket - a bejáratot a középtől számítva több lábnyira oldalt 
helyezték és hozzá még jóval magasabbra, mint ahogy valaki is ajtó 
elhelyezését képzelné. Ennek eredményeként Al Mamun emberei több 
hónapon keresztül igyekeztek behatolni a piramis belsejébe, anélkül, hogy 
bármilyen folyosónak vagy helyiségnek akár a leghalványabb nyomát is 
sikerült volna felfedezniük - csak tömör terméskő tömböket találtak és 
semmi mást. S ha mindvégig csupán kalapácsaikra és vésőikre bízták volna 
magukat, munkájuk legalább addig tartott volna, amíg a királyuk él, vagy 
talán még tovább. De elég ötletesek voltak, hogy kis rőzsetüzeket 
gyújtsanak a kövek alatt és amikor ezek aztán izzó vörössé váltak, hideg 
ecetet öntöttek rájuk, amíg csak a kövek meg nem repedeztek. Még ma is 
látni a tömbök égéstől megfeketedett felületét, ahol a vésők több mint ezer 
esztendővel ezelőtt kibontották a kockákat. Két kovács álló nap dolgozott és 
élesítette a vésőket, amelyek gyorsan tompultak a tömör köveken, míg 
mások fagépezeteket állítottak fel, hogy segítsenek a fáradt embereknek 
utat törni befelé. A valódi bejáratnak, a folyosóknak és a belső 
helyiségeknek azonban nem tudtak nyomára jutni. 

A szűk alagútban végzett fúrási munka során az emberek fulladoztak a 
portól és a melegtől; az a feladat, hogy a világ legtömörebb építményének 
kemény testén az akkori primitív eszközökkel rést törjenek, elviselhetetlen 
fáradságot jelentett és végül, miután minden erőfeszítésüket csak teljes 
kudarc kísérte, kétségbeeséssel határos csüggedés vett erőt rajtuk. Már több 
mint száz lábnyira fúrták be magukat és éppen azon a ponton voltak, hogy 
földhöz vágják szerszámaikat, nyíltan fellázadjanak, s megtagadják a 
céltalan munka folytatását, amikor egy helyéből kimozdult kődarab 
zuhanásának zaja ütötte meg a fülüket - a hang belülről jött, kis 
távolságnyira attól a helytől, ameddig éppen eljutottak. 


Úgy látszik, a sors vette kezébe a dolgot. Most már aztán megújult erővel 
és buzgalommal dolgoztak és végül be is hatoltak a eredeti bejárati 
folyosóra. A Nagy Piramis ismét feltárult. 

Most már aránylag könnyű volt felfelé hatolni ezen a folyosón és 
megtalálni a titkos kaput: ezt a kaput, amely oly ügyesen volt elrejtve, hogy 
kívülről sohasem lehetett volna felfedezni. Annyi száz év eltelte után a 
titkos kapu már nem működött többé - helyrehozhatatlanul bezárult. 
Magának a kapunak ma már végleg nyoma veszett - elkallódott abban az 
általános fosztogatásban, amely a kairói földrengést követte. Olyan kapu 
volt ez, amilyet valóban csak a régi egyiptomiak eszelhettek ki a 
legtitokzatosabb épület bejáratának védelmére. Lényegében egy mozgatható 
és saját magától a helyére zuhanó kőtömb volt, amelyet kívülről oly 
tökéletesen dolgoztak ki, hogy teljesen beleolvadt a környezetének 
borítókövei közé. Tökéletesen beleillett a nyílásba és maga is az építmény 
egyik tömör  tömbjét alkotta. Bezárt állapotban lehetetlen volt 
megkülönböztetni a külső felület többi részétől. Ha kinyitották, akkor saját 
tengelye körül megfordult és egy nyílást tárt fel. Gondosan egyensúlyozva 
egy forgó tengely segítségével működött, mégpedig úgy, hogy súlypontja a 
tengely alá esett és belülről nehezékek voltak ráakasztva, hogy 
egyensúlyban tartsák. Csak úgy lehetett kinyitni, ha egyik oldalon erősen 
belökték, míg a másik végén ugyanakkor erőteljesen kifelé húzták. Így 
juthatott be a látogató négykézláb mászva a kőtömb mögötti folyosóba. A 
forgó kő azután visszafordult a tengelyen és ismét tökéletesen elrejtette a 
bejáratot. 

De még ez sem volt minden. Mert azután meg egy nehéz, bezárt faajtó 
zárta el a továbbvezető utat. És ezt az akadályt leküzdve, további tíz ajtón 
kellett keresztüljutni, hogy valaki elérje a Király Iermét. Az ajtók legtöbbje 
fából készült, egyikük azonban egy újabb ilyen rejtett, forduló kőlap volt. 
De azóta valamennyi ajtó nyomtalanul eltűnt. 

Al Mamun kalifa emberei, miután bejutottak az eredeti bejárat 
folyosójára, rájöttek, hogy munkájuk még távolról sem fejeződött be. 
Kiderült ugyanis, hogy a folyosó egy hatalmas gránittömb előtt váratlanul 
véget ér. Nem látszott valószínűnek, hogy a bejáratot és a folyosót csak 
azért szerkesztették volna meg, hogy azután zsákutcába fusson, ennélfogva 
megpróbáltak utat törni ezen a félelmetes gránittorlaszon keresztül - de 
hiába. A rendelkezésükre álló szerszámokkal nem tudták áttörni a gránitot; 


a piramis építői nyilván egész Egyiptomot átkutatták megfelelő kőért, amíg 
ezt a különleges fajtát kiválasztották. 

Az úttörők szerencséjére a fekete gránittömb környéke fehér mészkőből 
állott, ami sokkal lágyabb kőzet és ennélfogva sokkal könnyebben keresztül 
lehet rajta bányászni magát az embernek. 

Erre fordították tehát most figyelmüket és vájtak is egy alagutat 
párhuzamosan a gránittömbbel. Néhány lábnyi vájás után megkerülték a 
kőtömböt és egy újabb folyosóra jutottak. Ekkor vált nyilvánvalóvá, hogy 
ennek a második folyosónak a bejáratát valamikor szándékosan zárták le 
ezzel a kúp alakú és több tonna súlyú gigantikus gránitékkel, amely 
légmentesen zárta el a közlekedést. 

Ez a második folyosó már fölfelé haladt, mégpedig olyan szögben, amely 
pontosan megfelelt az első folyosó irányának, vagyis egy huszonhat fokos 
emelkedésnek. Al Mamun tisztjei és emberei fölkapaszkodtak ezen a 
meredek korridoron, amely nem egészen négy láb magas és valamivel több 
mint három láb széles volt. Fáklyáik fénye csak kopár falakat világított 
meg, míg végre elértek egy pontra, ahonnan azután vízszintesen haladhattak 
tovább. Ez a hely tulajdonképpen egy elágazási pont volt, ahol a folyosó 
találkozott egy tágas és ugyancsak felfelé haladó, de hétszer magasabb 
folyosóval, meg egy lefelé nyíló, keskeny, csatornaszerű járattal, amely 
valahol a piramis mélyében végződött. 

A vízszintes folyosón meggörnyedten, lehajtott fővel haladva végül is 
egy nagy szobában találták magukat, amely azonban - legnagyobb 
csodálkozásunkra - tökéletesen üres volt. Ennek a falai is teljesen kopárok 
voltak, sehol egyetlen felírás és csak a keleti oldalon egy nagyobb 
bemélyedés kecsegtetett valamelyes kincsjutalommal fáradozásaikért. Hogy 
azonban odáig érjenek, fel kellett kapaszkodniuk egy emelvényszerű 
magaslatra, majd kígyók módjára, hason csúszva továbbhaladniuk egy 
kiképzetlen folyosón, amely azonban - sajnos - tényleg zsákutcában 
végződött a piramis tömör belsejében és noha a későbbi napok folyamán 
meglehetősen kiszélesítették ezt a helyet, minden kincs, amit ott találtak, 
néhány mészkőtömbből állott. 

Most visszatérve az elágazási ponthoz, elkezdték átkutatni azt a magas és 
tágas korridort, amely a későbbi idők során a Nagy Csarnok nevet kapta. 
Ennek különleges lejtős mennyezete volt, amely hét egymásra helyezett 
kőrétegből állott. A padlózata is felfelé haladt, pontosan abban a szögben, 


mint az a folyosó, amely idáig vezetett. Az emberek elkezdtek 
felkapaszkodni ezen a sima, csúszós kőpadlón és a felfelé vezető, csiszolt 
márványfalak között 150 lábnyi távolságon át szakadatlanul másztak 
feljebb és feljebb a falak mentén, amelyek két oldalán hosszú, rovátkás 
kőpadok sorakoztak, egymás mellett. A Nagy Csarnok végén hirtelen egy 
magas lépcsőfokban végződött az út. Erre is felkapaszkodtak és áthaladtak 
egy most már vízszintes úton, egy további keskeny folyosóig, amely egy 
előszobába vezetett. Még néhány lépés - aztán meghajoltak egy tömör 
kőrácsozat alatt -, majd beléptek egy nagy terembe, amely pontosan a 
piramis szívében fekszik, amennyiben annak mind a négy oldalától egyenlő 
távolságban van. 

Ez volt az a terem, amelyet később a Király TIermének neveztek el 
éppúgy, mint ahogy az elsőnek felfedezett szoba a Királyné Ierme nevet 
kapta. Természetesen ezeket a neveket maguk a régi egyiptomiak sohasem 
használták. 

A Király TIermét óriási méretű, négyszögletes, sötét gránittömbökből 
összerótt falak alkották. Mennyezete kilenc hatalmas kőgerendából állott, 
ugyanebből az anyagból, s - mint ma már kiderült - ezek a leghatalmasabb 
kődarabok az egész piramisban. Mindegyik kőgerenda egymagában hetven 
tonnát nyom. 

Hogy az építőknek hogyan sikerült ezeket ide felhozniuk, kétszáz 
lábnyira a talaj szintje fölé, a mai modern daruk és elektromos 
emelőszerkezetek segítsége nélkül, ez olyan probléma, amelyen a mai 
építészek is csak törhetik a fejüket, de megoldani képtelenek a rejtélyt. 

Al Mamun kalifára és embereire azonban újabb nagy csalódás várt. 

Egy nyitott kőkoporsót leszámítva ugyanis a terem tökéletesen üres volt. 
És a koporsóban sem volt semmi egyéb, csak por. 

Hihetetlennek tűnt, hogy a régi egyiptomiak ekkora csodálatos, üres 
sírboltot építettek volna, mint a piramis, hogy azután semmi hasznát ne 
vegyék - gondolták magukban az emberek -, tehát lázasan felszaggatták a 
kőpadlózat egy részét, felásták a terem egyik sarkát és kalapáltak a tömör 
falakon, hogy végre rábukkanjanak az elrejtett kincsre - de hiába. Az ősi 
építők még ötletesebbek lehettek, mint ők - végül tehát zavarodottan, 
bosszúsan és kedvüket vesztve kénytelenek voltak visszavonulni. 

Még két hely maradt, ahol a kutatást folytatni lehetett: az eredeti bejárati 
nyílás föld alatti folytatása, továbbá a mély, szűk csatornanyílás. Az előbbi 


egy keskeny alagútba vezette őket, amelyen sietve kellett haladniuk és ahol 
nem sok támasztéka akadt a lábnak, mert erősen lej tett a tömör sziklába 
vágott út, nem kevesebb, mint háromszázötven láb távolságnyira. Ez a 
folyosó egy durván összeeszkábált helyiségben végződött, amelynek 
mennyezete oly alacsony volt, hogy kézzel el lehetett érni, kidolgozatlan 
sziklapadlózata pedig oly göröngyös volt, hogy csak bukdácsolva lehetett 
haladni rajta. Ezt elnevezték Gödörnek. Ebben sem volt más, mint szemét 
és por. A túlsó oldalon egy újabb keskeny folyosó volt belevájva a sziklába 
- megint kígyók módjára, hason csúszva, arcukkal néhány hüvelyknyire a 
padlótól tudtak csak haladni benne. De ezzel a föld alatti alagúttal sem 
jutottak semmire, mert az is váratlanul véget ért a tömör sziklafalban. 

Maradt a csatorna. Ez csaknem függőlegesen haladt lefelé, tehát csak úgy 
lehetett átkutatni, hogy egyesével engedték le az embereket, kötélre 
függesztve, a feneketlen mélységbe. Hatvan lábnyira a mélyben egy kis 
szobára bukkantak, amely azonban csak a csatorna kiépítetlen 
kiszélesedésének bizonyult. A csatorna maga továbbhaladt ennek a 
szobának a padlóján keresztül, látszólag a végtelenségig, lefelé. Olyan volt, 
mint valami mély kút és az emberek végül is eldöntötték, hogy nem is lehet 
egyéb. 

Sohasem fejezték be az átkutatását. 

Mindenesetre azonban azok a hatalmas kincsek, amelyekkel képzeletük 
megtöltötte a piramisokat - sehol sem voltak. 

Így végződött Al Mamun kalifa nagy kalandja, a Nagy Piramis feltárása. 
A mai tudós arab történetírók sokféle változatát tudják ennek a történetnek, 
de ezek a valóban hiteles tények. 

Megint századok gomolyognak el a piramis letört csúcsa fölött, miután 
Harun al Rasid fia lyukat vágatott az északi oldalfalba. A legenda 
lassanként babonával burkolta körül az épületet és oly kísérteties 
borzalmakat költött köréje, hogy maguk az arabok sem merészkedtek többé 
a belsejébe és úgy elkerülték, mint valami leprafészket. Csak néhány 
elszánt ember akadt, aki ismét keresztül-kasul átkutatta. Sötét folyosói és 
üres szobái legnagyobbrészt zavartalanul pihentek a méltóságteljes 
csendben. 

És egészen a XVIII. század második feléig - amikor keménykötésű, 
tárgyilagos, babonáktól mentes európaiak kezdték taposni körös-körül a 


homokot - nem is visszhangzott újra a kalapács és a véső csengése az ősi 
építményben. 

Nathaniel Davison, az angol király őfelségének vállalkozó szellemű algíri 
konzulja, az 1760-as években hosszú szabadságra ment és eljött 
Egyiptomba, ahol is töprengve kezdte bámulni a Nagy Piramist. Tudta, 
hogy a régi egyiptomiak általában nagy mennyiségű ékszert szoktak 
eltemetni nevezetesebb halottaikkal együtt. És azt is tudta - miután 
mindenki mondta -, hogy a piramisok nem mások, mint gigantikus 
sírboltok. 

Ő azután felfedezett a Király Termének nyitott ajtajában valami furcsa 
visszhangot, amely mindig tapasztalható volt, valahányszor hangosat 
kiáltott. Azt következtette tehát - és igen helyesen -, hogy ennek a hatalmas 
teremnek a gránitfalai mögött valahol még egy másik szobának is kell 
lennie. Lehetségesnek, sőt valószínűnek tűnt, hogy abban a második 
szobában fekszik egy gyolcsba burkolt múmia, a hozzá tartozó ékszerekkel 
együtt. 

Összetoborzott néhány munkásembert és azonnal munkához is látott. 

A Király Iermének padlózatát Al Mamun emberei már évszázadokkal 
ezelőtt egyszer eredménytelenül ásták fel, de különben is: Davison 
hangjának visszhangja valahonnan felülről hallatszott - figyelmét tehát a 
mennyezet felé fordította. A terem és a szomszédos járatok helyzetének 
gondos tanulmányozása azt mutatta, hogy legkönnyebben úgy lehetne utat 
vágni felfelé, ha nyílást vájnának a Nagy Csarnok végződésének keleti 
falánál és így oldalról próbálnák megközelíteni a feltételezett szobát, ha 
ugyan valóban ott van. Hosszú létrát szerzett, hogy megvizsgálja a szóba 
jöhető pontot és ekkor meglepetésére felfedezte, hogy az a nyílás, amit 
vájatni akart - már ott is van. Tehát csak be kellett rajta mászni. 

Találtak is egy húsz láb hosszú szobát, amely pontosan a Király Terme 
fölött feküdt. Ennek mennyezete oly alacsony volt, hogy Davisonnak 
négykézláb kellett kutatnia a kincsek után, amelyek odavonzották. A szoba 
azonban tökéletesen üres volt. 

Davison ezután visszatért Algírba, miután semmi más eredményt nem ért 
el, mint azt a problematikus dicsőséget, hogy az újonnan felfedezett szoba 
révén megörökíthette nevét a nyomába lépő későbbi archeológusok 
számára. 


A piramisnál azután a XIX. század korai éveiben egy különös ásató jelent 
meg, aki álmodozó, misztikus és régész volt egy személyben. Ez egy olasz 
ember volt, név szerint Caviglia kapitány, aki annyi időt töltött el ebben az 
ősi építményben, hogy - mint saját maga mondotta - tout a fait pyramidale 
lett. 

Lord Lindsay egyiptomi látogatása során találkozott vele és ekkor ezt írta 
róla haza Angliába: "Caviglia kifejtette előttem, hogy mágikus és állati 
magnetizmussal összefüggő tanulmányokat folytat oly mértékben, hogy az 
csaknem életébe került - közvetlenül a küszöbén jár annak, mondotta, amit 
már tilos tudnia az embernek, és csak szándékai tisztaságának tulajdonítja, 
hogy élve menekült... 

Furcsa, földöntúli gondolatai vannak. Azt mondja, hogy rendkívül 
veszélyes volna ezeket közölnie." 

Caviglia régészeti tevékenysége során egy ideig valóban ott is élt 
-"Davison Szobájában?" és lakosztályává avatta ezt a barátságtalan 
helyiséget. 

Caviglia azonban nem korlátozta tevékenységét kizárólag a Nagy 
Piramisra. Különböző felfedezéseket tett a Második és Harmadik 
Piramisban is, majd átkutatta a köztük és a szfinx között elterülő vidék 
sírboltjait, s néhány érdekes szarkofágot, meg az ősi Egyiptom néhány 
kisebb emlékét ásatta ki. 

Körülbelül abban az időben, amikor egy szép, fiatal lány arra ébredt, 
hogy Viktória néven Anglia királynőjévé koronázták, a sors Egyiptomba 
vezérelt Howard Vyse ezredes személyében egy vitéz angol tisztet, aki 
emellett a tökéletes angol gentleman, továbbá a British Museum gazdag 
pártfogójának tulajdonságait egyesítette magában. Az ezredes több száz 
munkást foglalkoztatott a legszélesebb körű ásatásoknál, amelyeket a három 
piramis és a környező vidék ezer esztendő leforgása, más szóval Al Mamun 
kalifa ideje óta látott. Egy ideig igénybe vette Caviglia szolgálatait is, a 
lobogó temperamentumú olasz és a csontja velejéig konvencionális angol 
azonban nem fértek meg egymással és útjaik csakhamar el is váltak. 

Vyse ezredes tízezer fontot költött el bőkezűen a saját pénzéből ezekre az 
egyiptomi ásatásokra, míg azoknak minden kézzelfogható eredményét a 
British Museumnak ajándékozta. Érdekes relikviákkal telt ládák keltek útra 
a tengeren át - de a legérdekesebb felfedezés még csak ezután következett. 
Rábukkant ugyanis négy újabb szobára, magasan fenn a Nagy Piramisban, 


közvetlenül a Davisonról elnevezett szoba fölött. A vállalkozás nem csekély 
nehézséggel és veszéllyel járt, munkásai állandóan abban a veszedelemben 
forogtak, hogy harminc láb magasságból lezuhannak, amíg keskeny 
folyosót vájtak fölfelé a tömör kőzetben. Ezek a most feltárt szobák 
ugyanolyan alacsonyak, ugyanolyan szűk területüek voltak, mint a legelső. 
És - a port leszámítva - ugyanolyan üresek is voltak. 

Ezzel a felfedezéssel és a legfelsőbb szoba lejtősen összerakott, 
mészkőgerendákból álló, villás mennyezetének tanulmányozása után 
nyilvánvalóvá vált ennek az öt alacsony, egymás fölé helyezett szobának a 
rendeltetése: arra szolgáltak, hogy tehermentesítsék a Király Termének 
mennyezetét attól az irtózatos nyomástól, amely a sok ezer tonnányi tömör 
felépítmény révén elkerülhetetlenül reá nehezedett - más szóval párnázó 
üregek voltak. De ezenfelül megvédték a Király Iermét attól is, hogy az 
egész kőtömeg rázuhanjon abban a nem valószínű, de mégis lehetséges 
esetben, ha földrengés rázná meg a piramis hatalmas testét; ebben az 
esetben a párnázó üregek csodálatos rendszere fogná fel a földrengés okozta 
kőomlást és ezáltal megakadályozná, hogy a felülről lezúduló irtózatos 
sziklatömeg összelapítsa a Király Iermét. A piramis fölött elhaladó 
évezredek bizonyságot szolgáltattak ez építészeti terv kitűnő és ötletes volta 
tekintetében. 

Még egy különös dolgot fedezett fel Vyse, mégpedig az első és egyetlen 
hieroglifákat, amelyeket valaha is találtak a piramis belsejében azóta, hogy 
a feliratokat tartalmazó külső burkolóköveket lebontották. Megtalálta 
ugyanis a kőbányák, vagy az építészek pecsétjét az öt védőszoba köveinek 
csiszolatlan felületén. Ezek között a pecsétek között voltak úgynevezett 
cartouche-ok, vagyis ovális keretű képírások, amelyek három király nevét - 
a Khufu, Khnem Khufu és Khnem neveket - tüntették fel. Mégpedig nem 
kézírással, hanem vörös festékkel festve, mint ahogy az ezeken a 
kőművespecséteken általában szokásos volt az ősi Egyiptomban. 

Khnem nevének jelentését illetően az egyiptológusok legfeljebb csak 
találgatásokba  bocsátkozhattak, mert sohasem hallottak egyiptomi 
uralkodóról, aki ezt a nevet viselte volna. Arra nézve sem tudtak kielégítő 
magyarázatot adni, hogyan kerülhetett oda ez a név. Khufuról azonban már 
pontosan tudták, hogy kicsoda: a IV. dinasztiához tartozó fáraó, akit a 
későbbi görög történetírók elég szerencsétlen módon Kheopsznak neveztek 


el. Vyse-nek ez a felfedezése véglegesen eldöntötte számunkra a piramis 
keletkezésének időpontját: ezek szerint Kheopsz építtette és senki más. 
Kheopsz múmiáját azonban sehol nem találták soha a piramisban. 


4. fejezet t Egy éjszaka a Nagy Piramisban 


Kairó szundikáló macskái felnyitották zöld szemüket, nagyot ásítottak, 
majd puha mancsaikat kecsesen kinyújtóztatták, ameddig csak bírták. 
Leszállt az alkony és ezzel együtt megkezdődött számukra az a 
tevékenység, ami létük lényegét alkotta - barátságos dorombolás, 
torkoskodás,  egérvadászat, verekedés és udvarlás. Az alkonyat 
megérkeztével én is megkezdtem életem egyik legkülönösebb - bár néma - 
tevékenységét. 

Az az elhatározás született meg bennem, hogy egy egész éjszakát fogok 
eltölteni a Nagy Piramisban; ott ülök majd ébren és várakozva, vagy 
tizenkét órán keresztül, a Király Termében, míg odakinn lassan beburkolja a 
sötétség az afrikai világot. És végre csakugyan itt voltam, s elhelyezkedtem 
a legfurcsább fedél alatt, amelyet valaha planétánkon építettek. 

Nem volt könnyű feladat idejutni, annyi bizonyos. Kiderült ugyanis, 
hogy a Nagy Piramis - bár a nagyközönség szabadon és bármikor 
megközelítheti - egyáltalán nem köztulajdon. Az egyiptomi kormány 
tulajdona. Tehát éppoly kevéssé lehet besétálni és egy ártatlan éjszakát 
eltölteni bármelyik helyiségben, mint ahogy az ember nem sétálhat be 
idegen felebarátja házába és nem töltheti éjszakáját annak valamelyik 
vendégszobájában. 

Ha valaki meg akarja látogatni a piramis belsejét, öt piaszterért egy 
jegyet kell váltania a Régiségek Ügyosztályában. Ennélfogva elsétáltam a 
Régiségek Ügyosztályába és optimista létemre engedélyt kértem, hogy egy 
éjszakát a Nagy Piramis belsejében tölthessek. Ha arra kértem volna 
engedélyt, hogy a Holdra repülhessek, akkor sem árulhatott volna el 
mélységesebb elképedést annak a hivatalnoknak az arca, aki végighallgatta 
kérésemet. 

Elkezdtem röviden és bocsánatkérően megindokolni szándékomat. A 
meglepetést most jókedv váltotta fel - a hivatalnok elmosolyodott. Éreztem, 
hogy egészen megfelelő jelöltnek tart ama bizonyos közintézmény számára, 
ahol általában nem szeret az ember bentlakó lenni. Végül is kijelentette: - 
Soha még ilyen kérés nem fordult elő nálunk. Nem hiszem, hogy 
módomban állna ilyesmire engedélyt adni. 

Az ügyosztály egy másik, magasabb rangú tisztviselőjéhez utasított. Az 
előző szobában lejátszódott komikus jelenet most szóról szóra 


megismétlődött. Optimizmusom kezdett szép lassan elpárologni. 

- Lehetetlen! - jelentette ki a második tisztviselő is barátságosan, de 
határozottan, abban a szilárd meggyőződésben, hogy valami szelíd őrülttel 
van dolga. - Ilyesmiről még sohasem hallottam. Végtelenül sajnálom... 

Nem fejezte be a mondatot és vállat vont, majd felkelt a helyéről, hogy 
udvariasan kitessékeljen a szobából. 

Most aztán feltámadt bennem a sok esztendeje tetszhalottként pihenő 
újságírószellem. Elkezdtem vitatkozni vele, új meg új formában 
csökönyösen megismételtem kérésemet és kijelentettem, hogy egy tapodtat 
sem mozdulok a szobából, amíg az engedélyt meg nem kapom. Végül is 
úgy rázott le a nyakáról, hogy kijelentette: ez az ügy egyáltalán nem 
tartozik a Régiségek Ügyosztályának hatáskörébe. 

- Hát akkor kinek a hatáskörébe tartozik? - kérdeztem. Maga sem tudta 
bizonyosan, de azt tanácsolta, hogy legjobb lesz, ha a rendőrséghez 
fordulok. 

Már magam is kezdtem érezni, hogy kérésem legalábbis excentrikus és 
könnyen odavezethet, hogy kényszerzubbonyba bújtatnak. Mégsem tudtam 
rászánni magamat, hogy lemondjak róla. Valóságos fixa ideává vált az az 
elhatározásom, hogy szándékomat mindenáron keresztülviszem. 

A rendőrfőnökségen felfedeztem egy "Engedélyosztályt". Ott aztán - 
ezúttal már harmadízben - előadtam: engedélyt kérek arra, hogy egy 
éjszakát töltsek a Nagy Piramis belsejében. Miután a rendőrtisztviselő nem 
tudta, mit kezdjen velem, főnökéhez utasított. Ez az úriember viszont 
kijelentette, hogy némi időre van szüksége, mert előbb meg kell fontolnia a 
dolgot. Amikor másnap újra felkerestem, a Régiségek Ügyosztályához 
utasított! 

Pillanatnyilag letörve mentem haza, és azt hittem, hogy célomat soha az 
életben nem érhetem el. 

De a nehézségek igen gyakran csak arra valók, hogy legyen mit 
leküzdeni, tartja egy régi mondás, amelynek lapos cinizmusa sem 
halványíthatja el a benne rejtőző igazságot. Legközelebbi lépésem arra 
irányult, hogy kihallgatást kapjak El Lewa Russzell pasától, a kairói városi 
rendőrség főparancsnokától. Miután kisétáltam irodájából, kezemben volt 
az írásos végzés, amelyben felszólítják annak a kerületnek a rendőrfőnökét, 
akinek hatáskörébe a piramis tartozik, hogy minden lehető támogatást adjon 
meg nekem szándékom keresztülviteléhez. 


Így aztán egyik este,  alkonyattájban, megjelentem a  menai 
rendőrállomáson Mackersey őrnagy, az ottani rendőrfőnök előtt. 

Elém tettek egy könyvet, amelyet alá kellett írnom és ezzel az aktussal a 
rendőrség felelősséget vállalt biztonságomért egészen másnapig. Az 
őrszoba egyik rendőre megbízást kapott, hogy kísérjen el egészen a 
piramisig és ott adjon át megfelelő utasítás kíséretében annak a fegyveres 
rendőrőrszemnek, aki éjszakára a bejárat előtt szolgálatot teljesít. 

- Nagy kockázatot vállalunk, hogy éjszakára magára hagyjuk önt 
odabenn - mondotta Mackersey őrnagy humorizálva, mialatt búcsúzóul 
kezet fogtunk. - Remélem, nem fogja felrobbantani a Nagy Piramist? 

- Megígérem, hogy semmi ilyesmit nem teszek, sőt, még csak el sem 
fogom lopni! 

- Sajnos, be kell, hogy zárjuk - tette hozzá. - Mindig is bezárjuk éjszakára 
a piramis bejáratát egy lelakatolt vasráccsal. 

Így hát ön tizenkét óra hosszat fogoly lesz. 

- Kitűnő! E pillanatban nincs kívánatosabb hely számomra, mint ez a 
börtön! 

A piramisok felé lebbek-fák árnyékában vezet az út. Kétoldalt csak nagy 
közökben látszik egy-egy ház. Az út végül fokozatosan emelkedve 
kanyarodik fel arra a fennsíkra, amelyen a piramisok épültek, és ott egy 
meredek emelkedésbe torkollik. Mialatt felfelé hajtottunk ezen az 
útvonalon, arra gondoltam, hogy mindazok közül az utasok közül, akik sok 
évszázadon át ugyanebben az irányban haladtak, csak kevesen vállalkoztak 
- ha ugyan egyáltalán vállalkoztak - olyan furcsa feladatra, mint most én. 

Felkapaszkodtam arra az alacsony dombra a Nílus nyugati partján, ahol a 
Nagy Piramis és hűséges társa, a szfinx őrködik némán Észak-Afrika fölött. 

A hatalmas emlékmű ott tornyosult a fejem fölött, mialatt átbotorkáltam a 
homokon és a kövek között. Megint csodálattal néztem lejtős, 
háromszögletű oldalait, amelyek a világ ma ismert legrégibb építményét 
határolják, meg a hatalmas kőtömbökre, amelyek alapjától a csúcsáig 
sorakoznak egymás fölé mind kisebbedő távlatban. Az, hogy ez az épület 
ilyen tökéletesen egyszerű, hogy sehol, semmi nyoma bármiféle 
díszítménynek, hogy egyetlen görbület nem enyhíti az egyenes vonalak 
szigorúságát - mit sem von le az egész alkotás tömör nagyszerűségéből. 

Beléptem a néma piramisba azon a tátongó üregen keresztül, amelyet 
még Al Mamun kalifa vágatott az oldalába és máris nekiláttam a titáni 


építmény átkutatásának. Igaz, nem első ízben történt - de mindenesetre ez 
volt az első eset, hogy ilyen furcsa cél hozott vissza megint Egyiptomba. 
Miután egy darab úton előrehaladtam, elértem ennek a vízszintes alagútnak 
a végére és itt az utam a piramis eredeti bejárati folyosójába torkollott. 

Most aztán a zseblámpámmal a kezemben, fejemet csaknem egészen a 
térdemig lehajtva, haladtam lefelé ennek a folyosónak hosszú, alacsony, 
meredek, keskeny és csúszós folytatólagos részén. A görnyedt helyzet 
rendkívül kényelmetlen volt, annál is inkább, mert a kőpadlózat erős lejtése 
következtében akaratlanul is egyre gyorsabban kellett lefelé haladnom. 

Az volt a szándékom, hogy mielőtt letáboroznék a Király Iermében, 
megvizsgálom a piramis föld alatti részét, amelyhez a bejáratot az utóbbi 
időben vasráccsal zárták el, nehogy a látogató közönség eltévedjen és ott 
fulladjon meg valahol a sötétségben. Hirtelen emlékezetembe villant a régi 
latin idézet: Facilis descensus Averni, de ezúttal valami keserű humort 
éreztem ki ezekből a szavakból. A zseblámpa sárgás fényében nem láttam 
mást, mint a faragatlan sziklát, amelyen keresztül ezt a folyosót vágták. 

Amikor végre elértem jobb kéz felé egy kis beugrót, felhasználtam az 
alkalmat és megállapodtam, hogy néhány percre kinyújtóztassam tagjaimat. 
Rájöttem, hogy ez a beugró nem más, mint egyik végpontja annak a 
csaknem függőleges, kéményszerű nyílásnak - az úgynevezett Kútnak -, 
amely a fölfelé haladó folyosó és a Nagy Csarnok találkozási pontjától 
eredve halad lefelé. Ez a régi elnevezés még mindig rajta ragadt ezen a 
kéményen, mert csaknem kétezer esztendőn keresztül azt tartották, hogy víz 
van a mélyén. 

Csak miután Caviglia eltakarította az alján összegyűlt portörmeléket, 
derült ki, hogy tökéletesen száraz. 

Még az imént elhagyott folyosónál is szűkebb volt ez a barátságtalan, 
durván vágott csatornaszerű nyílás, amely a tömör sziklából ásított felém. 
Oldalán kis rovátkákat fedeztem fel - ezek párhuzamosak voltak egymással 
úgy, . hogy legalább lábamat  megvethettem és kezemmel 
megfogózkodhattam a némileg veszélyes kapaszkodás folyamán. 

Az út most szabálytalanul és kanyarogva vezetett jó darabon, míg végre 
elértem egy nagy, belsőleg kiképzetlen, holmi levesestálhoz hasonló alakú 
szobát, amelyet ma Barlangnak neveznek és ekkor egy szintre kerültem 
azzal a sziklás fennsíkkal, amelyen a piramis épült. A Barlang a szikla egy 
megnagyobbított természetes repedésében keletkezett, míg rajta túl a Kutat 


nyilván csak belevágták a sziklába és nem kőtömbökből építették, mint a 
többi föld alatti folyosót kivétel nélkül. A Kút innen kezdve kiszélesedett és 
így sokkal nehezebb volt felfelé kapaszkodni benne, mint a Barlang alatti 
szűkebb részen. 

Végül is kibújtam a kémény száját alkotó szabálytalan nyíláson és a 
Nagy Csarnok északnyugati sarkában találtam magam. 

Miért és mikor vághatták ezt a csatornát a piramis testén keresztül? A 
kérdés szinte önmagától támadt fel bennem és ahogy eltöprengtem rajta, 
hirtelen jöttem rá a megoldásra. A régi egyiptomiak - akik a piramis 
történetének egyik korszakát végezték be, amikor három hatalmas 
gránittömbbel elzárták a felső termekhez és a Nagy Csarnokhoz vezető 
bejáratot - utat kellett hogy csináljanak maguknak kifelé, mert különben 
soha életükben ki nem juthattak volna többé a piramisból. 

Saját kutatásaim révén már tudtam, hogy a csatorna is, meg a Barlang is 
ugyanabban az időben készült, amikor a piramis épült, de a Kút akkor még 
csak a Barlangig ért le. Sok ezer éven keresztül tehát nem volt közvetlen 
összeköttetés a felső helyiségek meg a föld alatti járatok között. 

Amikor a Nagy Piramis betöltötte rejtélyes célját, azok, akik dolgoztak 
rajta, lezárták. A befalazást nyilván tervbe vették már az eredeti építők is, 
akik otthagyták a helyszínen az ehhez szükséges anyagokat, sőt, az alsó 
végén össze is szűkítették a felfelé vezető folyosót, hogy ott lehessen 
elhelyezni a három gránit záróéket. 

Az utolsó emberek, akik benne tartózkodtak, munkájuk folyamán fúrták a 
Kút szakaszát a tömör sziklán keresztül, hogy így egérutat biztosítsanak 
maguknak. Amikor aztán a munka befejeződött és ők is eltávozhattak, csak 
ennek az újonnan fúrt szakasznak a bejáratát kellett gondosan 
eltorlaszolniuk, azon a ponton, ahol a lefelé vezető folyosóba torkollik, 
majd kényelmesen végighaladhattak az eredeti bejárathoz vezető háromszáz 
lábnyi lejtős úton. Ilyenformán a Kút - amely eredetileg a Barlang 
megközelítésének céljára készült - végül is arra szolgált, hogy a munkások 
elhagyhassák a lezárt piramist. 

Megint visszatértem a járhatóbb útra, a hosszú lejtős alagúthoz, amely a 
piramis belsejéből a külvilághoz vezet és innen folytattam megint a gizehi 
sziklás fennsík mélyébe vezető utamat. 

Az egyik szögletnél hirtelen akkora árnyék bukkant fel előttem, hogy 
ijedten visszahőköltem, amíg rá nem jöttem, hogy az a saját árnyékom. 


Ezen a kísérteties helyen az ember mindenre el van készülve és semmi-sem 
elég valószínűtlen ahhoz, hogy meg ne történhessen. Miután átkúsztam és 
átvergődtem a még hátralévő aránylag rövid — úton, nagy 
megkönnyebbülésemre a lejtő alján, vízszintes talajon találtam magamat, de 
egy még szűkebb alagút belsejében. Még vagy tíz méternyit kúsztam előre 
és akkor elértem a világéletemben látott legkülönösebb helyiség - az 
úgynevezett Gödör - bejáratát. Az egész szoba leghosszabb oldalán egyik 
falától a másikig nem egészen ötven lábnyi hosszúságú volt. 

Ez a homályos verem, amely a piramis pontos középvonalának 
legmélyén fekszik, azt az impressziót kelti az emberben, mintha valami 
hirtelen félbemaradt munka eredménye volna. Látszólag elkezdtek itt 
valami szobát bele váj ni a kemény sziklába, de aztán hirtelen abbahagyták. 
A mennyezet már annak rendje és módja szerint ki volt képezve, de a padló 
olyan göröngyös volt, mint valami lövészárok, amelybe éppen belecsapott 
egy bomba. A régi egyiptomi kőművesek ugyanis, amikor az ilyen 
sziklavermeket kivájták, rendszerint lefelé haladva dolgoztak és ennélfogva 
mindig a padlót fejezték be utoljára. De hogy éppen ezt a padlót miért nem 
fejezték be soha, amikor pedig legalább egy emberöltőn keresztül dolgoztak 
a fölötte fekvő részeken, ez megint olyan kemény régészeti dió, amelyet ez 
ideig még senkinek sem sikerült feltörnie. Bár, ami azt illeti, maga az egész 
piramis is tulajdonképpen ugyanilyen dió. 

Zseblámpámmal. bevilágítottam az üreg gomolygó homályába és a 
fénysugarat a padló közepére vetítettem. Majd közelebb nyomultam és 
lenéztem egy mély, ásító lyuk peremén, amely néma bizonysága annak, 
hogy egykor kincskeresők jártak itt, akik hasztalan és nagy fáradsággal 
vájtak gödröt a Gödörbe. Egy denevérszárny kellemetlen érintését éreztem, 
ahogy felröppenve elzúgott a fejem mellett és ott csapongott körös-körül a 
levegőtlen szobában. 

Lenn, a mélyben láttam, hogy a fénynyaláb felzavar álmából másik 
három denevért, amelyek addig fejjel lefelé lógva aludtak a durva 
sziklakiszögellésekbe kapaszkodva. Majd ahogy továbbmentem, még két 
denevért riasztottam fel, amelyek viszont a mennyezetről lógtak lefelé. 
Ahogy könyörtelenül rájuk esett a fény, felébredtek és megriadva, visongva 
röpködtek ide-oda, majd eltűntek a bejárati folyosó homályában. 

Átbotorkáltam a hepehupás padlón és eljutottam a szoba túlsó végébe, 
ahol egy kis vízszintes járat volt fúrva a falba. Ez a járat olyan szűk volt, 


hogy az ember éppen csak elfért benne és hason csúszva mászhatott tovább. 
Sűrűn belepte sok évezred pora és a közlekedés benne minden egyébnek 
volt nevezhető, csak kellemesnek nem. De mégis elviseltem, annak 
érdekében, hogy megállapíthassam ennek a járatnak a végpontját. Miután 
csaknem húsz méternyire furakodtam így be a sziklafalba, rájöttem, hogy a 
járat hirtelen véget ér - ezt nem fejezték be soha. 

Fuldokolva kúsztam most hátrafelé és visszatértem az ugyancsak 
levegőtlen Gödörbe, majd végső pillantást vetve a helyiségre, elkezdtem 
felfelé kapaszkodni a piramis felsőbb vidékei felé. 

Amikor elértem az elejére annak az alacsony folyosónak, amely 
tökéletesen egyenes vonalban, százötven lábnyira halad felfelé a tömör 
sziklában, míg kiépített folyosóban folytatódik és átvágja az építményt, 
lehasaltam és a kijárati nyíláson keresztül - mint valami lencse nélküli óriási 
teleszkópon át - felnéztem az elsötétült égboltozatra. Az indigókék felületen 
egy hunyorgó, ezüstösen csillogó pontot pillantottam meg - ez volt a 
Sarkcsillag. Ellenőriztem az irányt karkötő-iránytűmön, amelynek nyelve 
pontosan észak felé mutatott. Azok a régi mérnökök nemcsak nagyszabású, 
hanem pontos munkát is végeztek! 

Visszakúsztam a lejtős folyosón és végre elértem azt a vízszintes járatot, 
amely a Királyné Iermébe vezet. Néhány lépést tettem, majd ott álltam a 
szögben összefutó villástető alatt. 

Megvizsgáltam a két szellőztetőcsatornát, amelyek rézsút haladnak 
felfelé az északi, illetőleg a déli faltól kiindulva. Itt volt a világos 
bizonysága annak, hogy ez a terem sohasem volt sírbolt, hanem igenis arra 
szolgált, hogy használják. Már sok kutatót zavarba ejtett ez a körülmény, 
amikor 1872-ben felfedezték ezeket a csatornákat és kiderült, hogy magától 
a szobától öt hüvelyknyire hirtelen véget érnek és látszólag eredetileg nem 
is voltak a falba vájva. Abban az állapotban tehát, ahogy felfedezték őket, 
nem voltak alkalmasak levegő átbocsátására - a kutatóknak tehát valami 
más és ismeretlen célra kellett gondolniuk. A legkézenfekvőbb magyarázat 
azonban az, hogy elkövetkezett egyszer az az idő, amikor betöltötték 
céljukat és éppúgy, mint a piramis egyéb felső járatait, ezeknek a nyílását is 
elzárták újabb kőtömbökkel. 

Ezeket a szellőztetőcsöveket Wayman Dyxon, a piramis környékén 
valami munka elvégzésével megbízott mérnök fedezte fel, amikor 
kíváncsiságból megvizsgálta a Királynő Termének falait. Ő vette észre, 


hogy az egyik fal - amely egy bizonyos ponton üresen kongott - kissé 
repedezettnek látszik. Betörette ezt a helyet és a falfelülettől öthüvelyknyire 
rábukkant egy keskeny csőre, majd ugyanilyen eljárással felfedezte ennek 
párját is a terem szemközti falán. Mindkét cső teljes szélességében átvágja a 
piramistetőt, amint ezt körülbelül kétszáz láb hosszú rudak segítségével be 
is igazolták. 

Most visszafordultam a vízszintes folyosón és végighaladtam rajta addig 
a pontig, ahol beletorkollik a Nagy Csarnokba. Majd lassan elkezdtem 
felfelé haladni - 150 lábnyira - ezen a meredek, rovátkás szélű feljárón. 
Mialatt felfelé kapaszkodtam, múló gyöngeség vett rajtam erőt amit 
háromnapos böjtölésem okozott. 

Végül is néhány percig megpihentem azon a három láb magas 
lépcsőfokon, amely a kapaszkodó végét jelzi és amely úgy van elhelyezve, 
hogy pontosan a piramis függőleges tengelyébe essék. 

Néhány lépést tettem azután az Előszobán keresztül, majd meghajoltam 
az alatt a gránittömb alatt, amely kivájt mennyezetéből függ alá és elzárja 
ennek a vízszintesjáratnak a végét - s bejutottam a piramis legfontosabb 
helyiségébe, a híres Király Termébe. 

Itt is két egyforma, egyenként körülbelül kilenc hüvelyk átmérőjű 
szellőztetőcső jelenléte cáfolja meg végérvényesen a sírboltelméletet. A 
Királyné Termében lévő csövekével ellentétben, ezeknek a nyílását 
sohasem tapasztották be, csak teljesen megrakták laza kövekkel, amelyeket 
Vyse ezredes kénytelen volt kihordatni onnan, hogy megállapíthassa 
ezeknek a csöveknek a rendeltetését. Rendkívül valószínű, hogy ez a kővel 
való megtöltés ugyanakkor történt, amikor a többi kísérlet arra, hogy 
elrejtsék a piramis föld fölötti részének belső járatait. 

Zseblámpámmal körülvilágítottam a kopár falakat, meg a lapos 
mennyezetet és újra megállapítottam, hogy a hatalmas, csiszolt 
gránittömbök milyen csodálatos pontossággal illeszkednek egymáshoz, 
majd elkezdtem lassan körüljárni a falakat, pontosan megvizsgálva közben 
minden egyes követ. A távoli Sziene rózsaszínű szikláit kellett annak idején 
széthasogatni, hogy ezek a tömbök létrejöjjenek. Itt-ott a padlót, meg a falat 
megrongálták a kincskeresők, hasztalan kutatásaik közben. A padlózat 
keleti oldalán néhány borítókő teljesen eltűnt és helyét ledöngölt föld 
foglalta el, míg az északnyugati oldalon egy mély, négyszögletes lyuk 
kitöltetlen maradt. Az a hatalmas, durva kőkocka, amely ennek a lyuknak a 


helyén állott és a padló egy részét alkotta, most oldalt, a fal mellett áll, 
ahová nyilván még az arabok helyezték. Vele párhuzamosan, csak néhány 
hüvelyknyivel távolabb áll a lapos, koporsószerű szarkofág: egy födél 
nélküli magányos tárgy, az egyetlen, amit ebben az egyébként kopár 
szobában találtak. A szarkofág pontosan észak-déli irányban fekszik. 

A helyéből kimozdított kőkocka kényelmes ülésnek kínálkozott, tehát 
letelepedtem, hogy ott töltsem az éjszaka hátralévő részét. 

Jobb kéz felől elhelyeztem a kabátomat, kalapomat és cipőimet, bal kéz 
felé meg letettem a még mindig égő zseblámpát, a forró teát tartalmazó 
termoszpalackot, néhány üveg jeges vizet, a jegyzőkönyvemet és Parker 
tollamat. Még utoljára körülnéztem a szobában, végső pillantást vetettem a 
mellettem álló márványkoporsóra, majd kioltottam a világítást. 

Az erős fényű villanylámpát azonban ott tartottam a kezem ügyében, 
hogy bármelyik pillanatban felkattinthassam. 

Abban a percben, amikor hirtelen belemerültem a teljes sötétségbe, 
feltámadt bennem a csodálkozó kérdés, hogy vajon mit fog hozni számomra 
ez az éjszaka. Különös helyzetemben azonban csak egyetlen dolgot 
tehettem: várni... várni... és várni... 

Ólomlábakon vánszorogtak a percek, míg lassanként éreztem, hogy a 
Király Termének valami különösen erős légköre van, olyan, amelyet csak 
lelki jelzővel jellemezhetek. Én úgyis szándékosan fogékonnyá tettem 
agyamat, passzívvá érzéseimet és negatívvá egész magatartásomat, hogy 
pontosan érzékelni tudjam, ha bármilyen természetfölötti esemény 
játszódnék le körülöttem. Nem akartam, hogy bármilyen személyes előítélet 
vagy elfogultság zavarjon meg abban, hogy felfoghassam, ami következik, 
bármely forrásból, ami az ember öt fizikai érzéke számára felfoghatatlan. 

Fokozatosan elnyomtam a gondolataimat is, amíg végre agyam csaknem 
teljesen üressé vált. 

És az agyamra ráereszkedő csöndben élesen tudatossá vált az a némaság, 
amely most egész életemre leereszkedett. A világ minden zajával és 
nyüzsgés-mozgásával oly végtelen távolban volt tőlem, mintha nem is 
létezne. Egyetlen hang, egy suttogás nem jött felém a sötétből . A csönd a 
piramis királyságának valódi uralkodója, ez a csönd, amely még a 
történelem előtti őskorban kezdődött és amelyet a látogató turisták 
fecsegése sem tud valójában megtörni, mert minden éjszaka újabb 
félelmetes tökéletességgel foglalja el birodalmát. 


Fokozatosan tudatossá vált bennem a szoba különös atmoszférája. 

Érzékeny emberek számára teljesen normális és úgyszólván hétköznapi 
tapasztalat, hogy megérzik bizonyos régi házak furcsa atmoszféráját - és ez 
az én tapasztalatom is ilyesfélével kezdődött. Az idő múltával ez az érzés 
mind jobban erősödött és valami megmérhetetlen kor tudatát keltette fel 
bennem, úgyhogy azt kezdtem érezni, mintha a huszadik század egyszerűen 
kicsúsznék a lábam alól. Előre feltett szándékomnak megfelelően nem 
álltam ellent az érzésnek, sőt, hagytam, hogy megerősödjék. 

Most lassan kezdett elhatalmasodni rajtam az a különös benyomás, hogy 
nem vagyok egyedül. A tökéletes sötétség takarója alatt olyasvalamit 
éreztem, mintha valami élő és lélegző valóság lüktetne a térben. Homályos, 
de mégis valóságos érzés volt ez, amely - a visszatérő Múlt egyre erősödő 
tudatával egyetemben - felkeltette eszméletemben azt a valamit, amit 
lelkinek nevezek. 

A sötétségben lüktető különös  életmegnyilvánulásnak ebből a 
bizonytalan és általános  érzéséből azonban semmi pontosabban 
meghatározható nem fejlődött ki. Egymás után múltak az órák és - 
várakozásom ellenére - az éjszaka egyre növekvő hűvösséget hozott 
magával. Még jobban éreztem a hideget a háromnapos böjt következtében, 
amelyet azért tartottam, hogy felfogóképességem érzékenységét fokozzam. 
A Király Termének szűk szellőztetőcsövein keresztül hideg levegő áramlott 
be és megdideregtetett vékony ruhám alatt. Testem libabőrös lett a vékony 
ingben. Felkeltem és megint felvettem a kabátom, amelyet csak néhány 
órával azelőtt dobtam le a szörnyű hőség miatt. Ilyen a keleti élet az év 
bizonyos időszakaiban - nappal trópusi forróság, éjszaka pedig hirtelen 
zuhanó hőmérséklet. 

A mai napig senki sem fedezte még fel ezeknek a szellőztetőcsöveknek a 
nyílását a piramis külső oldalán, bár fekvésüket körülbelül ismerik. Néhány 
egyiptológus kétségbe is vonta, hogy ezek a csatornák valóban átengedik a 
levegőt - de ez a beáramló hideg, amelyet vállalkozásom során 
tapasztaltam, véglegesen eldönti a kérdésnek ezt a részét. 

Másodszor is letelepedtem kő ülőhelyemre és újra átengedtem magam a 
nyomasztó, halálos csendnek és a szoba egyre növekvő, áthatolhatatlan 
sötétjének. Kitárt lélekkel várakoztam és virrasztottam. Minden ok nélkül 
hirtelen eszembe jutott, hogy valamerre kelet felé a Szuezi-csatorna vág át a 


homokon és a mocsarakon keresztül, és hogy a méltóságteljes Nílus 
mintegy hátgerincét alkotja ennek az egész országnak. 

A terem furcsa, sírszerű csöndje, a mellettem álló üres kőkoporsó, csupa 
olyan dolog volt, ami nem éppen erősíti az ember idegeit, míg másrészt 
virrasztásom megszakítása mintha csak valami más varázslatot is megtört 
volna, mert most már kisvártatva megéreztem, hogy a körülöttem lévő 
láthatatlan élet tudata rohamosan, tökéletes bizonyossággal növekszik. 
Igenis volt valami lüktető és élő közvetlen szomszédságomban, noha még 
mindig semmit sem láttam. Hirtelen - ezzel a felfedezéssel egyidejűleg - 
erőt vett rajtam elhagyatott és hátborzongató helyzetem tudata. 

Itt ültem egyedül, egy kísérteties szobában, több mint kétszáz lábnyira a 
talaj szintjétől, magasan Kairó milliónyi népe fölött, tökéletes sötétséggel 
körülvéve, bezárva és bebörtönözve egy különös építményben, egy sivatag 
szélén, amely mérföldek százaira nyúlik el, míg az építmény körül - amely 
valószínűleg a legrégibbek egyike a világon - egy hajdankori főváros 
temetőjének méhkasszerű sírboltjai tátongnak. 

Számomra - aki már mélyre hatoltam a Kelet lelkiségébe, okkult 
misztériumaiba, varázslataiba és boszorkányosságaiba - a Király Termének 
hatalmas térsége csakhamar benépesedett láthatatlan lényekkel és 
szellemekkel, amelyek ezt az őskori építményt őrizték. A mindent 
beburkoló sötétség úgy nehezedett agyamra, mint valami vassúly. És 
hirtelen  meglegyintett a félelem  szárnycsapása. Persze azonnal 
elhessegettem magamtól. Nem kellett fizikai bátorság ahhoz, hogy az ember 
ott üljön e sivatagi építmény szívében - de kellett hozzá bizonyos morális 
erő. Hiszen nem volt valószínű, hogy kígyók bújjanak elő a lyukakból meg 
a repedésekből, s még kevésbé volt valószínű, hogy gonosz szándékú 
vándorok másszák meg az építmény oldalát és behatoljanak éjszakának 
idején. Valóban, a testi élet egyetlen nyoma, amit fel tudtam fedezni, egy 
rémült egérkétől származott, amellyel már az est folyamán találkoztam 
egyszer a vízszintes folyosón és amely azóta ide-oda cikázott az 
áthatolhatatlan gránitfalak között, rémült igyekezettel próbálva kimenekülni 
zseblámpám félelmetes fényköréből - meg két hihetetlenül öregnek látszó 
sárgászöld gyíkot vettem észre annak a keskeny bemélyedésnek a tetején, 
amely a Királyné Termének beszögelléséből nyílik - és végül azt a néhány 
denevért, amelyet felriasztottam a föld alatti üregben. 


Igaz, néhány tücsök is kiadósan cirpelt, amikor beléptem a Nagy 
Csarnokba, de azok is csakhamar elhallgattak. Mindez már elmúlt és az 
egész piramist áttörhetetlen csönd fogta körül. Semmiféle fizikai jellegű 
dolog nem fenyegette tehát az embert és mégis - most másodszor is éreztem 
valami homályos bizonytalanságot, olyasfajta érzést, mintha láthatatlan 
szemek figyelnének. Az egész teret valami álomszerű titokzatosság, valami 
kísérteties valószínűtlenség töltötte be... 

Vannak az erőnek, a hangnak és a fénynek rezgései, amelyek kívül esnek 
normális felfogóképességünk határain. Hiszen vidám zene és komoly szó 
cikázik állandóan a világűrön keresztül a várakozó rádióhallgatók számára, 
de azok sem tudják felfogni őket, amíg kellőképpen be nem állították 
készülékeiket. A puszta várakozó állapotból kilendülve, most olyan 
koncentrált szellemi erőfeszítés állapotába kerültem, amelynek minden 
felfogóképessége arra irányult, hogy áttörje a körül-körül súlyosodó fekete 
némaságot. S miután ennek eredményeként egy átható belső koncentráció 
segítségével felfogóképességem időlegesen egészen természetfölötti fokra 
emelkedett, ki állíthatja, hogy csakugyan nem kezdtem lassanként 
megérezni ezeknek a láthatatlan erőknek a jelenlétét? 

Csak annyit tudok, hogy teljesen "bekapcsolódtam?" annak a befelé 
fordított figyelésnek a módszerével, amelyet jóval második egyiptomi 
látogatásom előtt sajátítottam el és ugyanakkor tudatossá vált bennem, hogy 
ellenséges erők hatoltak be a szobába. Volt valami, amit gonosznak és 
veszedelmesnek éreztem. 

Valami megnevezhetetlen félelem remegett szívembe, és újra meg újra 
visszatért, valahányszor csak sikerült elhessegetnem. 

Árnyékok kezdtek ingadozni ide-oda az árnyék nélküli szobában - ezek 
fokozatosan mind határozottabb alakot öltöttek és hirtelen arcomhoz egész 
közel éreztem rosszakaratú gomolygásukat. 

Baljóslatú alakok tűntek fel egész tisztán lelki szemeim előtt. 

Majd kivált közülük egy sötét jelenség, átható rosszindulatú tekintetét 
rám szegezve és kezét fenyegető mozdulattal felemelve, mintha félelmet 
akarna bennem kelteni. Mintha csak ősrégi szellemek kúsztak volna elő a 
halottak szomszédos városából - ebből a temetőből, amely oly öreg, hogy 
már a múmiák is elporladtak kőszarkofágjaik mélyén - és a hozzájuk tapadó 
árnyak jöttek kéretlenül most őrhelyemre. A piramis környékén kísértő 
gonosz szellemek minden legendája emlékezetembe villant, valamennyi 


hátborzongató részletével együtt, úgy, ahogy azt a közeli falu arabjai 
elmesélték. Amikor elmondtam egy fiatal arab barátomnak azt a 
szándékomat, hogy egy éjszakát az ősi építményben szeretnék tölteni, 
igyekezett lebeszélni a tervemről. 

- Ott minden talpalatnyi helyet varázslat őriz - figyelmeztetett. 

- Szellemek és kísértetek tanyája az a hely... 

Most beláttam, hogy figyelmeztetése nem volt alaptalan. A sötét 
szobában, ahol üldögéltem, kísérteties alakok kúsztak ide s tova és most 
teljesen indokolttá vált az a meghatározhatatlan, kényelmetlen érzés, amely 
az imént hatalmába kerített. Éreztem a szívem kemény dobogását 
mozdulatlan testem belsejében. Megint elfogott az a természetfölöttitől való 
félelem, amely ott kísért minden emberi szív legmélyén. Sorjában bukkant 
fel előttem gonosz arcával a félelem, az irtózás és a borzalom. Kezeim 
önkéntelenül szorosan összekulcsolódtak. De elhatároztam, hogy nem 
tágítok. És noha a szobában lebegő fantomszerű jelenségek eleinte 
megdöbbenést kavartak fel bennem, végül is arra kényszerítettek, hogy 
minden bátorságomat és ellenálló erőmet latba vessem. 

Szemem zárva volt, de ezeket a szürke, suhanó felhőszerű alakokat mégis 
láttam. És mindannyiszor megnyilvánult bennük valami könyörtelen 
ellenségesség, valami gonosz elszántság arra, hogy visszariasszanak 
szándékomtól. 

Ellenséges légkör vett körül. Könnyű lett volna véget vetni az egésznek 
úgy, hogy egyszerűen felkattintom zseblámpámat vagy felugróm és 
kirohanok a szobából s visszaszaladok néhány száz lábnyira, az elzárt 
vasrácsos bejáratig, ahol már a fegyveres őrszem véd. De valami belső 
érzés ugyanoly könyörtelenül azt diktálta, hogy ezen most túl kell esnem. 

A feszültség tetőpontját érte el. Óriás, földöntúli teremtmények, az 
alvilág gonosz borzalmai groteszk, vad, őrült és ellenséges jelenségek 
gyülekeztek körém és valami elképzelhetetlen undorral töltöttek el. Néhány 
pillanat alatt átéltem valamit, ami örökre eltörölhetetlen nyomot hagy az 
emberben. Emlékezetemben pontosan lefotografálódott ez az egész 
hihetetlen jelenet. Soha többé nem ismételném meg a kísérletet - soha többé 
nem ütném fel tanyámat éjszakára a Nagy Piramisban! 

Aztán meglepő hirtelenséggel vége szakadt az egésznek. A rosszindulatú 
szellemek eltűntek a homályban, ahonnan előgomolyogtak - vissza a holtak 
árnybirodalmába -, s magukkal vitték nyomasztó, borzalmas hatásukat is. 


Fölborzolt idegeimet hirtelen valami nagy nyugalom öntötte el, mint 
amilyet a katona érezhet, amikor a heves pergőtűz hirtelen megszűnik. 

Nem tudom, milyen hosszú idő telt el, mire tudatossá vált bennem, hogy 
valami újabb jelenség lépett a szobába, valami jóindulatú és barátságos 
jelenség, amely megállt a bejáratnál és jóakarata tekintettel nézett le rám. 
Megjelenésével az egész légkör teljesen megváltozott - szinte kitisztult. 
Lényéből valami tiszta és egészséges hatás áradt, amely megnyugtatta és 
lecsillapította felkavart lelkemet. Közelebb lépett kőülésem felé és ekkor 
láttam, hogy egy másik alak is áll mögötte. Mindketten megállottak 
mellettem, komoly tekintettel nézve le rám és tekintetüknek valami átható, 
profetikus jelentősége volt. 

Éreztem, hogy életemnek egy rendkívül jelentőségteljes órája érkezett el. 

A két lény megjelenése ugyancsak felejthetetlen nyomot hagyott 
emlékezetemben. Lelki szemeimmel mindig látom fehér ruhájukat, 
szandálba bújtatott lábukat, tiszteletet parancsoló külsejüket, magas 
alakjukat. . Mindketten az ősi egyiptomi kultusz  főpapjainak 
félreismerhetetlen jelvényeit viselték. Valami halvány villódzás vette körül 
őket és ez különös módon megvilágította a szoba egy részletét is. Többnek 
látszottak egyszerű földi halandóknál, inkább félisteneknek tűntek, mert 
arcukat valami egész rendkívüli, átszellemült nyugalom világította meg. 

Mozdulatlanul. álltak, mint a szobrok és néztek engem, karjukat 
keresztbefonva mellükön, tökéletes némaságban. 

Vajon hirtelen a negyedik dimenzióba kerültem és most ébren és tiszta 
tudattal szemlélem a múlt valamilyen távoli korszakát? 

Szellemem talán Egyiptom ősidejébe tért vissza? Nem, ez lehetetlen, 
hiszen tisztán láttam, hogy mindketten engem néznek, sőt, most már szólni 
is akarnak hozzám. 

Magas alakjuk előrehajolt; az egyik szellem ajka mintha megmozdult 
volna. Arca egészen közel volt az enyémhez, szeméből földöntúli fény 
szikrázott és fülem tisztán felfogta hangját. 

- Miért jöttél erre a helyre és miért akartad felébreszteni a titkos erőket? 
Nem elég számodra a halandók útja? - kérdezte. 

(Az író és talán az olvasó számára is kellemesebb lenne talán, ha ezt a 
régies stílust modern formában adnám vissza, de inkább változatlanul 
hagyom, még annak a kockázatnak az árán is, hogy esetleg félreértést, vagy 
gúnyt vált ki. Hiszen csakugyan mindenki teljes joggal kételkedhetik abban, 


hogy egy egyiptomi szellem angolul szólalt meg, mint ahogy nyilván magam 
is kételkednék benne, ha nem saját fülemmel hallottam volna a szavakat. 
Mindenesetre - bár nekem és azoknak, akik hisznek nekem, semmi okunk 
sincs kételkedni e látomás valóságában - meg tudom érteni azokat is, akik 
ezt nem fogadják el ugyanilyen könnyen, mert csakugyan hihetetlen, hogy 
effajta dolgok megtörténhessenek és ilyen szellemek létezhessenek a prózai 
XX. században.) 

A hangokat természetesen nem fizikai módon, a fülemmel hallottam, 
mert a szoba csendjét a valóságban semmiféle hangrezgés nem zavarta meg. 
Mégis olyasféleképpen hallottam, mint ahogy elektromos hallócsővel 
felszerelt süket ember hallhatja azokat a szavakat, amelyek mesterséges 
dobhártyájához ütődnek. Csak az volt a különbség, hogy ezek a szavak 
most - belülről ostromolták a dobhártyámat. A hangokat, amelyek hozzám 
szóltak, csakugyan legtalálóbban belső hangoknak nevezhetném, mert 
valóban belülről hallottam őket, de mégis zavart okoznék, ha azt 
mondanám, hogy csupán gondolatok voltak. Szó sincs róla. Amit hallottam, 
az valóban hang volt. 

És feleltem is: 

- Nem elég! 

- A városok nyüzsgő sokasága - szólalt meg újra - megvigasztalja az 
emberek remegő szívét. Eredj vissza, vegyülj el embertársaid közé és 
nemsokára el fogod felejteni azt a szeszélyedet, amely idehozott. 

- Nem, ez lehetetlen - feleltem. 

- A Látomások útja messzire eltérít az ész kitaposott ösvényétől - kezdte 
újra. - Néhányan jártak már rajta és megzavarodtak, amire visszatértek. 
Fordulj meg hát most, amíg van idő és kövesd azt az utat, amely a halandók 
lába számára van kijelölve. 

Én azonban megráztam a fejemet és halkan feleltem: - Ezt az utat kell 
követnem. Nincs más számomra többé. 

A papi alak most közelebb lépett és fölém hajolt. 

A környező sötétben tisztán láttam ősi arcát. És megint fülembe súgta: 

- Aki velünk érintkezésbe kerül, elveszíti kapcsolatát a világgal. Képes 
vagy arra, hogy egyedül járjál? 

- Nem tudom - feleltem. 

- Gyere velem - suttogta újra -, aztán ha majd láttál, felelhetsz megint. 


S mint távoli látomás, hirtelen feltűnt előttem egy hatalmas város, utcák 
tömkelegével. A kép egyre és mind gyorsabban közeledett, míg egyszerre 
csak közvetlen közelemben megláttam egy régi házat, amely egy bekerített 
térség közelében állott. Aztán tisztán kivettem egy homályos lépcsőházat, 
amely a legfelső emeleten egy kis toronyba vezetett. A toronyszobában 
váratlanul megjelent a beszélő szellem - most ott ült egy aggastyán ágya 
szélén. Az aggastyán csapzott haja és kuszált szürke szakálla éppen 
megfelelő keret volt viharverte arca számára. Látszott rajta, hogy túl van 
élete alkonyán, mert fakó bőre lazán lógott a csontjain. Ráncos, kimerült 
arca szánalmat keltett bennem, de ahogy alaposabban megnéztem, hideg 
futott végig a hátamon, mert tisztán láttam, hogy szelleme erőlködve 
igyekszik elhagyni testét és ebben a kísérteties küzdelemben már eleve csak 
egy győztes lehetett. 

Vezetőm is szánakozó szemmel nézte az ágyban fekvő alakot. 

Fölemelte kezét és megszólalt. 

- Még néhány perc, testvérem és akkor elnyered a békét. Nézd, elhoztam 
magammal valakit, aki a titkos erőket kutatja. Utolsó üzeneted legyen 
néhány szó az ő számára. 

Hirtelen tehát nemcsak szemtanúja, de szereplője is lettem ennek a 
különös jelenetnek. 

Valami recsegő mozdulattal, amit félelmetes volt hallani, a haldokló 
megfordította a fejét és belenézett az arcomba. És ha a világ végére 
megyek, sem fogom soha elfelejteni azt a töprengő és hátborzongató 
kifejezést, amelyet szemében láttam. 

- Te fiatalabb vagy, mint én - mondotta halkan. - De én megjártam ezt a 
világot egyszer, kétszer, háromszor. Én is kerestem őket. . . 

Ó, mennyire kerestem! 

Egy percre elhallgatott és feje visszahanyatlott a párnán, mintha 
emlékezetének lapjai között keresgélne, majd felkönyökölt és kinyújtotta 
hosszú, sovány karját. Keze a csontos ujjakkal és vaskapocsszerű 
szorításával olybá tűnt, mint egy csontváz keze. 

Megfogta a csuklómat, majd belenézett a szemembe és éreztem, hogy 
pillantása egyenesen a lelkem legmélyéig hatol. 

- Ostoba! Ostoba! - károgta. - Az egyetlen erő, amit találtam, a test és az 
ördög ereje volt. Nincs más. Hazudnak! Hallasz engem? 

- ismételte meg most már szinte kiáltva. - Hazudnak! 


Az erőlködés azonban túlhaladta erőit. Visszahanyatlott a párnára - és 
halott volt. 

Vezetőm még egy hosszú percre szótlanul állt az ágy mellett. 

Aztán az egész látomás eltűnt és megint a piramisban voltunk. 

Némán nézett rám és én is ugyanolyan szótlanul fordítottam feléje 
tekintetemet. Tisztán olvasott a gondolataimban. 

A sötétből még hallottam utolsó szavait: - Ám legyen. Választottál. 
Maradj meg választásod mellett, mert most már amúgy sincs visszatérés. Ég 
veled! 

És azzal eltűnt. 

Magamra maradtam a másik szellemmel, aki eddig a néma néző 
szerepére szorítkozott. 

Közelebb lépett, úgy, hogy most ott állott éppen a márványkoporsó előtt. 
Arca egy nagyon-nagyon öreg ember arcának látszott. Nem is mertem 
találgatni, milyen idős lehet. 

- Fiam, a titkos erők hatalmas urai vettek téged kezükbe. Ma éjszaka be 
fognak vezetni a Tudás csarnokába - mondotta egyenletes hangon. - 
Nyújtózz végig ezen a kövön! Réges-régen ez amott történt volna, 
papiruszsás ágyon - folytatta a koporsószerű szarkofágra mutatva. 

Minden ellenkezés nélkül engedelmeskedtem titokzatos látogatómnak. 
Hanyatt feküdtem a kövön. 

Ami közvetlenül ezután történt, az még ma sem egészen világos előttem. 
Olybá tűnt, mint hogyha hirtelen valami furcsa, lassú hatású érzéstelenítőt 
adott volna, mert hirtelen minden izmom megmerevedett és minden 
tagomat valami bénító letargia nyűgözte le. Testem ólomsúlyúvá és 
magatehetetlenné vált. Először azt éreztem, hogy lábam mind hidegebbé és 
hidegebbé válik. Ez az érzés addig fokozódott, míg egészen jeges 
hidegséget éreztem, amely alig észrevehetően, de fokozatosan kúszott végig 
lábszáramon, majd elérte térdemet és onnan is haladt egyre tovább, felfelé. 
Mintha hegymászás közben derékig hóba zuhantam volna. Egész alsótestem 
tökéletesen érzéstelenné vált. 

Azután úgy tűnt, mintha félálomszerű állapotba kerültem volna és 
agyamba lassan belekúszott a közeledő halálnak valami rejtélyes előérzése. 
De ez nem aggasztott, mert már régen megszabadultam a halált övező ősi 
félelemtől és elérkeztem odáig, hogy filozofikusan fogadjam az 
elkerülhetetlent. 


A furcsa fagyási érzés azonban egyre jobban elhatalmasodott rajtam; 
előbb felkúszott remegő hátgerincemen, majd hatalmába kerítette egész 
testemet és úgy éreztem, hogy ezzel egyidejűleg egész tudatom mind 
szűkebb és szűkebb körre szorul vissza, valahová az agyban lévő központ 
felé, míg lélegzetvételem mind gyöngébb lett. 

Amikor a jeges hidegség elérte mellemet és testem is tökéletesen 
megbénult, olyan érzésem támadt, mintha valami hirtelen szívrohamot 
kaptam volna. Ez gyorsan elmúlt, de tudtam, hogy a végső krízis már nem 
lehet messze. 

Ha még mozgatni tudtam volna megmerevedett ajkaimat, nevetnem 
kellett volna azon a gondolaton, amely most keresztülvillant agyamon. Ezt 
gondoltam: 

- Holnap meg fogják találni holttestemet a Nagy Piramis belsejében - és 
ezzel vége számomra az egésznek. 

Bizonyos voltam benne, hogy minden érzésem annak tulajdonítható, 
hogy szellemem most lépi át a határvonalat a fizikai élet és a halálon túli 
vidék között. 

Noha pontosan tudtam, hogy ezekben a pillanatokban élem végig a 
meghalás minden érzését, semmiféle ellenkezést nem tanúsítottam. 

Végül minden összpontosított tudatom már csak a fejemben kavargott és 
ekkor hirtelen egy végső, vad örvénylés támadt agyamban. Az volt az 
érzésem, mintha valami tropikus forgószél kapott volna fel és sodort volna 
magával fölfelé, valami keskeny tölcsérnyílás felé - majd egy félelmetes 
pillanat következett, amikor azt éreztem, hogy kiröppenek a végtelen térbe, 
beleugrom az ismeretlenbe -, és szabad voltam! 

Semmi más szó nincs a felszabadulásnak arra a kéjes érzésére, amely 
most osztályrészemül jutott. Szellemmé váltam, olyan lénnyé, amely 
kizárólag gondolatból és érzésből tevődik össze, anélkül, hogy magával 
kellene cipelnie a test földi súlyát, amelybe eddig be volt zárva. 
Szellemszerűen léptem ki földi testemből, mint ahogy a halott kilép a 
sírjából, de ez nem járt együtt semmiféle öntudatlansággal. Sőt, 
ellenkezőleg, létezésem tudata sokkal élesebb volt, mint valaha. És főleg e 
magasabb régiókba való emelkedés által szabadnak, kéjesen szabadnak 
éreztem magam abban a negyedik dimenzióban, ahová beléptem. 

Először is úgy éreztem, hogy háton fekve - ugyanolyan vízszintesen, 
mint a test, amelyet az imént elhagytam - lebegek a kőtömb fölött. Majd 


mintha egy láthatatlan kéz fordított volna meg, kissé előretolt és ezáltal 
rendesen talpra állított. Végül is az a különös kettős érzésem támadt, mintha 
állnék és ugyanakkor lebegnék is. 

Lenéztem csontból és húsból álló, elhagyott testemre, amely 
mozdulatlanul, elnyúlva feküdt a kőtömbön. A kifejezéstelen arc felfelé 
fordult, a szemek alig voltak nyitva, de a pupillák csillogása elárulta, hogy a 
szemhéjak nem zárultak le teljesen. A két kar keresztben feküdt mellemen - 
holott nem emlékeztem rá, hogy ilyen mozdulatot tettem volna. Talán valaki 
keresztbe rakta karjaimat, anélkül, hogy észrevettem volna? A kezek és a 
lábak elnyúlva egymáshoz simultak. Ott feküdt, látszólag holtan, testem - 
porhüvely, amelyből kiröppentem. 

Megfigyeltem, hogy valami halvány ezüstös fénycsóva sugárzik belőlem 
- az új magamból arra a kataleptikus alakra, amely a kövön feküdt. Ez 
meglepő volt, de még meglepőbb volt az a felfedezésem, hogy ez a 
rejtelmes pszichikai köldökzsinór még inkább megvilágította a Király 
Termének azt a sarkát, amelyben lebegtem és a sápadt holdsugárhoz 
hasonlóan tükröződött a kőfalakon. 

Nem voltam más, mint egy fantom, egy testtelen lény az űrben. 

Végre megértettem, hogy azok a régi, bölcs egyiptomiak miért ábrázolták 
hieroglifáikban egy madár festett szimbólumával az ember lelki alakját. 
Úgy éreztem, mintha magasságban és szélességben megnövekedtem volna 
és kiterjeszkednék, mintha csak szárnyaim volnának. Felemelkedtem a 
levegőbe és ott lebegtem elhagyott testem fölött ugyanúgy, mint a madár, 
amely felszáll a légbe és egy pont körül kering. Tökéletesen érzékeltem, 
hogyan vesz körül a végtelen tér. Igen, a madárszimbólum teljesen helytálló 
volt. 

Igen, felemelkedtem az űrbe, lelkem elhagyta földi porhüvelyét, 
egyéniségem ezáltal két ikerrészére bomlott és elhagytam a világot, amelyet 
olyan régen ismertem. Az az érzésem támadt, mintha rendkívüli, szinte éteri 
könnyűségűvé váltam volna abban a kettős testben, amelyben most 
lakoztam. Lepillantottam a hideg kőtömbre, amelyen földi maradványom 
feküdt és akkor egyetlen gondolat töltötte be agyamat, egyetlen eszmélés 
hatalmasodott el egész lényemen. Ez az eszmélés ezekben a rövid, néma 
szavakban fejeződött ki: 

Ez a halál állapota. Most már tudom, hogy lélek vagyok, amely a testtől 
különállóan is létezni tud. Ezentúl hinni fogok benne, mert saját magamon 


próbáltam ki. 

Ez az elgondolás vasmarokkal tartott fogva, miközben könnyedén 
lebegtem üres porhüvelyem fölött. Kétségtelen bizonyítékom volt a 
túlvilági életre - hiszen valóban meghaltam és mégis élek! Tovább néztem 
azt az elnyúlt testet, amelyet elhagytam. Olybá tűnt, mint hogyha látása 
teljesen lenyűgözött volna. Ez a céltalan porhüvely volt hát az, amelyet 
annyi éven keresztül tisztán láttam, és nem más, mint értelmetlen, 
öntudatlan hústömeg. És amikor elnéztem a vak és üresen tükröző 
szemeket, hirtelen átéreztem az egész helyzet kényszerű iróniáját. Földi 
testem valójában csak börtönöm volt - mármint igazi lényem börtöne -, 
most azonban kiszabadultam belőle. Eddig ide-oda cipelt magával a földi 
térségeken egy szervrendszer, amelyet hosszú ideig összetévesztettem 
valódi énemmel. 

Mintha teljesen megszűnt volna számomra a nehézkedés törvénye, a szó 
szoros értelmében libegtem a levegőben. Hirtelen megjelent oldalamon az 
öreg pap, komolyan és méltóságteljesen. Fölfelé forduló szemmel - ami 
arcát még nemesebbé tette -, áhítatosan ezt imádkozta. 

- Ó, Amon, ó Amon, aki vagy az Egekben, fordítsd arcodat fiadnak 
holtteste felé és lásd őt szívesen a szellemvilágban. 

Bevégeztetett. 

Majd felém fordult: 

- Most megtanultad a nagy leckét: az ember, akinek lelke a 
Halhatatlanságból keletkezett, sohasem halhat meg a valóságban. 

Foglald ezt az igazságot olyan szavakba, amelyet megértenek az 
emberek. És nézd! 

A térben most hirtelen megjelent félig elfelejtett arcával egy asszony, 
akinek temetésén több mint húsz esztendővel ezelőtt részt vettem, majd jól 
ismert alakjával egy férfi, aki több mint barát volt számomra és akit utoljára 
tizenkét évvel ezelőtt láttam koporsóban és végül egy édesen mosolygó 
kisgyermek, akiről tudtam, hogy véletlen baleset áldozata lett. 

- Ezek is élnek, mint ahogy te éltél és mint ahogy él ez a piramis is, 
amely már a világ felének halálát látta - mondotta a főpap. - Tudd meg, 
fiam, hogy ebben az ősi szentélyben rejtőzik az emberiség legősibb 
fajtáinak elveszett emléke és az az Egyezség, amelyet Teremtőjükkel 
kötöttek első nagy prófétájuk útján. Tudd meg továbbá, hogy a 
kiválasztottakat ősidőktől fogva ide hozzák, hogy részesei legyenek ennek 


az Egyezségnek és aztán visszatérjenek embertársaik közé, hogy bennük 
éljen tovább a nagy titok. Vidd vissza magaddal azt a figyelmeztetést, hogy 
amikor az emberek elhagyják Teremtőjüket és gyűlölséggel tekintenek 
embertársaikra, mint ahogy Atlantisz urai tették, akiknek idejében ez a 
piramis épült, akkor elpusztítja őket saját egyenetlenségük súlya ugyanúgy, 
mint Atlantisz népe elpusztult. 

Nem a Teremtő volt az, aki a tenger mélyére süllyesztette Atlantiszt, 
hanem e halálra ítélt szigeten lakó emberek önzése, kegyetlensége és 
szellemi vaksága. A Teremtő mindenkit szeret, de az emberek életét azok a 
láthatatlan törvények kormányozzák, amelyeket Ő helyezett föléjük. Vidd 
tehát vissza magaddal ezt a figyelmeztetést! 

Hatalmas erővel támadt föl bennem a vágy, hogy megláthassam azt a 
titokzatos Egyezményt, és a szellem úgy látszik gondolataimban olvasott, 
mert gyorsan így szólt: 

- Minden dolognak megvan a maga órája. Most még nem, fiam, még 
nem. 

Csalódott voltam. 

Néhány másodpercig figyelmesen nézett rám. 

- Népedből még egyetlen ember sem láthatta ezt a titkot, de miután te 
járatos vagy ezekben és úgy jöttél közénk, hogy jóakaratot és megértést 
hoztál szívedben, mégis lesz részed valamelyes jutalomban. Gyere-velem! 

És akkor különös dolog történt. Mintha félálomba merültem volna, 
öntudatom pillanatokra teljesen eltűnt és mire ismét magamhoz tértem, úgy 
éreztem, hogy más helyre kerültem. Ott találtam magam egy hosszú 
folyosón, amely gyéren volt megvilágítva, bár sem lámpának, sem ablaknak 
nyoma sem volt - úgy képzeltem, hogy a fényforrás nem lehetett más, mint 
társam glóriaszerű kisugárzása, meg az a csillogó fényrezgés, amely 
mögöttem húzódott -, bár az volt az érzésem, hogy ez sem elegendő 
magyarázat. A falakat ragyogó rózsaszínű és terrakotta árnyalatú kövek 
alkották, amelyek csaknem rés nélkül, tökéletesen illeszkedtek egymáshoz. 
A padló fölfelé emelkedett, ugyanabban a szögben, mint ahogy a piramis 
bejárati folyosója lejt. A folyosó belülről négyszögletes és meglehetősen 
alacsony volt, de azért nem annyira, hogy kényelmetlen legyen. Sehogy 
sem tudtam felfedezni a titokzatos fény forrását, pedig most már olyan 
világos volt körös-körül, mintha valami lámpa világított volna. 


(Dr. Abbate pasa, az Egyiptomi Intézet alelnöke, Mr. William Groff, az 
Intézet egyik tagja társaságában egy éjszakát a sivatagban töltött, a piramis 
közelében. Mr. Groff a tapasztalataikról beszámoló hivatalos jelentésben a 
következőket írja: "Este nyolc óra tájban valami fényt figyeltem meg, amely 
látszólag lassan körbejárt a Harmadik Piramis körül, körülbelül a csúcs 
közelében. Olyan volt, mint valami kis lángnyelv. A fény három kört írt le a 
piramis körül, majd eltűnt. Az éjszaka jó részén keresztül gondosan 
figyeltem ezt a piramist - körülbelül tizenegy óra tájban ismét észrevettem 
ugyanezt a fényt, de most már kékes színe volt. Lassan, szinte egyenes 
vonalban mozgott, elérte a piramisnak csaknem a csúcsát, aztán eltűnt." 
Mr. Groff a beduinok között beszerzett értesülések alapján megállapította, 
hogy azt a titokzatos fényt elég gyakran megfigyelték már a múltban is, sőt 
a hagyomány szerint megjelenése sok évszázadra nyúlik vissza. Az arabok a 
fényt a piramis  védőszellemeinek tulajdonítják, — Groff azonban 
természettudományos magyarázatot keresett rá, de sikertelenül.) 

A főpap intett, hogy kövessem, majd megindult lefelé a folyosón. 

- Ne nézz hátra - figyelmeztetett -, és ne fordítsd vissza fejedet. 

Kis távolságra haladtunk a lejtős úton és akkor láttam, hogy a folyosó 
túlsó végéről egy tágas, templomszerű terem nyílik. Jól tudtam, hogy a 
piramisban vagy a piramis alatt járunk, de ezelőtt sohasem láttam sem ezt a 
folyosót, sem pedig ezt a termet. 

Nyilván titokban maradt és mind a mai napig elkerülte a felfedezést. 
Önkéntelenül is heves izgalom fogott el a meglepő 

lelet folytán, és ugyanolyan nagy kíváncsiság kerített hatalmába, hogy 
megállapítsam a bejárat fekvését és természetét. Végül is meg kellett 
fordítanom a fejemet, hogy gyorsan hátrapillantsak, remélve, hogy így 
felfedezem a titkos ajtót. Közben már benn voltam a teremben, aminek nem 
volt látható bejárata, csak túlsó végén vettem észre valami nyílásszerű rést, 
amelyet azonban négyszögletes és látszólag összetapasztott tömbök zártak 
el. 

Mereven bámultam a kopár falat, ugyanakkor azonban valami 
ellenállhatatlan erő örvénylése ragadott meg, az egész jelenet eltűnt 
szemem elől és ismét kirepültem az űrbe. Megint hallottam ugyanazokat a 
szavakat: "Még nem, még nem" megismétlődni, mintha csak egy visszhang 
ismételné, majd néhány perccel később megpillantottam a kőtömbön fekvő 
merev és mozdulatlan testemet. 


- Fiam - hallatszott halkan a főpap hangja -, nem fontos, vajon 
felfedezed-e az ajtót, vagy sem. Igyekezz megtalálni azt a titkos folyosót, 
amely saját lelked titkos kamrájába vezet és akkor rá fogsz bukkanni arra, 
amit érdemes kutatni. A Nagy Piramis rejtélye: a saját magad lényének 
rejtélye. A titkos szobák és az ősi feljegyzések mind megvannak a te saját 
természetes énedben. A piramis tanulsága az, hogy az embernek befelé kell 
fordulnia, lényének ismeretlen középpontja felé, hogy megtalálja lelkét, 
mint ahogy e szentély ismeretlen mélységeibe kell leszállnia, hogy 
megtalálhassa annak legmélyebb titkát. Ég veled! 

Tudatomat megint valami örvénylő forgás kapta el és ennek az 
örvénynek a tölcsére egyre lejjebb és lejjebb húzott. Mélységes 
öntudatlanság lepett el és olybá tűnt, mintha fokozatosan visszaolvadnék 
földi testembe - megfeszítettem akaratomat, hogy beférkőzzem merev izmai 
közé, de hasztalan, s végül is valami ájultság lepett meg... 

Hirtelen felnyitottam a szemem: tömör sötétség fogott körül. 

Dermedtségemből felocsúdva, — zseblámpám után nyúltam és 
felkattintottam a fényt. Ismét ott voltam a Király Termében. Oly szörnyű 
izgalom vett rajtam erőt, hogy felugrottam és kiáltozni kezdtem. Hangomat 
elfojtottan visszhangozták a kövek. De nem éreztem talajt a lábam alatt, sőt, 
mintha tovább zuhantam volna az űrön keresztül. Csak az mentett meg, 
hogy mindkét kezemet kinyújtva megkapaszkodtam a kőtömb oldalában. És 
akkor jöttem rá, hogy mi történt. Miközben feltápászkodtam - anélkül, hogy 
tudtam volna róla -, a tömb túlsó végére kerültem és lábam most ott lebegett 
a fölött a nyílás fölött, amely a padló északnyugati sarkában tátong. 

Felkeltem, felvettem a földről az elejtett lámpát és világosságánál 
megnéztem órámat. Az üvege két helyen megrepedt, amikor felugrás 
közben csuklómat és kezemet beleütöttem a falba, de a szerkezet vidáman 
ketyegett tovább. És amikor egy pillantást vetettem a számlapra, a 
környezet minden komolysága ellenére csaknem hangosan felkacagtam. 

Mert az óra pontosan az éjfél melodrámái perceit mutatta - mindkét 
mutató éppen a tizenkettes számon állott. 

Amikor a fegyveres rendőrőrszem hajnaltájban leszedte a lakatot a külső 
vasrácsról, egy poros, fáradt, álmos-szemű alak jelent meg a Nagy Piramis 
sötét kijáratánál. Lefelé haladt a nagy, négyszögletes kőkockákon a kora 
reggeli napsütésben és hunyorgó szemmel nézte az ismerős sík tájat. Első 
dolga volt, hogy egymás után több mély lélegzetet vegyen. Majd arcát 


ösztönösen felfelé fordította - Ra, a Nap felé - és némán köszönetet mondott 
neki az emberiség áldásáért - a fényért. 


5. fejezet " Egy kairói varázsló 


Kairóban az élet két különálló szinten mozog. Az egyik az ősi arab világ, 
amely ott kezdődik, amint az ember megindul kelet felé a központban fekvő 
nagy térről, az Ataba el Khadráról, a másik viszont a modern európai világ, 
amelyhez mind közelebb jut az ember, amint nyugati irányban sétál. 
Különös élet ez, amelyben a Kelet és Nyugat, egy szíriai keresztény ősöktől 
származó fiatal egyiptomi, aki szilárdan meg volt győződve róla, hogy ő 
Illés próféta reinkarnációja és aki úgy is élt, mint az ilyen világmegvető 
prófétához illik. Volt az európai negyedben egy francia nő, aki 
könnyűszerrel tudta elolvasni az írást bekötött szemmel is, ha hipnotikus 
transzba került, volt egy furcsa öregember, aki híveivel egyetemben egy 
hatalmas mosé szomszédságában álló nagy házban lakott és aki annyira más 
világban élt, hogy csaknem minden idejét a szellemekkel folytatott 
társalgással töltötte, volt egy derék és merész hölgy, aki fittyet hányt Ibn 
Szaud király tilalmának és titkon mozgófényképeket készített a szent 
Mekkáról, aki azonban ez idő szerint tanító angyalok vezetésével 
tanulmányozta a titkos tudományokat, volt egy híres fakír, Tahra bey, 
akinek meg sem kottyant egy tőrrel átszúrni saját torkát, vagy pontosan 
szíve fölött kést döfni a mellébe, anélkül, hogy e kellemetlen műveletek a 
legcsekélyebb kárt okozták volna benne, vagy akár csak egy csepp vér is 
mutatkozott volna utánuk - és még jó egynéhány más, aki lekötötte 
érdeklődésemet és figyelmemet. Bár nem áll rendelkezésemre hely, hogy 
valamennyiükről írhassak, azért ebben a fejezetben legalább néhányról futó 
képet szeretnék nyújtani. 

Aztán van a kairói életnek még egy részlete, ami régen érdekelt és ez a 
vallási oldala, miután több mint ezer esztendeje itt van a gyújtópontja a 
mohamedán kultúrának. Az átlagos idegen oly keveset tud az iszlám nagy 
vallásáról, annyira helytelenek a róla alkotott fogalmai, hogy érdemesnek 
találtam egy teljes fejezetben leírni, ahogyan a középkor és modernség, a 
keleti szín és piszok, s a nyugati higiénikus szürkeség találkozik és néz 
farkasszemet egymással. 

Itt ebben a Kairóban találtam azután tömegesen médiumokat és 
varázslókat, — vajákosokat és csillagjósokat, —— csodatévőket és 
jövendőmondókat, fakírokat és szent embereket. Ott voltak valamennyien, 
mind a hetvenötféle változatban, a kormányzat minden neheztelése és 


korlátozása ellenére, amely több ízben is tanújelét adta rosszallásának 
azáltal, hogy legtöbbjük tevékenységét törvénnyel tiltotta el és amely ez idő 
szerint is elég gyakran szerez érvényt ennek a törvénynek. Be kell vallanom 
- az érdekeltek egyik-másikával szemben érzett rokonszenvem ellenére is -, 
hogy a kormánynak minden oka megvolt rá, hogy ezeket a korlátozásokat 
életbe léptessék. Kuruzslók sarcolták a hiszékeny embereket, a felelőtlen 
fecsegők köré tömegesen sereglettek a hívők, és az öncsaló látnokok 
minden szavát készpénz gyanánt fogadták. Talán sohasem fogjuk megtudni 
teljes egészében, mekkora kárt okoztak azok a jövendőmondók, akiknek 
jóslatai irányították az embereket, de a kormány éppen eleget tudott róluk 
ahhoz, hogy végre intézkedéseket tegyen. Viszont volt néhány ember, 
akinek egyénisége - mesterségétől függetlenül - érdekelt. Volt például egy 
varázsló, aki saját szemem láttára pusztán imával és varázslattal megölt egy 
tyúkot, volt egy szudáni néger vajákos asszony, aki pontosan megmondta, 
hogy India az az ország, amely nagy szerencsét jelent számomra, igaz, hogy 
azután néhány jóslatot is mondott, amely teljességgel nem vált be. 

A varázslót, aki a tyúkkal kapcsolatban azt a különös dolgot művelte, 
nem fogom az alábbiak során megnevezni, mert egy magas rangú egyiptomi 
kormánytisztviselőnek megígértem, hogy nem csinálok reklámot neki. 
Ennek a kérésnek a kulisszák mögötti okaival szükségtelen foglalkoznom, 
de mindenesetre figyelembe veszem és így megőrzőm inkognitóját, s 
lemondok azokról a kitűnő 

fényképekről is, amelyeket a varázslóról, házáról és mutatványáról 
készítettem. Sok kérdezősködés és alapos cserkészés után sikerült végre egy 
napon rábukkannom. Áthaladtam egy főútvonalon, amelyet régi kövek 
borítanak, befordultam egy zajos forgalomtól nyüzsgő, keskeny és festői 
külsejű régi negyedbe, amely az El Azhar mosé és a szomorú Bab el Vazir 
temető között fekszik. Azután sokáig kóboroltam gyalogszerrel és 
magányosan, sötét sikátorokon keresztül, keresve a varázsló házát. 

Zegzugos mellékutcákon botorkáltam át, amelyek olyan keskenyek 
voltak, hogy fölöttük az ég csak valami szabálytalan vonalnak látszott a 
háztetők között. Végül is egy kanyargó utcában rábukkantam a házára, 
amely nagy kiterjedésű, még a középkorból származó épület volt. 
Homlokzata nagy, négyszögletes kőtömbökből épült, amelyek felületét 
vidám színek tarkították. A felső emeleten lezárt ablakok sorakoztak. 


Két súlyos, faragott és hajlított szárnyas ajtón keresztül egy kicsiny, de 
magas előcsarnokba jutottam, ahol néhány széket és egy alacsony 
kávézóasztalkát találtam, de egyébként nyoma sem volt sehol élő léleknek. 
Egy másik ajtón keresztül bekukucskáltam egy szomszédos szobába, de ott 
sem volt senki. Erre azután egy kis kövekkel kirakott ösvényen átsétáltam a 
belső udvarba, amelyben halomban álltak mindenféle papírok és 
terjedelmes okmányok, amelyeket olyan hatalmas porréteg borított, mintha 
ez lett volna a varázslók évszázados irattára. Vagy öt percen keresztül 
bolyongtam vigasztalanul körös-körül és azon töprengtem, hogy vajon 
mikor fogok végre látni valakit, de miután egy lélek sem került a szemem 
elé, újra kimentem az utcára és kerestem egy barátságos szomszédot, aki 
maga felmerészkedett a ház felsőbb régióiba. Néhány perccel később 
visszatért egy körülbelül tizenhét évesnek látszó fiatalember társaságában. 

Az utóbbi lágy, vontatott hangon megkérdezte tőlem: - Mit óhajt kérem? 

Mikor megemlítettem a varázsló nevét, meglepetten hőkölt vissza. 

Az európaiak nyilvánvalóan nem tartoznak az ügyfelei körébe. 

- Atyám? - kiáltotta. - Miért óhajtja őt látni? 

Újságírói mesterségemre hivatkoztam és elővettem egy ceruzával írott 
ajánlólevelet. Amikor kibetűzte a levél aláírását, szeme barátságosan 
csillant fel. 

- Jöjjön! Foglaljon helyet! 

Bevitt az előcsarnok melletti szobába és vendéglátó mozdulattal mutatott 
egy tiszta, fehér vászonnal áthúzott pamlagra. 

Felsietett az emeletre, ahonnan kisvártatva újra visszatért. 

Aztán lassú, csoszogó lépéseket hallottam, és a következő percben 
megjelent a szobában egy hatvan év körülinek látszó, tagbaszakadt férfi, aki 
az üdvözlés jeléül megérintette homlokát, amikor megjelent az 
ajtónyílásban. 

Fejét és vállát fehér kendő borította, amely alól egy hollófekete haj fürt 
kandikált ki. Erős arcvonásai jóindulatot árultak el. 

Nagy bajusza és kis szakálla volt. Szeme valószínűleg nagy lehetett, de 
állandóan a földre sütötte és a szemöldökét nyilvánvalóan szándékosan 
összehúzta mindig, úgy, hogy a szeme egész keskenynek látszott. 
Erősködött, hogy csak maradjak a helyemen és jómaga is elhelyezkedett 
egy öblös karosszékben. 


Körülnéztem a magas és szellős szobában, amelyben tarkabarka holmik 
tömege volt felhalmozva. A falakat négyszögletes táblák díszítették, 
amelyekre sárga alapon szép, vörös írású Korán-idézetek voltak festve. A 
fal egyik bemélyedésében két kitömött barna vidra állott. Az 
ablakpárkányokat írások halmaza borította és a fedő porréteg után ítélve 
nyilván esztendők óta senki sem nyúlt ujjával hozzájuk, mellettem egy 
párnán egy nyomtatott arab almanach feküdt, míg a szobában elszórtan, 
több helyen üres tintásüvegeket lehetett felfedezni. 

A varázsló néhány rövid szóval kifejtette, mennyire megtisztelőnek tartja 
látogatásomat, és kért, hogy fogadjak el némi könnyű frissítőt, mielőtt a 
továbbiakra rátérnénk. 

Köszönetet mondtam neki, de ismerve az egyiptomi vendéglátók 
szokásait, kértem, hogy ne fáradjon a kávékészítéssel, mert én azt sohasem 
iszom. Erre perzsiai teát ajánlott és ezt a kitűnő italt köszönettel elfogadtam. 
Mialatt egy serény szolga elszaladt a legközelebbi bazárba, igyekeztem az 
öregembert belevonni valami társalgásba. Igyekezetem azonban csődöt 
mondott, mert az egyiptomi etikett által előírt néhány általános szón kívül 
semmit sem volt hajlandó mondani magáról. Ehelyett ő ragadta meg a 
kezdeményezést és ravasz keresztkérdések alá vetett. Őszintén és egyenesen 
válaszoltam a kérdéseire, úgy, hogy mire a szolga behozta a tipikus 
egyiptomi édességeket, mézzel kevert  búzalisztből sütött nagy 
süteményeket, banánt, kétszersültet és kis poharakban a perzsa teát, a 
házigazda tartózkodása egy árnyalattal felengedett. Sőt, amikor 
megbizonyosodott felőle, hogy kíváncsiságomnak nem az a célja, hogy 
módszereit nevetségessé tegyem, vagy esetleges kuruzslásait leleplezzem, 
egészen barátságossá vált. De a barátságos magatartás mögött is egész idő 
alatt éreztem valami állandó elővigyázatot, mintha mégsem akarna teljesen 
betekintést engedni életébe egy külországból jövő idegennek. 

Mégis felajánlotta, hogy megrajzolja a horoszkópomat, ha közlöm vele 
nevemet, apám nevét, születésem helyét, idejét. Igyekeztem megértetni 
vele, hogy nem ebből a célból kerestem fel és különben is annyi 
ellentmondó jóslatot kaptam már, hogy inkább választom a tudatlanságot, 
mint hogy ezeknek az ellentmondó jóslatoknak az összeegyeztetésével 
vesződjem. Az öregember azonban nem hagyta ilyen könnyen lerázni 
magát és kijelentette, hogy akár akarom, akár nem, őt annyira érdekli 
személyem, hogy szeretné kiszámítani születésem égi konstellációját és 


megírni hozzá a magyarázatot, amely majd kielégíti a kíváncsiságát és - 
reméli - az enyémet is. 

Annyira unszolt, hogy végül is megadtam neki a kívánt adatokat. 

Aztán felkért, hogy tegyem a kezemet egy papírlapra, majd azon 
ceruzával kirajzolta tenyerem körvonalát. Ebbe a rajzba néhány arab szót írt 
bele. De hogy ez mire szolgált, azt sohasem sikerült megtudnom. 

Most a mágiára tereltem a szót, de csak kitérő feleleteket kaptam. Azt 
hallottam róla, hogy talán ő a legnagyobb varázsló Kairóban, bár nem 
vagyok teljesen tisztában ennek a megjelölésnek az értékével. 

Ügyesen más irányba terelte a beszélgetést, úgyhogy az idő legnagyobb 
része azzal telt el, hogy én voltam kénytelen mesélni az európai életről. 

- Jöjjön vissza öt nap múlva - mondta végül felemelkedve helyéről. 

Pontosan vissza is tértem és miután megint végére jutottunk a bevezető 
megvendégelésnek, elővett néhány merítettpapír-ívet, amelyeken arab betűk 
állottak és közölte velem, hogy ez versformában megírt horoszkópom. Így 
kénytelen voltam elfogadni valamit, amit sohasem kértem és ugyancsak 
kénytelen voltam felajánlani némi honoráriumot is, amelyet viszont - rövid 
vonakodás után - ő fogadott el. 

Most hirtelen tökéletesen megváltozott a viselkedése. 

Felajánlotta, hogy bemutat egyet-mást varázsló tudományából. 

- Adja ide a zsebkendőjét - mondotta, majd alighogy kézbe vette, rögtön 
vissza is adta. 

- Helyes! Most szakítsa ketté! 

Megtettem. Elvette tőlem az egyik darabot és ráírt valamit egy tollal, 
amelyet az asztalon álló tintásüvegbe mártott. Amikor végzett az írással, 
összehajtotta a vászondarabot, visszanyújtotta nekem és felszólított, hogy 
helyezzem a pamlagon mellettem fekvő réz hamutálcára. 

Némileg felcsigázott kíváncsisággal vártam a soronkövetkező műveletet. 
Az öregember elővett egy darab papírt, és egy nagy háromszöget rajzolt rá. 
A háromszögbe néhány titokzatos jelet és egy-két arab betűt írt bele. Aztán 
odanyújtotta felém a papírost és kért, hogy helyezzem rá az összehajtott 
zsebkendődarabot. 

Engedelmeskedtem. Egy-két perc telt el, közben érthetetlen zsargonban 
néhány mondatot mormogott és szorosan lezárta szemhéjait, majd hirtelen 
tágra nyitotta a szemét. 


Abban a pillanatban a kettészakított zsebkendődarab meggyulladt és 
hatalmas lánggal égett a mellettem fekvő hamutálcán. 

Meghökkenve néztem a magasra csapó lángnyelvet, amely olyan sűrű 
füstöt fejlesztett, hogy az egész szoba tele lett vele. Alig tudtam lélegzetet 
venni, a füst csípte a szememet. Felugrottam és az ajtó felé siettem. De a 
mágus megelőzött, behívta szolgáját, kinyittatta az összes ablakokat, és 
kiszellőztette a szobát. 

Nem nagyon izgatott a kérdés, hogy a látott mutatvány valódi mágia volt- 
e, vagy csak valami ügyes bűvésztrükk, amely könnyen gyúló vegyszerek 
alkalmazásán alapult, annál kevésbé, mert nem tulajdonítottam valami nagy 
fontosságot magának az egész mutatványnak. Az öregember azonban 
láthatólag igen büszke volt rá. 

- Hogy gyújtotta meg a zsebkendőt? - kérdeztem. 

- Szellemeim segítségével - magyarázta; ami persze egyáltalán nem volt 
magyarázat. De hát annyiban hagytam. Egyiptomban általában ez a 
szokásos válasz mindarra, ami akár csak a legcsekélyebb mértékben is 
természetfölötti. 

- Jöjjön vissza három nap múlva - mondotta -, de ne felejtsen el magával 
hozni egy fehér tyúkot. Látok ugyanis önben valamit, ami tetszik nekem és 
ezért teljesen ingyen szolgálatot kívánok tenni önnek. Hozza el nekem a 
fehér tyúkot és azzal majd csinálok valami varázslatot, ami egy dzsinn- 
szellemet állít szolgálatába. 

Ne felejtse el, a tyúk nem lehet sem fiatal, sem öreg és nem lehet 
semmilyen más színű. 

Eszembe jutottak azok az afrikai vajákosok, akik elvágják a fehér 
kakasok torkát és aztán vért fröcskölnek a hívők fejére, tehát 
visszautasítottam a nagylelkű ajánlatot. De hiába, mert ő csak erősködött és 
bizalmasan elárulta, hogy a küszöbön álló varázslatos művelet révén egy 
hatalmas szellem segítségét nyerhetem el, akinek nagy hasznát vehetem 
munkámban. Én azonban továbbra is elhárítottam magamtól a dolgot. 
Végre, mikor sarokba szorított, kijelentettem, hogy az ilyesfajta ceremóniák 
utálatot keltenek bennem és inkább lemondok a várható előnyökről. Erre 
sürgősen megígérte, hogy vérontásról szó sem lesz, amire végül mégiscsak 
beleegyeztem a dologba. 

Megint ott botorkáltam a szűk, poros sikátorban, amely az öreg varázsló 
rozoga, ódon házához vezetett. Ezúttal egyenesen a baromfibazárból 


érkeztem, amely az Ataba el Khadra tér mögött fekszik. Egy kis, kövér és 
fehér tyúkot szorongattam jobb hónom alatt. Éreztem meleg lüktetését és 
azon töprengtem, hogy vajon milyen sorsot szán majd neki az öregember. 

Amikor megérkeztem, a varázsló rendszerint komoly arca mosolyra 
derült. Örömét fejezte ki, hogy mégis teljesítettem kérését. 

Felszólított, hogy tegyem le a tyúkot a padló szőnyegének közepére és 
azután lépjek el háromszor az egyik sarokban álló tömjénfüstölő fölött. 
Miután a tyúkot elhelyeztem, majd megtettem az előírt lépéseket az illatos 
füstben, letelepedtem a pamlagra és néztem, mi lesz az emberrel és a 
madárral. Az ember előszedett egy darab papírt, kis négyszöget rajzolt rá, 
amelyet azután kilenc még kisebb négyszögre osztott. Ezek mindegyikébe 
egy-egy kabalisztikus jelet, illetőleg arab betűt írt. Majd alig hallhatóan 
éneklő, misztikus dünnyögésbe fogott, tekintetét mereven a tyúkra 
szegezve. Közben amíg dünnyögött, jobb kezének mutatóujját időnként 
olyan mozdulattal nyújtotta ki, mintha éppen valami parancsot adna. A 
szegény tyúk végül is megrémült és elszaladt a szoba sarkába, ahol is egy 
szék alatt keresett menedéket. A mágus erre felszólított, hogy fogjam meg 
és hozzam vissza a szoba közepére. Én azonban kijelentettem, hogy semmi 
kedvem még egyszer hozzányúlni. Erre a fia jött be, megfogta a madarat és 
visszahelyezte arra a helyre, ahonnan elmenekült. 

Csakhamar megint felrebbent és másodszor is a sarokba akart menekülni, 
amikor a varázsló kemény hangon ráparancsolt, hogy maradjon a helyén. 

És a tyúk abban a pillanatban mozdulatlanná vált. 

Majd észrevettem, hogy elkezdett egész testében remegni, de annyira, 
hogy csak úgy zizegtek a tollai. 

A varázsló felkért, hogy - ugyanúgy, mint az imént - ismét lépjek el 
háromszor a tömjénfüstölő fölött. Amikor visszatértem a pamlaghoz, 
észrevettem, hogy a tyúk már nem a varázslóra néz többé, hanem felém 
fordítja kidülledt szemét. Merev tekintetét aztán nem is vette le többé 
rólam. 

Ekkor különös dolgot figyeltem meg. A kis állat pihegése egyre 
nehezebbé és kínlódóbbá lett. Szinte sípolva kapkodta a lélegzetet és 
közben egyszer sem csukta be a csőrét, mintha csak állandóan levegőhiányt 
érezne. 

A varázsló most letette kabalisztikus papírját a közelben a padlóra, majd 
lassan hátrálni kezdett, egészen addig, amíg csak a nyitott ajtó küszöbére 


nem ért, ahol is - egész idő alatt mereven a tyúkra nézve - elkezdte 
mormogni különös fohászkodásait. Ezek a félig énekszerű, érthetetlen 
szavak, amelyeknek volt mégis bizonyos parancsoló aláfestésük, egyre 
hangosabbá váltak és a madarat valami félöntudatlan állapotba ringatták. 

A tyúk végül annyira elerőtlenedett, hogy a lábai nem bírták többé a 
terhét, úgyhogy leroskadt a padlóra, de testét még képes volt egyenesen 
tartani. Két perccel később már ez is megszűnt. 

Oldalára fordult és végignyúlt a padlón. De szelleme fellázadt a végzet 
ellen, szörnyű erőfeszítéssel igyekezett az állat megint lábra kapni, de 
kimerülten újra visszaroskadt. Még néhány perc telt el és ekkor teste 
görcsösen rángani kezdett, tollai pedig szánalmasan remegtek. Majd ez a 
mozgás is mindjobban lassult, míg végre teljesen abbamaradt. A test 
mozdulatlanná vált, a fej megmerevedett és láttam, hogy az a meleg kis 
élőlény, amelyet fél órával ezelőtt hoztam a bazárból, kiadta páráját. A 
megdöbbentő látványtól szavamat vesztve álltam fel és a szívemet valami 
rossz érzés szorította össze. 

Az öregember felszólított, hogy takarjam le zsebkendőmmel a madár 
testét. Majd nyomatékos hangsúllyal jelentette ki: - A varázslat sikerült. 
Mostantól kezdve az a szellem, aki annak jeléül, hogy hajlandó önt 
szolgálni, elpusztította ezt a tyúkot, most már az ön érdekében fog dolgozni. 
Néha előfordult az effajta varázslat közben, hogy a tyúk nem múlt ki és az 
annak a jele volt, hogy a szellem nem volt hajlandó a szóban forgó egyén 
szolgálatába szegődni. 

Különös házigazdám még most is állandóan a földre sütötte szemét, amit 
egyébként az egész ceremónia alatt is megfigyeltem. Ennek a viselkedésnek 
furcsa magyarázatát adta a most következő megjegyzésében: 

- Amikor elmondom a varázsimáimat, hogy felébresszem a szellemet és 
amikor megidézve őt, parancsot adok neki, sohasem nézek rá. Ez azok közé 
a szabályok közé tartozik, amelyeket feltétlenül be kell tartani. Az 
állatáldozat azonban még nem fejeződött be. 

Figyeljen rám! Be kell csomagolnia a tyúkot, haza kell vinnie magával és 
úgy becsomagolva tartani másnap estig. Aztán ha az éjfél órája elérkezik, 
akkor a Kaszr-el-Nil hídról a testet a Nílus vizébe kell dobnia. Amikor 
oldalvást belehajítja a vízbe, ne felejtsen el kívánni valamit és a szellem egy 
napon majd teljesíteni fogja ezt a kívánságát. 


Zsebkendőm nem volt elegendő a tyúk tökéletes becsomagolására, tehát 
körülnéztem a szobában, és rábukkantam az El Ahram (A Piramis), a 
népszerű kairói lap egyik példányára és még ezt is a félig zsebkendőbe 
csavart test köré burkoltam. Amikor hazaértem, átadtam az egész csomagot 
fiatal arab szolgámnak, azzal az utasítással, hogy eszébe ne jusson 
kibontani a csomagot, sőt holnap estig hozzá se merjen nyúlni. De a 
figyelmeztető tilalomra nem volt szükség. Utólag megemlítettem ugyanis, 
hogy a csomagban egy áldozati tyúk van, amelyet egy varázsló ölt meg, 
tehát semmi esetre sem lehet megenni. A szolga rémülten húzódott vissza 
tőle és amennyire csak lehetséges volt, még a szomszédságát is kerülte. 

Aznap este egy vendéglőben vacsoráztam egy amerikai, meg egy 
egyiptomi barátommal és ott elmeséltem nekik az egész történetet a tyúkról 
és annak feláldozásáról. Mindketten határozottan azt állították, hogy a 
tyúkot nem mágia, hanem valami más ölhette meg - én azonban 
tartózkodtam az állásfoglalástól, s közben későbbre halasztottam 
magamban a döntést. Miközben részletesen előadtam a történteket, harsogó 
derültséggel fogadták szavaimat és az est folyamán beszélgetésünkben 
gyakran felbukkant a szerencsétlen tyúk. Be kell vallanom, hogy sokszor 
magam is mosolyogni voltam kénytelen csípős tréfáikon, a távol lévő 
varázsló rovására, aki gúnyolódásuk célpontja lett. Hirtelen - éppen akkor, 
amikor vacsoráink közepén jártunk - a vendéglőben minden lámpa 
egyszerre kialudt. A tulajdonos minden erőfeszítése dacára sem tudta többé 
rendbe hozni a világítást, végül kénytelen volt gyertyákat hozatni, úgyhogy 
a vacsorát leverő félhomályban kellett végigennünk. 

Egyiptomi barátom - egyébként meggyőződéses szeptikus, aki a 
Sorbonne-on nevelkedett - egy pillanatra elvesztette jókedvét és sziporkázó 
humorát. 

- Ez az ön varázslójának a műve! - zsémbeskedett, de a tréfának szánt 
megjegyzésből is kicsengett a félelem rezzenése. 

Természetesen lehetséges, hogy az egész dolog nem volt egyéb, mint 
egyszerű, véletlen okozta rövidzárlat - de a körülmények, amelyek közt 
lezajlott, két másik hasonló jellegű eset emlékét ébresztettek életre bennem. 
Az egyik eset saját, személyes tapasztalatom, a másikat Róbert Hitchenstől, 
a híres regényírótól hallottam, aki személyesen ismerte az abban szereplő 
személyeket. 


Az első eset több évvel ezelőtt történt, amikor különböző vallási 
kultuszokat tanulmányoztam, amelyek akkoriban Európában és Amerikában 
mindenfelé elburjánzottak. Az egyik ilyen szektának a vezetője egy kétes 
karakterű ex-lelkész volt, akit az egyház kiközösített, de aki jelentékeny 
képzettségű és szuggesztív egyéniség volt. Kutatásom során kiderült, hogy 
ez az ember erős hipnotizáló képességgel rendelkezik, ezt az adottságát 
azonban méltatlan célokra használja fel, s a tetejébe még vagyonukból is 
kiforgatja a hiszékeny embereket. Felfedezésemet azonban magamban 
tartottam, csak éppen figyelmeztettem azokat az áldozatait, akiket 
személyesen ismertem - de egyébként megmaradtam régi meggyőződésem 
mellett, hogy végül is minden gazembert utolér a végzete. A dolog teteje 
azonban az volt, amikor látszólag véletlenül egy este tíz óra tájban 
találkoztam az utcán egy hölggyel, akinek férjével nagyon jó viszonyban 
voltam. A hölgy oly zavarosan viselkedett, hogy már abba akartam hagyni a 
beszélgetést, amikor legnagyobb meglepetésemre azt hallottam tőle, hogy 
éppen útban van a kiugrott pap lakása felé és - mint nyugodtan kijelentette - 
ott akarja vele tölteni az éjszakát. 

Odavezettem a legközelebbi utcai lámpához, fejét a világosság felé 
fordítottam és megvizsgáltam szeme fehérjét és pupilláit. 

Egy pillantás elegendő volt annak megállapítására, hogy teljesen 
hipnotizált állapotban van - tehát kötelességemnek tartottam, hogy azonnal 
dehipnotizáljam és rábeszéljem, hogy térjen haza. 

Másnap felkerestem egy barátomat, hogy kikérjem tanácsát ebben az 
ügyben. Az illető egy indus volt - igazság szerint senki más mint az a 
barátom, akiről India titkai című könyvem második fejezete szól. 
Elmondottam neki minden részletet, amit eddig a volt pap 
garázdálkodásával kapcsolatban megállapítani sikerült és annak a 
meggyőződésemnek adtam kifejezést, nem volna szabad megengedni, hogy 
az ilyen veszedelmes ember zavartalanul folytathassa kártékony 
tevékenységét. Indus barátom egyetértett velem, sőt rendkívül haragos lett 
és felajánlotta, hogy ő majd súlyos átok alá helyezi ezt a gonosz embert. 
Tudtam, hogy ez az indus ismeri szülőföldje jógájának és a keleti fakírok 
művészetének minden csínját-bínját, tehát az ő ajkairól elhangzott átok nem 
lekicsinylendő dolog. Miután az volt az érzésem, hogy ezzel már túllőnénk 
a célon, azt mondtam: tegyen úgy, ahogy jónak látja, de én csak valami 
szelídebb eljárásra gondoltam, mégpedig arra, hogy talán parancsoljuk meg 


ennek a fickónak: hordja el az irháját, és soha többé ne mutatkozzék. Indus 
barátom azonban kijelentette, hogy én ezt megtehetem, de ő a maga részéről 
kimondja az átkot - és ki is mondotta. 

E szertartás végeztével elhatároztam, hogy én is végrehajtom 
szándékomat és ezért felkerestem az ex-papot. Tanítványai körében találtam 
az álprófétát, egy kis előcsarnokban, ahol éppen leírhatatlan zavar 
uralkodott. 

A szoba ugyanis hirtelen tökéletes sötétségbe borult. 

Az emberek egymáson keresztül taposva igyekeztek az ajtóhoz jutni; a 
letaposottak nyögtek és jajgattak, s a zűrzavaros lármában hirtelen 
felharsant mesterük remegő és kétségbeesett hangja: 

- Az ördög van itt - kiáltotta. - Ez az ördög műve! 

Néhány gyufát gyújtottam és ezek világosságánál ott találtam fekve az 
emelvényen, látszólag egészen hisztérikus állapotban. 

Végül is gyertyákat hoztak és akkor tanítványai elvitték lakására a közeli 
szállóba, ahol igyekeztek őt kedvenc italával, whiskyvel magához téríteni. 
A többiektől pedig közben sikerült megtudnom, hogy mi történt. 

Békésen ültek valamennyien helyükön és figyelték mesterük előadását, 
amikor egyszerre csak valamennyi villanylámpa - mintha megannyi bomba 
lett volna - felrobbant és minden irányban üvegzáport árasztott. A terem 
abban a pillanatban elsötétedett. A sötétségben és a káoszban egyszerre 
csak azt hallották, hogy mesterük tompa puffanással végigzuhant az előadói 
emelvényen és rémületében hangosan jajveszékel. 

Magam is elmentem a szállodába, ahol az előcsarnokban néhány sort 
vetettem papírra és ezzel az írást lezárt borítékba helyeztem. A levelet 
átadtam a hívek egyikének azzal a kéréssel, hogy továbbítsa majd 
mesteréhez, amikor az már olyan állapotban lesz, hogy a levelet 
elolvashatja. 

Az írás ultimátum volt. Felszólítottam emberemet, hogy huszonnégy órán 
belül hagyja el a várost és soha többé vissza ne térjen, mert különben a 
rendőrséggel gyűlik meg a baja. 

El is utazott. És tizenkét hónappal később megtudtam, hogy egy isten 
háta mögötti kis falucskában meghalt. 

És most következik az egész történet legkülönösebb része: Az 
előadóteremre pontosan abban a pillanatban borult teljes sötétség, amikor 
indus barátom elátkozási szertartása csúcspontjára ért. 


A második történet a végzet sújtotta Lord Carnarvon nevéhez fűződik, 
aki finanszírozta azokat az ásatásokat, amelyek Tutanhamon sírjának 
feltárásához vezettek. Az egész világ ismeri ennek a csodálatos 
felfedezésnek a történetét és azt is, hogy ez a szerencsétlen arisztokrata 
röviddel a sír feltárása után vérmérgezésben pusztult el. Egyesek azonban 
azt is tudják, hogy a régi egyiptomiak átkot mondtak arra, aki ezt a sírt meg 
fogja szentségteleníteni. 

A vérmérgezés oly gyorsan terjedt szervezetében, hogy sürgősen elvitték 
Kairóba, és ott a lehető leggondosabb orvosi ápolásban részesítették. A 
páciens a Continental-Savoyban, Kairó legnagyobb szállóinak egyikében 
feküdt. Egy este, nem sokkal megérkezése után, az elektromos 
áramszolgáltatásban valami zavar állott be és a szálló valamennyi lámpája 
kialudt. Csaknem egy teljes órán keresztül tartott ez a sötétség. És amikor a 
világosság ismét kigyúlt, az ápolónő holtan találta ágyában Lord 
Carnarvont! 

De visszatérek a tyúkra. 

Másnap éjfélkor egy gyanús alak kóválygott a Kaszr-el-Nil hídon, várva 
a kedvező alkalmat, hogy egy bizonyos áldozati  baromfitól 
megszabaduljon. A feladat kivitele sokkal nehezebb volt, mint ahogy első 
pillantásra látszik. A híd ugyanis Kairó európai negyedének kellős közepén 
fekszik: egyik oldalon egy nagy angol kaszárnya néz vele szembe, míg a 
híd másik végén a brit főbiztos rezidenciájának frontja áll, amelynek 
környékén állandóan rendőrőrszemek cirkálnak. Márpedig, ha meglátnak 
egy embert, aki egy titokzatos, papírba burkolt csomagot hajít éjszakának 
idején a sötét vízbe, abból csak egy következtetést lehet levonni, 
nevezetesen azt, hogy egy gyilkos próbál megszabadulni áldozatának 
szétdarabolt holttestétől! Végezetül azonban mégiscsak kínálkozott egy 
kedvező pillanat - a csomag átrepült a híd karfáján és amikor csobbanással 
a vízbe esett, az éjszakai vándor megkönnyebbülten fellélegzett és most már 
biztos léptekkel elsietett. 

Arab szolgám hálát mondott Allahnak, amikor épségben visszatérni 
látott. Oly boldog volt, mint a kismacska, amelynek sikerült az első egeret 
megfogni. 

Következő látogatásaim során megpróbáltam varázslómat rávenni arra, 
hogy műveleteit kissé részletesebben magyarázza meg, mert szerettem 
volna rájönni, vajon nem csupán bűvésztrükkökről van-e szó? Az öreg 


azonban csak szűkszavúan nyilatkozott a dologról, és mindegyre hosszas 
hallgatásokba esett, mintha csak közben valami más világon - talán 
szellemei világában - tartózkodott volna. 

Lassanként rájöttem, hogy ugyancsak nehéz feladat lesz szólásra nyitni 
ezeket a néma ajkakat. Saját fia némi faggatás után közölte velem, hogy 
apja sohasem árulja el senkinek sem a titkait és hogy ő maga - a fiú - már 
régebben unszolta, hogy tanítsa meg ezekre a rejtélyes műveletekre, mert 
jómaga is ezt a pályát szeretné választani - az apa azonban elutasította, 
mondván, hogy ez nehéz és veszedelmes mesterség. Mesélt neki az apja - 
mégpedig mint gyakran előforduló tipikus esetről - arról a varázslóról, aki 
felidézett egy szellemet, de nem tudta ismét elűzni, aminek az lett az 
eredménye, hogy a szellem ellene fordult, és súlyosan bántalmazta. A fiú 
tehát a jogtudomány aránylag kevésbé ártalmas tanulmányozására adta 
magát. 

Végül is magamtól jöttem rá, hogy miért lehetetlenség az öreg számára 
elárulni titkait - legyenek azok bár valódiak, vagy hamisak -, mert hiszen 
éppen a rejtelmes voltuk kölcsönzött erőt és tekintélyt számára. 
Elhatároztam tehát, hogy nem is unszolom tovább. Egészen természetes 
volt, hogy nem szívesen ad felvilágosítást olyasmiről, amitől hírneve és 
vagyona függött. 

De ha már közlékenységre bírni nem tudom - gondoltam egy 
alkalommal, amikor megint ott ültem a poros szobában -, talán rá tudom 
beszélni legalább arra, hogy kifejtse e titkok mögött rejlő általános 
elméleteket. Talán ebből a hírneves kútforrásból hiteles tudást meríthetek a 
szellemekre vonatkozólag, amelyekről annyit hallottam fecsegni 
Egyiptomban. Hiszen mialatt vele beszélgettem, a zárt ablakon keresztül is 
állandóan fülembe zúgott egy tam-tam konok, ritmikus pufogása: a 
szomszéd házban valami obskúrus vajákos sejk próbálta kiűzni dobolás és 
éneklés segítségével egy beteg ember testéből azt a szellemet, amely 
állítólag megszállta és ilyenképpen betegségének okozójává vált. 

- Az ön népe nem hisz a mi ősi mágiánkban - szólt bele gondolataimba -, 
pusztán azért, mert ez a mágia számára érthetetlen erőkhöz, mégpedig a 
szellemek erejéhez folyamodik. 

Nem feleltem. Minden nehézség nélkül megértettem keleti álláspontját, 
hiszen másképp nem is érdekelt volna maga Kelet. 


Szellemek mindenütt vannak. Ha egy ember beteg, szerencsétlen, vagy 
boldogtalan, akkor az a feltevés, hogy egy szellem furakodott be testébe 
vagy életébe - ha viszont gazdag, vagy hatalmas, akkor ez ugyancsak 
valami jó szellemnek tulajdonítható. 

- Mik tulajdonképpen azok a szellemek? - kérdeztem végre az öreget. 

Szerencsére éppen közlékeny hangulatban találtam. 

- Tudja meg - magyarázta -, hogy ezek a láthatatlan teremtmények 
valóban léteznek, ámbár a mai emberiség úgyszólván teljesen elvesztette 
azt a képességét, hogy lássa őket. Éppúgy, mint ahogy vannak állatok az 
anyagi világban, úgy vannak szellemlények abban a másik világban, 
akiknek nincs emberi eredetük, akik sohasem voltak elhunyt emberek 
szellemei, hanem egyenesen beleszülettek ebbe a szellem világba. Ezek a 
tulajdonképpeni szellemek. De nem szabad összetéveszteni őket az állatok 
lelkével, mert azok egészen más tulajdonságokkal rendelkeznek. Vannak 
közöttük olyanok, akik csaknem olyan értelmesek, mint egy eszes ember, 
mások a Szentek jóságával dicsekedhetnek, viszont igen sok olyan is van, 
aki valóban "anyjától, az ördögtől származik". A tény az, hogy a 
szellemvilág lakóit három fő osztályba lehet sorolni: vannak a 
tulajdonképpeni szellemek, vannak az emberi eredetű lelkek és az angyalok. 
Az angyalok általában jók és ugyancsak sohasem éltek a földön. A 
szellemek - akiknek hasonlóképpen nem volt földi életük -jók, vagy 
rosszak. Az emberi lelkek természetesen tulajdonképpen azok a férfiak és 
nők, akik itt éltek a földön, csak kiléptek a testükből a halál után. 

Tudja meg azt is, hogy miként az állatok gyakran arra teremtődnek, hogy 
az ember szolgái legyenek a földön - mint ahogy a kutya, a ló és a teve csak 
azért van, hogy szolgálja az ember akaratát -, éppúgy vannak bizonyos 
fajtájú szellemek is, amelyek az ember szolgálatába állíthatók, akár a 
látható, akár a láthatatlan világnak élnek. Természetesen csak bizonyos 
fajtájú szellemek azok, amelyeket engedelmességre lehet szorítani a földi úr 
parancsa iránt. Az ősi idők mágiája - mint ahogy a ma élő néhány igazi 
varázsló mágiája is - voltaképpen annak a tudománya, hogy miképpen lehet 
engedelmessé tenni ezeket a szellemeket. Egy szóval, ez a 
spiritualizmusnak bizonyos formája. 

- És milyen módszerek vannak ennek elérésére? - kérdeztem. 

- Mielőtt az ember parancsolni akar nekik, elsősorban is meg kell 
tanulnia a neveiket. Azután rá kell írni egy papírra valami varázslatot, ami a 


szellem nevét, a Korán bizonyos idézeteit tartalmazza, továbbá számokat 
kell elhelyezni valami mértani ábra - rendszerint egy kettős négyzet, de 
néha egy háromszög - belsejében. Harmadszor segítségül kell venni az égő 
tömjént és az illatokat, amelyeknek összetétele aszerint változik, hogy 
milyen fajtájú az a szellem, akit megidézni akarunk. Negyedszer, bizonyos 
varázsszavakat, más szóval "az erő szavait" kell kiejtenünk. És végül 
mindezt a képességet csak úgy sajátíthatjuk el, hogy abba saját tanítónk 
vezet be. 

Egy percre elhallgatott, majd így folytatta. 

- Ennek a tudománynak az elsajátítása azonban nehéz és veszedelmes 
tanulással jár. A mágia mindig is a kevesek tudománya volt s az is marad 
örökre. Szabad beszélnem önnek a tanárainkról, mint ahogy most is 
beszélek róluk, de valóban értékes és gyakorlati titkok elárulása 
tekintetében én is megfogadtam a magam tanítójának, hogy ezt sohasem 
fogom tenni, kivéve, ha sok esztendőre majd egy tanítványt fogadok 
magamhoz. Rossz dolog volna az emberiség számára, ha titkaink 
köztudomásuakká válnának, mert egyrészt a gonosz embereknek végtelen 
lehetőségük nyílnék önző célból károkat okozni másoknak, míg másrészt 
mi magunk elveszítenénk azt a hatalmon alapuló tekintélyünket, melyet 
mindig is élveztünk. Elárulhatom önnek, hogy mindeddig nem voltam 
hajlandó egyetlen tanítványt sem magamhoz fogadni. Végül persze mégis 
kénytelen leszek rá, mert testvériségünk törvényei előírják, hogy 
beavassunk valakit, mielőtt meghalunk, hogy ennek révén a tudás tovább 
éljen az emberiség körében. Miután azonban tudom a halálom pontos 
dátumát, majd még jókor megfelelhetek ennek a kötelezettségnek. 

Az öregember elhallgatott. Örültem, hogy ilyen nagyszerűen sikerült 
kimozdítanom hallgatásából - de hogyan folytassam? 

Ezúttal tehát saját beavatásának történetéről kezdtem faggatni. 

- Hát elmondok néhány dolgot az életemből - felelte. - Hatvan 
esztendővel ezelőtt születtem Szuag városában, amely Girga tartományban 
fekszik. Apám maga is híres varázsló és csillagjós volt. Amióta csak az 
eszemet bírom, rendkívül érdekelt az a mesterség, amellyel dolgozott - 
mondhatnám valósággal lenyűgözött. Apám észrevette ezt a 
hajlandóságomat és kijelentette, hogy idővel majd be fog avatni és 
ugyanebben a mesterségben fog felnevelni, hogy aztán folytathassam az ő 
működését. Volt számos régi arab kézirata és a mágikus művészetekre 


vonatkozó több ritka könyve, amelyet ideadott, hogy olvassam és 
tanulmányozzam. Amikor aztán tizennyolc éves koromban beavatott, 
elhagytam a szülői házat és Kairóba mentem, ahol beiratkoztam az El 
Azhar-egyetemre. Itt irodalommal és vallásos tanulmányokkal foglalkoztam 
s titkaimat nem árultam el senkinek. 

Magammal hoztam apámnak néhány kéziratát is és otthon a lakásomon 
folytattam ezeknek a tanulmányozását. Mindenekelőtt tanulmányoztam az 
emberi természet különböző fajtáit, míg végül olyan szakértő lettem ebben, 
hogy az első pillantásra meg tudom mondani egy emberről jellemét és 
vágyait. 

Huszonnyolc éves koromban hagytam el az egyetemet, azután sokat 
éltem egyedül és tovább tanultam, míg végre elég erősnek éreztem magam 
arra, hogy tökéletesen uralkodni tudjak szellemeim felett. 

Ekkor szenteltem magam ennek a mesterségnek és ismertté tettem a 
nevemet. S mondhatom, ha valakiben nincs meg ez az erő, akkor jobb, ha 
hozzá sem nyúl az egész dologhoz. Fiaim is többször kértek, hogy tanítsam 
meg őket tudományomra, és azonban más tudományokra fogtam őket, mert 
úgy láttam, hogy nincs meg bennük az a bátorság, amely szükséges ahhoz, 
hogy az ember eredményes varázslóvá lehessen. 

Tanulmányoztam a csillagok tudományát is és sok magas rangú 
egyiptomi keresett fel és jósoltatott velem magának. Hercegek, miniszterek, 
pasák és gazdag kereskedők kérték ki tanácsomat. Az abesszíniai udvar 
egyik minisztere is hozzám fordult, amikor az elmúlt évben az abesszin 
császár lánya meglátogatott. Egyszer meg a marokkói szultán külön 
fullajtárral küldött nekem bizonyos leveket. 

Egyszer négy betörő hatolt be házamba éjszakának idején, hogy a 
sötétség leple alatt meggyilkoljon és kiraboljon. Én azonban elűztem őket, 
noha csak egy sétabot volt a kezemben. Másnap leültem és elővettem a 
mágiát, hogy felfedezzem a neveiket. 

Miután ezt elvégeztem, elég bizonyítékot szereztem arra, hogy 
letartóztassák és ötévi börtönre ítéljék őket. 

A közelmúltban elhívtak egy kísértet járta házba, ahol éjszakának idején 
a láthatatlan lények székeket, függönyöket és konyhaedényeket dobáltak. 
Fölállítottam egy réz tömjénfüstölőt és suttogó szóval elmondtam a 
szellemeket idéző varázsszavakat. 


Tizenöt perc múlva már megjelent néhány szellem. Ők voltak az okozói a 
házbéli felfordulásnak, tehát meghagytam nekik, hogy távozzanak és 
hagyják békén a házat. A szellemek erre el is tűntek és a kísértetjárás 
megszűnt. 

Az öreg tapsolt, mire egy szolga jelent meg, és fehér krémes édességeket, 
süteményeket és kis csészékben perzsa teát szolgált fel. 

- Lehet ezeket a szellemeket láthatóvá tenni a közönséges halandó 
számára is? - kérdeztem, miközben az asztal mellett ültünk. 

- Igen, hosszas előkészületek és nagy erőfeszítés árán lehetséges. Az 
előkészületek  tömjénfüstöléssel és  varázsszavak lassú  éneklésével 
végződnek, amikor is azután a szellem megjelenik a füstből az elsötétített 
szobában és hangos szóval beszél. Én azonban nem foglalkozom a 
mágiának ezzel a részével, mert már túl öreg vagyok ezekhez a rendkívüli 
erőfeszítésekhez. 

Megint elcsodálkoztam ezen a különös emberem, aki azt állította magáról, 
hogy ezekkel a földöntúli teremtményekkel áll összeköttetésben. Bizonyos, 
hogy volt benne valami természetfölötti vonás. Pedig tudott nagyon emberi 
is lenni. Mert amikor például a kis unokája, egy csinosan öltözött hatéves 
csöppség, váratlanul berontott a szobába, rögtön lehajolt hozzá és 
megindultan csókolta meg, sőt még játszani is odaállt vele néhány percre. 

Újra elkezdtem a kérdezősködést: 

- És mik azok a veszélyek, amelyekről az imént említést tett? 

Komolyan nézett rám. 

- Valódi veszélyek. Aki a szellemekkel összeköttetésben áll, veszélyt 
vállal magára. Ezek a szellemek ugyanis nem puszta játékszerek a kezében, 
hanem olyan lények, amelyeknek értelmük és saját akaratuk van. Iehát 
mindig lehetséges, hogy fellázadnak az ellen az ember ellen, aki 
szolgaságra vetette őket. Ámbár tökéletes engedelmességet tanúsítanak 
urukkal szemben és szívesen szolgálják - ha a varázsló elveszíti önuralmát 
vagy meggyengül az akaratereje, vagy ha gonosz célokra használja erejét, 
vagy ha nem mutat elég bátorságot, mindig fennforog az a lehetőség, hogy 
egyes szellemek ellene fordulnak, előre nem látható zavarokat, baleseteket 
okoznak, sőt halálát is előidézhetik. E szellemek segítségével a legnagyobb 
csodákat lehet véghez vinni, de ha a varázsló nem tartja erősen kézben a 
szolgáit, akkor megtörténik, hogy fellázadnak és könyörtelenül elbánnak 
vele. 


- . Gondolja, hogy már az ősi egyiptomiak is ismerték ezeket a 
szellemeket? 

- Természetesen, hiszen papjaik hatalma főleg ezen a tudományon 
alapult. A szellemeket arra kényszerítették, hogy őrködjenek a legfontosabb 
sírok és kincsek fölött, őket idézték a templomi ceremóniák alkalmával, de 
sokat közülük a leggonoszabb célokra is felhasználtak. 

Elmondtam neki élményemet a Nagy Piramisban, amikor is egy éjszakát 
töltöttem a Király TIermében és amikor látomásom során a két papi 
szellemmel és a titkos folyosóval megismerkedtem. 

- A piramis belsejében és a szfinxszel összefüggésben egy különös 
szellemfajta él -jegyezte meg. - Ezeket a régi egyiptomi főpapok ejtették 
foglyul és bezárták őket ezekre a helyekre, hogy ott bizonyos titkok felett 
őrködjenek. Ha valaki be akar hatolni ezekre a titkos helyekre, megzavarják 
elméjét és ezáltal tartják távol. Igen, én is hiszek benne, hogy a Nagy 
Piramisban vannak titkos folyosók és termek, valamint elrejtett feljegyzések 
is. 

Egyszer magam is jártam ott azzal a szándékkal, hogy ezeket felderítsem, 
de minthogy az őrök nem engedik be az embert a föld alatti járatokba, 
kénytelen voltam csalódottan visszatérni. A piramis és a szfinx titkait őrző 
szellemeket azonban szintén kezesekké lehet tenni - csak ehhez az 
szükséges, hogy az ember ismerje ennek a módját, a megfelelő 
varázsigéket, a nevüket és írott jelüket. Ennek titkát azonban, sajnos a régi 
egyiptomiak magukkal vitték a sírba. 

Most a varázslóknak tulajdonított földöntúli erőkre vonatkozólag tettem 
fel kérdést. Az öreg elismerte, hogy ezek az erők meglehetősen 
korlátozottak. 

- Természetesen nem állítjuk azt, hogy akármit véghez tudunk vinni. 
Tudunk bizonyos dolgokat, de nem többet. Csak Allah tud mindent, és 
egyedül ő parancsol mindennek. Mi csak igyekszünk tudásunkat 
alkalmazni, de végső szó Allahot illeti. 

Kiléptem a poros utcára, Kairó tiszta, gyöngyszínű ege alatt. 

Kabátom zsebében egy hatalmas, vörösesbarna, tojás alakúra csiszolt 
agátkő volt, amelyet a varázsló adott át nekem és amelyről az állította, hogy 
az valamikor az egyik fáraóé volt. 

Miközben ujjaim a kő sima felületét simogatták, arra az emberre 
gondoltam, akinek a házából éppen most távoztam el, meg láthatatlan 


szolgáira, akik - mint állította - készségesen teljesítik parancsait. 
Nyilvánvaló volt számomra, hogy ezzel már veszedelmes talajra tévedtem, 
a boszorkányság, a bűbájosság és a fekete mágia határaira. 

Vajon a szellemvilág nem csupán a régiek alaptalan kitalálása volt? Nem 
- egész könnyen el lehetett fogadni azt az elméletet, hogy a Természet 
rejtett birodalmait az emberen kívül más teremtmények is lakják. Már maga 
az analógiával dolgozó gondolkodás révén is el lehetett jutni erre az 
eredményre. 

Ugyanígy lehetséges az is, hogy soraikban vannak olyan teremtmények, 
akik sötéten gonoszok éppúgy, mint akik békések és jóindulatúak. Hogy 
vajon csakugyan képesek-e mindarra, amit a varázsló tulajdonít nekik, az 
más kérdés. Végre is lehet, hogy csak Egyiptom állandó napfürdője hatott 
az agyára - ezt már én nem dönthettem el. 

Indiában egy jógi titokzatos módon a szemem láttára élesztett fel egy 
döglött madarat, bár csak rövid időre - itt Egyiptomban most e művelet 
fordítottjának voltam szemtanúja. 

Meg sem kíséreltem mindent lejegyezni, amit elmondott nekem, mert 
vannak emberek, akiket zavarba hoz, ha szavaikat leírják, és én ösztönösen 
éreztem, hogy ő is közéjük tartozik. Csak megrögzítettem a mondatait az 
emlékezetemben, aztán mikor magamra maradtam, papírra vetettem őket - 
de akkor már egészen másképp festettek! Célom az volt, hogy 
megvizsgáljam, a bennszülöttek mágiájának különböző formáit. És ez volt 
az első, nem mindennapi eredmény. 


6. fejezet " A hipnózis csodája 


Az ember néha éppen ott bukkan rá valamire, ahol a legkevésbé sejti. Így 
Kairó európai negyedében történt, hogy további furcsa megnyilvánulásával 
találkoztam azoknak az erőknek, amelyeket természetfölöttinek nevezünk, 
de amelyeket a tudomány egyszer majd oly részletesen fog kifejteni, hogy 
többé nem fogjuk természetfölöttinek tartani. 

Ráakadtam egy figyelemre méltó ifjú párra, aki egyenesen az angol 
helyőrség kaszárnyája felé vezető utcában lakott. Kairó olyan nemzetközi 
méhkas, hogy egyetlen háztömb keretén belül is gyakran fél tucat 
különböző nemzetiségű ember lakik. Ebben a negyedben különösen 
franciák élnek nagy számban, így köztük ez az ifjú pár is, aki már esztendők 
óta tartózkodik Egyiptomban. A férj neve monsieur Edouard Ades, 
feleségét pedig madame Marguerite néven ismerik. A férfi meglehetős nagy 
hipnotikus erővel rendelkezik, az asszony viszont rendkívül fmom eszköze 
ezeknek a kísérleteknek. Néhány évi gyakorlat és együttműködés után oly 
magas fokú tökéletességre tettek szert, hogy bemutathatták azokat a 
rendkívüli lehetőségeket, amelyek az ember agyában és testében 
felfedezetlenül rejtőznek. Különböző módszerekkel vetettem őket vizsgálat 
alá és - noha kísérleteink legtöbbje nem volt szenzációsnak nevezhető és 
egyedül csak a tudományos kutatás céljait szolgálta - volt két-három olyan 
mutatványuk, amely könnyen zavarba ejthette a  legmegrögzöttebb 
materialistát is, akinek az effajta lehetőségek sohasem jutottak volna 
eszébe. 

Az első bemutatót, amelyet most fogok leírni, kísérleti keretek között 
hajtottuk végre, sőt, amikor meghívtam tanúként egy előkelő angol 
kormánytisztviselő kissé szkeptikus feleségét is, az is kénytelen volt 
elismerni, hogy a demonstráció tökéletesen helytállónak látszik és 
semmiféle trükkel nem magyarázható. 

Most mind a négyen ott ültünk monsieur Ades egyszerűen bútorozott 
dolgozószobájában. Csinos, a harmincas évei elején járó férfi volt. Fejét 
sűrű, hullámos haj borította, magas és értelmes homloka volt, szeme szúró 
és átható tekintetű, orra görög jellegű, egyenes vonású. Fajának jellegzetes 
lelkesedésével beszélt. Rendkívül bőbeszédű volt, órákon keresztül tudott 
megszakítás nélkül társalogni és közben a szavak csak úgy ömlöttek a 
száján, mint a vízesés. Egész lénye erőt és akaratot sugárzott. 


Madame Marguerite viszont megtestesítette mindazt, amit az ember egy 
jó hipnózisalanytól elvárhat. Szelíd, érzékeny, nyugodt, tartózkodó és 
merengő volt. Alacsony termetű, kissé kövérkés nő volt, feltűnően nagy, 
lágy tekintetű, álmodozó kifejezésű szemekkel. Lassú, letargikus mozgással 
járt. 

Egy egyenes hátú széken foglalt helyet, míg monsieur Ades melléje állt 
és elkezdte a demonstrációt. Jobb kezének hüvelykujját rászorította 
madame Marguerite homlokára, a két szemöldök között, és ott tartotta 
körülbelül két percig, közben pedig mereven figyelte az asszony arcát. 
Semmi mást nem csinált; nem simogatta a nő arcát a kezével és semmi más 
olyan mozdulatot nem tett, ami egyébként a hipnotizőrök technikájához 
tartozik. 

- Amikor elkezdtem hipnotizálni madame Marguerite-et, jó néhány évvel 
ezelőtt - magyarázta sebesen pergő francia szóval -, még komplikált 
módszereket használtam, de ennek ellenére mindig jó ideig tartott, amíg a 
transzállapot első stádiumát sikerült előidéznem. Most már oly régen 
dolgozunk együtt, hogy mindezeket az előkészületi cselekményeket 
elhagyhatom és úgyszólván azonnal hipnotizálni tudom, bár ez más 
hipnotizőrnek nem sikerülne vele. 

Nézzék! Máris hipnotizálva van. 

Madame Marguerite teste csakugyan észrevehetően megmerevedett, 
szemei lecsukódtak és úgy tűnt, mintha teljesen öntudatlanná vált volna. 
Engedélyt kértem, hogy megvizsgálhassam, majd felhúzva szemhéját, 
megtaláltam az érzéketlenség szokásos jeleit - a szemgolyók felfelé 
fordultak és ebben a természetellenes helyzetben megmerevedtek, ami 
tudományos bizonyítéka annak, hogy csakugyan a hipnotikus álomállapot 
első stádiumában van. 

Egyszerű, hétköznapi mutatványokkal kezdtük. Monsieur  Ades 
felszólította, hogy nézzen körül a szobában. 

- Micsoda szörnyű jelenet ez - szuggerálta neki. - Nézd csak, hogy ez a 
szegény ember milyen borzalmasan szenved. Milyen szomorú, hogy ilyen 
dolgok megtörténhetnek, milyen szomorú! 

Madame Marguerite a szoba távoli sarkába meredt és arcán boldogtalan 
kifejezés jelent meg. Nemsokára sírva fakadt. Néhány perccel később már 
bőven ömlöttek a könnyek végig az arcán. 


A hipnotizőr hirtelen ráparancsolt, hogy nézze a másik sarokban azt a 
vidám felvonulást és nevessen rajta. Néhány perccel utóbb az asszony 
arcáról eltűnt a szomorú kifejezés, mosolygott, végül szívből jövően és 
egész természetesen felkacagott. 

Aztán sorban hároméves gyermekké, katonává, kificamodott bokájú 
emberré változott - és mindig tökéletesen reagált a kapott utasításra és 
láthatólag tökéletesen beleélte magát a sorban kiosztott szerepekbe. 

Ekkor - monsieur Ades ajánlatára - szorosan lezártam szemeit a 
magammal hozott ragasztószalagokkal, keresztben a  szemöldökén, 
szemhéján és arcán. Ezután teljes lehetetlenség volt, hogy kinyithassa a 
szemét. De hogy még tökéletesebb legyen a kísérlet, még egy vastag vörös 
bársonyköteléket is alkalmaztam szeme és feje köré, úgyhogy most a 
biztonság még teljesebbé vált. 

Ades felszólított, hogy súgjak a fülébe valami utasítást, amit majd a 
médiummal végrehajtat. Belesúgtam tehát: Emelje fel a jobb karját. Erre 
odament a nő mellé, néhány lépésnyire tőle magasra emelte jobb karját a 
levegőbe. Majd felszólította a médiumot, hogy utánozza a mozdulatát. 

Noha madame Marguerite szemei oly gondosan le voltak zárva, hogy 
semmi körülmények között nem láthatta a férfi mozdulatát, pontosan 
azonos módon ő is rögtön felemelte a jobb karját! 

A férfi visszatért hozzánk és felkérte a vendéghölgyet, hogy valamilyen 
más mozdulatot határozzon meg. A hölgy ezt súgta neki: Kulcsolja össze a 
kezét. - A férfi visszatért a médiumhoz, aki semmit sem láthatott, 
összekulcsolta a kezét - és a nő habozás nélkül utánozta! 

Most egy rendkívül érdekes kisérlet következett, Ades a hipnotikus 
álomállapot második fokozatába helyezte médiumát, olyanképpen, hogy 
megérintette homlokát és szóval szuggerálta. 

Ebben az állapotban az agy tudatalatti, lappangó erői meglepő 
tevékenység kifejtésére képesek. 

Megparancsolta a médiumnak, hogy üljön le az íróasztalhoz. Az asszony 
azonnal engedelmeskedett. Furcsán festett a szeme köré kötött vastag, vörös 
kötelékkel. 

A férfi felszólított bennünket, hogy üssük fel találomra valamely tetszés 
szerint kiválasztott könyvnek bármelyik lapját. Egy francia tudományos 
munkát választottunk ki, kinyitottuk az  ötvenharmadik oldalnál, 


megjegyeztünk egy bekezdést, majd letettük a könyvet az íróasztalra, a 
médium mellé. 

Madame Marguerite kezébe vett egy ceruzát, míg monsieur Ades egy Ív 
papírt helyezett az íróasztalra. Majd parancsoló hangon megszólalt. 

- Most találd meg a kiválasztott bekezdést a könyvben. Minden nehézség 
nélkül el tudod olvasni. Aztán azt, amit olvastál, írd le a melletted lévő 
papírra. Kezdd el! 

A hipnotizált nő egy pillanatig a levegőbe emelte a ceruzát, míg a 
kötelékén keresztül a nyomtatott oldalra meredt - aztán lassan, határozottan 
írni kezdett a papírlapra. Miután három-négy szót leírt, ismét a könyv felé 
fordult és a nyitott oldal fölé hajolt, pontosan úgy, mintha szeme nyitva 
volna és olvasni tudná a szöveget. Holott kétségtelenül biztosak voltunk 
afelől, hogy erre semmiképpen nem lehetett módja. 

Tovább csinálta ezt a műveletet; hol olvasott, hol meg írt, mi pedig alig 
titkolható izgalommal néztük. Ades biztosított róla, hogy pontosan le fogja 
írni a bekezdés minden szavát. Ő maga az egész idő alatt némán állt 
mellette. 

Megkértem: parancsolja meg a médiumnak, hogy húzzon alá bizonyos 
szavakat, mégpedig a második sor és a harmadik sor harmadik szavát. A 
parancs elhangzott, mi pedig láttuk, hogy az asszony lassan aláhúz két szót. 

Végül a bekezdés végére ért, mi pedig izgatottan siettünk oda az 
íróasztalhoz, megvizsgáltuk az írást és szóról szóra összehasonlítottuk az 
eredeti szöveggel, amely a következőképpen szólt: 

" Toutefois le danger scientifigue est ici beaucoup moins du coté des 
statisticiens trop zélés gue du coté ceux tendent á conclure d7"aprés leur 
intuition sur un nombre limité.. ." 

Madame Marguerite kézírásával összehasonlítva kiderült, hogy a másolat 
meglepően pontos, és hogy helyesen húzta alá a megjelölt két szót is. 
Egyetlen hibát ejtett: statisticiens helyett statistiguest írt. Érdekes, de 
megmagyarázható tévedés. 

A következő érdekes kísérlet az volt, hogy le kellett írnia ugyanezt a 
bekezdést - de bal kézzel. Normális körülmények között nem tud bal kézzel 
írni, de hipnotikus állapotban egész könnyedén oldotta meg a feladatot. 

Ezután monsieur Ades néhány számot diktált le neki, hogy adja őket 
össze - a számokat előzetesen mi állapítottuk meg. Noha szeme gondosan le 


volt zárva, érték szerint pontosan egymás alá írta a számokat, és helyesen is 
adta össze őket. 

Az ezután következő kísérlet aztán megmutatta, hogy milyen határtalan 
képességek lappangnak kiaknázatlanul bennünk. A látogató hölgy, akit 
magammal hoztam, kezébe vette a médium kezét és közben erősen 
megpróbálta maga elé képzelni férjének alakját. 

Rövid idő múlva madame Ades pontosan leírta a távol lévő férfi jellemét, 
képességeit, hangulatát, sőt külső megjelenését is. 

Különösen meglepő volt az a megállapítása, hogy a férfi kormányzósági 
tisztviselő. 

- Tökéletesen helyes! - mondotta a meglepett hölgy a leírásra. 

Viszont más alkalommal, amikor madame Marguerite ugyanilyen fokú 
hipnotikus állapotban volt, saját jószántából megpróbált a jövőben olvasni - 
teljesen hamis eredménnyel. Már akkor éreztem egynéhány jövendölésének 
téves voltát, aminthogy aztán néhány hónappal utóbb ki is derült, hogy a 
prófécia — tévedett. — Amikor azonban  jellememben,  céljaimban, 
szándékaimban, és terveimben próbált olvasni - tökéletesen eltalálta az 
igazságot. Nyilvánvaló tehát, hogy a jövendölés ez esetben is - éppúgy, 
mint máskor - rendkívül kétes művelet, noha az ember karakteréből talán 
nagyjából kiolvasható az elkövetkező események általános iránya. 

A legvégső kísérlet érdekében a hipnotizőr most harmadfokú transzba 
helyezte médiumát. Ez az állapot a test bizonyos részeit érzéketlenné teszi a 
fájdalom iránt, sőt a hipnotizőr még egyes, automatikusan működő szervek 
működését is befolyásolni tudja. 

Ades egy kis vattadarabkával megdörzsölte a médium bal tenyerét, majd 
elővett egy tűt és odanyújtotta nekünk, hogy vizsgáljuk meg. 

Aztán a tűt beleszúrta az asszony kezének húsos részébe, mégpedig úgy, 
hogy a tű hegye kijött a kéz másik oldalán és mintegy félhüvelyknyire kiállt 
a húsból. A nő láthatólag semmiféle fájdalmat nem érzett, sőt ellenkezőleg, 
amikor a férfi azt szuggerálta neki, hogy egy színész áll előttünk és 
ékelődik, jóízűen nevetett az állítólagos tréfákon. A férfi aztán néhány perc 
múlva kihúzta kezéből a tűt. Egyetlen csöpp vér sem volt látható, sem a 
bőrfelületen, sem magán a tűn! Egyedül egy apró, picike fekete pont 
mutatta a tenyerén a tű áthatolásának helyét. 

Kikérdeztem monsieur Adest a hipnotizmus felől. 


Képzett ember volt, egyetemet végzett, sőt egy időben lélektant is tanított 
egy kollégiumban. Ennélfogva szerette, ha professzor Edouardnak nevezik, 
ami érthető és aránylag ártatlan hiúság. 

Magam is rendszerint ezzel a címzéssel szólítottam. 

Amikor arra kértem, hogy magyarázza meg mutatványait, szúró pillantást 
vetett rám és felkiáltott: - Monsieur! Teljesen őszinte leszek önhöz. Semmit 
sem tudunk valójában azokról a misztikus erőkről, amelyek a hipnotizmus 
jelenségét létrehozzák. Viszont ismerjük azt a technikát, amely ezeket a 
jelenségeket előidézni képes és tudjuk, hogy milyen feltételei vannak a 
kísérlet sikerének, illetőleg sikertelenségének. 

Felfedeztük, hogy minden emberben rejlik bizonyos fajtájú erő, amelyet 
mi magnetikus hatásnak nevezünk, és hogy bizonyos személyekben - mint 
például bennem is - ez a hatás olyan erősen fejlődött ki, hogy másokra is 
hatni képes, mégpedig oly meglepő módon, mint amilyennek szemtanúja 
lehetett. Másrészt szükséges a jelenség előidézésére az olyan ember, akinek 
természetadta képessége van a behatás felfogására, vagyis, aki a legkisebb 
ellenállással adja fel akaratát. Amikor felfedeztem magamban ezt az erőt, 
igyekeztem azt tökéletesíteni, míg végre elértem arra a pontra, amelyet ma 
láthatott. De természetesen csak a madame Marguerite-tel folytatott állandó 
kísérletezés során jutottunk végre oda, hogy ezeket a műveleteket el tudjuk 
végezni. És először hosszú ideig tartott, míg hipnotikus állapotba tudtam őt 
ringatni, aztán már állandó erőfeszítés és gyakorlás eredménye volt, hogy 
azt az időt néhány percre tudtam csökkenteni. 

Mi történik - magyarázta tovább -, amikor a médium ilyen állapotba 
kerül? Olyasféle lesz, mint az alvajáró, úgy, hogy még a pisztolylövés sem 
tudná felébreszteni a transzból. Preyer és Berger doktorok, akiknek 
alkalmuk volt különleges tanulmányokat folytatni alvajárók esetében, 
megállapították, hogy ezek az emberek szomnanbulisztikus állapotban 
egészen tisztán látnak annak ellenére, hogy szemhéjuk lecsukódott. Ez a 
rejtélyes állapot azt bizonyítja, hogy a tudat megosztható és hogy valóban 
létezik az, amit a pszichológusok tudatalattinak neveznek. 

Demonstrációnkból az is kitűnik, hogy ez a tudatalatti igen tisztán látó és 
nem zavarják az anyag korlátozásai. Ezért képes a testtel olyan dolgokat 
művelni, amelyeket az ember tudatos állapotában lehetetlennek tartana. 
Ami azt mutatja, hogy teljesen hibás az elképzelésünk, amely a képességek 
határaira vonatkozik, más szóval, hogy sokkal többre vagyunk képesek, 


mint ahogy hinnénk. A hipnózis megszabadítja a médiumot ettől a 
korlátozó elképzelésétől. 

- Milyen elmélettel magyarázza, hogy madame Marguerite lezárt 
szemhéjain és a kötelékeken keresztül is olvasni tudott a könyvből? 

- Én csak annyit mondhatok, hogy mi nem is próbálunk határokat szabni 
a tudatalatti erejének és hogy az ilyen csukott-szemmelolvasás a tudatalatti 
legegyszerűbb működési formái közé tartozik. Más szavakkal: a tudatalatti 
képes arra, hogy lásson, halljon és érezzen, mégpedig függetlenül a fizikai 
szervektől, mint amilyen a szem, vagy a fül. A hipnotikus állapot éppen arra 
szolgál, hogy a médium figyelmét elfordítsa ezekről a fizikai szervekről - 
vagyis magáról a testről - és ilyenképpen teljesen a tudatalattira 
összpontosítsa, amelynek misztikus képességei ezáltal működésbe lépnek. 
De valóban ennél többet nem tudnék mondani. Én csak előidézem a 
szükséges feltételeket, aztán figyelem, hogy ezek a képességek hogyan 
működnek. 

- Megfigyeltem, hogy ön nem tesz simogató mozdulatokat a kezével. 

Ezeket szükségtelennek tartja? 

- Azt hiszem, monsieur - felelte erélyesen -, hogy vannak hipnotizőrök, 
akiknek erre csakugyan szükségük van, én azonban megvagyok nélküle is. 
Én teljesen az akaraterőmre és a médiumnak adott szóbeli szuggesztióra 
szorítkozom. Tapasztalataim alapján meg vagyok győződve róla, hogy a 
hipnózis igazi titka ebben a két módszerben rejlik, de különösképpen a 
szuggesztióban, amelyet nyugodtan és meggyőzően kell alkalmazni, míg az 
úgynevezett magnetizáló mozdulatokra csak azoknak van szükségük, akik 
viszont az én képességeimet nem érzik teljesen magukban. 

Az esztendő egy részét Kairóban tölti egy férfi, akit nyugodtan lehet a 
modern Egyiptom leghíresebb fakírjának nevezni - s aki nem más, mint a 
nevezetes Tahra bey. Igen sok vita viharzott már tettei körül, sok kritikus 
próbálta ledöfni hírnevét ugyanúgy, mint ahogy ő maga nyilakat és késeket 
szokott döfni a testébe, de a tény az, hogy igen sok előkelő ember találta 
érdekesnek, sőt meggyőzőnek eredményeit, hogy például Fuad egyiptomi 
király, Románia királya és Victor Emanuel olasz király tisztelték meg a 
többi között meghívásukkal, míg signor Benito Mussolini több ízben 
fogadta őt a Chigi-palotában, ő pedig - miután nem volt szándékában 
kibújni a megfigyelés alól - rendszerint el is fogadta ezeket a meghívásokat. 
Én, aki láttam különböző dolgokat fél tucat ismeretlen fakírtól India és 


Afrika különböző részein, minden további nélkül el tudom hinni, hogy ezek 
lehetségesek, míg ismerve ezt az embert, tudom azt is, hogy valóban 
rendelkezik azokkal az erőkkel, amelyek állítása szerint birtokában vannak. 

Csak amikor - mint sajnos legújabban - odáig ereszkedik le, hogy 
népszerű jövendőmondást és bűvészkedést űz, akkor téved olyan útra, 
amelyen már nem tudom követni. De talán ezért sem lehet őt elítélni. "A 
világ kényszerített rá, hogy kommercializáljam képességeimet és művész 
legyek, amikor pedig tudós szeretnék lenni" - vallotta be előttem szomorúan 
teázás közben. Ennek ellenére nagyon nagyra tartom, mert ő az első ilyen 
rendkívüli erőkkel rendelkező keleti fakír, aki képességeit nem burkolja 
körül misztikus szóáradattal, vagy vallási álceremóniákkal. Ő maga is 
keresi az igazságot a fakírok csodatételei mögött, különválasztva a hozzá 
fűződő tradicionális hókuszpókuszoktól. 

Megnyugtatóan egészséges és modern szemlélettel figyeli saját 
teljesítményeit s a mögöttük rejtőző alapelveket, ami teljesen egyedülálló 
magatartás a fakíroknak nevezett középkori gondolkodású, maradi, 
irracionális és misztikumokban tetszelgő emberfajta körében. Röviden: 
igyekszik a babona helyébe a tudományt ültetni. 

Mielőtt az ember megérthetné teljesítményeit, szükség van arra, hogy 
megértse magát az embert és ennek érdekében alább egy rövid életrajzát 
adom úgy, ahogy ő maga elmesélte nekem. De előbb bemutatom őt magát. 

Valószínűleg valamennyien egy sovány, elcsigázott aszkétaalakra 
gondolnak. Ehelyett képzeljenek el egy alacsony, elegáns külsejű, fekete 
hajú, olajbarna bőrű embert, komoly, békés, szakállas arccal, aki néha arab 
burnusszal burkolja be a fejét, míg máskor közönséges, puha európai 
nemezkalapot hord. Valamivel kisebb a középtermetűnél. Ha leveti arab 
ruháit és jól szabott európai gúnyát ölt, ebben is ugyanolyan otthonosan érzi 
magát. Különösen érdekes átható tekintetű, szép szeme, mert a fehérlő írisz 
igen erősen észrevehető és még inkább kiemeli szénfekete pupilláinak 
mélységét és titokzatos villódzását. Modora mindig lágy és szelíd, míg ő 
maga ugyanolyan udvarias és jómodorú, mint általában a jólnevelt 
európaiak. Oly nyugodtan peregnek mondatai és oly előzékenyen beszél, 
hogy hanghordozásából senki sem olvasná ki, milyen titokzatos erőket 
bocsátott rendelkezésére a Természet. Könnyedén, sietség nélkül, 
öntudatosan mozog, s megvan benne az az önfegyelem, amit mindig 


megfigyelhetünk a valóban haladott fakíroknál. Megszámlálhatatlan 
cigarettát szív el a nap folyamán. 

- 1897-ben Tantában születtem, a Nílus deltájánál, abban az élénk 
kisvárosban, ahol egyébként ott van Ayid Ahmad el Badawi sejk, a XIII. 
századbeli híres fakír sírja is, amelyet a zarándokok kelet minden részéről 
fel szoktak keresni. Anyám akkor halt meg, amikor nekem életet adott, 
apám az egyiptomi keresztények, a koptok fajtájából származott. Apám 
maga is jól ismerte a fakírok tanításait, sok barátja volt közöttük, így tehát 
jövendő működésem szempontjából kedvező légkörben nőttem fel. Már 
igen fiatal koromban beavattak a fakírok tradicionális mutatványaiba és 
praktikáiba, sőt egyik tanítóm maga apám volt. Ugyancsak még 
gyermekkoromban az ország belső zavarai következtében kénytelenek 
voltunk lakóhelyet változtatni és így apám, jómagam, meg egyik mesterem 
átköltöztünk Törökországba, ahol is Konstantinápolyban telepedtünk le. Itt 
igen jó, modern nevelésben részesültem, orvostudományt tanultam és 
elnyertem a doktori fokozatot. Ez a nevelés rendkívül értékes volt 
számomra, különösen lélektani szempontból, miután lehetővé tette, hogy 
saját lélektani tapasztalataimat tudományos analízisnek vessem alá. 

Görögországban szanatóriumot nyitottam, amelyet rövid ideig vezettem 
is, és itt történt, hogy először megkíséreltem azt, amit a fakírok 
képességeinek határán belül a legcsodálatosabbnak tartok - a feltámadást. 
Nem kevesebb, mint huszonnyolc napra temettettem el magamat, leszálltam 
a halál mélységeibe, ahonnan ennek az időnek az elteltével élve és 
sértetlenül kerültem vissza. A görögkeleti metropolita és más keresztény 
előkelőségek ellenem foglaltak állást és igyekeztek megakadályozni 
műveletemet, mert abban vallásuk és a vallásban megnyilvánuló doktrínák 
szempontjából veszedelmet láttak. A  kormányhatóságok azonban 
védelmükbe vettek és azt felelték nekik, hogy nekem mint orvosnak, 
megvan a jogom hozzá, hogy akár el is temettethetem magamat, ha akarom. 
Tudományos képzettségem és doktori címem egyébként más alkalmakkor is 
többször elhárította az útból a különböző akadályokat. 

Aztán bejártam Bulgáriát, Szerbiát és Olaszországot. Ez utóbbi helyen 
hozzájárultam ahhoz, hogy néhány ismert nevű tudós vizsgálat alá vegye 
eredményeimet s megengedtem nekik, hogy egy  ólomkoporsóban 
helyezzenek el. Testemet tökéletesen eltakarta a homok. A koporsó fedelét 
leszegezték, majd azzal együtt lebocsátottak egy uszoda fenekére. 


Körülbelül egy fél óra múlva a rendőrség beavatkozott és véget vetett a 
kísérletnek, amely azonban addig is - természetesen - eredményes volt. 
Aztán Franciaországba mentem, és ott nemcsak hogy megengedték 
ugyanennek a kísérletnek a véghezvitelét, de azt még jóval ki is bővítettük. 
Huszonnégy óráig voltam a koporsóban víz alatt, teljesen kataleptikus 
állapotban - míg a rendőrség és más nézőközönség egész idő alatt figyelte a 
dolgot, hogy minden esetleges trükköt megakadályozzon. Itt van két 
fénykép, amit a helyszínen vettek fel. Az első merev és transzban lévő 
testemet ábrázolja, amint belehelyezik a koporsóba, a másik azt a jelenetet 
mutatja, amikor a koporsót kiemelik a vízből, ahol huszonnégy óráig 
feküdt. Szívesen vállalkoztam erre a kísérletre, miután igen sok kritikus azt 
állítja, hogy sikerült lelepleznie az indiai fakírok elevenen eltemettetését - 
azt a mutatványt, amit egyébként ön is leírt Indiáról szóló könyvében. Ezek 
azt állítják, hogy a fakírok előre készülnek erre a mutatványra és titkon 
szellőztetőnyílást túrnak a homokba, hogy ilyen módon akadálytalanul 
lélegezhessenek. Az ilyesmi kétségtelenül előfordul az ál-fakírok esetében, 
akik nem mások, mint bűvészek és illuzionisták, de teljesen szükségtelen 
azok számára, akik megtanulták művészetük valódi titkait és saját 
akaraterejükkel transzba tudják helyezni testüket. Ez a meggondolás 
vezetett arra, hogy a kísérletnek ezt a víz alatti formáját válasszam, a víz 
ugyanis átlátszó és így az ellenőrök mindent pontosan megfigyelhetnek. 
Maga a kísérlet különösen az orvosokat érdekelte és ők - igen helyesen - 
mindent el is követtek, hogy annak valóságát ellenőrizzék, de miután 
kísérletem természeti törvényeken alapult, nem volt semmi félnivalóm. 

Bár szerettem az európai élet kényelmét, ragaszkodom a szülőföldemhez 
is, ezért minden évben megosztom időmet Egyiptom és Európa között. 
Szeretem az európaiakat, viszont közülük is sokan nagyra becsülnek és 
szívesen látnak engem. Egyszer, amikor a spanyol királyné táviratozott 
értem, hogy keressem fel országában, még hivatalos kíséretet is kijelölt 
számomra. De egyébként nem vagyok hiú elért eredményeimre. A múlt úgy 
pereg le szemeim előtt, mint valami csodálatos film. Az igazi fakír magasan 
áll az olyan dolgok felett, mint a hiúság vagy a kapzsiság - belső életet él, 
távol a világi vágyaktól. Ön ismeri a keleti fakírokat és azt hiszem, egyetért 
velem abban, hogy az én esetem majdnem egyedülálló, mert más fakírok - 
ha valódi fakírok - rendszerint nem hajlandók ellátogatni Európába, mert 
vagy túl büszkék ahhoz, hogy kritikai vizsgálatnak vessék alá magukat, 


vagy az a véleményük, hogy nem érdemes önök előtt bemutatni 
tudományukat, miután önök, európaiak az ilyesmiben csupán sarlatánságot, 
vagy hókuszpókuszt látnak. - Más szóval minden egyebet, mint ami a 
valóság. S ami még fontosabb: nem ismerik az önök nyelvét úgy, mint én - 
jól beszélek olaszul és franciául -, és nem ismerek egyet sem köztük, aki 
egyetemet végzett és megtanulta volna az orvostudományt, vagy más, 
érdemleges tudományos nevelésben lett volna része. Mint ahogy ön is 
észrevette, általában lenézik az effajta nevelést, sőt akadálynak tekintik. 
Amiben természetesen nem értek egyet velük. 

Összetoboroztam egy kis csoport orvost és más olyan embert, aki 
érdeklődött az effajta dolgok iránt, s ezekkel együtt alkalmam nyílott 
végignézni egy sor meghökkentő, bár borzalmas demonstrációt, amit Tahra 
bey meglepő könnyedséggel és gyorsasággal hajtott végre. 

A fakír erre az alkalomra levetette európai öltözékét - hosszú fehér 
vászonruhát viselt. Fejét kék és aranyzsinórral leszorított kettős arab 
bumusz burkolta. Mellén ötágú, vésett aranycsillag függött - annak a 
rendnek, amelynek felavatott tagja volt, a jelvénye. Derekát aranyöv fogta 
körül. Mellén keresztbe font karokkal állott velünk szemben. Körös-körül a 
szobában, a padlón, a demonstrációhoz szükséges különböző tárgyak és 
anyagok álltak - egy asztal megrakva tőrökkel, kalaptűkkel, késekkel, 
tűkkel, csavarokkal, és üvegcserepekkel, egy másik asztalon egy deszkalap 
feküdt, amelyből hosszú, hegyes szegek álltak ki, azután volt ott egy súlyos 
kőtömb, egy mérleg és egy hatalmas kalapács. Egy fehér tyúk meg egy 
szürke nyúl mindkettő lábánál összekötözve - feküdt egymás mellett egy 
kosárban. Aztán látható volt két csillogó, kifent kaszapenge, két kecskelábú 
állvány, egy hosszú koporsó, egy még hosszabb és szélesebb láda, egy 
halom vörös homok és két ásó, néhány törölköző, egy csomó vatta és más 
apróság. Egy tömjénfüstölő enyhe illatot árasztott a szobában. Két fiatal 
alkalmazottja asszisztensként állt mellette. Tahra bey maga előlépett, de 
néma maradt. Rendkívül előkelőnek látszott a villanylámpák enyhe 
fényében. 

Minden egyes eszközt alaposan megvizsgáltunk, hogy meggyőződjünk 
fel, ami magukat a műszereket illeti. 

A fakír most egyik kezével megfogta hátul a nyakát és ujjaival erősen 
összeszorította a bőrt tarkója felett, míg másik kezét halántékára szorította. 


Aztán olybá tűnt, mintha hirtelen levegő után kapna, aminek 
eredményeként ádámcsutkája nagyot ugrott. Egy perccel később szeme 
lezárult és máris transzba merült - ugyanebben a pillanatban pedig valami 
furcsa és hirtelen kiáltást hallatott. Ez a transzállapot minden átmenet nélkül 
oly merev katalepsziába ment át, hogy mint egy kolonc zuhant volna a 
földre, ha asszisztensei gyorsan fel nem fogják karjaikban. 

Teste oly merev volt, mint egy fadarab. 

Az első kísérletre derékig meztelenre vetkőztették. 

Egyik asszisztense most a kecskelábú állványokra kaszapengéket 
helyezett, mégpedig kiköszörült élükkel felfelé. Ezekre a pengékre fektették 
most rá Tahra beyt olyanképpen, hogy az egyik kaszapengén a válla, a 
másikon a két bokája nyugodott. Ebben az állapotban az egyik orvos 
megvizsgálta az érverését és csodálkozva állapította meg, hogy az 
természetellenesen magas, percenként 130. 

Most előhozták és megmérték a nagy kőtömböt: csaknem kilencven 
kilogrammot, illetőleg angol mértékegység szerint tizenöt angol tonnánál 
többet nyomott. Durva, kocka alakú, tömör gránitszikla volt. Az 
asszisztensek ráhelyezték a követ Tahra bey fedetlen gyomrára, majd 
egyikük elővette a kalapácsot és serényen csapkodni kezdte vele a 
kőtömböt. A fakír teste oly merev volt, mintha csak vasból lett volna, és 
egy hajszálnyira sem engedett a szörnyű súly nyomásának. A kő végül is 
két darabra hasadt és nagy csattanással zuhant a padlóra. Tahra beyt két 
embere felemelte és lábra állította. Láthatólag semmi tudomása nem volt 
arról, ami történt vele és fájdalmat sem érzett. Az orvosok érdeklődéssel 
estek neki a vizsgálatnak és megállapították, hogy a kaszapengék még csak 
a legcsekélyebb nyomot sem hagytak a bőrén! viszont a gránittömb nyomán 
egy erős vörös folt mutatkozott a hasán. 

Annyi hatása sem volt rá az egész eljárásnak, mintha virágágyon feküdt 
volna. Eszembe jutottak azok a mutatványok, amelyeket Benareszben 
láttam alacsonyabb rendű jogiktól, akik hegyes szögeken ülnek és alszanak 
és akik inkább megvetést, mint elismerést váltottak ki belőlem. 

Most ráfektették arra a deszkalapra, amelyből magasan álltak ki a hegyes 
szögek. Az egyik asszisztens felugrott és ráállt úgy, hogy egyik lába a 
mellére, a másik a hasára nehezedett. Amikor aztán az orvosok 
megvizsgálták, kiderült, hogy meztelen hátán a legcsekélyebb nyomot sem 
hagytak a szögek. Érverése ez alkalommal 132 volt. 


Megint talpra állították. 

Most észrevettük, hogy a fakír szemhéjai megremegnek - majd lassan 
kinyílt a szeme. Miután felébredt, a szemgolyók még néhány percig 
forogtak. Olyan volt, mint aki éppen valami nagyon mély álomból ébred. A 
következő fél órán keresztül szeme valami furcsa, merev kifejezést öltött. 
Csak lassan, fokozatosan tér vissza az életbe. Erőlködve lélegezte be a 
levegőt, oly tágra nyitva száját, hogy megfigyelhettük: nyelve egész hátra 
húzódott a torkába. E mély belélegzés után ujjával benyúlt a szájába és 
visszahúzta nyelvét a normális helyzetbe. 

Most már teljesen magához tért abból a kataleptikus állapotból, amelyet 
oly gyorsan elő tudott idézni önmagán. 

Miután néhány percig pihent, további kísérleteknek vetette alá magát, 
ezúttal annak bizonyítására, hogy teste valóban érzéketlen a fájdalmakkal 
szemben. 

Felkérte az egyik orvost, hogy két kalaptűvel szúrja át a száját. 

Az egyik orvos azonnal vállalkozott is rá és az arc mindkét oldalán 
beleszúrt egy-egy kalaptűt úgy, hogy azok vége az arc másik felén jött ki. 
Az orvosok tisztában vannak azzal, hogy vannak a testnek bizonyos helyei, 
ahol a húst két izom, vagy két ideg között minden különösebb baj nélkül át 
lehet szúrni. Ez alkalommal tehát ügyeltünk arra, hogy valóban veszélyes 
helyeket válasszanak ki. Majd vastag fúrókat fúrtak keresztül az arcán. 

Tanra bey öntudatánál volt és pontosan tudta, mi történik vele, de 
látszólag ügyet sem vetett e fájdalmas műveletekre. 

Még megdöbbentőbb volt az a kísérlet, amikor egy másik doktornak 
megengedte, hogy egy hatalmas tőrt szúrjon a torkába a nyelőcső fölött. A 
tőr hegye csakhamar több mint egyhüvelyknyire kibukkant a húsból. 
Néhány orvos - akik természetesen és megmagyarázható módon 
kétkedéssel figyelték - magára vállalta, hogy közben a legalaposabban 
figyeli a szemének pupilláit, hogy megállapítsa, vajon azok összeszűkültek, 
illetőleg kitágultak-e. Tudniillik csak ilyen módon lehetett megállapítani, 
hogy nincs-e valami érzéstelenítő szer a szervezetében. Azt gyanították 
ugyanis, hogy esetleg valami ilyen érzéstelenítőt alkalmazott a mutatvány 
előtt és így tette érzéketlenné magát a fájdalmakkal szemben. De úgy 
találták, hogy szemei teljesen normálisak. S amikor a tűket, meg a tőrt 
kihúzták, egyetlen csepp vér sem buggyant ki a bőr felületén. 


Oly érthetetlen volt a dolog, néhány orvos immost elkezdte 
üvegcserepekkel vagdalni az arcát és tűket szúrt a torkába, de ezek a 
kísérletek is teljesen vértelenül végződtek. Ugyanez volt az eredmény, 
amikor nyilakat és kalaprűket szurkáltak vállaiba, illetőleg mellébe. 

Tahra bey annak bizonyítására, hogy milyen titokzatos képességekkel 
rendelkezik, végül megengedte, hogy egy hosszú pengéjű, éles kést 
szúrjanak a mellkasába. A seb nyomán nem fakadt vér. Az egyik orvos 
most kifejezte azt a kívánságát, hogy szeretné a vért folyni látni, mert meg 
akar bizonyosodni, vajon a fakír tényleg megsebesült-e. Rögtön ezután 
bugyogni kezdett a sötétvörös vér a sebből és teljesen elöntötte a mellkast - 
ugyancsak hátborzongató látvány volt. Miután a doktor kívánsága teljesült, 
Tahra bey pusztán akaratereje segítségével elállította a vérzést - a nézők 
nem tudtak hova lenni a csodálkozástól. Tíz perccel utóbb a seb már 
tökéletesen gyógyult volt. 

Az egyik asszisztens most elővett egy lobogó fáklyát és azt végigvitte a 
fakír lába mentén, egészen csípőmagasságig. 

Hallottuk a bőr és a hús sercegését, a fakír arca azonban nyugodt és 
változatlanul derűs maradt. 

Egy másik orvos - aki még mindig hitetlenkedett és meg volt győződve 
arról, hogy Iahra bey titkon valami rendkívül erős érzéstelenítő szert 
vehetett be - megvizsgálta a szívverését, mialatt a fakír testét lángok 
perzselték. De a legcsekélyebb változást sem tudta megállapítani. Márpedig 
ha fájdalmakat érzett volna, bármilyen elképzelhetetlen erős akaraterővel 
gyűri is le őket, a szíve természetesen gyorsabban vert volna, arcának el 
kellett volna halványulnia, vagy más módon elárulni a titkolt fájdalmat. 
Ugyancsak rendellenessé kellett volna válni lélegzésének is, ha valami 
érzéstelenítő szert vesz be - márpedig itt semmiféle rendellenességnek 
nyoma sem volt. 

A további kísérletek során hosszú nyilakat döftek a testébe, részben 
közvetlen a szíve fölött, részben karján keresztül úgy, hogy az a kar másik 
oldalán kiállott a húsból. 

Aztán bemutatta hatalmát az állatok felett, amivel egyébként egynémely 
indiai jógi is rendelkezik. Tahra bey kérésére magammal hoztam egy nyulat, 
meg egy tyúkot, amelyeket a demonstrációs asztalok egyike alatt, egy 
kosárban helyeztem el. Most ezekre fordította figyelmét. 

Megfogta a nyulat és annak hátsó lábait a nyak felé görbítette. 


Az állat megpróbált ellenállni, a fakír azonban megnyomta a nyakon lévő 
ideggócot és néhány simogató mozdulatot tett a kezével, amire a kis állat 
elnyúlt és mozdulatlanul maradt, mintha csak kimúlt volna. De szemei 
nyitva voltak és megfigyeltük, hogy a test megmerevedése ellenére a 
szemgolyók mozogtak, annak bizonyítékául, hogy az állat - habár 
magatehetetlen - még életben van. Ellenőrzésül egyikünk odalépett a 
nyúlhoz, és a szeme felé bökött az ujjával - a szem lecsukódott, majd újra 
kinyílt, annak jeléül, hogy az állat tudatában van annak, ami vele történik, 
csak éppen akaratának kifejtésére képtelen. 

Tanra bey most gyöngéden meglegyintette az állat nyakát, amire a nyúl 
nyikkant egyet, fölugrott, és vidáman körülfutott az asztalon. Sértetlen volt 
és a kiállott ijedségen kívül nem történt semmi baja. 

A következő kísérletet a tyúkkal végezte, amely ugyanolyan módon 
viselkedett, mint az előző állat. Tahra bey teljesen tetszőleges pozitúrákba 
helyezte és az állat úgy maradt mindaddig, amíg csak a fakír akarta. 

Tahra bey most közölte velünk, hogy teste már nem érzéketlen többé a 
fájdalom iránt, miután ez az érzéketlenség nem tart tovább húsz-huszöt 
percnél az első transzállapot bekövetkezésétől számítva. Más szóval, 
teljesen normálissá vált. 

- Ha most hirtelen és váratlanul belémszúrnának egy kést, kétségtelenül 
felkiáltanék a fájdalomtól - vallotta be. 

Végül is következett az est legjelentősebb eseménye: az élve-eltemetés. 
Ez a rendkívüli mutatvány a legszigorúbb kísérleti körülmények között 
zajlott le úgy, hogy annak hitelességéhez a legcsekélyebb kétség sem 
férhetett. 

Tahra bey kijelentette, hogy előzetesen meg fogja jelölni a pontos órát és 
a percet, amikor vége szakad a magára kényszerített transzállapotnak. 
Ennélfogva felkért bennünket, hogy pontosan másfél órára temessük el, 
miután ez időpontot követőleg öt perccel később akar felébredni. 

Behozták a koporsót a szoba közepére, miután előbb gondosan 
megvizsgáltuk a lakás padlóját. Ez téglákból állott - mint az egyiptomi 
padlók általában - és nem volt semmi alatta,csak egy másik szobának a 
mennyezete, miután a lakás véletlenül egy modern háztömbben volt, 
amilyenek gombamód szaporodnak mindenfelé Kairó európai negyedében. 
Holmi titkos csapóajtó gyanúja hamarosan szertefoszlott tehát, de hogy a 


legcsekélyebb kétségünk is eloszoljon, egy közönséges szőnyeget borítottak 
a padlóra és erre a szőnyegre helyezték a koporsót. 

Tanra bey áthaladt az autó-katalepsziába merülés szokásos állomásain. 
Ujjait a tarkója ütőereire, illetőleg a halánték ideggócaira szorította. Nyelvét 
hátragörbítette a torka felé és görcsösen kapkodta a levegőt. Néhány perc 
elteltével csakugyan katalepsziába merült. Lélegzete elállt, vérkeringése 
megszűnt, egész teste érzéketlenné vált. Hátrazuhant asszisztensei karjai 
közé, s mialatt azok támogatták, az orvosok megállapították a tüneteket: a 
légzés és szívverés teljes szünetelését! 

Asszisztensei most betömték vattával fülének, orrának és szájának 
nyílásait, majd merev, szoborszerű testét befektették a koporsóba. Nehéz 
lett volna megállapítani a különbséget a koporsóban fekvő bármely más 
halott között. Annyi bizonyos, hogy ez a hamuszürke arcú élő holttest az 
életnek semmi jelét sem mutatta. 

Az asszisztensei munkához láttak és ásóikkal gyorsan teletöltötték a 
koporsót puha, vörös homokkal, amely teljesen elfödte a belefektetett 
embert. Majd előhozták és erősen leszögezték a koporsó fedelét. 

Ezután odatoltak a szőnyegre egy hosszú faládát és a koporsó mellé 
állították. Majd felemelték a koporsót és óvatosan behelyezték a ládába. Az 
asszisztensek megint munkához láttak és hányták a homokot a koporsóra, 
amíg csak a láda színültig meg nem telt. 

Most másfél óráig várakoztunk, míg Tahra bey mozdulatlanul feküdt 
mesterséges homoksírjában. Előzetes figyelemmel vizsgáltunk minden 
cselekményt és gondosan ellenőriztük a mutatvány minden egyes 
mozzanatát. Ha Tahra bey élve kerül ki a koporsóból, akkor kénytelenek 
leszünk elismeréssel adózni példátlan teljesítményének. . . 

Végül eltelt a kitűzött idő, amelyben megállapodtunk; a homokot 
ellapátolták, kiásták belőle a koporsót és felnyitották a leszegezett 
koporsófödelet. Ott feküdt a fakír, mereven, mint egy valóságos hulla, fakó, 
szürkeszínű arccal. Kétségtelen, hogy annak rendje és módja szerint 
halottnak látszott. Kiemelték, majd mikor merevsége kissé felengedett, egy 
székre ültették. Néhány perccel később már mutatkoztak is a visszatérő élet 
első jelei. 

Szemhéja megrezzent; majd lassan, nyugodtan lélegezni kezdett és 
fokozatosan az egész testbe kezdett visszatérni az élet. Tíz-tizenkét perc telt 


el azóta, hogy a koporsóból kiemeltük - és már közöttünk ülve beszélt 
rendkívüli tapasztalatairól. 

- Oly mélyen aludtam, hogy semmit sem tudok arról, ami velem történt - 
mondotta. - Csak arra emlékszem, hogy itt a szobában lehunytam a 
szememet és az autoszuggesztió rejtelmes folyamata segítségével megint 
ugyanebben a szobában ébredtem fel, mégpedig pontosan a kitűzött 
pillanatban. 

Így végződött csodálatos esténk ezzel a bámulatos kis emberrel, aki ilyen 
könnyedén tud csodát művelni! Azzal az érzéssel jöttem el tőle, hogy a 
materializmus még e század folyamán pusztulásra van ítélve. 
Materializmussal sohasem lehetne megmagyarázni a szellemnek ezeket a 
csodatételeit. Vannak sötéten látó tudósok, akik azt jósolták, hogy az idők 
végeztével földgömbünk mint megfagyott bolygó fog tovább forogni az 
űrben. Lehet. De magának az embernek a sorsa sohasem lehet ilyen sötéten 
és siváran reménytelen, mert az ember - több a testnél. . . 


7. fejezet " Beszélgetés Egyiptom leghíresebb fakírjaival 


Tahra bey enyhén illatosított számtalan egyiptomi cigarettáinak egyikét 
szívta, miközben egy délután kifejtette előttem azokat az elméleteket és 
elveket, amelyek rendkívüli teljesítményének hátterét alkotják. Egy 
fényűzéssel berendezett lakásban ültünk, abban az egyre növekvő 
negyedben, amelyet Kairó Európától örökölt. Azt ígérte, hogy sok mindent 
fog elmondani, tehát némi izgalommal tekintettem a várható leleplezések 
elé. Annyi kétségtelen, hogy kérdéseimre valóban sok mindent megvilágító 
válaszokat kaptam. 

Mindig érdekes, és néha hasznosabb is a normálistól eltérő, rendkívüli 
események felől a magyarázatot azoktól kérni, akik azt előidézték, nem 
pedig könyvmoly professzoroktól, akik csak elmélkedni tudnak felőlük. 

- Az első, lépés az - kezdte -, hogy fel kell ismernünk önmagunkban 
azokat a lehetőségeket, amelyekkel valamennyien rendelkezünk. Amíg ez 
meg nem történik, addig kezünk-lábunk meg van kötve fölösleges 
korlátozásokkal, amelyek csak arra jók, hogy  megakadályozzanak 
bennünket csodálatos lelki és anyagi erőink kiaknázásában. Az emberek - 
ha olyasféle jelenségeket látnak, mint amilyeneket például én tudok 
előidézni - vagy bűvészkedésre, vagy valami teljesen természetfölötti 
procedúrára gondolnak. 

Pedig mindkét feltevés helytelen. Nem tudják ésszel felérni azt a tényt, 
hogy ezek a jelenségek teljesen tudományosak és a természet törvényeinek 
engedelmeskednek. Kétségtelen, hogy én olyan lelki törvényeket 
alkalmazok, amelyeket csak kevesen értenek meg, de ettől ezek törvények 
maradnak. Amit csinálok, az nem önkényes, természetfölötti, vagy éppen 
természeti törvényekkel ellentétben álló. Ami pedig azokat illeti, akik 
egyszerűen holmi színpadi bűvészt, vagy ezermestert látnak bennem, ezeket 
csak sajnálni tudom szűk látókörükért, mert nem képesek megérteni, hogy 
az emberiség teljesítményei túlhaladhatják azt a szűkre szabott tapasztalati 
kört, amely nekik osztályrészül jutott. 

Tollam még gyorsírással jegyezte az utolsó mondatot, amikor 
felpillantottam rá, és észrevettem szemének azt a merengő kifejezését, 
amely gyakran megjelent, valahányszor kritikusairól beszélt. 

- Azt hiszik például - folytatta -, hogy amikor kalaptűkkel vagy fúrókkal 
szúrom át az arcomat, az pusztán ügyes trükk, vagy annak eredménye, hogy 


el vagyok kábítva, vagy ha egyik sem a kettő közül, akkor azzal 
magyarázható, hogy akaraterőm segítségével ellen tudok állni a 
fájdalmaknak. Igen ám, de ha ez igaz volna, mivel magyarázható, hogy 
miután ilyen súlyos sebeket szenvedtem és össze-vissza vagdaltak, testemen 
egyetlen forradás sem látható? A tény az, hogy ezek az emberek nem 
tudnak szabadulni a megszokott gondolkodásmódtól; nem tudják 
elképzelni, hogy talán mégis az a magyarázat a helytálló, amelyet én adok. 
Próbáljanak csak meg késeket, vagy tűket döfni saját torkukba és arcukba - 
majd rögtön meglátják a különbséget. Szuggerálják csak maguknak, hogy 
nem érzik és próbálják nem érezni - azért mégiscsak érezni fogják! 

Méltatlankodva elhallgatott. 

- Ön azonban a magyarázataimat várja - folytatta aztán. - Két titkom van 
- bár ez nem éppen korrekt megjelölés, de jobb híján maradjunk ennél -, 
amelynek segítségével valamennyi mutatványomat véghezviszem: az első, 
hogy nyomást gyakorolok a test bizonyos ideggócaira, a második, hogy 
képes vagyok kataleptikus kómába merülni. Mindenki, aki alkalmas rá és 
aki hajlandó elvégezni azt a hosszú tréninget, amelyen én mentem 
keresztül, amíg elsajátítottam ennek a két fogásnak az alkalmazását, maga 
is véghezviheti ugyanezeket a műveleteket. E két módszer alkalmazása 
nélkül nem is lett volna bátorságom vállalkozni a feladatra, mert nem 
vagyok olyan, mint az ön által megfigyelt hindu fakírok, akik szinte 
élvezettel sanyargatják magukat és önként vállalják a tanaik és 
aszkétizmusuk által diktált szörnyű szenvedéseket. Mi sem áll tőlem 
távolabb, mint az ilyesfajta barbár doktrína és határozottan elítélem azokat a 
túlzott gyakorlatokat, amelyeket ezek az aszkéták magukra mérnek. 
Egyetlen közös vonás van közöttünk, mégpedig elméleti oldalon: az, hogy 
én is befelé forduló szellemi életet élek, gyakorlati oldalon pedig, hogy 
ugyancsak a nyelv hátrahúzását és a katalepsziába merülést alkalmazom. 

Olyan őszintén beszélt, hogy én, aki ismertem a keleti fakírok 
gondolkodásmódját, meglepődtem. De azért tovább kérdezősködtem: - 
Volna szíves részletesebben megmagyarázni első számú titkát? 

- Igen - válaszolta szelíden. - Szükségtelen magyarázgatnom önnek, hogy 
a fájdalom vezetői az idegszálak, de rá kell mutatnom arra, hogy ezek az 
idegszálak bizonyos kiválasztott ideggócokra alkalmazott ujjnyomás útján - 
ami arra szolgál, hogy az agyból levezesse a vért - érzéketlenekké válnak. 
Kérem, egy pillanatra sem állítom, hogy ezt bárki alkalmazhatja, mert 


hiszen a szükséges hosszú és alapos tanulás nélkül az ilyen ötletszerű 
kísérletek ostobák és veszedelmesek lennének. Ha most ezt a nyomást 
kombináljuk azzal a gondolati összpontosítással, amely arra irányul, hogy 
elveszítsük — öntudatunkat, továbbá  izmaink és  idegeink teljes 
elernyedésével, majd tökéletesen hátrahúzzuk nyelvünket és szakadozottan 
szívjuk be a levegőt, akkor feltétlenül beáll a merev kataleptikus kóma. 
Körülbelül huszonöt perccel később a test automatikusan és tökéletesen 
érzéketlenné válik a fájdalommal szemben, bármilyen átható, bármilyen 
kegyetlen is legyen az. 

- Milyen idegek azok, amelyekre nyomást gyakorol? 

- A fej fő, vivőereire, a halánték hipnotikus központjaira, és az 
úgynevezett pneumogasztrikus idegekre. De mint mondottam, ezekkel nem 
szabad játszani. Aki például megpróbál nyomást gyakorolni a fej vivőereire 
és ezáltal vérteleníti az agyat, valószínűleg zúgást fog érezni a fejében, 
amint a vér a nyak tarkó felé eső részén távozik - aztán tehetetlenül 
összeroskad és elájul. 

Jómagam azonban ezt teljesen nyugodtan megtehetem, mert erre 
szakértők már gyermekkoromban megtanítottak. 

- És a nyelv hátranyelése? 

- Ó, ezt természetesen ön már láthatta Indiában, a jógik között. 

Már mikor négy hónapos gyermek voltam, apám elkezdte ujjaival 
hátraszorítani a nyelvemet. Az eredmény egy görcsszerű rángás fellépése 
lett. Ha ez a rángás túl erős volt, ez azt bizonyította, hogy a gyakorlat túllőtt 
a célján és egy időre be kellett szüntetni. Ma már egész könnyedén hátra 
tudom nyelni a nyelvemet, inkább az a nehézség, hogy visszahozzam 
eredeti helyzetébe, és ezért néha ujjaimmal kell előrehúznom. A hinduk is 
végeznek gyakorlatokat nyelvük meghosszabbítása érdekében, abból a 
célból, hogy azt idővel egészen hátra tudják húzni, s így légmentesen 
elzárják vele légcsövüket, ami egyben arra is szolgál, hogy veszedelmes 
rovarok, vagy csírák ne férkőzhessenek be, mialatt a test magával 
tehetetlenül a földben nyugszik. 

- Föltéve, hogy már kómába merült, mi történik? 

- Mielőtt erre kerülne sor, előzetesen mindig meghatározom a 
felébredésem pillanatát. És amikor ez a pillanat elérkezik, fel is ébredek. 
Sok ember alkalmazza az önszuggesztiónak ezt a módját egyszerűbb 
esetekben, amikor például este felteszik magukban, hogy másnap bizonyos 


órában fognak felébredni, hogy idejében elvégezhessék napi munkájukat. 
Ami egyben bizonysága annak is, hogy a tudatalatti sohasem alszik - csak a 
tudat az, amelynek kiesései vannak, ami egyben megmagyarázza azt is, 
hogy az alvajárók néha egészen értelmes tevékenységre képesek anélkül, 
hogy utóbb vissza tudnának emlékezni arra, amit csináltak. 

De térjünk vissza a tárgyra. A kataleptikus transz beállta azzal jár, hogy 
két fontos, sőt vitális szervi működés - a légzés és a vérkeringés - 
megszűnik. Tudjuk, a legtöbb ember erre kijelentené, hogy a halálnak 
azonnal be kell állnia, ha ezek a szervműködések megszűnnek, de önnel 
szemben nem kell vitatnom ezt a pontot, hisz ön már a nyilvánosság 
számára is beszámolt arról, hogy ennek éppen az ellenkezőjéről győződött 
meg Indiában. A fakírok fel tudják függeszteni lélegzésüket és 
vérkeringésüket és mégis életben maradnak. Elég tehát annyit mondanom, 
hogy amíg kataleptikus kómában fekszem, a vérkeringés tökéletesen 
szünetel. 

Helyesebben életem egész ritmusa felfüggesztődik. Fontos, hogy külön 
kiemeljem: ez nem az a katalepszia, amely néha különböző 

személyeken végzett hipnotikus kísérleteknél beáll, mert azokban az 
esetekben a vérkeringés gyakran még a rendesnél is intenzívebbé válik. 
Hogy miért? Mert a két alkalmazott módszer teljesen különböző és 
egymással semmiféle kapcsolatban nem áll. A különbséget legtisztábban 
annál az eljárásnál figyelheti meg, amelyet pusztán hipnotikus szuggesztió 
elérésére használnak, míg én kizárólag a fizikai módszereket, így az 
ideggócok nyomását és a nyelv hátranyelését alkalmazom. További 
különbség az is, hogy nálam a fájdalmakkal szemben jelentkező 
érzéketlenség nem tart tovább, mint huszonöt percig, miután a másodfokú 
transzból magamhoz tértem. A szuggesztió révén létrejött hipnotikus 
állapotban a médium teste gyakran érzéketlenné válik a fájdalommal 
szemben, ez igaz, de megint más dolog az, ha - mint az én esetemben - ez 
az érzéketlenség akkor következik be, amikor a transzállapot már megszűnt. 
Végül a legfontosabb különbség az, hogy saját akaratom segítségével 
önmagamat helyezem transzállapotba. Márpedig hol van az a hipnotizőr, aki 
önmagát tudja hipnotizálni? 

- Feltűnő, hogy az ön teste épségben van, az után a rengeteg seb után, 
amelyet pályafutása alatt kapott. Mivel magyarázza ezt, doktor? 


- Hogy ezt elérjem, két dolgot csinálok. Az első, hogy ideiglenesen 
meggyorsítom a vérkeringésemet. Tudja, hogy az orvosok a múlt este, 
amikor a kísérletet tettük, úgy találták, hogy egészen százharmincig 
emelkedik. Ez gyorsítja a szívműködést, de nem feszíti túl és maga a 
gyorsulás nem fáraszt. 

A vérkeringésnek ez a sebessége természetesen meglepő gyorsasággal 
segít meggyógyítani a sebeket is. Emlékeztetnem kell rá, hogy ezt kizárólag 
akaraterőmmel értem el. A második az, hogy a vér hőmérsékletét a 
lázpontra emelem. Ez elpusztít minden csírát, ami esetleg bekerülhetett 
volna a sebbe, sőt azt fertőtleníti is. Sebeim sohasem jönnek gyulladásba és 
mindig tökéletesen gyógyulnak, néhány percen, vagy - súlyosabb esetekben 
- néhány órán belül. 

Most rátértem legnagyobb teljesítményére, az élve-eltemettetésre. 

Eldobta cigarettája csutkáját és azon nyomban másikra gyújtott rá. 

- Szükségtelen elmesélnem önnek, hogy évezredekkel ezelőtt a régi 
Egyiptomban éppen úgy, mint a régi Indiában, ugyanezt a műveletet 
általánosságban gyakorolták - felelte. - Abban az időben még alig voltak 
nyomai annak az általános materializmusnak, amely ma oly dúsan 
burjánzik. Mindenki hitt a lélekben és ennélfogva az olyan kísérleteket, 
mint az enyém, tökéletesen érthetőnek találták. 

Mindenki hitt akkor abban - mint ahogy mi, mai fakírok hiszünk benne -, 
hogy a lélek az, ami titokzatos módon vezérli a test életét és az agy tudatát. 
Mi hiszünk abban, hogy a lélek a testtől független életet is élhet és hogy 
amikor a testet alkotó vegyi atomok szén, kálium, hidrogén, oxigén stb. 
formájában visszatérnek a földbe, akkor a lélek, az élet mozgató ereje 
visszatér forrásához, ahhoz az Ismeretlen Erőhöz, amely örök. Azt sem kell 
magyaráznom önnek, hogy a modern materializmus azzal a veszéllyel jár, 
hogy hamis gondolkodásmódra csábítja az embert és ezáltal megfosztja 
ettől a kiszámíthatatlan erőtől, a lélek erejétől. Ennyit a dolog elméleti 
részéről. 

Röviden azt mondhatnám, hogy a legmélyebb kataleptikus transzban a 
fizikai élet felfüggesztődik, de a lélek láthatatlan szikrája továbbra is 
működik. Ennek bemutatására hosszú és szigorú gyakorlatra van szükség, 
amely természetesen már igen zsenge korban kezdődik. Említettem, hogy 
apám már akkor kezdte velem a gyakorlatokat, amikor még csak négy 


hónapos voltam. Ma már, ha akarom, akár néhány napra is eltemettethetem 
magam és sértetlenül térhetek vissza. 

- A kétkedők mindig egy ellenvetést tesznek - jegyeztem meg. - 

Mindig azt kérdezik, hogyan lehetséges eltemetve feküdni anélkül, hogy 
lélegzetet venne az ember? 

- Vegyen egy egyszerű esetet. Kelet-Afrika partvidékének 
gyöngyhalászai nyolc-kilenc percig kibírják a víz alatt, lélegzés nélkül. 
Tudomásom szerint emberi lény számára ez jelenti a legmagasabb rekordot. 
Most nézzük az állatvilágot. A béka sebesen lélegzik, mégis négy teljes 
órán keresztül képes víz alatt maradni levegő nélkül. Hogyan csinálja ezt? 
Vizsgálja meg és rá fog jönni, hogy a teste egészen merev. Vagyis 
kataleptikus. Azt is észreveheti, hogy szemei zárva vannak, de nem a 
szemhéjai, hanem egy különleges védőhártya segítségével, ami megóvja a 
vízzel való érintkezés veszélyeitől. Vagy vegyük a vízi teknőcöt: szabadon 
lélegzik a levegőn és mégis több órát tud eltölteni víz alatt. Ha azonban 
hirtelen elvonjuk a teknőctől a levegőt és arra kényszerítjük, hogy rajta 
kívülálló akarat folytán maradjon a víz alatt - megfullad és elpusztul. Ennek 
oka pedig az, hogy nem volt ideje előkészülni a víz alatti tartózkodásra. A 
krokodilok, amelyek hüllők, ugyancsak néhány hónapon keresztül telelnek 
lélegzetvétel nélkül. A tudomány alig tudja megmagyarázni, hogyan 
élhetnek ezek az állatok oxigén híján. Még ismertebb példáját szolgáltatja 
ennek az áttelelésnek a denevér bizonyos fajtája, amely felfüggeszti testét 
és tökéletesen beszüntet minden lélegzést. 

Azonnal elárulom önnek, hogy ezen állatok érthetetlen 
életmegnyilvánulásainak kulcsa az, hogy különleges katalepsziába tudnak 
merülni. Márpedig, ha erre állatok képesek, mért ne lennének rá képesek 
emberi lények, akik végül is ugyancsak állati jellegű szervezettel 
rendelkeznek? Ha az emberi lény önmagában alkalmazza ezt a kulcsot, 
azonos eredményre fog jutni. Ez az, amit mi fakírok bebizonyítottunk. Ha 
nem volnék kataleptikus transzban annál a kísérletnél, amikor elevenen 
égetnek, tíz percen belül megfulladnék. Igenis: vannak körülmények, 
amikor élni tudunk légzés nélkül. 

Egy ideig néztem, hogyan száll a szürke füst illatos cigarettájából, majd 
megkérdeztem: - Ha, mint ön mondja, az eltemettetés ideje alatt a lélek 
elválik a testtől, vajon egyúttal átlépi-e a túlvilág küszöbét? És ha igen, mit 
mondhat nekünk ottani tapasztalatairól? 


- Sajnos, úgyszólván semmit sem tudok mondani. Nem akarom úgy 
feltüntetni magam, mint aki tisztában van a túlvilág titkaival. 

Ámbár sikerült elképzelhetetlen mértékben életre serkentenünk a 
tudatalatti csodálatos erőit, még mindig vannak titokzatos mélységek, 
amelyekbe nem tudtunk behatolni. A baj, az, hogy amikor mi, fakírok, 
elszabadulunk a testtől, olyan állapotba kerülünk, mint az alvajárók, vagyis 
nincs tudatunk létezésünkről és mégis létezünk, amikor pedig visszatérünk 
a testi életbe, képtelenek vagyunk visszaemlékezni bármire is látszólag 
természetfölötti kalandunkból. Lehetséges, hogy közben felkutattuk a 
szellemek világának különböző régióit, de miután tapasztalataink 
öntudatlanok, semmit sem tudunk mondani arról a világról. Álmunk éppoly 
mély, mint azoknak az állatoknak téli álma, amelyeket az imént említettem. 

Ez valóban sajnálatos volt. Egyenesen lehangolt, hogy az olyan ember, 
mint Tahra bey is, aki már néhányszor "meghalt", semmiféle határozott 
beszámolót nem tud adni. Elégedetlenségemnek kifejezést is adtam a 
negatív eredmény miatt. 

Vállat vont. 

- A tényeket úgy kell elfogadnunk, ahogy találjuk őket - válaszolta. - 
Ennek ellenére hiszek abban, hogy - ugyanúgy, mint a valóságos halál 
esetében - visszatértem, hogy egyesítsem lelkemet az Egyetemes Lélekkel, 
az Ismeretlen Erővel. Ebben az értelemben, azt hiszem, halhatatlanok 
vagyunk. 

Nem értettem tisztán, hogy ez az Egyetemes Erő - vagy ha úgy tetszik: 
Isten - hogyan lehet a tökéletes öntudatlanság bizonyos végtelen állapota, 
mert túlhaladta képzeletemet, hogy egy tudatos lény - az ember - hogyan 
származtathatja eszméletét egy tudattalan lénytől, az erőtől. De nem 
akartam firtatni ezt a pontot, mert ez teológiai vitákra vezetett volna, 
márpedig én ezúttal tudományos tényekkel igyekeztem dolgozni. Ennek 
ellenére nagyra becsültem dr. Tahra bey őszinte magyarázatait, mert meg 
voltam győződve róla, hogy tapasztalatait pontosan úgy írja le, ahogy azok 
történtek. 

Aztán elmondta nekem egy élve-eltemettetés különös történetét. 

1889-ben Tantában, dr. Tahra bey szülővárosában élve eltemettek egy 
közismert fakírt. A fakír elhatározta, hogy nem fog "feltámadni" 1925. 
május 17-e előtt. Amikor a kitűzött időpont elérkezett, kihantolták és 
kiderült, hogy még csakugyan életben van. Húsa tökéletes állapotban volt, 


minden szerve egészséges, éppen csak beszélni nem tudott. Hat hónappal 
utóbb a fakír meghalt. 

Megkérdeztem dr. Tahra beyt, mi lehetett az oka a fakír hirtelen 
halálának. Ezt mondotta: 

- A teste teljesen kimerült a föld alatt. Az ilyen túl hosszú időtartamú 
eltemetés megrövidíti a fakír életét. Másrészt viszont, ha valaki csak rövid, 
mondjuk egy-három napos periódusokra temetteti el magát, ez csodálatos 
frissítő és gyógyító hatással jár a szervezetre. Az egyiptomi dervisek ezt 
már évszázadokkal ezelőtt felfedezték. Abban az időben a dervisek voltak 
megbízva bizonyos fajtájú bűnösök megbüntetésével és ezeket - ahelyett, 
hogy halálra ítélték volna - hosszú időre eltemették, miután előbb a 
dervisek megfelelően preparálták testüket. Az eltemetés időtartama 
terjedelemben a bűn természete szerint váltakozott. És rájöttek, hogy bár ez 
az eljárás megrövidíti az életet, másrészt viszont csodálatos módon 
kigyógyítja a kísérlet alanyát minden betegségből, bármilyen fajtájú legyen 
is az. A magam részéről ezt azzal magyarázom, hogy az ilyen eltemetés 
magában foglalja a hosszú pihenő és a böjt valamennyi előnyét. A ma oly 
népszerű koplalókúráknak is például az a lényege, hogy lehetővé teszi a 
természet számára, hogy munkához lásson és kigyógyítsa a testet a 
betegségéből. Egy néhány napos eltemetés egyenlő hatású egy ugyanilyen 
tartalmú böjttel, de azonfelül még azzal az előnnyel is jár, hogy minden testi 
funkció számára tökéletes pihenést jelent, márpedig ezért az előnyért 
túlfeszített szervezetünk csak hálás lehet. A rövid tartalmú eltemetés 
mélységes letargiája folytán hatalmas gyógyító erők lépnek működésbe és 
ezzel bizonyságot szolgáltatnak egyrészt a lélek hatalmának az anyag felett, 
másrészt annak a meglepő értelemnek, amely tudatalattink mélyén lappang. 

- De nem jár veszéllyel az élve-eltemettetés? 

Megadó mozdulattal széttárta kezeit. 

- . Természetesen veszélyekkel is jár, de kellő  elővigyázati 
rendszabályokkal ezeknek elejét lehet venni. A legnagyobb gonddal kell 
véghezvinni a műveletet, mert hiszen itt életre-halálra megy a játék. Volt 
egy ifjú fakír, Szaidnak hívták, aki belehalt egy ilyen kísérletbe. Tizennyolc 
éves volt ez a nagy reményekre jogosító fiatalember, aki teljesen a 
fakírságnak szentelte életét és elsajátította az autokatelepsziának azt a 
művészetét, amelyet én is bemutattam önöknek. Egy napon elhatározta, 
hogy merész dologra vállalkozik: nem kevesebb, mint hat esztendőre 


eltemetteti magát a föld alá. Nos a dolog lezajlott, testét különleges sírba 
helyezték. Részben, hogy a kísérletet ellenőrizzék, részben, hogy 
segítségére legyenek, néhány hitbuzgó mohamedán minden esztendőben 
egyszer, a Ramadan szent ünnepe alatt kinyitotta a sírt, megvizsgálta a test 
állapotát és imákat mondott fölötte. Az első két év alatt a test tökéletesen 
konzerválódott, amikor azonban harmadszor is felnyitották a sírt, 
megdöbbenve tapasztalták, hogy a koporsóba, amelyben a test feküdt, 
férgek furakodtak be és elpusztították a test egy részét. 

- Mivel magyarázza ezt, doktor? 

Elfordult tőlem és kibámult az ablakon. Követtem tekintetét és láttam, 
hogy a Nílust nézi, ezt a csodálatos folyót, amely emberek millióit táplálta 
és tartotta életben ezer, meg ezer esztendőn keresztül és amely úgy karolja 
át Egyiptomot, mint az apa a gyermekét. Aztán visszafordult felém: - Két 
elméletem van. Az első az, hogy a sírbatétel előtt nem végezték el kellő 
gonddal az előkészületeket. A fakírnak, ha ilyen hosszú időre szóló 
eltemettetésnek akarja alávetni magát, tökéletesen be kell vonnia testét lágy 
viasszal, mintha csak egész testéről viaszlenyomatot óhajtana készíteni. 
Aztán egy lezárt és lepecsételt koporsóba kell elhelyezni, amelyből 
előzetesen porszívógéppel kell eltávolítani minden porszemet. A szegény 
Szaid nem vitte véghez ezeket az elővigyázatossági intézkedéseket. 
Elgondolásom tehát az, hogy koporsóján lyukat fúrt valami kígyó - vannak 
ilyen kicsiny, de igen erős fajták Egyiptomban - és bekúszott az agyába. 
Aminek következtében Szaid testébe oxigén kerülhetett. Én ugyanis a 
kataleptikus állapot hatását részben annak a körülménynek tulajdonítom, 
hogy az teljesen megfosztja a testet az oxigéntől. Meg vagyok győződve 
róla, hogy amíg oxigén nem kerül a transzban lévő testbe, addig sem 
mikroba, sem más élőlény nem árthat neki. A leírt processzus eredménye 
azonban az volt, hogy ilyen módon bizonyos mértékben védtelenné vált a 
férgekkel szemben, amelyek természetesen be is furakodtak a koporsóba és 
mindenekelőtt belső szervei felé igyekezve, elkezdték enni húsát. 

Dr. Tahra bey hátborzongató képet festett azokról a veszélyekről, 
amelyek arra a fakírra várnak, aki nem készíti elő kellőképpen önkéntes 
eltemettetését. Kezdtem megérteni, hogy a régi Egyiptomban - amikor 
királyi, főúri vagy papi halottaikat konzerválni akarták - nemcsak 
bebalzsamozták és mumifikálták a testeket, hanem bezárták őket vastag 


kőszarkofágba, elpusztíthatatlan gránitba, ahová a világon semmi sem 
hatolhat be. 

- Ezek után meg fogja érteni, miért minősítem ostobaságnak az olyanfajta 
elméletet, hogy mialatt átesem az élve-eltemettetésen, valami titkos csövön 
keresztül gondoskodom levegőről a szervezetem számára. Amikor még 
néhány évvel fiatalabb voltam, egyszer egy órára eltemettettem magam egy 
kertben, ahol az emberek táncoltak a sírom fölött. De azért nem az a célom, 
hogy elkápráztassam az embereket, mint a színpadi bűvészek teszik, hanem 
az, hogy kimutassam azokat a hatalmas erőket, amelyek - kevesek által 
ismerve és kevesek által értékelve - bennünk lappanganak. 

Néhányszor előfordult az is, hogy nem sikerült a kísérletem, de mindig 
elég őszinte voltam ahhoz, hogy ezt bevalljam. Az ilyen kurdarc azonban - 
hála hosszú gyakorlatomnak és tapasztalatomnak - csak nagyon ritkán 
fordul elő. 

- Lehetséges volna, doktor, hogy érzéstelenítés nélkül belső operációt 
végezzenek önön, mialatt kataleptikus kómában fekszik? - kérdeztem. 

- Meggyőződésem az, hogy ez teljesen lehetséges, ámbár sohasem 
próbáltam ki. Egyszer egy orvos azt állította, hogy azok a sebek, amelyeket 
a tőrök és kalaptűk ütnek rajtam, csak jelentéktelenek, s azt kérdezte, vajon 
el tudnék-e viselni egy operációt fájdalom nélkül? Az feleltem, hogy 
véleményem szerint igen és - amennyiben nem életveszélyes operációról 
van szó - hajlandó vagyok alá is vetni magamat. Az orvos azonban azt 
válaszolta, hogy az ország törvénye tiltja az olyan operációt, amelyet 
betegség vagy kór nem tesz szükségessé, miután pedig én makkegészséges 
voltam, a dolog ennyiben is maradt. 

Ezzel végére értünk a személyes tapasztalatok megtárgyalásának, most 
aztán szerettem volna általánosabb alapokon közeledni ezekhez a 
jelenségekhez. Független nézetei annyira elütöttek a Kelet többi fakírjának 
titkolózásától, hogy valósággal csábított a további puhatolózásra. Mikor ezt 
megemlítettem, mosolygott és be sem engedte fejezni a mondatot. Egy 
könnyű kézmozdulattal kísérve így szólt: 

- Szeretném a dolgot tudományos alapon tárgyalni, megfosztva minden 
hamis szuggesztiótól és autoszuggesztiótól, amelyek legtöbbje vallásos 
vagy babonás eredetű és amelyekkel e téma elválaszthatatlanul össze van 
keveredve. Magam is többször tanúja voltam annak, hogy ez csak árt az 
ügynek. Teljesen szakítottam a fakírok hagyományaival. Más dolog a 


tudomány és más dolog a vallás - mind a kettőt külön kell kezelni. 
Tisztelettel nézek rá és olybá tekintem, mint valamit, ami igen szükséges az 
életben, miután morális erőt kölcsönöz az embernek. De - mint ön is 
megfigyelhette Indiában - annyira erős az emberben az a hajlandóság, hogy 
Isten vagy szellemek, vagy az angyalok javára írja azt, amit kizárólag saját 
lelkierőnk, saját tudatalattink idéz fel, hogy szükségesnek érzem a teljes 
szakítást a babonától való megtisztítás és a tudományos magyarázat 
érdekében. Sok fakír saját önszuggesztiójának áldozata, míg másokat a 
hagyományokban rejlő szuggesztiók befolyásolnak. Ezek azután valódi 
eredményeket érnek el, csak az elvi magyarázat hamis. Nézze csak meg a 
táncoló derviseket, akik a forgás útján idézik elő maguknál a hipnotikus 
állapotot, aztán tőrökkel szurkálják és késekkel vagdossák testüket anélkül, 
hogy fájdalmat éreznének. Ezt a cselekedetüket bonyolult ceremóniák és 
szertartások, meg különféle imák előzik meg, ami véleményem szerint mind 
szükségtelen és csak arra szolgál, hogy autoszuggesztió útján előidézzen 
egy állapotot, amelyet én el tudok érni igen gyorsan és minden imádság 
nélkül, tisztán bizonyos természeti törvények felismerésével. A 
meggyőződésem az, hogy a fakírok igen gyakran használják arra csodálatos 
mutatványaikat, hogy befolyásolják az emberek gondolkodását és 
elfogadtassák velük vallásos meggyőződésüket. E hatás növelése érdekében 
alkalmazzák misztikus magatartásukat. 

Holott mindez idejét múlta már napjainkban, amikor a tudomány és 
nevelés ekkora haladást tett. Ezek a babonagyárosok jobban tennék, ha a 
tudományt  tanulmányoznák és cselekedeteiket tudományos alapon 
magyaráznák meg. 

Dr. Tahra beynek igaza volt. Az abrakadabrák kora elmúlt. A titok és a 
megtévesztés egy a mainál sötétebb kor hagyatéka. Korunk felvilágosult 
napjaiban egyenesen kell kifejezni az igazságot, nem pedig a mesék és 
kiagyalások, a szimbólumok és hasonlatok, a célzások és ájtatos révületbe 
ejtő suttogások kusza és körmönfont módszereivel. 

- De mit szól azokhoz a fakírokhoz, akik a vallásos extázisra 
hivatkoznak? 

- Nem tagadom, hogy vannak ilyen jelenségek, ezek azonban a vallás 
szférájába tartoznak, ami kívül esik kísérleti kutatásaink területén. 
Számomra elegendő működési terrénum az, amelyen most dolgozom. Elég, 
ha meg tudom mutatni azt, hogy a tudatalatti, a lélek életben maradt és 


visszatér a testbe egy olyan állapot után is, amely egyenértékű a halállal. 
Ebben magában elég tanulságot találok. Mert ki kételkedhetik ilyen kísérlet 
után a lélek valóságában? Elég, ha ki tudom mutatni ennek a léleknek 
csodálatos erőit, amelyek fenntartják a testet akkor is, hogyha például egy 
nagy követ kalapácsolnak szét darabokra rajta, anélkül, hogy ennek a test 
bármi kárát vallotta volna. Egyik barátom, egy gyakorlott atléta, azt hitte, 
hogy utánozhatja ezt a mutatványomat, de mikor megpróbálta, eltört a 
hátgerince. Mert ő kifejlesztette ugyan a testét, de arról, hogy 
tudatalattijának erőit is kifejlessze, megfeledkezett. Ezek az erők oly 
magasrendű reményekre jogosítják az emberiséget, hogy nézetem szerint 
alapját alkothatják egy új aranykor eljövetelének. A tudomány a tudatalatti 
csodáit nem tekintheti többé a beteges képzelet szüleményeinek, hanem 
komolyan és behatóan kell foglalkoznia velük és így róni le adóját az 
Ismeretlen Erő iránt, amely önmaga és a világ létezésének alapot ad. 

Az emberi gondolkodás örök szfinxe imigyen teszi fel kérdéseit és csábít 
további kutatásra. Nem kell félnünk. Az ember, miközben a protoplazmatól 
a túlvilág felé halad, oly ősi rejtély, amelyet a modern kutatás fog 
megoldani. És a XX. század bőségesen igazolja majd ezt a jóslatot. 


8. fejezet " Allah nevében! 


Térdre hulltam a mosé egyik nemes oszlopa mögött és szívem némán 
szárnyalt fel, áhítatos odaadásban, ama Magas Erő felé, amelyet az emberek 
itt körülöttem Allahnak neveznek - amaz Erő felé, amelynek nem tudnék 
nevet adni, amelyet tehát egyiptomi tartózkodásom alatt magam is hajlandó 
vagyok Allahnak nevezni. 

Hiszen tudom, hogy e tekintetben úgyis valamennyien ugyanarra 
gondolunk, ugyanarra a Magasabb Lényre, aki tenyerén tart bennünket és 
akit tehát hajlandó vagyok akár egyik, akár másik nevén elfogadni. 

Nem tudom, mennyi idő telt el, míg valaki alig hallható éneklő hangon 
elkezdett felolvasni a hatalmas ősrégi Korán-kötetből, Allah szent iratából. 
És mialatt a kellemes arab dünnyögés pergett az ajkáról, körülpillantottam 
és elnéztem a többieket, akik engedelmeskedve a próféta parancsának, 
összegyűltek alkonyatkor, hogy néhány percre visszaemlékezzenek arra az 
Isteni Forrásra, amelyből életünket és létünket merítjük. Mellettem egy 
öregember térdelt, hosszú, kék csíkos fehér selyemköntösben. Bőre halvány 
dióbarna színű volt és ebből a háttérből egy ragyogóan fehér fogsor 
csillogott ki. Miközben imáit suttogta, homlokával érintette a puha, vörös 
szőnyeget - újra meg újra felemelkedett és újra meg újra előrehajolt. 
Ismételten csípőjére fektette kezét, megint suttogva imádkozott, majd 
kisvártatva homlokát megint a padlóra hajtotta. 

Egy másik öregember - aki éppen akkor lépett be és kezdte kérni Allah 
könyörületét, amikor körülnéztem - maga is nemsokára ide-oda ingatva 
testét, elmerült ájtatosságaiba. Szörnyű szegénynek látszott rongyos 
ruhájában, amely valamikor fehér lehetett, most azonban már piszkos 
szürkévé vált és nem volt egyéb, mint egy szánalmas rongytömeg. 

Forradásos és ráncos arcán visszatükröződött az a kemény küzdelem, 
amelyet az élet és Allah szabott ki számára, de itt, ebben a világtól 
elvonatkoztatott, nyugodt és ájtatosságnak szentelt, tiszteletre méltó 
épületben elsimultak a ráncok és valami békés derű sugárzott az arcáról, 
mialatt délutáni inádságba merült. 

Elfordultam tőle és megláttam egy másik kegyes moszlimot, aki holmi 
kereskedőnek látszott, aki a bazárban lévő fülkéjéből hirtelen átszalad ide. 
Az előírt testtartásban állott, arcát Kelet felé fordítva, lábát kissé szétvetve, 
nyitott tenyerű kezével arcának két oldalát és füleit érintve. És dallamosan 


kiáltotta az üdvözletet: Isten a legnagyobb! Aztán csípőre tette a kezét és 
egy ideig a Korán kezdő fejezetét dünnyögte. Majd lecsúsztatta kezét 
térdeire, testét kicsit meghajtotta, ujjait széttárta és így szólt: Hallgassa meg 
Isten azt, aki őt dicséri! 

És így folytatta, imádságát hajlongásokkal kísérve, időnként a földet érve 
homlokával úgy, ahogyan az ortodox moszlim számára 1300 esztendő óta 
elő van írva. Végül megfordult és jobb válla fölött hátrapillantva, mintha 
csak a gyülekezet többi tagjaihoz intézné szavait, mondotta: Béke legyen 
veletek és az Istennek könyörületessége! Majd fejét bal felé fordítva, 
megismételte ugyanezt az áldást. 

Egy ideig még guggolt, majd felkelt és nyugodtan elhagyta a mosét. 
Lelke kiöntötte szeretetét Allah iránt és most nyugodtan visszatérhetett árui 
közé. 

És sokan voltak még mások - mind férfiak - elmerülve az imádságban és 
látszólag megfeledkezve a külvilágról. A szemeknek és a gondolatoknak 
Allah felé kell fordulniuk - mondotta Mohamed próféta -, és ezek az 
emberek szó szerint engedelmeskedtek a parancsnak. Nem azért jöttek ide, 
hogy hittestvéreiket vizsgálják vagy hittestvéreik vizsgálják őket - nekik 
kizárólag csak Allahhal volt dolguk és Neki adták oda magukat, olyan 
áhítattal, amely felejthetetlen maradt a velük együtt érző idegen szemlélő 
számára. 

Hosszú kaftános kairóiak ültek, hajlongtak vagy térdeltek európai 
öltözetű, feszes üzletemberek szomszédságában. A nincstelen szegény a 
szerencsés gazdag mellett mutatta be hódolatát Allahnak és a tudós - akinek 
fejében kötetek ezreinek bölcsessége nyüzsgött - nem tartotta lealázónak, 
hogy elfoglalja helyét a tudatlan utcagyerek háta mögött. Ezt a demokráciát 
valósította meg Mohamed e régi vörös, fehér és arany falak között, e 
gyönyörű mosé szaracén boltívei alatt. 

Felegyenesedtem és lassan kifelé indultam. Papucsba bújtatott lábam alig 
mozdult, míg újra elnéztem ezt a színes jelenetet. Ott volt a szőnyeggel 
leborított és korláttal körülvett emelvény, ahonnan egy hófehér szakállú 
férfi zengte felénk a Korán verseit, ott volt a szent imádkozófülke, két 
karcsú oszlop között, meg a finom faragású fa imaszekrény, amelynek 
elefántcsont-berakásos diófa ajtajain ősi feliratok díszlettek - s mindez azt a 
művészetet sugározta, amellyel az arabok gazdagították a világot. 


Körös-körül a falakon csillogó aranybetűkkel a Koránból vett arab 
idézetek frízei - minden betű önmagában is egy-egy díszítmény. A fal alsó 
részét különböző színű márványberakások alkotják. Minden téres és tágas, 
az építők láthatólag nem fukarkodtak a területtel, amikor megépítették ezt a 
házat, hogy a hívők Allah imádatára összegyűlhessenek. 

Áthaladtam a téglakockákon, majd a mozaikkövezeten és elértem a 
hatalmas, csaknem kétszáz láb szélességű udvart. Négy széles oszlopsor 
övezi, amely annyira kizárja a külvilágot, mintha az egész épület a Korán 
által ígért Paradicsomban, nem pedig a zajos Kairó egyik utcájában állna. A 
márványkockákra puha szőnyegek borulnak és a szőnyegeken kis 
csoportokban komoly arccal kuporognak vagy térdelnek az emberek - talán 
kegyes turbános tudósok vagy éppen csak szegény polgárok, akiknek nincs 
dolguk és sok a ráérő idejük. Egyesek imádkoztak, egyesek olvastak, mások 
aludtak, ismét mások egyszerűen csak henyéltek a napon. 

Az udvar közepén fedett, díszes márványmedence állott, amelynek fehér 
kupola formájú tetőjét kerek oszlopok tartották, színes email-berakásokkal. 
A kút fölé magas, karcsú pálmák borítottak védőtetőt. A hatalmas négyszög 
gyönyörű megtestesülése volt az egyszerűségnek, a szépségnek és a 
nyugalomnak. A béke - és természetesen Allah - uralkodott itt. Időnként 
hallani lehetett ugyan a kismadarak csicsergését és trillázását, amelyek ott 
vertek fészket a boltívek meg faragott oszlopfejek között - ez a 
megnyugtató és szakadatlan csicsergés azonban csak még jobban kiemelte 
az udvar csendjét. 

A tűző délelőtti nap hatalmas árnyékokat vetett a nyitott udvaron. A 
lézengők rám pillantottak, egy másodpercre valami kérdés villant meg 
szemükben, de máris letettek róla, mint olyasmiről, ami nem éri meg a 
szellemi erőfeszítést - és átadták magukat továbbra is a boldog 
semmittevésnek. A jelenet, amelyet ma láttam, pontosan ugyanaz a jelenet, 
amelyet valamelyik sisakos, páncélos és diadalmas keresztes vitéz láthatott 
sok száz esztendővel ezelőtt, amikor leszállt táncoló lováról és belépett 
ebbe az ősi moséba. Kairó gyors iramban változik, de sok-sok moséja ma is 
úgy áll, mint megannyi erődítmény, amelyet hiába rohamoz meg a modern 
törekvések hadserege. És talán jó is, hogy ezek az épületek ma is 
megvannak és létezésükkel emlékeztetik sietős és zaklatott nemzedékünket 
arra, hogy milyen nyugalmas volt az a kor, amikor az emberek még nem 
voltak olyan okosak, mint ma. Ezek alatt az árnyas pálmafák alatt vagy a 


boltíves árkádok mélyén Isten védő karjaiban érzi magát az ember és 
nyugodtan átengedheti magát az álmodozásnak, mindenesetre - ha éppen 
arra vágyik - remek helyet talál itt arra, hogy távolból nézze a város 
nyüzsgését és emelkedett nézőpontról figyelje az életet. . . 

E hatalmas szentély bejáratánál lehúztam a papucsaimat, miután (igen 
helyesen) az a rend, hogy cipőben senki se léphessen be a mosé szentelt 
földjére és a falakon kívül hagyja az utca porát. 

Átadtam a  papucsokat a homályos  fülkéjéből előbukkanó 
templomszolgának, majd lefelé indultam azokon a kőlépcsőkön, 
amelyeknek egykor lapos felületét kegyes lábak százezrei már gödrössé 
csiszolták, és nemsokára ismét elmerültem a szűk, zajos sikátor 
forgatagában. 

Egy késő délután, alkonyattájban, áthaladtam az Iszmailia téren, amikor 
észrevettem, hogy egy kocsis gazdátlanul hagyja üres kocsiját az állomáson 
és átmászik egy alacsony, zöldre festett vasrácson, amely egy kis zárt 
közkert elkerítésére szolgál. 

Arccal leborult a földre a lenyugvó nap alatt, Mekka irányában, és hat 
vagy hét percen keresztül imádkozott, teljesen megfeledkezve a körülötte 
nyüzsgő világról. Nem nézett sem jobbra, sem balra; egészen elmerült 
áhítatában. Ez a szép cselekedet mélyen megfogott, mind művészi hatása, 
mind pedig a benne megnyilvánuló szellemi odaadás következtében. A 
rendőr, aki a közlekedést irányította a téren, közömbösen nézte a "kihágást" 
és nem avatkozott bele a dologba. 

Egy másik este, úgy tíz óra tájban, csendes sétára indultam a Nílus-part 
mellett vezető egyik elhagyatott utca mentén. Egy magányos lámpaoszlop 
villanyfényénél észrevettem egy nyírfa seprűvel felszerelt fiatalembert - 
nyilvánvalóan városi szolgálatban álló utcaseprő volt. Háttal a lámpa 
vasoszlopának támaszkodott és láthatólag megpihent munkájában az 
éjszakai égbolt alatt, amely olyan volt, mint egy lapis lazuli színű kupola. 
Vidám hangon, hangosan énekelt egy könyvből, amelynek lapjai már 
elrongyolódtak és amelyből már rövidlátó szemével olvasott. Olyan 
odaadással énekelt, annyira elragadták saját szavai, hogy nem vette észre 
közelségemet. Szemében az Allahhoz való közeledés örömujjongása 
csillogott... Belepillantottam a könyvébe: a Korán egy olcsó, papírborítású 
példánya volt. A fiú piszkos és szakadozott ruhát viselt, munkáját nyilván 
szűkösen fizették - de arca az öröm mintaképéül szolgálhatott volna. 


Szükségtelen volt, hogy üdvözöljem a szokásos köszöntéssel: Béke 
legyen veled! Ő már megtalálta a békességet! 

Egy harmadik este változtattam szokásos ételrendemen és elmentem 
vacsorázni a Sharia Muhammed Ali egyik vendéglőjébe, ahová európaiak 
járnak. A vendéglő a régi negyed szívében feküdt és ennélfogva még 
megőrizte az ősi tradíciókat. Az idők során megismertem és megbecsültem 
vörös tarbusos tulajdonosát, akinél a finom jellem és a veleszületett 
udvariasság nem üzleti érdekből, hanem egyenesen a szívből fakadt. A 
fehér ruhás pincér - alighogy elhelyezte az ételeket az asztalon - hirtelen 
visszavonult az egyik sarokba és kezébe vett valamit, ami eddig a falnak 
volt támasztva. Oly gyöngéden kezelte, hogy az ember azt hitte volna: ez a 
legdrágább kincse. Pedig kiderült, hogy nem más, mint egy színehagyott 
szalmafonat, amelyet szétterített a padlón úgy, hogy egyik vége pontosan 
kelet felé, Mekka irányába nézett. Miután ezt elvégezte, leborult a kemény 
szalmafonatú szőnyegre. Vagy tíz percen keresztül áhítatosan hajlongott és 
mondta az imádságokat halkan, de tisztán hallhatóan. Gondolatai most 
kizárólag Allahnál tanyáztak. Hét vagy nyolc vendég tartózkodott a 
vendéglőben és rajta kívül csak még egy pincér volt. Mindez abban az 
órában történt, amikor minden pillanatban várni lehetett, hogy a vendégek 
nagyobb számban kezdenek érkezni. Az öreg tulajdonos azonban 
helyeslően nézte a jelenetet, sőt még bólogatott is úgy, hogy helyeslése 
jeléül tarbusának bojtja ide-oda himbálódzott. 

Egy percre sem hagyta el kis elkerített helyét az emelvényen, ahol úgy 
ült, és úgy nézte ezt az otthonos jelenetet, mint ahogy egy szultán szemléli 
palotája belsejét. Ő maga sohasem szolgált fel az asztaloknál és sohasem 
fogadott el közvetlenül pénzt. 

Tökéletes keleti potentát volt, aki csak kiadta a rendeleteket, de azt 
másoknak kellett végrehajtaniuk. Ami a vendégeket illeti, azok úgy 
fogadták a helyzetet, mint ahogy derék moszlimokhoz illik, és tökéletes 
nyugalommal vártak a pincér visszatérésére. 

A pincér - miután huzamosan, buzgón és odaadóan bizonygatta önmaga 
és a hallgatóság előtt, hogy: Csak egyetlen Isten van és hogy Istené a 
győzelem - helyzetének tudatára ébredt és eszébe jutott, hogy ő itt végül 
mégiscsak pincér, tehát szépen  összecsavarta  imaszőnyegét és 
visszaállította a sarokba. Boldogan nézett körül, elfogta a pillantásomat és 
rám mosolygott, majd odajött, hogy felvegye a következő rendelésemet. És 


amikor elhagytam a vendéglőt, egyszerűen ezzel búcsúzott: Isten óvjon 
meg! 

Az iszlám vallását csak akkor lehet megérteni, ha így nyilvánul meg, 
tettben és gyakorlatban. Emlékszem, hogy egyszer utaztam azon a 
vasútvonalon, amelyik Kairót a szuezi kikötővel köti össze. Befutottunk egy 
kis állomásra. Mikor kidugtam a fejemet az ablakon, hogy megállapítsam, 
hol járunk, észrevettem, hogy egy kopottasan öltözött munkásember kiválik 
a vasútépítő munkások csoportjából, elkezdi énekelni a Korán egyik versét 
és homlokával a földet érinti. Ott látott imához, a homokos földön, 
mindössze néhány centiméternyire az acélsínektől. Munkája fontos volt 
számára, mert hiszen az adott neki kenyeret - de nem annyira fontos, hogy 
azért megfeledkezzék kötelességéről Allah irányában. 

Megfigyeltem az arcát és láttam rajta, hogy az olyan embernek az arca, 
aki a lelkiismeret világosságánál él és - bár egyszerű munkás - már eljutott a 
belső békéhez. 

Egy délben bementem egyikébe azoknak a kávéházaknak, amelyek 
egymás hegyén-hátán sorakoznak Kairóban, hogy elfogyasszak egy csésze 
teát, meg néhány egyiptomi süteményt. Míg a kockacukrot kavargattam, 
hogy felolvadjon a kellemes illatú barna italban, a kávés levetette magát a 
földre és belekezdett déli imádságába. 

Néma imádság volt ez, amelyet csak önmagának meg talán Allahnak 
suttogott. Csodálattal töltött el buzgalma és csak tisztelettel tudtam 
gondolni Mohamed prófétára, aki bölcsen megtanította követőit, hogyan 
egyeztessék össze vallásos buzgalmukat az élet elfoglaltságaival. Meg 
kellett állapítanom, az iszlám gyakorlati értékét azokkal a keleti vallásokkal 
szemben, amelyeket jól ismertem és amelyek éppen arra helyeznek súlyt, 
hogy a világi életet minél élesebb határvonalakkal válasszák el a szellemi 
élettől. 

Ez csak négy eset a sok közül - négy eset, amely megmutatta számomra, 
hogy mit jelent az iszlám a szegényeknek és az alázatosoknak, a 
tudatlanoknak és a műveletleneknek, szóval az úgynevezett alsóbb 
osztályoknak. De vajon mit jelent a középosztály és az előkelő réteg 
számára? Amennyire megfigyelhettem: már kevésbé szigorú hitet jelentett, 
mert a nyugati tudományos nevelés megingatta a vallás alapjait itt is 
ugyanúgy, mint minden más keleti országban, ahová eljutott. Nem 
gyakorolok bírálatot, csak feljegyzem a tényt, mint kétségtelen jelenséget, 


mert szilárdan hiszem, hogy a hit és a tudomány egyaránt szükséges az 
élethez. A mohamedánok felvilágosultabbjai most érkeznek el ugyanehhez 
a felismeréshez. Látják, hogy az iszlámnak előbb vagy utóbb be kell 
hódolnia a XX. század és a modern szellem előtt, de tudják azt is, hogy 
ehhez a folyamathoz nincsen szükség a szellemet tökéletesen tagadó 
materializmus mérgére. Mindezek előrebocsátásával azonban mégis az a 
tény, hogy Egyiptom előkelő osztályai erősebben ragaszkodnak a 
vallásukhoz, mint Európa vagy Amerika előkelő rétegei. A hit akarata 
benne él a keleti ember vérében, és ő nem tudna szabadulni tőle soha, 
bármennyire is akarna. 

De elmondom, amit egy barátom hivatalában láttam, miután az 
jellegzetes példája annak, amit egyéb hivatalokban és magánházakban 
egyformán megfigyelhettem. Egyszer éppen délidőben látogattam meg és 
vele együtt ittam az elkerülhetetlen perzsa teát, míg ő elintézte hivatalos 
ügyeit, miután kormányzati főfelügyelő létére igen elfoglalt ember volt. 
Khaled Hasszanein bég őexcellenciájának irodája tökéletesen modern és - a 
nagy, keretezett, arab betűs Korán-idézetet leszámítva - ugyanolyan volt, 
mint akármelyik európai hivatali dolgozószoba. 

Őexcellenciája egy üveglappal borított asztalnál ült, szakadatlanul 
telefonált, miközben iratait redőnyös amerikai íróasztalának rekeszeibe 
csúsztatta. 

Közvetlenül déli tizenkét óra előtt újabb vendég érkezett, a bég egyik 
felügyelője. S néhány perccel később őexcellenciája megkérdezte: 

- Nincs kifogása ellene, ha most elmondom imáimat? 

Természetesen megnyugtattam, hogy semmi kifogásom nincs ellene. 

Szőnyegeket terítettek szét, mindkét férfi lehúzta a cipőjét és a szokásos 
módon arccal a szőnyegre borult. Teljes tizenkét percen keresztül 
imádkoztak, mialatt körülöttük a hivatalnokok folytatták a munkát, 
küldöncök léptek be, iratokat hagytak ott, majd eltávoztak a legtökéletesebb 
közömbösséggel. A két férfi úgy imádkozott, mintha teljesen egyedül 
volna, mintha sejtelme sem volna jelenlétemről. Miután az ájtatosság véget 
ért, felkeltek az imaszőnyegről, visszaültek az üveglapos íróasztal mellé és 
tovább tárgyaltak hivatalos ügyeikről. 

A dolog mély hatást tett rám, mint olyasvalami, amit sohasem látni 
semmiféle nyugati hivatalban, sem Európában, sem Amerikában. Amott az 


emberek a déli harangszóra rohannak ebédelni, itt Egyiptomban ez a két 
férfi előbb imádkozott, s csak azután gondolt az ebédjére. 

Ha mi nyugatiak hívők volnánk - gondoltam -, akkor az ilyen eset 
részben követendő például szolgálna, részben figyelmeztetésül, amelyet 
észben kell tartani. De vajon képesek lennénk-e megtartani ennyire 
vallásukat? kételkedem benne. 

És éppen ez az, ami Egyiptomban annyira megfogott. Isten, Allah, a 
moszlim számára élő valaki, nem pedig elvont bölcsészeti fogalom. 
Kereskedők, szolgák és  munkásemberek, nemesek,  pasák és 
közhivatalnokok a legtermészetesebbnek találják, hogy munkálkodásuk 
közben egyszerre csak megálljanak és térdre boruljanak Allah előtt, akár a 
hivatalban, akár az üzletben, utcán vagy otthon, nem is beszélve a moséról. 
Ezek az emberek - akiknek eszébe sem jutna reggel felkelni vagy este 
lefeküdni anélkül, hogy legalább egy rövid, áhítatos pillanatra meg ne 
hajoljanak Allah előtt -, ha másra nem is, de erre az egyre megtaníthatnák a 
nyugati világot, amely annyira el van foglalva más ügyeivel. E ponton nem 
akarom taglalni az iszlám tanait, amelyeket majd úgyis kifejtek a maguk 
helyén, csak éppen rá akarok mutatni arra: mennyit ér ezzel szemben a mi 
hitünk abban a Magasabb Lényben, amelyet a legkülönbözőbb neveken 
tisztelünk. 

Képzeljük el, hogy egy ember Londonban vagy New Yorkban hirtelen 
letérdel a nyílt utcán vagy a téren és nyilvánosan elkezdi imádni Istent, mert 
úgy érzi, hogy most ezt kell tennie! Az ilyen embert mi felvilágosodott 
modernek vagy gúnyosan kinevetnénk, vagy lesajnálnánk vagy még 
valószínűbb, hogy letartóztatnánk a kocsiforgalom akadályozása miatt! 

A Közelés Távol-Kelet fölött a félhold uralkodik az égen és sugarai az 
utóbbi időben Afrika távoli vidékei fölé is elhatottak. Az iszlám vallásának 
erejét azonban nem hívőinek számával kell mérni, hanem azzal a buzgó 
odaadással, amellyel minden egyes hívője viseltetik iránta. Mi nyugatiak 
rendszerint hozzáfűzzük a fanatikus minősítő jelzőt a mohamedán szóhoz és 
ha nincs is tökéletesen igazunk, azt sem lehet mondani, hogy nagyon távol 
járunk az igazságtól. Az emberek itt vallásuk tanait azzal a szigorúsággal 
tartják meg, mely belőlünk már kiveszett. 

Miért? 

Kezdjük az elején. Valamikor egy férfi térdelt egy sziklás barlangban, az 
arábiai Hira-hegy sziklás lejtőjén és imádkozott a Mindenhatóhoz, hogy az 


első pátriárkák tiszta, mocsoktalan hite ismét éledjen fel a népében, amely 
belemerült a legdurvább bálványimádásba, abba a babonás 
materializmusba, amelyet összetévesztettek a vallással. 

Ez a férfi Mohamed volt. 

Középtermetű, lobogó hajú, halvány arcú, dús szemöldökű, széles szájú, 
kissé előrehajló orrú ember volt. Egyszerűbben öltözködött, mint ahogy az 
életben elfoglalt helyzete megengedte. 

Kereskedő volt és tökéletes becsületességével, tiszta magatartásával és 
abszolút megbízhatóságával számos városban ismertté tette nevét. 
Tevekaravánjain egész Szíriáig szállította az árut. Esztendőről esztendőre 
imbolygó tevéinek hosszú sora tette meg az utat ütemes léptekkel a 
hullámzó, aranysárga homokbuckákon keresztül, vagy sziklás hasadékok 
között, hátán az áruval, amelyet azután a fekete turbános karavánvezető 
értékesített a távoli piacokon. Éjszaka, mialatt emberei aludtak, Mohamed 
eltávolodott tőlük és magányosan üldögélt a sivatag puha homokján, 
gondolatokba merülve az élet rejtelmei és Isten természete felől. A 
titokzatos csillagok rávetették ezüst sugarukat a feléjük forduló magányos 
arcra, amelyen önnön titokzatosságuk tükröződött, és kiválasztották őt a 
Végzet gyermekéül. 

Khadija özveggyel kötött házassága után egyre inkább szokásává vált az 
elmélyült töprengés az emberi lét legsúlyosabb problémái fölött. Ennek 
révén váltak tudatossá benne kora vallásának hiányosságai és hogy 
mennyire nem volt alkalmas ez a vallás embertársai mélyebb ösztöneinek 
kielégítésére. Végül is felkereste kedvenc remetelakát - a magányos 
barlangot a Hira-hegyen, Mekka városa közelében - és itt egy éjszakát 
töltött, alázatos imádságban emelve szívét a Végtelen felé, könyörögve, 
hogy ne csak neki magának, de népének is osztályrészéül jusson a 
megvilágosodás. 

Az ima egy idő múlva elragadtatott látomássá, a látomás átlényegüléssé, 
az átlényegülés pedig Istennel való tudatos egyesüléssé változott. Egyik 
fátyol a másik után hullott le. 

Különös paradoxon - a homályos barlang mélyén bukkant rá a világító 
Igazságra! 

S ekkor megszólalt egy Hang és ezt mondotta: - Te vagy a kiválasztott 
férfi! Te vagy Allah prófétája! 


Ettől kezdve Mohamed, a kereskedő, otthagyta árubáláit, és új 
prófétájává vált a világnak. Ő lett a Szó, amelynek visszhangja egy 
évszázadon belül végigdübörgött három világrész felett. 

Rómában a Szibillák orákulumai megjósolták Krisztus eljövetelét és 
azután örökre elhallgattak. Krisztus el is jött és elmondotta tanítását 
azoknak, akik Őt hallgatni kívánták, majd eltávozott, még olyan fiatalon, 
amikor más ember alig találta meg helyét az anyagi életben, nem is 
beszélve a szellemi életről. És nem egészen hatszáz esztendő után megjelent 
az Ismeretlen Istennek ez a prófétája. 

Elég szerencsés volt, hogy első tanítványát saját feleségében találta meg, 
mert egy asszony sokat tehet és ugyanannyit ronthat is a férfi életében. A 
következő ember, akinek elmondotta barlangi élményét, Waraka, egy öreg, 
hajlott hátú és vak bölcs volt, aki figyelmeztette: 

- Bizonyos, hogy száműzetésbe fognak kergetni, mert halandó ember 
még sohasem hozhatta azt, amit te hozol anélkül, hogy a legádázabb 
üldözés áldozatává ne vált volna. Ah! Ha Istennek tetszenék 
meghosszabbítani napjaimat, hogy azt megélhessem, minden erőmet annak 
szentelném, hogy segítsek neked győzedelmeskedni ellenségeid felett. 

A megszállott prófétának azonban mindig is viselnie kell a magányosság 
és a félreismerés keresztjét. Amit pedig azért cserébe kap, az oly láthatatlan 
és oly megfoghatatlan, hogy a tömegek sohasem érthetik meg. 

Minden új vallásnak számolnia kell azzal, hogy születésekor megkövezik 
a közömbösek és az ostobák. 

Barátai és rokonai alkották a megtérítettek első csoportját. A városon 
kívül egy csendes házban jöttek össze és ott imádkoztak. 

Ezalatt Mekkában az emberek változatlanul végezték a primitív 
varázslatokon alapuló szertartásaikat, igyekezvén könyörületre bírni a 
láthatatlan szellemi hatalmakat és imádva a különböző fétiseket. A kis 
csoport azonban az Egy Istent imádta. 

Három esztendőn keresztül találkozott és buzgólkodott az egyre növekvő 
szekta a legteljesebb titokban, mert a nyilvánosságra lépés végzet határozta 
órája még nem érkezett el. S ekkor újra szólt a Hang a prófétához, 
mondván: - Ismertesd meg a parancsolatot, amely néked adatott! 

Mire ő habozás nélkül nagy gyűlésre hívta össze népét és figyelmeztette 
őket, hogy ha nem dobják sutba ősi vallásukat, amely az igazi vallásnak a 
torzképe, ha nem térnek meg az igaz hithez, Allah haragja fog lezúdulni 


rájuk. Az emberek végighallgatták, de nem tértek meg - bosszúsan hagyták 
magára. 

Lelkében azonban már lángra lobbant a tűz és egyik helyről a másikra 
ment, prédikálva a reá bízott küldetést. Durva ruhákba öltözött és egyszerű 
ételeket evett. Csaknem mindenét szétosztotta a szegények között. Sőt, 
behatolt a Kába szentélyébe, a háromszázhatvanhat bálvány közé, hogy ott 
szembeszálljon a bálványimádókkal, mint ahogy Jézus is behatolt a 
Templomba, hogy szembeszálljon a pénzváltókkal. Dühös tömeg támadt reá 
és követőinek egyike el is esett, amikor meg akarta őt védelmezni. 

A próféta keresztjét csak viselheti, aki hisz abban, amit prófétái, szó 
szerint, az utolsó betűig. 

A hatóságok - látván, hogy nem tudnak szájkosarat rakni erre a 
hangoskodóra - megpróbálták vagyonnal és társadalmi állással 
megvesztegetni. . Mohamed azzal felelt, hogy még szigorúbban 
figyelmeztette őket Allah fenyegető haragjára. 

Ettől kezdve nyíltan is üldözni kezdték, mire azt tanácsolta követőinek, 
hogy Abesszíniában keressenek menedéket. Így is történt. A mekkai 
hatóság bosszúja azonban tovább üldözte őket; követséget küldtek a fekete 
császárhoz, hogy szolgáltassa ki a menekülteket. A császár azonban a kérés 
teljesítése helyett előhívatta a menekültek vezetőjét, bizonyos Dzsafart és 
megkérdezte tőle: 

- Miféle vallás ez, amely elválaszt benneteket népetektől? 

Dzsafar elmondotta neki, hogy azelőtt félvad életet éltek, bálványokat 
imádtak, döghúst ettek és elnyomták a gyöngéket. 

Ekkor jött Mohamed, Allah prófétája, aki megparancsolta, hogy tiszteljék 
a szellemet, legyenek alázattal az Egy Isten iránt, legyenek igazak, 
könyörületesek és erkölcsösek. Majd elmondott néhány verset a Koránból, 
mire a császár megjegyezte: - Valóban ez a tan, meg az, amit Mózes hozott, 
ugyanegy lámpának a fénye. Eredj békében, mert Istenemre mondom, nem 
fogom tűrni, hogy hozzátok nyúljanak. Menjetek szállásotokra, éljetek és 
imádkozzatok a magatok módja szerint és senki sem fog háborgatni 
benneteket! 

Ezalatt Afábiában egyre ádázabbá vált a moszlimok üldözése. 

Amikor az üldözők egyike felszólította Mohamedet, hogy apostol voltát 
csodával bizonyítsa be, égnek emelte tekintetét és így felelt: 


- Isten nem azért küldött, hogy csodákat műveljek. Hozzátok küldött. Én 
csak Allah üzenetét hozom az emberiséghez. 

E keserves időben történt, hogy Mohamed beszámolt arról a rendkívüli 
eseményről, amely egy éjszaka történt meg vele. 

Gábriel arkangyal kivette őt földi porhüvelyéből és így, szellemi alakban 
találkozott a régi nagy próféták - Ádám, Ábrahám, Mózes, Jézus és a 
többiek - szellemeivel az angyalok láthatatlan világában. Azt is 
megmutatták neki, hogyan íródik a világ Végzete. 

Ez élmény után rövidesen következett Mohamed tanainak gyors 
elterjedése, ami múlhatatlanul az üldözés fokozódását vonta maga után. 
Néhány ember elhatározta, hogy megöli a prófétát, ő azonban ezt 
közvetlenül megelőzően, égi sugallatra, titkon elhagyta Mekkát és átvágva a 
pusztaságon, elért Medina városába, ahol kitörő lelkesedéssel fogadták, és 
itt helyezte el az egyetlen általa épített mosé alapkövét. A városba 
érkezésének napja lett az új moszlim naptár első évének első napja, noha ez 
a keresztény kalendárium szerint már a 622-ik évben történt. 

Ez volt az iszlám sorsának fordulónapja. 

A mekkaiak háborút üzentek Medina lakóinak. Mohamed vezetésével 
egy kis medinai csapat hagyta el a várost, szembeszállt az ellenséggel és 
teljesen leverte. A győztesek továbbhaladtak, még egy ütközetet vívtak, 
amely azonban eldöntetlenül végződött. A későbbi ütközetek egyre jobban 
megerősítették Mohamed helyzetét. 

Egymás után küldte a követeket levelekkel Görögország királyához, 
Abesszínia császárához, Perzsia királyához és Egyiptom uralkodójához, 
közölve velük prófétai küldetését és felszólítva őket az iszlám vallásának 
felkarolására. 

Hét esztendővel Mekkából való menekülése után Mohamed seregeinek 
élén készült visszatérni ugyanebbe a városba. Miután nem kívánt 
szükségtelenül vért ontani, felszólította híveit, hogy a várostól nyolc 
mérföldnyire rakják halomba fegyvereiket és békés emberek módjára 
lépjenek be a kapukon. Csakugyan zavartalanul hagyták őket jönni-menni. 
Nem sokkal utóbb azonban a mekkaiak felbéreltek néhány nomádot, hogy 
gyilkolják le a templomukban menedéket kereső moszlimokat és így 
Mohamed kénytelen volt megint hadsereget vezetni Kelet felé, Mekka 
ellen. Elfoglalta a várost, lerombolta a kőbálványokat, békésen megtérítette 
a város lakóit és megalapította kormányzatát. 


Az iszlám ettől kezdve elterjedt egész Arábiában. Vad törzsek sereglettek 
köréje, hogy megtanulják a magasabb rendű hitet. 

Mohamed utoljára az Arafa-dombról tevehátról szólt követőihez: - Itt 
hagyom nektek a Könyvet, a Koránt, - mondotta szokott lassú, határozott 
módján -, ragaszkodjatok hozzá, hogy el ne tévedjetek. Mert ez most 
valószínűleg az én utolsó zarándokutam. 

Ne térjetek vissza iszlám előtti szokásaitokhoz és ne essetek egymás 
torkának, ha magatokra hagylak benneteket, mert egy napon meg kell majd 
jelennetek Allah színe előtt, aki számon fogja kérni tőletek bűneiteket. 

Emlékeztette őket arra, hogy maga a próféta is közülük való és bár Allah 
küldötte, ugyanolyan ember, mint ők, tehát ne imádjanak faragott képeket. 

Nem sokkal utóbb egy napon visszatért a nagy Ismeretlenbe, ahonnan 
jött. És utolsó szavai ezek voltak: - Nincs nagyobb barát, mint Ő. 

Ez történt időszámításunk  632-ik évében, Mohamed életének 
hatvanegyedik esztendejében, cáfolatául annak a mondásnak, amely szerint 
senki sem próféta a maga hazájában. 


9. fejezet t Beszélgetés a mohamedánok szellemi vezérével 


-Szerettem volna mértékadó helyről választ kapni az Iszlámot illető 
különböző kérdéseimre, amelyekre vonatkozólag durva tapasztalati úton 
megalkottam ugyan a magam véleményét, de amelyekkel kapcsolatban nem 
ismertem a próféta és könyvének pontos irányelveit. Felkerestem tehát 
őeminenciáját, a Sheikh el Iszlámot, azt a férfit, aki az El Azhar mecset- 
egyetem kerek minaretjei és erődítményszerű falai közül irányítja Egyiptom 
vallásos életét. Tulajdonképpeni neve Musztafa el Maraghi sejk, az 
intézmény pedig - amelynek vezetője - a mohamedán világ ezeresztendős 
szellemi központja, amelynek szava végső fokon dönt a hit és a dogmák 
kérdéseiben. Igaz, hogy a Szent Kő, a mekkai Kába - az a megszentelt hely, 
ahová minden hitbuzgó moszlim legalább egyszer az életben el akar 
zarándokolni - Arábiában fekszik, viszont Egyiptomban van az Élő Kő, az 
iszlám agya és idegrendszerének központja. Az El Azharegyetem rektora 
nemcsak az iszlám legfőbb egyiptomi méltósága, hanem - éppen az El 
Azhar nemzetközi jellegére való tekintettel - ugyanilyen tekintély más 
országokban is. Az El Azharegyetemen, amely a moszlimok büszkesége, 
ősidőktől kezdve tanítják a vallás szélesebb szemléletét azoknak, akik 
tökéletesíteni akarják magukat a tanokban, meg azoknak, akik teljes 
részletességgel akarják megismerni prófétájuk, Mohamed küldetésének 
lényegét. 

-A Korán, ha helyesen olvassuk értelmét, előmozdítja a tudományos 
kutatást Isten és a világegyetem megismerésére -mondotta nekem El 
Maraghi sejk az alább lerögzített beszélgetés során. 

-Nincs olyan tudomány, amely idegen volna a Teremtő és teremtményei 
számára, és a tudományban nincs olyasmi, ami ellentétben állna az iszlám 
tanításaival. Sőt, felmerül az a probléma, hogy megtisztítsuk vallásunkat a 
babonás és fantasztikus magyarázatoktól. Ebben a törekvésünkben éppen a 
tudomány jön segítségünkre. E század során, amikor a tudomány oly nagy 
léptekkel halad előre, az iszlámnak érdeke, hogy tanulóinak a tudás ugyané 
forrásait bocsáthassa rendelkezésére. 

Ma már valamivel jobb a helyzet, mint egy évszázaddal ezelőtt, amikor 
Edward Lane még azt írta, hogy "a moszlimok nem szívesen adnak 
felvilágosítást vallásukat érintő tárgyakról olyan személyeknek, akikről azt 


gyanítják, hogy tőlük eltérően gondolkodnak", de azért még mindig némi 
nyoma maradt a régi tartózkodásnak. 

Nem mohamedán létemre - legalábbis nem a szó ortodox értelmében - 
nem volt egyszerű megkapnom a kívánt interjút, de némi utánjárással és 
közös barátaink közbenjárása révén végül mégis sikerült hozzájutnom. 

Utam Kairó legrégibb, legnyüzsgőbb negyedén keresztül vezetett, egy 
széles utca mentén, amely kettévágja a bazárokat és amely közvetlenül a 
moszlim világ tudásának legősibb központja, az El Azhar kapui előtt 
végződik. Egymásba fonódó arabeszkek és tágas boltívek alatt bejutottam 
egy tágas, napos udvarba, mint ahogy diákok százezrei léptek be előttem 
erre a helyre a történelem hosszú során, diákok, akik később kikerültek 
innen, hogy hirdessék Mohamed próféta szavait mindenfelé a keleti 
világban, hogy hiteles magyarázattal szolgáljanak a Szent Korán tanításairól 
és örök időkre szítsák a moszlim kultúra lángját. 

Amikor bevezettek a kihallgatási terembe, őeminenciája színe elé, és 
mialatt a szokásos üdvözlő szavakat váltottuk, alkalmam volt szemügyre 
venni ezt a középtermetű, komoly arcú férfit, aki úgyszólván egyedülálló 
tekintéllyel rendelkezik a mohamedánok világában. 

El Maraghi sejk, aki előzőleg a Szudán nagykádija volt, tekintélynek 
számít nemcsak vallási körökben, de a közélet előkelőségei között is. 

Fehér turbánja alól két éles, átható tekintetű szem világít. Orra egyenes, 
szabályos, kis, szürkülő bajusza, erős vonalú szája, állán pedig kis őszes 
szakálla van. 

Az a nagy intézmény, amelynek élén őeminenciája áll, ingyen méri a 
tudást a diákok ezreinek, Mohamed tanai eljövendő hirdetőinek és 
bevételeit kizárólag kegyes adományok és a kormányzati támogatás alkotja. 
A szegényebb diákok ingyen kapnak kosztot és lakást is, vagy ehelyett 
pénzbeli segítséget. Miután a régi épületek már nem tudják valamennyiüket 
befogadni, több kar áttelepedett más kerületekbe, aminek következtében 
maga a tanítás is részekre tagozódott. Modern tudományos tanfolyamokat 
honosítottak meg, kitűnően felszerelt fizikai laboratóriumokat s fizikai és 
kémiai előadótermeket létesítettek, míg maga a tanítás mindenütt a 
legmodernebb módszerek szerint történik. Mindezeket a reformokat 
azonban óvatosan vezették be, annyira óvatosan, hogy a régi atmoszféra 
változatlan maradt, s a régi meg az új nevelési módszerek szépen 
megférnek egymás mellett. 


Miután beléptem a falak közé, amelyek oszlopsorokat és kolostorokat, 
folyosókat és minareteket zárnak magukba, fekete szakállas alakokat 
pillantottam meg, arab könyveik fölé hajolva. 

Fülemet megütötte a leckéjüket éneklő diákok ritmikusan hullámzó, 
dúdoló hangja. Maguk a diákok kis csoportokban kuporogtak a 
szőnyegeken a kápolnaszerű beszögellések boltíveinek árnyékában, míg 
középen a tanár ült. 

Ez a tanításnak ősi, hagyományos módszere, amelyet a régi épületekben 
mindenütt máig megtartottak. A nagy, modern toldaléképületekben azonban 
őeminenciája már megvalósította az oktatás reformját, mégpedig úgy, hogy 
az a mai követelményekhez alkalmazkodjék. E törekvésben lelkesen 
támogatta a moszlimok ifjabb generációja, viszont jó ideig elkeseredetten 
kellett küzdenie megkövesedett teológusokkal, akik nem voltak hajlandók 
belenyugodni abba, hogy az El Azhar munkájának is bele kell illeszkednie a 
megváltozott világba. Amilyen hosszú és elkeseredett volt a harc, olyan 
tökéletes lett a győzelem. 

Amint a napfény utat tör - igaz, hogy csak lépésről lépésre - a régi Kairó 
sikátorszerű zegzugos utcáiban, amint az egészségügy modernizálása egyre 
jobban meghódítja a régi kerületeket és a friss levegő kezdi elfojtani az 
évszázados bűzt, úgy halad lépésről lépésre a modern gondolat a 
hagyományhű Kelet lakói között. Az új nemzedék egyre merészebben tör a 
régi és új gondolatok elkerülhetetlen összeegyeztetése felé. 

Ezek a diákok a moszlim világ mind a négy sarkából sereglenek ide - 
Perzsiától Zanzibárig -, mintha csak az El Azhar kultúrtekintélye lenne az a 
mágnes, amely mint vasreszeléket magához vonzza őket. Vörös tarbust, 
fehér turbánt és a legkülönbözőbb színű ruhákat viselik. Számítottam rá, 
hogy kínai diákokat is fogok találni közöttük, és csakugyan találtam is, sőt 
meglepetésemre még fiatal japán hallgatókat is sikerült felfedeznem. 

El Maraghi sejk hosszú, fekete-fehér csíkos selyemruhát, a fölött pedig 
fekete selyemből készült bő ujjú, hosszú köntöst viselt. 

Csípőjét fehér öv fogta körül. Lábán lágy, sárga marokenból készült, 
felhajló orrú sarut viselt. Egész ruházata éppen egyszerűségével hatott. 

Tetszett nekem nyugodt és komoly magatartása is. 

Érdeklődésemet az iszlám küldetésének lényegére vonatkozó kérdésekkel 
kezdtem. 


Őeminenciája jól megrágta a feleletet: - Az első alapelv az, hogy csak 
egyetlen Isten van. Ez volt Mohamed legfőbb elve is. Ennek hirdetését Isten 
Mohamed előtt már más prófétákra - például Mózesre és Krisztusra - is 
rábízta. 

Mohamed hangoztatta küldetését a zsidók és a keresztények előtt is, 
mintegy felszólítva papjaikat az egyesülésre, de sajnos, e papokat 
csökönyösnek találta. 

Ez a hit azon alapul, hogy a teremtő Isten egy és nincs társa. Ez az Isten 
az egyetlen, akit dicsőíteni és imádni kell, és akinek nincsen szüksége 
közbenjárókra önmaga és a teremtett nép között. 

A próféták és az apostolok csak közegek, akik továbbítják az ő törvényeit 
és parancsait, s buzdítják a népeket, hogy imádják őt és 
engedelmeskedjenek neki. Ő az egyetlen, akinek segítségét keressük a 
nélkülözések órájában, csak hozzá szabad fordulni a szükségben és csak 
tőle szabad kérni megbocsátást. Az Úr - áldott legyen a neve! - ezt mondja: 

Senkit se hívjál tanúságul Allahon kívül, hiszen más tanúság se nem 
használhat, se nem árthat neked. De ha megteszed, valóban magad is 
egyikévé válsz az igaztalanoknak. És ha Allah balsorssal sújtana téged, 
abból nem emelhet ki más, csak Ő. És ha kedvezni akar neked, senki 
sincsen, aki jó szándékát meggátolná. Afelé fordítja fejét, aki felé akarja 
szolgái közül, de Ő a megbocsájtó és a könyörületes. 

- Hogyan értelmezi eminenciád a lélek fogalmát? 

- A Korán nem határozza meg ezt a szót, az iszlám fejei tehát erre 
vonatkozólag különböző időkben különbözőképpen vélekedtek. E nézeteket 
lehet intellektuális alapon tanulmányozni, de nem tartoznak a Korán, az 
Ihletett Könyv lényegéhez. Természetesen valamennyien hiszünk azonban 
abban, hogy minden lélek számára eljön majd egy ítélet Napja, amikor is az 
igazak megkapják jutalmukat, a gonosztevők pedig büntetésüket, és ezáltal 
visszaáll az egyensúly a morális érzés tényezői között. Mert ezt mondja 
Allah: 

És bárki is teszen egy szemernyi jót, azért megkapja a maga fizetségét. 
És bárki is teszen egy szemernyi rosszat, büntetésben részesül érte. 

- Miben különbözött tehát Mohamed a többi isten küldötte prófétától? 

- Mohamed próféta tulajdonképpen nem is különbözik más prófétáktól, 
hiszen azokat is az Úr választotta ki, hogy közvetítsék üzenetét az 
emberiséghez és valamennyien tőle nyerték megvilágosodásukat. A 


moszlimok hisznek is abban, hogy ezek valamennyien próféták, különbség 
nélkül. Ezt mondja az Úr: Mondjátok ti, hívők: hiszünk Allahban és 
mindabban, amit ő küldött nekünk és abban is, amit üzent Ábrahám és 
Izmael és Izsák és Jákob és ivadékai révén és abban is, ami adatott Urunk 
által. 

Nem teszünk különbséget közöttük és teljesítjük Allah akaratát. 

Ezt a feleletet is jól megrágta őeminenciája, mielőtt válaszolt volna. 

- Az ön véleménye szerint egyik ember nem segíthet a másiknak abban, 
hogy Istent megtalálja? Ezt azért említem, mert annyira feltűnő, hogy az 
önök vallásában nincsenek papok. 

- Igaz, nincs szükség papokra, hogy közvetítsenek az ember és az iszlám 
istene között, de azért vannak tanult moszlimjaink, akik megtaníthatják a 
többieket is Isten útjaira, amint azok le vannak fektetve a Koránban, 
nemkülönben Mohamed próféta szavaiban és cselekedeteiben. 

Vannak az iszlámnak bizonyos szilárd alapelvei, amelyek nélkül senki 
sem méltó arra, hogy moszlimnak nevezhesse magát és amelyek alapjában 
nem különböznek a többi olyan vallás alapelveitől, amelyeket Allah küldött 
nekünk az ő apostolai által. Az iszlám tehát nem az egyetlen vallás, amely 
kizárólagosan hirdeti az Isten egyetlen voltát, és amely elrendeli, hogy 
engedelmeskedni kell Isten parancsainak. Az iszlám nem is kizárólag 
Mohamed - béke legyen porain! - személyéhez fűződik, hanem Isten 
vallása, amelyet ő valamennyi prófétája és apostola révén juttatott hozzánk. 
Ezt mondja Allah: 

Valóban, Allah igazi vallása az iszlám, és azt semmi más nem 
helyettesítheti. Azok pedig, akik a szent iratokat tisztelik, nem állnak 
ellentétben vele, ha tudják az igazságot, legfeljebb csak gyűlölködés és 
kölcsönös féltékenység miatt. 

Így tehát mi népünket két osztályba sorozzuk: az egyik, amely alaposan 
tanulmányozza a vallás tanait, a másik pedig, amelyik ezt nem teszi. 
Tisztelettel nézünk és hallgatunk az első csoportra, de nem tekintjük őket 
kiválasztott embereknek - csak intellektuális embereknek. Egyetlen 
moszlim sem jelentheti ki, hogy ez, vagy az tilos - ehhez csak Istennek van 
joga. 

Vallásunkban tehát nincsen közvetítő személy ember és Isten között. Ez 
az iszlám alapköve. Viszont elismerjük és tiszteljük azokat, akik életüket a 


szent tanulmányoknak szentelték és ezekhez fordulunk, ha véleményre vagy 
tanácsra van szükségünk. 

Épp ezért akár egy néger is - ha járatos a moszlim hittudományban - 
jogot formálhat rá, hogy tisztelettel hallgassák meg véleményét. 
Történetünk ismer egy esetet, amikor a trónján ülő 

kalifa tanácsot fogadott el egy fekete rabszolgától, aki járatos volt a 
próféta tanításaiban és mondásaiban. Természetes, az ilyen ember aztán 
nem is maradt rabszolga. 

- Ha szabad megkérdeznem eminenciádat: a mosék lényegesek a vallás 
szempontjából? 

- Nem. Ezek azok a helyek, amelyeket az emberek arra használnak fel, 
hogy ott imádkozzanak, és odamennek, hogy péntekenként szónoklatot 
hallgassanak, de miután nincsenek papok és nincsenek ceremóniák, 
tulajdonképpen a mosék sem lényegesek az iszlám hit gyakorlása 
szempontjából. A moszlimok bárhol imádkozhatnak. Nem föltétlenül 
szükséges, hogy ez éppen moséban történjék - megtörténhetik bárhol, tiszta 
talajon. A mosék építésével tulajdonképpen az a célunk, hogy a vallás 
keretén belül társadalmi egységet teremtsünk. De - bár hangsúlyozom, nem 
lényeges - természetesen helyesebb, ha az imádság a moséban történik. 

- Milyen természetűek ezek az imák? 

Nyugodt, tartózkodó hangon felelte: - A moszlim imádságnak elfogadott 
módja az, hogy elismétli a Koránnak bizonyos szakaszát, amelyet kívülről 
meg kell tanulnia. 

Az imádság általában olyan mondatokból áll, amelyekről 
hagyományosan ismeretes, hogy azokat a dolgokat tartalmazzák, amelyekre 
az embernek gondolnia kell, ha imádkozik. De újra ki kell jelentenem és 
meg kell ismételnem: imádságunk célja nemcsak az, hogy kötelességünket 
teljesítsük Isten irányában, hanem az is, hogy amíg az imádságot mondjuk, 
lélekben felemelkedjünk. A moszlim, aki ezeket a szavakat napról napra 
ismétli, állandóan kell, hogy tartalmilag is emlékezetében tartsa őket. Ima 
céljára nincsenek jobb szavak, mint azok, amelyeket a Korán e célra előírt. 
Imádkozunk Hozzád és csakis Hozzád. Nem kérünk segítséget senki 
mástól, csak Tőled. Ez például két igen gyakran használatos mondat. A 
tanulatlan embernek meg éppen szüksége van pontosan megfogalmazott 
mondatokra. Imádságaink igen rövidek. Általában a Korán első bekezdését 
és hét másik szövegrészletét tartalmazzák. 


Akinek azonban kedve van hozzá, az bármely más, tetszés szerint 
kiválasztott szövegidézettel is megtoldhatja. Csak saját fogalmazású 
imádsággal nem szabad kiegészíteni ezeket az idézeteket. A moszlim 
napjában ötször köteles imádkozni. Ha a körülmények megakadályoznák 
abban, hogy imáit az előírt időben elmondja, akkor azokat később pótolnia 
kell. Mert az imádkozásnak egyetlen óráját sem szabad elmulasztani. 

- Mi a teendő akkor, ha valaki súlyos beteg? 

- Ha teljesen képtelen arra, hogy az imádkozáshoz előírt testtartásban 
álljon, vagy térdeljen, akkor fekve kell neki elmondani az imákat. Ha pedig 
már beszélni sem tud, akkor mindkét kezét halántékára kell tennie, Isten 
iránti alázata jeléül. Ne felejtse el: testtartásunk arra szolgál, hogy az ember 
alázatát fejezze ki Isten előtt, azért is borulunk arcra előtte. Helyes, hogy az 
ember ilyen módon bizonyságot tegyen Isten nagyságáról. 

- Nem túlzás az embertől napi ötszöri imádkozást megkövetelni? 

- Nem. Ezek az imádságok lényegesek abból a szempontból, hogy minél 
gyakrabban emlékeztessék az embert Istenre, és mint mondottam, ily 
módon lelkileg is neveljék őket. Például, amikor Istent könyörületesnek 
nevezik, ebből azt is megtanulják, hogy a könyörület lehetséges az Ő 
szemében és így egyben buzdítást kapnak arra is, hogy a könyörületet saját 
életükben is alkalmazzák. Ugyanez áll az Istennek tulajdonított többi 
tulajdonságra nézve is. 

Egy tisztviselő lépett be. Megfogta a sejk feléje nyújtott kezét, ráhajolt, 
és előbb buzgón megcsókolta, majd homlokával érintette a kézfejét. Miután 
ő is helyet foglalt, megkérdeztem: - Mi a célja a Mekkába való 
zarándoklásnak? 

- Mint ahogy a mosék erősítik az iszlám helyi összetartozását, úgy erősíti 
a mekkai zarándoklat az iszlám nemzetközi testvériségét. Minden ember 
testvér az iszlámban és a mosé meg a zarándoklat arra szolgál, hogy mint 
ilyenek, találkozhassanak. Az iszlámnak alapelve az egyenlőség. Az iszlám 
lényegében demokratikus és teljesen eltörölt minden osztálygyűlöletet. Az 
iszlám megoldotta a szegénység problémáit azáltal, hogy előírt bizonyos 
kötelező adományokat és elvesz egy bizonyos százalékot a gazdagok 
vagyonából, hogy azt a nélkülözők között ossza el. Ha mindenki ezt tenné, 
jóakarat, béke és együttérzés uralkodnék az emberiség között. Ez volna a 
módja annak, hogy létrejöhessen egy egészséges egyensúly az osztályok 
között. Minden ember, aki hisz Allahban, egyenrangú félként találkozik a 


másik hívővel a moséban, vagy a zarándokúton. Így a király esetleg ott 
poroszkál a koldus mellett, vagy ott imádkozik a tőszomszédságában. Az 
iszlám egyrészt arra tanítja az embereket, hogy dobják félre a faji, vagy 
egyéb megkülönböztetéseket, míg másrészt vallásos egységet és emberi 
alapelveket teremt, hogy az embereket összekösse egymással. Az iszlám 
szemében egyedül az igazságosság és a jócselekedet számít érdemnek. Mert 
ezt mondja Allah - áldott legyen a neve: 

Ó, emberek, mindnyájatokat Ádám és Éva útján teremtettünk és azért 
tettünk benneteket népekké és törzsekké, hogy egymást megismerjétek. 
Valóban, Allah szemében az a legnagyobb tisztességre méltó közöttetek, aki 
a legigazabb, Allah mindentudó és ismeri legmélyebb gondolatotokat is. 

- Nyugaton az a közhit uralkodik, hogy a mohamedánok vakbuzgók és 
türelmetlenek. Helyes ez a felfogás? TIovábbá azt mondják, hogy az 
iszlámot kizárólag kard útján terjesztették. Mi a megjegyzése erre? 

El Maraghi sejk mosolygott. 

- Az iszlám az idők folyamán szilárd és rendíthetetlen meggyőződéssé 
alakult. A moszlimok híressé váltak arról, hogy szigorúan ragaszkodnak 
vallásukhoz. Az iszlám elfogult kritikusai tehát a vakbuzgóság hamis vádját 
terjesztették. A tény az, hogy amit ellenségei fanatizmusnak neveznek, az 
semmi más, mint szilárd meggyőződés. Ami pedig azt az állítást illeti, hogy 
az iszlámot kizárólag kard útján terjesztették, csak rá kell mutatni a 
történelmi tényekre és analizálni kell az iszlám kezdeti idejében megindult 
háborúk valódi okait. Akkor rájön az ember arra, hogy ezeknek a 
háborúknak semmi összefüggésük sem volt az iszlám terjesztésével. 
Legtöbbjük önvédelemből folyt, meg a törzs oltalmára, hogy megsegítsék a 
hívőket és megvédjék őket az üldözéstől és a zsarnokságtól, amely a 
hitetlenek részéről fenyegette őket, akik elűzték a hívőket hazájukból. Isten 
csak ebből az okból engedte meg prófétájának, hogy fegyvert ragadjon a 
támadók ellen. Mert azt mondja az Úr: Allah nem tiltja meg neked, hogy 
kegyes légy és igazságosan járj el azokkal, akik nem viselnek háborút 
ellened vallásod miatt és nem űznek ki tégedet honodból, mert hiszen Allah 
szereti az igazságosságot. Csak azt tiltja meg neked Allah, hogy azokkal 
barátkozzál, akik vallásod miatt háborúskodnak véled és kikergetnek 
hazádból, vagy segítenek azoknak, akik téged elűznek. 

És: Megbocsátunk azoknak, akik fegyvert ragadnak a hitetlenek ellen 
annak okából, mert üldöztetést szenvedtek. És Allah valóban segítségükre is 


lesz. Mindazoknak, akiket kiűztek otthonaikból, igaztalanul, csupán azért, 
mert azt vallják: Allah a mi urunk. 

Röviden, ezek azok az okok, amelyek általában fegyverfogásra késztették 
a prófétát és követőit. Ő maga először felszólította társait, hogy ne 
segítsenek neki, ő majd egyedül fordul az arabokhoz és felhívja őket, hogy 
fogadják el az iszlámot. Amazok azonban becsmérléssel fogadták, s nem 
voltak hajlandók magukévá tenni az új hitet, sőt zaklatták és igyekeztek 
rákényszeríteni, hogy változtassa meg hitvallását. Nem volt tehát más 
választása önmaga és követői megvédésére ellenségeinek támadásai ellen, 
ha fenn akarta tartani Allah ügyét. 

Az ezt követő háborúk és hódítások tehát kétségtelenül az iszlám 
védelmét célozták. A győztesek háromféle választást engedtek a 
legyőzőiteknek: a/ felveszik az iszlám hitet és a győzőkkel egyenrangúakká 
válnak, b/ adót fizetnek az ínséges arabok felsegélyezésére, aminek 
ellenértékéül élet-és vagyonvédelemben részesülnek, vagy c/ tovább 
folytatják a küzdelmet ellenük. 

Persze kétségtelen, hogy ezeket a háborúkat részben politikai, részben 
szociális, részben gazdasági okok is előidézték. De az az állítás, hogy az 
iszlám terjesztése kizárólag kard útján történt volna, teljesen hamis. Hiszen 
később az iszlám elterjedt anélkül, hogy bármilyen háborúskodáshoz kellett 
volna folyamodni. Hiszen a mongolok és a tatárok, akik elözönlötték Ázsiát 
és mint a moszlimok legádázabb ellenfelei, elpusztították a nagyszerű 
iszlám civilizációt - később maguk is felvették az iszlám hitet és annak 
legbuzgóbb támogatói lettek! Ha a történelemre hivatkozunk, és 
részrehajlás nélkül vizsgáljuk annak megállapításait, akkor elegendő 
bizonyságot találunk bennük a fönti állítások cáfolatára. 

- Mi eminenciád személyes véleménye a nyugati népekről és 
intézményekről, keleti szempontból, már amennyiben látásból, vagy 
hallomásból ismeri őket? - hangzott a következő kérdésem. 

- A nyugati népekről az a személyes meggyőződésem, hogy mind a 
tudományos, mind pedig a szociális kultúra terén magas színvonalat értek 
el, megjegyzem azonban, hogy a nyugati civilizációból hiányoznak a lelki 
motívumok. Csak azt a civilizációt nevezhetjük tökéletesnek, amely 
számításba veszi az ember természetében rejlő materiális és spirituális 
elemeket egyaránt, mert hiszen ezek egymást kiegészítik és kölcsönösen 
ellensúlyozzák. 


Ami az európai intézményeket illeti, csodáljuk őket és sokat igyekszünk 
is belőlük megvalósítani, éppen Szent Könyvünk szavainak ösztönzésére: 

Vidd hírül az örvendetes eseményeket szolgáimnak, akik várják a 
buzdítást és követik azt, ami jó belőle. Ezek azok, akiket Allah bevezet az ő 
vallásába és ezek az értelemnek emberei. - Maga a próféta is támogatja ezt 
a törekvést, amikor így szól: A bölcsesség az igazhívőnek elveszett kincse, 
amelyet onnan vesz fel, ahol azt megtalálja. 

Egyetlen kifogásunk a nyugati intézmények ellen - folytatta - a 
személyes szabadságnak bizonyos  túlzása, mely olyan komoly 
kilengésekhez vezet, amelyek végül magukat ezeket az intézményeket 
próbálják aláásni. Bár elismerjük, hogy az egyéni szabadság elve az ember 
természetes joga, nem mondhatjuk, hogy ezt megfelelő módon használják 
fel. Az iszlámban a maga rendje és módja szerint alkalmazzuk ezt az elvet 
és így mindenkinek szabad megtennie bármit, ami önmagára vagy 
embertársaira nézve nem ártalmas. 

- Az iszlám kezdeteiben a hatóságok azt a gyakorlatot követték, hogy a 
mosékban elkülönítettek egy részt a vallásos és világi tudományok 
oktatásának céljára. A nagyobb mosék ilyenformán valóságos egyetemekké 
fejlődtek ki, különösen, amikor már a diákok szállásait és a tanárok szobáit 
is hozzájuk építették. 

Különböző pénzalapok szolgáltak ezeknek az intézeteknek a 
fenntartására. Az El Azhar is ilyen mosé volt. Amikor Mohamed Futásának 
hetedik évszázadában Bagdad romokban hevert a betörő tatárok lábainál és 
a kalifátust eltörölték, Alszahir Bibarsz király védelmébe vette az 
Abbaszida fejedelmek egyikének fiát és azt tette meg kalifának. Bibarsz 
király ismét megnyitotta az El Azhart - amelyben akkor már jó ideje 
szünetelt a tanítás - és jótéteményekkel halmozta el. Aminek következtében 
az El Azhar nagyobb tekintélyre tett szert és igen sok tanítványt vonzott 
magához, akik a szélrózsa minden irányából érkeztek, hogy 
tudományszomjukat kielégítsék. Ennek folytán csakhamar a legnagyobb és 
legfontosabb egyetemévé lett az iszlámnak az egész világon. Fokozatosan 
fejlődött, míg végre a moszlim összesség közintézményévé vált. Nem 
kétséges, hogy ez olyan különleges jelleg, amely egyetlen más mosét sem 
illet meg. 

Azok a reformok, amelyeket az El Azharban életbe léptettem, arra 
szolgálnak, hogy a diákoknak lehetőséget nyújtsanak szellemi és kulturális 


horizontjuk kiterjesztésére a tudomány minden ága irányában. Az iszlám 
meghagyása szerint az igazságot logikus gondolkodás útján kell keresni. Az 
iszlám elítéli a vak utánzást és megbélyegzi azokat, akik ezzel élnek. Mert 
azt mondja a Korán: És ha azt mondják nekik: kövessétek az Úrnak 
parancsolatját - ők azt felelik: nem, mi azokat a szokásokat követjük, 
amelyeket atyáinktól tanultunk. De hiszen atyáik sem tudtak semmit és 
azoknak is szükségük lett volna vezetésre! 

- Vajon az iszlám meg tud-e felelni a tudományban egyre fejlettebb és 
célkitűzéseiben egyre gyakorlatiasabb modern kor követelményeinek? 

- Az iszlám az emberi természet és értelem követelményein alapul és azt 
kívánja híveitől, hogy keressék és gyarapítsák a tudást, s becsületesen 
tegyenek eleget kötelezettségeiknek. Hogyan lenne az ilyen vallás 
alkalmatlan, vagy éppen ellentétben álló a modern kor tudományos és 
kulturális törekvéseivel? Ellenkezőleg, az iszlám sürgeti hívőit, hogy 
keressék a tudást. Hiszen az Úr is azt mondja ebben a vonatkozásban: 

Mondjátok: fontoljuk meg mindazt, ami az egek és föld között vagyon. 

A Korán maga is úgy jellemzi az igazhívőt, hogy az gondolkodóba esik 
az egek és a föld teremtése fölött. 

A régi moszlimok bizonyságot szolgáltattak annak, hogy lehetséges a 
vallás összeegyeztetése a gyakorlati élettel és tudománnyal anélkül, hogy 
azért a hívő eltévelyednék. Felhasználták a rómaiak és görögök bölcsészeti 
és tudományos munkáit, lefordították, bírálták őket és ezekkel is 
gyarapították tudásukat. Ezenfelül gyakorolták a világi foglalkozások 
minden ágazatát, beleértve a földmívelést, a kereskedelmet és az ipart is. 

Az iszlám korai és gyors elterjedésének éppen az volt az oka, hogy az 
gyakorlati, nem pedig elméleti vallás. Felállít törvényeket és rendeleteket, 
amelyeknek engedelmeskedni kell, de olyan elveket vall, amelyeket 
alkalmazni lehet az életre. 

Figyelembe veszi az emberi természet fontos követelményeit és kialakult 
szabályait, tehát tekintettel van mind a test, mind a lélek szükségleteire. 
Egyiket sem részesíti előnyben a másik rovására. Amikor az iszlám 
törvényesnek ismeri el az élet javainak élvezését, ugyanakkor korlátot állít 
az emberi mohóságnak és eltiltja mindattól, ami ártalmas lehet számára, 
vagy ami megronthatná. Amellett nem hanyagolja el a lelkieket sem. Sőt, 
éppen az iszlám az, amely hangsúlyozza ennek fontosságát. 


- Miért kell a nőknek fátyolt viselniük - kérdeztem -, vajon meddig fog 
fennmaradni ez a szokás? Általános nyugati felfogás szerint ugyanis a 
mohamedán országokban a nőket félig-meddig rabszolgasorban tartják és 
mint alacsonyabb rendű lényeket kezelik. Mi a megjegyzése erre? 

- Ami a nők fátyolviseletét illeti - hangzott a felelet -, az iszlám ezt csak 
bizonyos formában rendelte el, nevezetesen, hogy a nők ne mutassák 
bájaikat idegeneknek és ne hivalkodjanak azokkal a nyilvánosság előtt. 
Ilyen módon aztán a nők is megőrizhetik tisztességüket, viszont a férfiak 
védve vannak csábításaikkal szemben. Kétségtelen, hogy az iszlám ezzel a 
szabállyal olyan egészséges alapelvet fektetett le, amely a férfit és a nőt 
egyaránt megvédi a kísértés és a bűn veszedelmétől. Az iszlám azonban 
nem viszi túlzásba a nők fátyolviselését - meg van engedve nekik, hogy 
felfedjék arcukat és kezeiket, kivéve, ha kísértéstől kell tartaniuk. 

Ami azt a nyugati felfogást illeti, hogy a moszlim nőket félig-meddig 
rabszolgasorban tartják és mint teljesen alacsonyrendű 

lényeket kezelik, ez részben nem igaz, részben nem áll összhangban 
vallási tanításainkkal, mert hiszen az iszlám teljes jogokat ad a nőnek. 
Ésszerű korlátokon belül mindent megenged nekik, ami boldoggá teheti 
őket. Így bizonyos konzervatív formájú szabadságot élveznek és úrnők a 
saját házukban, a neveltetés semmiféle foka nincsen zárva előttük. 
Ellenkezőleg, ajánlatos, hogy amennyire csak lehet, tökéletesítsék magukat. 
Az iszlám meghagyja nekik saját tulajdonukat, sőt az azzal való rendelkezés 
jogát is. A nők szabadon választhatnak ügyvédet, lehetnek gyámok és 
gondnokok, sőt még - a büntető ügyek kivételével - bírák is. 

Igen sok moszlim nő nagy járatosságra tett szert a tudományokban, sok 
vált közismertté kegyes élete révén, míg mások az irodalomban tűntek ki. A 
moszlim nők rabszolgasorban tartásának álhíre abból ered, hogy némely 
tudatlan ember, környezetének befolyása alatt, rosszul bánik feleségével. De 
szükségtelen hangsúlyoznom, hogy az efféle kilengésekért nem lehet az 
iszlámot felelőssé tenni. 

Az átlagos európai sem tehet róla, ha keveset tud erről a nagy vallásról - 
de már kevésbé szolgál dicséretére az a rengeteg balhit, amelynek áldozata 
lett. . Angliai barátaim közül igen sokan csak annyit tudnak a 
mohamedánokról, hogy azok olyan emberek, akiknek vallása megengedi, 
hogy négy feleséget tartsanak. 


Ezenkívül semmit sem tudnak. Kétségtelennek tartom, hogy lelkűk 
mélyén az a meggyőződésük, hogy az iszlám (így nevezem ezt a vallást, 
mert saját hívei is így ismerik, nem pedig a később ráaggatott mesterséges 
mohamedanizmus néven) széleskörű 

elterjedtségének a Keleten éppen ennek a négy feleségnek a vonzóereje 
lehetett a legfőbb rugója. A gondolkozó ember számára azonban - aki ebben 
négyszeres kötelezettséget, négyszeres gazdasági terhet lát - az esetleges 
feleségek csábereje már kevésbé szembeszökő. Ami engem illet, mindössze 
két olyan mohamedánnal találkoztam, akiknek valóban sok felesége volt, 
ezek azonban maharadzsák voltak, akiknek nem is négy, de negyven 
feleségük volt fejenként. Ismerek néhány kétfeleséges közrendű embert, de 
csak eggyel találkoztam, akinek a háremében négy asszony lakott. 
Valamennyi mohamedán közül, akivel valaha találkoztam, körülbelül 
kilencvenhét százaléknak csak egy felesége volt. Így tehát sajnálatomra, el 
kell oszlatnom azt a tévhitet, amelyet Nyugaton e tekintetben oly 
előszeretettel táplálnak. Ezt a tévhitet leszámítva azonban igen keveset 
tudnak az iszlámról. 

Az iszlám ellen gyakorta hangoztatott soknejuség vádja nem olyasmi, 
ami komoly árnyékot vethet a moszlimokra. A soknejűség önmagában véve 
nem szükségképpen bűnös, vagy erkölcstelen - sőt pszichológiai és 
tudományos szempontból néha még kívánatos is lehet. Mindenesetre 
azonban a poligám házasságok arányszáma Keleten a valóságban rendkívül 
alacsony, mondjuk, semmivel sem magasabb, mint Nyugaton, ahol ugyanis 
fennállnak ilyen kapcsolatok, csak ott szégyenletesnek, titkolandónak és 
illegálisnak tartják. Mindenesetre a közvélemény ma Egyiptomban 
általában ellene van a poligám kapcsolatoknak és becslésem szerint ha ezek 
számát Egyiptomban öt százalékra teszem, akkor Perzsiát talán két 
százalékra, a többnejű indiai moszlimok számát pedig öt százalékra 
becsülhetem. 

Nem szabad elfelejteni, hogy a többnejűség általában szokásos volt a régi 
népek között és Mohamed azt már mint fennálló intézményt találta 
Arábiában. Nem ő vezette be és propagálta, mint valami új tant, hanem 
egyszerűen elfogadta a meglévő 

állapotot, amelyet igyekezett azután etikai úton rendezni. Azt sem szabad 
elfelejteni, hogy az akkori idők arabjai között meglehetős barbár házassági 
állapotok uralkodtak, amelyek mélyen alatta álltak annak az állapotnak, 


amelyet ő később törvényesített. Lehetséges volt például, hogy a feleséget 
az elhunyt férj fiai örököljék. Fennálltak olyan időleges kapcsolatok, 
amelyeket csupán a szokás szentesített - ezeket eltiltotta. A válás oly 
könnyű volt, mint akár vizet meríteni a kútból. Bár ő maga sem igyekezett 
ezt túlságosan megnehezíteni, mégis figyelmeztette követőit, hogy a válás 
Isten szemében a megengedett dolgok legmegvetettebbje. Ezen felül pedig 
úgy szabályozta a válást, hogy az méltányosabb legyen mindkét fél 
számára. Egyelőre még eldöntetlen kérdés, vajon nem helyénvalóbb-e ez a 
megoldás, mint a mi válási törvényeink törvényesített képmutatása? 

Éppígy helyt nem álló az a vád, hogy teljesen szabadjára engedte hívői 
szenvedélyét. Sőt. Böjtöket rendelt el követői számára éppen azért, hogy 
jobban tudjanak ellenállni szenvedélyeiknek. 

Száműzte a szeszes italokat, hogy követőinek önuralmát fejlessze. 

Én azonban szerettem volna végére járni, hogy mi Mohamed valóságos 
tanítása a többnejűség szempontjából, tehát megkérdeztem őeminenciáját: 

- Mi a tanítás a soknejűséget illetően? És mi a tényleges gyakorlat? 

- Az iszlám - felelte - megengedi a többnejűséget, ha a férj pártatlanul és 
egyelően tudja ellátni feleségeit. A Szent Korán megtiltja a többnejűséget 
abban az esetben, ha a férj képtelen arra, hogy pártatlanul viselkedjék. 
Allah is - áldott legyen a neve! - figyelmeztet rá. 

És nem lesz erőd rá, hogy egyformán kezeld valamennyi feleségedet, 
bármiképpen kívánnál is így cselekedni. . . 

Mindenesetre, az iszlám nem ösztönzi a többnejűséget és sohasem 
engedte meg feltétel nélkül. Tulajdonképpen azt célozta, hogy a kéjvágyó 
férfit, aki képtelen beérni egy asszonnyal, megmentse attól, hogy a 
bujálkodás bűnébe essék. Az ilyenek számára megengedte a többnejűséget, 
de természetesen csak akkor, ha az egyenlő elbánás elvét fenn tudja tartani. 

A jelenlegi gyakorlat a mohamedánok túlnyomó többségénél az, hogy 
csak egyetlen feleségük van. Kivételt képez az a kisebbség, amelyet fizikai, 
vagy anyagi körülmények kényszerítenek arra, hogy — többször 
megházasodjék vagy abból a célból, hogy elkerülje a bujálkodást, vagy 
azért, hogy eltartson olyan szegény nőket, akikről egyébként senki sem 
gondoskodnék. 

Távozásom előtt még megmutatta a felbecsülhetetlen értékű könyvtárát, 
amely csodálatos faragású cédrusfa mennyezetű termekben van elhelyezve. 
Ősrégi pergamenra írt Koránok, csillogó lapu és aranyozott iniciálékkal 


díszített könyvek, ősrégi kéziratok ezrei vonultak el szemem előtt. Egyedül 
ezekben a termekben tizenötezer ilyen régi kéziratot őriznek. 

Ezzel véget is ért az audiencia, amelynek minden szavára feszülten 
figyeltem, mert El Maraghi sejk óriási tekintélye fontossá tett minden egyes 
kijelentést. 

Kezdtem kissé közelebbről átlátni, miért terjedt el oly gyorsan Mohamed 
hite, miért fogadták el oly szívesen a vad sivatagok beduinjai éppúgy, mint 
Perzsia kulturált városainak lakói, nemkülönben mindazok a népek és 
törzsek, amelyek a Közelés Távol-Keleten laknak. 

Mohamednek - Mózeshez hasonlóan, de Buddhától eltérően - főleg az 
volt a célja, hogy egy látható és tényleges földi Paradicsomot teremtsen 
azáltal, hogy társadalommá organizálja a népet, amely szabadon folytathatja 
rendes napi életét, csak éppen alkalmazza azokat a szabályokat, amelyeket 
ő - az Isten küldötte - állított fel számunkra. Buddha éppúgy, mint Jézus, 
főleg az aszkétikus elveket hangsúlyozta, amelyek elsősorban az emberi 
szellem mélységeire vonatkoznak. Mohamed - Jézushoz hasonlóan - 
szenvedélyesen élt Istenben, de míg Jézusnál ez a szenvedély a belső 
királyság megtalálását célozta, Mohamednél a külső királyság 
megteremtésében összpontosult. Nem vagyunk illetékesek arra, hogy 
ítéletet mondjunk, legfeljebb csak összegezhetjük a tényeket. Mohamed, 
Mózes, Jézus és Buddha mindmegannyi hűséges és megszállott nagykövete 
volt Istennek - Mohamed azonban feltűnően különbözött a legtöbb keleti 
prófétától abban, hogy a leghatározottabban ellenállt az élet társadalmi és 
közös kötelességeitől való visszahúzódást hirdető tendenciának, amely 
pedig általános vonása a túlzott vallásos odaadásnak. Több ízben 
kinyilvánította, hogy az iszlám számára nemkívánatosak a szerzetesek és a 
kolostorok, aminthogy nem helyeselte az emberi érzelmek elsorvadását 
jelentő szerzetesi tanokat sem. 

Sajnálatos dolog, hogy az átlagos nyugati ember oly keveset tud az 
iszlám hitről, és az a kevés is rendszerint legnagyobbrészt téves, vagy éppen 
ellenkezője az igazságnak. 

Mohamed arra tanította híveit, hogy ne restelljenek térdre borulni és 
imádkozni a láthatatlan Királyhoz, és hogy térdeljenek le akár a nyílt utcán 
is. 

Ideje, hogy megszabaduljunk azoktól a helytelen elképzelésektől, 
amelyekkel a nagy férfi, Mohamed, és nagy vallása, az iszlám tekintetében 


elködösítették agyunkat. Itt az ideje, hogy megértsük, mi az oka annak, 
hogy nevének akkora varázsereje van, hogy milliók és milliók - az emberi 
fajnak csaknem egy hetedrésze - Afrika nyugati partjaitól Kína keleti 
partjaiig naponta áldóan emlegetik. Itt az ideje, hogy tisztán ítéljük meg 
ezeknek az embereknek, a moszlimoknak vallásos odaadását és belássuk, 
miért hat szánalmas karikatúrának az európaiak által gyorsan kimondott 
Allah a mellett az elnyújtott, mélységesen átérzett, két szótagú Al-lah 
mellett, amelyet a keletiek oly alázatosan nyomnak meg a második 
szótagon. 

Már éjszakára járt az idő és a csillagok ékköveinek ezrei ragyogtak, 
amikor ismét ott álltam az utcán, az El Azhar előtt és belebámultam a 
semmibe. A félhold beragyogta az indigókék, felhős eget. S ekkor a mosé 
miüezzinjének erős tenorhangja csapott fel a levegőben, magas tornyából 
visszhangzóan hirdetve Isten egyedül-való voltát. 

S a faragott kapubejáratok, tökéletes mértani boltívek és kövezett 
udvarok e városában - amely fölött Allah és angyalai őrködnek - mindenféle 
férfiak hulltak térdre, Mekka felé fordítva arcukat és elismételve újra, meg 
újra ezeket az egyszerű szavakat: Isten a legnagyobb. 


10. fejezet t Az ősi Abüdosz békéje 


Több, mint hétezer esztendővel azelőtt, hogy Mohamed a tisztán szellemi 
Istenség imádatára ébresztette Arábia vándor törzseit az átlátszó ég alatt, 
ezen a földön már virágzott egy vallás, amelynek hívei kifaragták azokat az 
óriási kőbálványokat, amelyeket a próféta annyira gyűlölt. Pedig ennek a 
vallásnak legfelvilágosultabbjai ugyanazt az Ismeretlen Istent imádták, mint 
ő - hitük tehát nem volt puszta bálványimádat. A mai tudós egyiptológusok 
ennél sokkal többet nem is tudnak e vallásról, mert ez már az őstörténet 
ködébe vész, abba a korba, amelyről oly kevés az anyagunk, hogy a fátyolt 
legfeljebb meglibbenteni tudjuk, és legjobb esetben óvatosan találgathatunk 
népeiről és eseményeiről. 

Vannak helyek a modern Egyiptomban, ahol - mint például Luxorban - az 
ősrégi templomok és a moszlimok mecsetjei békésen megférnek egymás 
mellett. 

Ahogy e sorokat írom, szinte hallani vélem a paripák patáinak dobogását 
és lelki szemeimmel szinte látom az arab hódítók könynyűlovasait, amint a 
próféta zöld zászlaját meghordozzák Egyiptomon keresztül. Az idő türelme 
végtelen... a zöld lassanként átmegy vörösbe, fehérbe és kékbe... majd 
megint visszaváltozik zöldre... De mindezek mögött ott hallom halványan 
és elmosódva az ősi templomok csengőinek bongását. . . ! 

Egyiptom sohasem tud szabadulni ősi hitének jelképeitől. De az 
elválasztó vonal a múlt és a jelen között bizonytalan. Az eltűnt népek és 
ködös vallásuk légköre még mindig megfekszi ezt a földet, amint arról 
minden érzékeny lélek tanúskodhatik. Bár templomaik nagy része 
sajnálatosan elpusztult, vagy tető nélkül romba dőlve áll és csak széles 
szárnyú denevérek csapongnak oszlopai között a koromfekete éjszakában - 
bár ők maguk csak néhány eltemetett holttestet hagytak hátra, amely 
létezésükről tanúskodik és ezeket a testeket is megfosztották a vértől, meg a 
belső részektől az ügyes balzsamozók, akik gyolcsba burkolt múmiákat 
varázsoltak belőlük - mégis szellemük ott kísért ezeken a régi helyeken, 
amelyeken valaha oly otthonosak voltak. Az úgynevezett halottak ereje 
sokkal hatalmasabb Egyiptomban, mint bármely más országban, amelyet 
ismerek. 

Ez a megfoghatatlan érzés újra elhatalmasodott rajtam, amikor ott 
üldögéltem magam alá húzott lábakkal Szeti abüdoszi templomának 


oszlopos előcsarnokában, a hét falmélyedés egyikében, míg körülöttem 
különös alakok bámultak és terpeszkedtek a festett falakon. Két órán 
keresztül lovagoltam a feltöltött országúton, amely cukornádültetvényeken 
és babföldeken vág keresztül és egyszerre elhagytam a kellemes, friss 
reggeli levegőt - mert még napkelte előtt indultam útnak -, amikor beléptem 
a Szeti fáraó által épített első, ősrégi szentély kövezett tornácára. Hirtelen 
körülburkolt a Múlt, és ahogy letelepedtem, lelki szemeim előtt feltűnt egy 
elmerült kor látomása. 

Láttam a régi körmeneteket, amint áthaladnak a kőkockákkal kirakott 
padlón és ütemesen, ritmikus léptekkel közelednek az oltártermek felé. 
Ösztönszerűen megéreztem azt az erős hatást, amely ezekből a régi 
papvarázslókból áradt, akik e helyet központjaik egyikévé avatták, hogy 
kérjék Ozirisz áldását - azért az istenét, akit háromrétű magas fej dísszel 
ábrázolnak. 

Istenkereső szavuk egynémelyike talán tovább görgött az égbolt alatt 
századokról századokra - mert valami magasrendű lény jelenlétének 
hatalmas és megnyugtató érzése kezdett terjengeni és éreztette varázslatát 
körülöttem. S jóakaratúan rámboruló szárnyai alatt éreztem, hogy minden 
földi vágy úgy pereg le rólam, mint ahogy a homok pereg át az ember ujjai 
között. 

Jellemzően írta Strabón, a klasszikus földrajztudós, a maga azóta már 
ugyancsak elporladt korszakáról: Abüdoszban Oziriszt imádják, de a 
templomban sem énekesnek, sem fuvolásnak, sem pedig citerásnak nem 
szabad játszania, amikor megkezdődnek ennek az istennek a tiszteletére a 
szertartások, noha általában az ilyesmi szokásos az istentiszteleti 
szertartásoknál. Békesség honolt ennek az előcsarnoknak fehér falai között, 
valami álomszerű békesség, amelyet a külvilág nem ismer és meg sem ért. 
Márta serény és szorgos volt, s mégis feddésben részesült Krisztus részéről 
- Mária, a nyugodt és töprengő Mária kapott Tőle dicséretet. Sohasem a Zaj 
és az izgalom jelenti az élet teljességét - csak ha nyugalom száll a lélekre, 
akkor találjuk meg az igazi kapcsolatot a boldogsággal, a bölcsességgel és 
az isteni erővel. 

Kényelmesen kuporogtam a kis falmélyedésben - mint ahogy a templom 
valamelyik barna papja kuporoghatott száz nemzedékkel ezelőtt -, s 
hagytam, hogy a hely hangulata mint valami varázslat szálljon meg. Ó, 
milyen jó volt kissé magamra maradni és elfelejteni azt a lármát, amelyet a 


haladás - minden áldása ellenére is - elkerülhetetlenül magával hoz! Milyen 
jó volt elfelejteni az önzést, az elkerülhetetlen félreértéseket, amelyek 
kobrakígyó "módjára ütik fel fejüket és sziszegve vágnak felénk, 
valahányszor az ember visszatér a beavatatlanok világába! 

Miért is kell visszatérni - kérdeztem magamtól. 

Átoknak tekintjük a magányt, s csak fokozatosan - abban a mértékben, 
ahogy egyre bölcsebbek leszünk - jövünk rá áldásaira. 

Fel kell kapaszkodnunk álmaink Mount Everestjére és lassanként kell 
hozzászoknunk az élethez a magányos csúcsok között. Mert az 
embertömegben, ha lelket keresünk, csak lelketlenséget találunk - s ha az 
igazságot kutatjuk, csak alakoskodással találkozunk. 

Márpedig a társadalom nem testi, hanem lelki jelenség. 

Eltölthetünk egy estét valamely hatalmas szalonban, ahol negyven ember 
szorong és mégis oly magányosnak érezzük magunkat, mintha a 
Szaharában volnánk. Testek közeledhetnek egymáshoz, de amíg a szívek és 
gondolatok nem közelednek, addig örökre, valamennyien, magányosak 
maradunk. Valaki kötelességének érzi - hála az etikett szabályainak -, hogy 
meghívjon bennünket házába. Megérkezünk, de nincs ott a gazda, hogy 
fogadjon. Csak a teste van ott, míg lelkétől áthidalhatatlan szakadék 
választja el lelkünket. Az ilyen embernek való bemutatkozás minden egyéb, 
csak nem igazi bemutatkozás. Amit Isten különválasztott, azt ember ne 
próbálja összefűzni. 

Ezért becsülöm nagyra a Mennyei Birodalmat, ezt a hatalmas országot, 
ahová kicsinyes és triviális szokásaink nem tudnak behatolni. Ezért 
embergyűlölő lennék? Hogyan lehet embergyűlölő az, aki szívesen játszik 
el kis gyermekekkel és megosztja garasait a szegényekkel? 

De nem jobb-e különállónak maradni és elfogadni a magány áldásait, 
felszabadultan minden szükségtelen gondtól, egy ilyen békességes helyen, 
mint amilyen ez az abüdoszi szentély? 

Megvetjük azt az embert, aki elhagyja a társadalmat egy magasabb rendű 
élet keresésében, pedig sokszor éppen az ilyen ember tér vissza jó hírekkel 
embertársai közé. Emlékezetemben visszaidéztem azt az ünnepélyes 
fogadalmat, amelyet azok vettek ki belőlem, akiket tiszteltem, sőt 
nagyrabecsültem, s tudtam, hogy a visszatérés elkerülhetetlen. De ez nem 
szomorított el, mert azt is tudtam, hogy ha a világ kifáraszt, ismét 
megfürödhetek a szellemi lét forrásában, s utána felfrissülten, nyugodtan, 


kielégítve és boldogan térhetek vissza. Ebben a nagy, megszentelt csöndben 
hallani lehet Isten tiszta hangját, mint ahogy a templomcsarnok nagy 
csöndességében most hallottam az eltűnt istenek sokkal halkabb hangját is. 
Ha kifelé fordulunk, a világ felé, akkor árnyak és zavarodottságok között 
vándorlunk, ha azonban befelé fordulunk, magasztos bizonyosság és örök 
szépségek vesznek körül. Maradj csendben - tanácsolta a Zsoltáros - és tudd 
meg, hogy én vagyok Isten. 

Már elfelejtettük az egyedüllét régi művészetét és nem tudjuk, mit 
kezdjünk magunkkal a magányosságban. Nem tudjuk, hogyan meríthetünk 
boldogságot a belső forrásokból, ezért kell fizetett szórakoztatókat és más 
efféléket tartanunk, hogy boldoggá tegyenek bennünket. Nemcsak, hogy 
nem tudunk magunkra maradni, de még csak nyugodtan ülni sem vagyunk 
képesek. Pedig ha mozdulatlanul tartanánk testünket egy ideig, és helyes 
módon irányítanánk gondolatainkat, mély bölcsességre tehetnénk szert és 
nagy nyugalom költözne szívünkbe. 

Jómagam csaknem néhány teljes órán keresztül ültem így, míg végre 
fülembe újra tiktakolni kezdett az idő és ismét felnyitottam a szememet. 

Körülnéztem a vastag, rovátkás oszlopok között, amelyek felsorakoztak a 
csarnok mentén és tartották a súlyos tetőt. 

Törzsüket itt-ott megvilágította a nap sugara, amely átbújt a tető résein és 
így láthatóvá váltak rajtuk a festmények és a színes domborművek. Itt állott 
valamikor a fáraó szertartásosan valamelyik ősi istenség előtt, vagy talán 
éppen maga a nagy Ozirisz elé vezették... Itt sorakoztak egymás fölött a 
beavatatlan szem számára oly rejtélyes hieroglifák. Szeti maga betűzhette 
itt az oszlop feliratokat. . . 

Egy percre kinyújtottam elgémberedett lábaimat, majd felkeltem és 
megindultam körutamra. Tágas csarnokokon és kápolnaszerű szentélyeken 
keresztülvágva, közelebbről szemügyre vettem a  falfestményeket, 
amelyeknek kék, zöld, vörös és sárga színei még ugyanoly üdén villogtak a 
márványszerű fehér mészkő háttérből, mint ahogy a művész keze, 
háromezer-ötszáz esztendővel ezelőtt, odafestette őket. 

A nők finom szépségét előbb-utóbb elrabolja a könyörtelen bandita: az 
idő - ezek a színes domborművek azonban keményebb és kőbe faragott 
szépségükkel ellenállóbbaknak bizonyultak. Mi lehetett a titka az egykori 
festékkeverőknek, akiknek vidám bíbor és tiszta kék színei még ma is 
megtartották frissességüket és még ma is utánozhatatlanok maradtak? S a 


színek élénkségéhez méltón sorakozik a finom rajz és a tökéletes 
vésőmunka, amellyel ezek a mesterek - akik egykor ugyanitt álltak és 
dolgoztak, ahol most én álltam gondolataimba merülve - a fehér kőre 
varázsolták a letűnt Egyiptom titokzatos életét. Mindenütt látható volt a 
király ábrázolása, amint a magas istenségeket imádja és áldásukat fogadja. 
Ebben a különleges templomban - amely nem egyetlen istennek volt 
szentélye, mint a többi - az ősegyiptomi panteon különböző istenségei 
részesültek tiszteletben. Mindegyiknek megvolt a maga külön szentélye, 
mindegyik szerepelt valamelyik falfestményen, vagy domborművön egy- 
egy vallásos jelenet keretében, de azért valamennyi közül mégis Ozirisz 
magaslott ki. 

Hét kápolnaszerű, nagy kőtömbökből épült és egyik oszlopfejtől a 
másikig terjedő terem volt többek között Hórusz és Izisz, Ptah és Harakht 
tiszteletének szentelve. 

Ízisz, a bölcsesség hatalmas, fátyolos szülője, az anyai szeretet minden 
gyöngédségével nyújtotta ki karját és érintette vállon a buzgó fáraót. 
Mellette lebegett a vízen szentelt csónakja - maga is falba épített, 
lótuszvirágokkal díszített, kifaragott kis kápolna -, míg a barátságos vizek 
és engedelmes szelek csak intésére vártak, hogy a csónakot elvigyék abba a 
paradicsomi királyságba, amely az istenek, istennők és általuk megáldott és 
kiválasztott halandók lakóhelye. Az együgyűek az ilyen kép láttára 
csodálkozva kérdik: hogyan lehettek a régiek olyan ostobák, hogy hittek 
ezekben a dolgokban, ezekben az istenségekben, amelyek a kiválasztottakat 
az égbe szállítják? 

Igaz, ezek a bárkák csak szimbólumok - részletei annak a szent 
nyelvezetnek, amelyet az ősvilág kiválasztottai jól értettek, de amelyet a 
modern kor már csak dadogva gagyog. Maguk az istenségek azonban 
távolról sem puszta fikciók voltak. Isten véghetetlen világegyetemében van 
hely más, és az embernél magasabb rendű teremtmények számára is, s ha 
ezek az istenségek különböző időkben, különböző neveken és alakokban 
szerepelnek is - legmélyebben rejlő jellegzetességük sohasem változik. 

Plutarkhosszal együtt azt vallom, hogy: az istenek nem különbözőek a 
más és más népek, a barbárok, vagy görögök között - hanem miként a Nap, 
a Hold, az ég, a föld és a tenger: közös tulajdonai valamennyi embernek, 
csak éppen az egyes nemzetek más és más néven szólítják őket. 


Ha mai szemhatárunkról látszólag eltűntek is - működésük nem 
szűnhetett meg. Csak visszahúzódtak érzékszerveink számára kevésbé 
megközelíthető régiókba, de mi azért ugyanúgy befolyásuk alatt állunk. 
Ugyanúgy őrködnek a gondjaikra bízott világ fölött, ugyanúgy irányítják az 
emberi fejlődés menetét akkor is, ha többé nem szállnak le közénk látható 
földi alakban. Hiszek az istenekben - ugyanúgy, mint ahogy a régi 
egyiptomiak hittek bennük - mint olyan emberfeletti lényekben, akik 
őrködnek a világegyetem fejlődése és az emberiség boldogulása fölött, akik 
irányítják népek beláthatatlan sorsát és vezetik őket nagy elhatározásaikban, 
s végül, akik mindenkit és mindent a végső tökéletesedés irányába 
vezérelnek. 

A templomnak ez a hét szentelt csarnoka volt tanúja a tűz lobogásának, a 
víz fröccsenésének, a tömjénáldozatnak és az imádkozok mozdulatainak - 
mind e szertartásoknak, amelyek bálványimádásnak vagy szellemi 
ténykedésnek számítanak, aszerint, hogy mit célzott és mit érzett az, aki 
részt vett bennük. Az olyan ember, akinek meggyőződése szerint csak a 
fizikai . ténykedések egymagukban elegendők a belső erények 
helyettesítésére, bálványimádónak számít. Az olyan ember azonban, aki 
csak jelképes megismétlődését látta bennük annak az áhítatnak és 
áldozatoknak, amelyeket teremtőjének a mindennapi élet során bemutat - 
megerősödött igaz hitében általuk. Míg a pap, aki e szertartásokat mint a 
hagyományos mágia rendszerének egy részét kezelte, felelősségteljes 
működést fejtett ki, mert hiszen ördögi vagy angyali erőket idézhetett fel 
velük gyülekezetében. 

A tömegek sohasem léphettek be e hét belső szentélybe, amelyeknek 
azóta eltűnt oltárai valamikor aranytól ragyogtak - a legtöbb egyiptomi 
templomban legfeljebb csak a tágas belső udvarba merhettek belépni. 
Exkluzív jellegű vallás volt ez, amelynek középpontjában a papi 
exkluzivitás állott. Eszembe jutott a mosék és a keresztény templomok 
szabadsága és ismét átértettem, mi volt az oka annak, hogy ezek a papok 
görcsös igyekezetükkel, hogy a hatalmat elnyerjék és megtartsák - végül is 
befolyásuk minden foszlányát elvesztették. 

Milyen különös az idők változása, gondoltam, mert hiszen annak az 
embernek a szarkofágja, aki ezt a templomot építette, Szeti fáraó üres 
alabástrom múmialádája innen háromezer mérföldnyire fekszik, a Lincolms 
Inn Fields egy kis múzeumában, londoni ügyvédek és ingatlanügynökök 


lakásai között. Ha csak száz lábbal mélyebbre temetkezett volna, a 
szarkofágnak nem kellett volna megtennie viharos útját a biscayai öböl 
körül. 

Fölnéztem az égkék színűre festett és  csillagrajzokkal díszített 
mennyezetre, meg a vastag tetőgerendákra, amelyeken keresztül az ég 
pontos négyszögei látszottak. Megint eszembe jutott, hogy sehol a világon 
nincs olyan mélységes kék színe az égnek, mint Egyiptomban. Beléptem 
egy poros folyosóra és szemügyre vettem a híres Abüdoszi Táblát, az 
egyiptomi királyoknak egészen Szeti idejéig terjedő, hieroglifa-írással írt 
listáját, amelynek segítségével a régészek végre pontosan eligazodhattak az 
ország történelmében. Itt volt maga Szeti is, ifjú gyermekével Ramszesszel, 
úgy ábrázolva, amint éppen hódolatát mutatja be hetvenhat elődje előtt. A 
fáraó királyi feje, erős arcvonásai, büszke, merev tartása jól érvényesül a 
domborművön. Lábammal a finom homokot taposva, amely a templom 
padlózatát helyenként belepte, tovább tanulmányoztam a többi fali 
domborművet, meg a képeket, amelyeket királyi jelvények, vagy gyönyörű, 
egyenes vonalban, mélyen a kőbe vésett hieroglifa-feliratok kereteztek. 

Itt volt a sólyomfejű, embertestű Hórusz, mereven hátratámaszkodva 
emelvényes kocka alakú trónján, s két kezében tartva Egyiptom hármas 
jogarát, a korbácsot, a pásztorbotot és Anubisz pálcáját. Ez a három 
szimbolikus jelképe a valódi uralomnak. A korbács a test fölötti uralmat, a 
pásztorbot az érzelmek irányítását, a sakálfejű pálca a gondolat fölötti 
uralkodást jelképezi. A tömör kocka alakú trónus a tökéletes földi uralom 
jelképe. A trónus alján egy sor karikafejű kereszt fut körbe, az egyiptomiak 
és más népek hírhedt "misztikus kulcsai", amelyek az egyiptológus számára 
az életet szimbolizálják, de mélyebb értelemben a szellem halhatatlan és 
magasabb rendű életkörébe való felavatásnak a jelképei. 

A legnagyobb cél, amelyet az egyiptomi beavatottak elé tűztek, az 
önuralom volt. Innen származik a képekről ismert arcok végtelen nyugodt 
kifejezése. Hórusz előtt állott a buzgólkodó - a király, aki kinyújtott kézzel 
szenteltvizet öntött a cserepekben álló, bimbózó lótuszvirágokra. A lótusz 
Egyiptom szent virága - mint ahogy sok más ősi földé is -, és nyíló 
formájában gyönyörűen jelképezi az ébredő emberi szellemet. A király ily 
módon örökítette meg ebben a domborműben buzgó odaadását a 
szellemiség fejlesztése és növelése iránt. A király maga háromszögletű 
szegett köténykét visel, mely eltakarja férfiasságát - ez a ruhadarab 


ugyanazzal a szimbolikus jelentőséggel bír ma a szabadkőművesek 
kötényének alakjában. A kötényes fáraónak, aki a templomban a szertartást 
végzi isteni Mestere előtt, modern tükörképe a XX. századbeli 
szabadkőműves, aki a páholyban jelképes szertartásokat végez a Legfőbb 
Építőmester előtt. 

Abüdosz az Ozirisz-vallás első székhelye, egyben e vallás belső, titkos 
rítusainak első nagypáholya is volt és  misztériumai a korai 
szabadkőművesség első megnyilvánulási formáinak tekinthetők. 

Hasas oszlopok között folytattam kutató utamat és hallgattam az ősi 
mestergerendák között üldögélő verebek szakadatlan csiripelését. Majd 
kiléptem a templomból és nyugat felé fordulva áthaladtam egy 
kapubejáraton, aztán bekerültem egy lejtősödő föld alatti folyosóba, 
amelynek falait Egyiptom legszentebb írott emlékéből, a Holtak Könyvéből 
kölcsönzött idézetek és alakok borították. Ez a folyosó néhány újabban 
feltárt terembe vezetett, amelyek a régészek véleménye szerint Szeti 
emlékműve céljára épültek. 

A rendkívül réginek látszó épületet több mint negyven láb mélységű 
törmelék és szemét alól ásták ki. A középső szoba csúcsos mennyezetű és 
olyan alakú, mint egy hatalmas szarkofág. A mennyezetet egyébként 
finoman vésett faragványok díszítik, amelyek Shút, a levegő istenségét 
ábrázolják, amint felemel a földről egy halott fáraót és védőn tartja 
karjában. Rögtön megéreztem, hogy ebben a képben valami mélységes 
szimbólum rejtőzik. Maga az egész épület is különös volt. Hatalmas 
terméskőből épült. Vizesárok vette körül teljesen a kriptát, és elkülönítette a 
központi hajót. Több mint valószínű, hogy ezt a vizesárkot valamilyen föld 
alatti csatorna kötötte össze a Nílussal. Hérodotosz leírt egy ehhez 
rendkívül hasonló helyet, amely állítólag a Nagy Piramis alatt volt, ennek 
létezéséről azonban csak a papok elbeszéléséből szerzett tudomást és azóta 
sem sikerült senkinek felfedeznie. Könnyen lehet, hogy Szeti valóban 
síremléke számára alakíttatta át ezt az abüdoszi rejtélyes kriptát, amely 
egyedülálló az eddig feltárt föld alatti termek között - nekem azonban az a 
határozott érzésem volt, hogy az eredetileg valami magasabb célt szolgált. 
Mi lehetett ez a cél? A kérdést egyelőre függőben hagytam. 

Visszatértem az árnyékos oszlopudvarba és letelepedtem egy régi 
kőkockára. Az ősi hagyomány azt tartja, hogy Ozirisz, az ember-isten is itt 
van eltemetve Abüdoszban, valahol Thinisz király sírjai között, ebben az 


egykori városban, amely valamikor itt terült el. Neferhotep fáraó 
feljegyeztette, hogy amikor kezébe került a fáraók jogara, Abüdoszban már 
csak romba dőlt épületek sorát találta. A feljegyzés ezután beszámol arról, 
hogyan kutatott a heliopoliszi papi könyvtárakban, hogy nyomára 
bukkanjon Ozirisz templomának, amely valamikor itt állott. S a könyvtárak 
átkutatása révén sikerült is rekonstruálnia a feledésbe ment szertartásokat. 
Utódai az okiratok alapján újjáépítették a romokat, sőt további épületeket is 
emeltek. Ezek a templomok Thinisz város házai között állottak. Az idő 
azonban valamennyiüket elpusztította. 

Egyiptom történetének ezekben a legősibb napjaiban Ozirisz 
misztériumai a vallás legfontosabb megnyilvánulásai közé tartoztak és 
Abüdosz állott az egész országban az ünnepségek szempontjából az első 
helyen. Ez tette a legszentebb helyek egyikévé. Éreztem ennek az ősi 
atmoszférának a szellemi kisugárzását, amelynek semmi köze sem volt már 
azokhoz a formaszerű szertartásokhoz, amelyeket naponta végeztek ebben a 
Szeti király által később újjáépített szép templomban. Mert Abüdosz 
őstörténete szorosan hozzá kapcsolódik magának Ozirisznek a történetéhez 
és a naptárban vissza kell lapozni abba a meghatározhatatlan korba, ahol az 
évek már egymásba olvadnak, Egyiptom eredetének történelem előtti 
korába, a legelső fáraók idejére, amelyről már nincsenek feljegyzéseink. 
Ezek voltak azok a napok, amikor az istenek még nem tűntek el az emberek 
köréből és amikor - mint az egyiptomi történetírók nevezik őket - a 
félistenek kormányozták a népet. Milyen csodálatos,  merengtem 
magamban, hogy a történelem előtti Abüdosz magasztos légköre a fizikai 
sugárzás valamilyen rejtélyes folyamatának közvetítésével még mindig itt 
lebeg fölöttem, sőt felfoghatóvá válik érzékeny emberi érzékszerveim 
számára is. 

Itt, Abüdoszban állott Ozirisz első és legfőbb egyiptomi szentélye - de ki 
volt Ozirisz? A kérdésre a történelmi monda valami fantasztikus és 
hihetetlen mítosszal válaszol, amelyben egy meggyilkolt ember szerepel, 
akinek szétszórt testrészeit utólag összeillesztették. 

Lebocsátottam a gondolat mérőónját e probléma mélyére és vártam a 
feleletet. . . 

És a múlt csöndjéből érkezett a válasz: Atlantisz nagyjainak egyike előre 
látta annak szükségességét, hogy újabb lakóhelyről gondoskodjék szellemi 
utánpótlása számára, s ezért Keletre, a mostani Egyiptomba vezette népét. 


Lassanként feljutott a létnek ama emberfeletti fokára, amely már a 
félisteneket jellemzi és így nemcsak világi uralkodójává vált népének, 
hanem istenükké is. Kihozta ezeket a magasabb rendű lelkeket a halálra ítélt 
kontinensről, pedig az akkor még civilizációjának tetőfokán állott, mert az 
istenek már akkor gondoskodtak új hajlékról, amikor a régi még el sem 
pusztult. 

Atlantisz elsüllyedése előtt a kiválóbb szellemek különböző 

csoportjai vándoroltak ki. A nyugati országrészekben lakók Közép- és 
Dél-Amerikába, a keleti országrészekben lakók Afrikába rajzottak ki és ott 
rakták le Egyiptom nagyságának alapjait. 

Hajlított testű hajóikon vitorláztak az ismeretlen Kelet felé és - 
különböző helyeken és különböző időpontokban - településeket létesítettek 
az euroafrikai partokon. Az Ozirisz közvetlen vezetése alatt álló csoport a 
történelem előtti Egyiptomba vetődött, amelynek partjain azután 
megállapodtak egy időre, majd kisvártatva felvitorláztak a Níluson, 
elhaladtak a három piramis, meg a szfinx mellett, amelyek még az első 
atlantiszi kirajzás emlékei voltak, majd Ozirisz megállapodott nem messze 
a jelenlegi Abüdosztól. Észak-Egyiptomban már bennszülött lakosságot 
találtak, amely nemcsak hogy békésen fogadta őket, hanem - magasabb 
rendű kultúrájukra való tekintettel - fokozatosan befolyásuk és uralmuk alá 
is került, így született meg az alsó-egyiptomi civilizáció, s mielőtt Ozirisz 
elhagyta volna népét, megalakította vallásos misztériumait nevének, 
munkájának és tanításának minden időkre szóló megörökítésére. 

Ezek az emberek, ezek a történelem előtti egyiptomiak tehát már 
kulturáltak és civilizáltak voltak, mielőtt még London kiemelkedett volna a 
mocsarakból. Jóval Ozirisz távozása után, amikor vallásának újjáélesztésére 
és rendszerbe foglalására volt már szüksége, megjelent a színen egy másik 
nagy Tanítómester, egy Ihoth nevű "félisten", aki megalapította Szaiszban 
az oziriszi misztériumok második középpontját. Mindez azonban még a 
történelem előtti Egyiptom bennszülött lakosságának közösségében zajlott 
le. 

Hogyan keletkezett tehát Ozirisz meggyilkolásának legendája? 

Erre a kérdésre egyelőre nem találtam feleletet, elhatároztam tehát, hogy 
azt majd félreteszem egy következő elmélkedésre. 

Megindultam kifelé a hepehupás köveken, amelyeknek eredeti felülete 
réges-rég lekopott. A padlót valamikor tetszetős mozaik borította, most 


azonban már csak apró kavicsok maradtak az idő szántotta kövezeten. Még 
egy utolsó pillantást vetettem a gyönyörű oszlopokra, amelyeknek 
széttáruló feje oly sok századon keresztül tartotta a nagy, faragott 
kőgerendák terhét - és helyenként tartja még ma is. És ezzel befejeződött 
vándorutam ez ősi szentélyben. 

Elhagytam az udvart és kiléptem a templom előcsarnokából a tűző déli 
napsütésbe. Ott botorkáltam a kövek és a por, a sziklatörmelék és a 
homokbuckák között, míg végre találtam egy megfelelő kilátóhelyet, 
ahonnan még utoljára szemügyre vehettem az elhagyott épületet. 

Ott emelkedett a maga fehér egyszerűségében, tizenkét időverte 
négyszögletes oszloppal a homlokzata előtt. Egy egyszerű, keskeny ajtó 
szolgált bejáratul. Milyen másként, milyen nagyszerűségben ragyoghatott a 
maga idejében! 

A belső palota igen fel van ékítve finom arannyal, amelyet szépmívesek 
keze formált. Láttára a szívek ujjonganak és minden népek elkábulnak. 
Nagyszerűségét nemességének köszönheti. Kapui, amelyek rendkívül 
nagyok, az erdő fenyőiből készültek - dicsekszik Szeti a művét ismertető 
iratban -, törzsüket tiszta arany vonja be, hátsó oldalukon pedig bronzzal 
vannak megerősítve. A nagy pilontornyok Anu kövéből készültek, az 
oszlopfejek gránitból és szépségükkel elérik Rát a szemhatáron. 

Ilyen volt Abüdosz, Ozirisz isten állítólagos temetkezési helye, valójában 
pedig az egyiptomi temetési misztériumok első középpontja. 

A pacsirták még mindig elbűvölően trilláztak Ozirisz első szentélyének 
tetőomladékai között, mialatt a múlt álmába burkolózva haladtam le a falu 
felé. 

Kedvemre való helyre találtam és tudtam, hogy megfoghatatlan varázsa 
újra, meg újra vissza fog majd ide vonzani. Az ilyen helyek azok, amelyek 
lenyűgözve tartanak. Hatásuk alól nem is igyekszem szabadulni. 

Ha néha sikerül az eltűnő órák egy-egy halhatatlan pillanatát elkapnom, 
csak akkor válik bennem tudatossá, hogy nem éltem hiába. És Abüdoszban 
sikerült elfognom egy ilyen pillanatot. 


11. fejezet " Az egyiptomi templomok titkos szertartásai 


Ozirisz mondabeli meggyilkolásának rejtélyére akkor találtam meg végre 
a feleletet, amikor kissé feljebb utazva a Níluson, tanulmányozni kezdtem 
Egyiptom legtökéletesebb épségben fennmaradt nagy templomát, Hathor 
istennő denderahi szentélyét, amelyet a puha, forró homok teljesen 
betemetett és így őrzött meg több mint ezer esztendőn keresztül. 

Fölkapaszkodtam a rendkívül keskeny és kopott északi lépcsőn. 

Itt-ott megálltam, hogy zseblámpám fényénél közelebbről szemügyre 
vegyem a faragott jeleneteket, amelyek a lépcsőföljáró egész hosszában 
sorakoztak a falakon. Ezek a jelenetek a templom legfontosabb vallású 
körmenetét, az újévi körmenetet ábrázolják, amelyet maga a fáraó vezet. 
Papok, a misztériumok beavatottai és zászlóvivők menetelnek fölfelé a 
falak domborművein, mint ahogy valamikor a valóságban haladhattak fel 
talán ugyanezeken a lépcsőkön. Velük együtt léptem ki a félhomályból a 
ragyogó napsütésbe és áthaladva a hatalmas kőkockák között, elértem egy 
kis templomhoz, amely magányosan és elszigetelten állt a tetőterasz egyik 
sarkában. 

Beléptem a Hathor-fejű oszlopokon nyugvó épületbe és első pillantásra 
felismertem benne azt a szentélyt, amelyben a ptolemaioszi időkben Ozirisz 
misztériumai lezajlottak. Falait faragott domborművek díszítik, amelyek 
Oziriszt , ábrázolják, heverőjén pihenve, különböző szolgákkal és 
tömjénfüstölőkkel körülvéve. Hieroglifák és képek számolnak be Ozirisz 
halálának és feltámadásának egész történetéről és a feliratok az éjszaka 
tizenkét órájára előirt imákat tartalmazzák. 

Letelepedtem a padlóra, amely tulajdonképpen a főtemplom tetőzete volt 
és ismét belemerültem a töprengésbe a régi legenda felől. 

És amikor mérőónomat már elég mélyre és elég sokáig engedtem le 
gondolataimban, hirtelen keresztülvillant agyamon az igazság, amelynek 
elferdített töredékei az évszázadok során Ozirisz feldarabolásának, majd 
újból való összeillesztésének fantasztikus meséje formájában maradtak 
meg. 

Az egész dolog kulcsát az szolgáltatta, hogy hirtelen visszaemlékeztem a 
Nagy Piramisban, a Király TIermében végigélt személyes élményemre, 
amikor az éjszaka sötétjéből hirtelen, látomásszerűen, két főpap elevenedett 
meg, akiknek egyike transzba ringatta testemet és kiemelte belőle a tudatos 


szellemet. Alvó testem, amely csak észrevehetetlenül és öntudatlanul 
lélegzett, tulajdonképpen kómaszerű öntudatlanságban feküdt, míg a test 
valóban élő eleme kiszállt belőle. Halott volt, akinek lelke elhagyta a testét. 
Élményem végezetével azonban visszatértem a testbe és a halál külsőségei 
elenyésztek. 

Mi más volt ez, mint valóságos feltámadás - visszatérés a földi léthez, 
miután sikerült egy pillantást vetnem a túlvilágra? Mi más volt, mint 
tudatos lét a halál után? 

Felkeltem helyemről és újra megvizsgáltam a falfestményeket, hogy 
megerősítést találjak elgondolásomra. Ozirisz elnyúlva, látszólag holtan 
feküdt bebalzsamozott testével a múmiagyolcsokban - de körülötte minden 
készülődő szertartás élő, nem pedig halott embernek szólt. Igen, ott volt a 
beavatásra váró jelölt transzba ejtett teste, ott voltak a szerpapok, meg a 
füstölők, amelyek a transzállapot bekövetkezésének meggyorsítására 
szolgálnak. 

Pontosan ez volt az a jelenet, amely a misztériumok szertartásai során 
időtlen idők óta megismétlődött. Jelentése pedig. ..? 

Ozirisz meggyilkolása semmi más, mint az a látszólagos gyilkosság, 
amelyet végrehajtanak minden jelöltön, akit be akarnak vezetni Ozirisz 
misztériumaiba, hogy lélekben egyesülhessen Ozirisszel, a misztériumok 
megalapítójával. 

A legrégibb templomokban mindig is kétféle terv szerint történt az 
építészeti elrendezés és minden templomnak két különálló része volt - egyik 
a rendes szertartások, a másik a titkos misztériumok céljára. Az utóbbi 
teljesen elkülönítve, a szentély egyik elszigetelt részén állott. 

A jelöltet hipnotikus eljárással - amelynek céljára ugyanúgy 
felhasználták az erőteljes füstölőket, mint a test felületén végigvonuló 
mesmerizáló mozdulatokat és a szokásos varázspálcát - halálhoz hasonló 
transzba ringatták, amelyben látszólag az élettel való minden kapcsolatát 
elveszítette. Míg a test tehetetlenül feküdt, a lélek valami magnetikus 
köldökzsinór segítségével tartotta vele a kapcsolatot úgy, hogy az élethez 
szükséges funkciók, magának az életműködésnek tökéletes felfüggesztése 
ellenére is megmaradtak. Ennek az avatásnak egyetlen célja és értelme az 
volt, hogy a jelöltet meggyőzze róla, hogy halál nincsen! S a leckét a 
legvilágosabb s egyben a lehető leggyakorlatiasabb módon tanulta meg, 
tudniillik úgy, hogy saját maga végigélte a meghalás tényleges folyamatát 


és titokzatos úton belépett a lét egy földöntúli világába. Oly mély volt ez a 
transzállapot, hogy bele is helyezték egy festett és feliratokkal ellátott 
múmiakoporsóba, amelynek födelét azután lezárták és viasszal 
lepecsételték. Más szóval annak rendje és módja szerint ténylegesen 
eltemették! 

Amikor azonban a transzállapotra kiszabott idő letelt, a koporsót 
felnyitották és a jelöltet megfelelő eljárások segítségével ismét életre 
térítették. Vagyis Ozirisz testének jelképesen szétszórt darabjait így 
illesztették össze ismét és így tért vissza ismét az életbe. Ozirisz 
feltámadásának mondája tehát egyszerűen a misztériumok jelöltjének 
valóságos feltámadását jelentette. 

A szentély amelyben álltam, számtalan ilyen "gyilkosság? és 
"feltámadás" színhelye volt. Valamikor ott állt a szükséges fekvőhely, meg 
a beavatkozáshoz használt többi szertartási tárgy is. Amikor a jelölt átesett 
már a transzállapoton és eljutott a közvetlen felébresztésig, úgy helyezték 
el, hogy a felkelő nap első sugarai pontosan az alvó arcára essenek. 

Tény, hogy ezekben az ősi időkben a magasabb rangú egyiptomi papok - 
s a főpapok természetesen valamennyien - járatosak voltak a hipnózis és a 
magnetizálás művészetében és olyan mély kataleptikus állapotot tudtak 
előidézni, hogy a test valósággal a hulla merevségét vette fel. A főpapok 
azonban még ennél is többet, sőt még a modern hipnotizőröknél is többet 
tudtak, nevezetesen azt: hogyan tartsák ébren a jelölt szellemét, míg teste 
transzban fekszik és hogyan tudatosítsanak benne természetfölötti 
élményeket, amelyekre pontosan visszaemlékezzék majd akkor is, ha már 
rendes tudatra ébredt. 

Ily módon képesek voltak megértetni vele az emberi lélek természetét, 
nemkülönben testének és lelkének időleges elválasztása révén egy túlvilág 
tudatát is, azét az úgynevezett szellemvilágét, amelynek jelképét festett 
múmiakoporsója szolgáltatta. Ez volt az oka annak, hogy az egyiptomiak a 
szarkofágok födelére rávéstek, vagy a múmia burkolatára ráfestettek és a 
szent feliratokba is egyre-másra berajzoltak egy különös kis madárembert, 
amely ott lebeg a múmia fölött, vagy éppen letelepszik rá. Ennek a 
madárnak emberfeje és emberi karjai voltak és gyakran úgy ábrázolták, 
hogy egyik kezével a múmia orra felé nyújtja egy dagadó vitorla 
hieroglifaképét: a lélegzetet - a másik kezében pedig egy karikafejű 
keresztet tart: az életet. 


Akár papirusztekercsre írva, akár gránitkőbe vésve, ezek a különös 
hieroglifák mindig a szellemvilág létezésének ugyanazt a tanát tanítják. 
Amikor az egyiptomi Halottak könyve az elhunytról beszél, tulajdonképpen 
ezekre az élőhalottakra utal: emberekre, akik elcsendesült és mozdulatlan 
testtel feküsznek halálszerű transzállapotban, míg lelkük átszabadul egy 
másik világba. 

Vagyis, a beavatás szertartását jelképezi. Ez a másik világ rejtélyes 
módon átszövi tényleges világunkat és ezek a szellemek igen közel lehetnek 
hozzánk, halandókhoz. A tudósok maguk is azt tanítják, hogy a 
természetben semmi sem vész el és amikor egy ember eltűnik erről a 
világról, itt hagyva érzéketlen, mozdulatlan testét, lehet, hogy egy másikban 
jelenik meg, számunkra láthatatlanul, de az éteri lények számára tisztán 
felismerhető alakban. 

Bár a beavatásnak ez a szertartása külsőleg valami tökéletesített 
hipnotikus eljárásra hasonlít, mégis túlhaladta modern kísérletezőink 
transzeljárásait, akik babrálnak ugyan az ember tudatalattijával, de 
médiumaikat nem tudják tudatossá tenni a lét mélyebb szintjei iránt. 

Népies felfogás szerint Ozirisz, mártírhalált szenvedett, meghalt és újra 
feltámadt sírjából. Ennek következtében neve a nép száján szinonimájává 
vált a halál utáni feltámadásnak és amint neki sikerült levetnie halandó 
voltát, úgy remélték az emberek, hogy nekik is sikerül majd életre kelniük 
haláluk után. 

A közhit elfogadta a lélek halhatatlanságát és a síron túli életet, meg azt, 
hogy e megújult élet felé haladva az istenek megítélik a lelket és számba 
veszik a múltban elkövetett jó, vagy gonosz cselekedeteit. A gonoszok meg 
fogják kapni méltó büntetésüket, míg az igazak bejutnak a boldogok 
birodalmába és egyesülnek Ozirisszel. Ezek az elgondolások megfeleltek a 
tömegeknek és annyit nyújtottak a közember agyának, amennyit az éppen 
befogadni képes volt. Nem lett volna értelme az átlagembert mélységes 
filozófiával, vagy magasröptű lélektani magyarázatokkal zavarba ejteni. 
Mindezeket a népmítoszokat, legendákat és meséket részben jelképesen, 
részben történeti útmutatásként kell felfogni, mint amelyek magukba zárnak 
valamely belső racionális jelentést, valamely belső igazságot, amely az 
egyedüli valóság bennük. És ennek a tanításnak fenntartására a templomi 
papok nemcsak különböző szertartásokat végeztek, hanem bizonyos 
időpontokban drámai, jelképes előadásokat is tartottak a közönség számára, 


hogy épségben megőrizzék Ozirisz legendáját a köznép számára. Ezeknek 
az előadásoknak egy kis része már a misztériumok osztályába tartozik, 
abban az értelemben, hogy a misztériumok könnyen érthető, népszerű 
változatát nyújtja - megfelelnek a régi görögök misztériumjátékainak, 
amelyeknek jellegzetes emléke a bajorországi Oberammergauban ma is 
előadásra kerülő Krisztus-dráma. Nem szabad azonban összetéveszteni 
ezekkel a valódi misztériumokkal, amelyek sohasem zajlottak le 
nyilvánosság előtt és amelyek már jóval többet jelentettek egyszerű 
színjátszásnál. 

A nyilvános előadások jelképesek és szentek voltak, de nem árultak el 
semmiféle rejtett titkot a nézőközönség számára. 

Ozirisz halálának és feltámadásának régi, népies színrehozatalát tehát 
nem lehet a titkos misztériumokkal azonosítani. 

A nyilvános ünnepségek és külső szertartások csak a tömegnek szóltak és 
annak kitűnően meg is feleltek - de volt ezenkívül egy bölcsészeti tan, meg 
egy titkos szertartás az intelligensebb réteg számára. A szellemileg 
haladottabb és képzettebb egyiptomi réteg, a nemesség és az előkelőbb 
osztály tudta is ezt és ha hajlama volt rá, kérte felavatását. 

A templomokban voltak különálló és elválasztott épületek a 
misztériumok számára, amelyeket a hierophantáknak nevezett kicsiny és 
válogatott papi csoport rendezett és ezeket a titkos szertartásokat az istenek 
imádatára szolgáló napi szertartásokkal párhuzamosan, vagy azoktól 
függetlenül végezték. Maguk az egyiptomiak is misztériumoknak nevezték 
e szertartásokat. 

Különböző beavatottaknál találunk is utalást e nagyobb misztériumok 
természetfölötti jellegére, mint amelyeknek semmi köze a szokásos drámai 
előadás-szertartásokhoz. Így például egyikük ezt a kijelentést tette: Hála a 
misztériumoknak, a halál már nem rossz, hanem jó a halandók számára. Ez 
csak azt jelenthette, hogy jómaga is halottá vált és mégis felemelő 
élménnyel tért vissza erre a világra. A hieroglifa-szövegek az ilyen embert 
kétszerszülöttnek nevezik, és az ilyen beavatottnak szabad volt hozzáfűzni 
nevéhez a következő szavakat: ő, aki megújította életét, aminthogy a 
régészek még ma is találnak sírfeliratokban ilyen jelöléseket, amelyek az 
elhunyt személy szellemállapotára céloznak. 

Mik voltak azok a nagy titkok, amelyeket a végre beavatásra kerülő 
jelöltek a misztériumok révén megtanultak? 


Ez függött attól a fokozattól, amelyet elértek - tapasztalataik azonban 
nagyjából két eredménybe foglalhatók össze, amelyek a kapott 
felvilágosítások magját alkották. 

Az alacsonyabb fokozatokban a jelölteket megismertették az emberi 
lélekkel, amelyet a hieroglifák rendszere kis madáremberként ábrázol, 
vagyis megoldották a halál rejtélyét. Megtanulták, hogy a halál 
tulajdonképpen eltűnés a lét egyik állapotából és megjelenés egy másikban 
- hogy az csak a porhüvelyt érinti, de nem semmisíti meg a szellemet és az 
egyéniséget. Megtanulták azt is, hogy a lélek nemcsak hogy túléli halandó 
porhüvelyét, hanem tovább is halad, magasabb szférák felé. 

Magasabb fokozatokon megismerkedtek az isteni lélekkel: személyes 
kapcsolatba kerültek a Teremtővel és szemtől szembe állottak az 
Istenséggel. Először is hiteles magyarázatát kapták annak, amit az Ember 
Bukásának neveznek, eredendő spirituális szintjéről. 

Megvilágosodott előttük Atlantisz titkos története, ez a történet, amely 
szoros kapcsolatban állott a Bukás történetével. 

Ezáltal felemelték őket, egyik szférából a másikba, míg végre eljutottak 
az emelkedett szellemű öntudatnak arra a szintjére, amelyen az ember 
kezdetben állott. Így tehát - mialatt zarándoklatjukat végezték az Időben - 
összegyűjtötték az Örökkévalóság elhullajtott töredékeit. 

Talán helyénvaló lesz, ha utazásaim és benyomásaim e feljegyzésében 
most ideiktatok néhány idegen tollból eredő leírást a misztériumok 
különböző ősi berendezéséről - elsősorban olyan embertől, aki maga is a 
klasszikus korban élt és aki maga is - legalább alsó fokon - a beavatottak 
közé tartozott. Esküje tiltotta, hogy részletesen leleplezze tapasztalatait, 
tehát nem számíthatunk többre, mint általános magyarázatokra és sejtelmes 
célzásokra. A töredék, amely a legteljesebb eddig ismert vallomása egy 
beavatottnak, Apuleiusztól származik, ízisz misztériumainak első fokozatú 
beavatottjától, mégpedig Lucius című önéletrajzírásából, amelyből kitűnik, 
hogy a szent tudomány iránti kíváncsiságtól sarkallva többször is 
kopogtatott a templomok kapuján. 

Az egyiptomi misztériumok hosszú időn keresztül hétpecsétes titkot 
jelentettek a külföldiek számára, s csak igen későn történt, hogy néhányukat 
bebocsátották és beavatták. Az ilyen beavatottak azután csaknem mindig 
szigorúan betartották a titokra tett fogadalmukat. Magának a felvételnek a 
szabályai is rendkívül szigorúak voltak. 


-:Napról napra fokozódott vágyakozásom, hogy bebocsássanak a 
misztériumokra és újra meg újra felkerestem a főpapot azzal a sürgető 
kéréssel, hogy végre-valahára vezessenek be az istennőnek szentelt éjszaka 
titkaiba. Ő azonban, minthogy szilárd jellemű férfi volt és híres arról, hogy 
szigorúan ragaszkodik a hit törvényeihez, szelíd és kedves szavakkal - 
aminőket szülők használnak, hogy nyafka gyermekeik kívánságát elhárítsák 
- mindig kitért kérésem elől és lelkemnek nagy zavarodottságát azzal 
csillapította, hogy a teljesebb boldogság vigasztaló reményét tartotta fenn 
bennem. Azt mondotta ugyanis, hogy minden ember beavatásának napját 
magának az istennőnek intézkedése határozza meg, mint ahogy a 
szolgálatára kiválasztott pap kijelölése is ugyancsak az ő határozata alapján 
történik. 

Ugyanúgy, mint a többieket, engem is arra kért, hogy várjam be alázatos 
türelemmel mindezeket a rendelkezéseket, s figyelmeztetett, hogy 
kötelességem lelkemet megóvni a túl-mohóságtól és türelmetlenségtől, 
kerülni ezt a két hibát. Ha majd szólítanak, ne késlekedjem, de viszont 
kéretlenül ne is siessek. Mert a pokol kapui és az élet erői az istennő 
kezében vannak, és hogy a neki való felszentelés úgy tekintendő, mint az 
önkéntes halál és az élet veszélyeztetése annyira, hogy az istennő 
rendszerint azokat szokta kiválasztani, akiknek életútja már a végéhez 
közeledik, s akik amúgy is már az éjszaka küszöbén állnak, nem különben 
az olyan embereket, akikre az istennő hatalmas misztériumainak titkát 
nyugodtan rá lehet bízni. Az istennő rendelkezése következtében ezek az 
emberek újra megszületnek és ismét elindulnak az élet versenyében. 
Ennélfogva nekem is be kell várnom az ég rendelkezését. 

És a nagy istennő nem csupán hitegetni akart kegyelmének ígéretével, 
sem pedig megkínozni hosszú várakozással. Mert egyszerre az éjszaka 
sötétjében világos utasításokkal tisztán figyelmeztetett, hogy elérkezett a 
várva várt nap, amikor leghőbb kívánságomat teljesíteni fogja. 

Ilyen és más kegyes intelmekkel vidította fel szellememet a legnagyobb 
istennő úgy, hogy még alig hasadt fel a hajnal, máris lezártam magamról az 
álmot és egyenesen a pap lakása felé siettem. Éppen hálószobájából kijövet 
találkoztam vele és üdvözöltem. Elhatároztam, hogy még a szokásosnál is 
nagyobb állhatatossággal fogom kérni tőle a misztériumok szolgálatába 
való felvételemet, amely most már jogosan kijárt nekem. De alighogy 
megpillantott, megelőzött és így szólt: Lucius, boldog és áldott vagy te, akit 


a fenséges istennő ilyen keggyel tüntet ki! Az a nap, amelyre vágyva 
vágyakoztál és amelyen a soknevű istennő parancsai megvalósulnak kezeim 
által a misztériumok szent titkaiban, végre elérkezett. 

Majd jobb kezével megfogva jobbomat, a kedves öregember odavezetett 
a nagy szentély ajtajához és miután ünnepélyesen elvégezte a kapuk 
kinyitásának és a reggeli áldozatnak szertartásait, a szentély titkos helyeiről 
előszedett bizonyos könyveket, amelyek címei kisilabizálhatatlan betűkkel 
voltak írva. 

Ezután visszavezetett a templomba és - mivel közben már a napnak több 
mint a fele eltelt - magának az istennőnek lábaihoz ültetett. Majd miután 
rám bízott néhány titkot, amelyek sokkal szentebbek, semhogy 
kimondhatók lennének, valamennyi hívő jelenlétében nyíltan felkért arra, 
hogy a legközelebbi tíz napon keresztül tartózkodjam az asztal 
gyönyörűségeitől, ne egyem élő dolgot és ne igyam bort. 

Mindezeket az előírásokat alázatos önmegtagadással be is tartottam és 
így érkezett el végre az istennőnek való szentelésem ideje. A Nap nyugat 
felé haladt és egyre közelebb hozta az estét, amikor egyszerre csak minden 
oldalról szent beavatottak tömege özönlött körém és ősi szertartás szerint 
mindegyikük különböző ajándékkal tisztelt meg. Végül minden be nem 
avatottat eltávolítottak és ekkor - rám borítva egy vászonruhát, amelyet 
ember még nem viselt - a pap megfogta kezemet és bevezetett a szent hely 
szívébe. 

Talán égsz a kíváncsiságtól, buzgó olvasó, hogy megtudjad, mit mondtak 
és mit cselekedtek velem. Elmondanám, ha szabadna elmondanom és 
megtudhatnád, ha szabadna hallanod. De tilosak ezek mind a nyelv, mind 
pedig a fül számára és csak ártalmas lenne, ha kielégíteném röpke 
kíváncsiságodat. De, mivel talán téged is kégyes vágyódás sarkall, nem 
akarlak érdeklődésed felcsigázásával tovább kínozni. Halljad tehát és hidd 
is el, mert amit mondok, az az igazság. Közel jártam a halál birodalmához, 
lábammal tapodtam Proserpina küszöbét, megszülettem az összes elemeken 
keresztül és ismét visszatértem a földre. Láttam szikrázóan fényleni a Napot 
az éjszaka sötétjében, eljutottam az istenekhez odafenn és az istenekhez 
odalenn és szemtől szembe imádtam őket. Íme elmondottam nektek ezeket 
a dolgokat, amelyeket - bár hallottátok őket - nem szabad tudnotok." 

Luciust egy évvel később Ozirisz misztériumaiba is - amelyek magasabb 
rendűnek számítottak - beavatták. 


Ama kevés számú külföldi között, akiket Egyiptomban felszenteltek, 
szerepelt Platón, Pitagorasz, Thalész, Lükurgosz, Szólón, lamblichus, 
Plutarkhosz és Hérodotosz. Ez utóbbi írásaiban nagy tartózkodással utal is a 
misztériumokra, részletesen leírva a jelképes drámákat és ünnepségeket, 
amelyeket a köztudat azonosítani szokott magukkal a misztériumokkal, 
holott ezeknek csak szertartási jellegük volt. De semmit sem árul el a 
legkényesebb titkos rítusokról, amelyekre nézve csak ennyit jegyez meg: E 
misztériumokra nézve, amelyek pedig kivétel nélkül ismeretesek előttem, 
ajkaim kénytelenek megőrizni kegyes némaságukat. 
azokat a meséket, amelyeket az egyiptomiak mondanak el isteneikről - 
vándorlásaikról, darabokra szabdalásukról és más kalandjaikról -, ne hidd, 
hogy ezek valóban úgy történtek, ahogy elmondják őket. A népek 
megalkottak és használnak hol rejtelmes, hol meg világosabb jelképet az 
isteni természetű dolgok megértetésére. Iehát megértő és bölcsészeti 
szellemben kell felfogni az istenekről szóló történeteket és a különböző 
legendák magyarázatait. 

A halál pillanatában a lélek ugyanazokat a benyomásokat éli át, mint 
azok, akiket beavatnak a nagy misztériumokba. 

Ne higgy azokban a közönséges és népi történetekben, amelyek olyan 
emberektől származnak, akik az istenségekre vonatkozó legendákat 
azonosítják a légkör időszakonkénti változásaival, vagy a gabona 
növekedésével, a vetéssel, vagy az aratással, vagy akik azt mondják, hogy 
Ozirisz akkor van eltemetve, amikor az elvetett búzamag elrejtőzik a 
földben és akkor születik újjá, amikor a vetés kicsírázik - jól vigyázz és ne 
ess magad is abba a hibába, hogy talán akaratlanul lefokozd és azonosítsd 
az isteni lényeket szelekkel és áramlatokkal, vetésekkel és aratásokkal, a 
földnek eseményeivel és az évszakok változásaival. 

Mert a misztériumok is arra szolgálnak, hogy a történelem értékes 
részleteinek jelentését megőrizzék. 

Mindaz, amit Plutarkhosz elárulhat, nem több célzásnál - valódi 
jelentősége azonban az, hogy a misztériumokban Atlantisz titkait és 
pusztulásának történetét leplezték le a beavatottak előtt. 

A misztériumok lélektani céljáról is beszél De Isidé et Osiride című 
értekezésében, ahol ezeket mondja: Míg itt lenn vagyunk a földön, testi 
benyomásoktól körülvéve, nem lehet kapcsolatunk istennel, legfeljebb 


filozofikus gondolkodás útján érintkezhetünk vele, oly bizonytalanul, mint 
az álomban. Ha azonban lelkünk felszabadul (a misztériumokban) és 
behatol a tiszta láthatatlan és változhatatlan szellemek világába, ez az isten 
lesz vezetője és királya azoknak, akik hozzá tartoznak és akik 
kielégíthetetlen vágyakozással nézik a szépséget, amelyről ember ajka nem 
beszélhet. 

ízisz misztériumainak céljáról a következőkben emlékszik meg: Ezen a 
módon jobban előkészülhetnek az Első és Legfőbb Gondolat ismeretének 
elnyerésére, amelynek keresésére az istennő buzdítja őket. Ez okból nevezik 
az istennő templomát Iseionnak, utalva arra az örök és önmagától létező 
Lényre, akit el lehet érni, ha kellő módon közelítik meg. 

Ennyit mond a görög Plutarkhosz. Most nézzük, mit szól szíriai 
lamblichus az egyiptomi misztériumokról, amelyekbe beavatták? 

Az istenek magukba foglalják minden jónak lényegét és tökéletesedését, 
míg ősi hatalmuk reánk, papokra van ruházva. Az istenek ismerete együtt 
jár megértésünkkel és önmagunk megismerésével. Azt mondom tehát, hogy 
az ember istenibb része - amely előzőleg egyesül az istenekkel, azok 
létezésének tudata segítségével - később megváltozott és ekkor rakták rá a 
szükség és a sors bilincseit. Helyénvaló tehát megfontolni, hogyan 
szabadulhatna meg ezektől a bilincsektől. Ennélfogva nincs más megváltás 
tőlük, mint az istenek ismerete. Ez a célja az egyiptomiaknak is, amikor a 
papok útján felemelik a lelket az istenséghez. 

Proclus is a beavatottak közé tartozott. Hallgassuk meg őt is: A 
felavatásokban és a misztériumokban az istenek sok alakban mutatkoznak, 
sőt, néha egészen eltorzítva jelentkeznek. 

Megjelenésük néha emberi alakban történik, néha azonban ettől eltérő 
formában. Ez alakok némelyike nem is isten és csak riadalmat kelt. 

Milyen vallomást tesz Platón, a nagy filozófus? 

Ez isteni felavatás következményeként nézőivé válunk egy tiszta fényben 
ragyogó, különleges és szent látomásnak - ugyanakkor pedig magunk is 
megtisztulunk és felszabadulunk attól a porhüvelytől, amelyet testnek 
nevezünk és amelyhez ez idő szerint úgy vagyunk hozzánőve, mint az 
osztriga a kagylójához. 

Megállapítja továbbá, hogy a misztériumok végső célja: visszavezetni 
bennünket azokhoz az elvekhez, amelyekhez az emberiség az idők során 
hűtlenné vált. 


Homérosz, aki maga is a beavatottak közé tartozott, az Odüsszeiában a 
következő ajánlással fordul olvasóihoz: Siessünk, repüljünk és feszítsük ki 
vitorláinkat, hogy elérjünk hazánk drága, rég nem látott földjére - ami 
lényegében nem más, mint Platón gondolatának költői kifejezési formája. 

Egy másik hírneves, külföldi származású beavatott: Mózes - aki 
valójában csak félig számított hébernek, miután szüleinek egyike egyiptomi 
volt. Mózes járatos volt az egyiptomiak minden bölcsességében - mondja az 
Újtestamentum. Ez a megállapítás - amennyiben szó szerint kell venni - 
annyit jelent, hogy az egyiptomiak legmélységesebb tudása is nyitva állt 
előtte. Ez pedig nem lehetett egyéb, mint a misztériumok során leleplezett 
tudás. 

Ugyancsak a Szentírás jelenti ki, hogy Mózes fátyolt borított arcára. 
Ennek a fátyolnak mineműségére nézve közelebbi utalást kapunk, ha 
tovább olvassuk, hogy mind a mai napig az Ótestamentum olvasásánál 
fellebbentetlenül . marad ugyanez a fátyol. (Pál apostolnak a 
korinthosziakhoz intézett második levele.) Ami arra mutat, hogy itt nem 
tényleges fátyolról, hanem olyan fátyolról történik említés, ami szavak útján 
közölt dolgokra, vagyis a tudásra borul. A Mózes által viselt fátyol tehát 
tulajdonképpen a misztériumokba történt beavatása alkalmával tett 
némasági és titoktartási fogadalmára vonatkozik. 

Mózes azt az ismeretet, amellyel rendelkezett, On város híres templomi 
iskolájában tanulta. Ez a város - amelyet a görögök, amikor Egyiptomot 
elfoglalták, Heliopolisznak neveztek el, de amelyet a Biblia is On néven 
említ - egykor Kairótól néhány mérföldnyi távolságban, északi irányban 
egy síkságon feküdt. 

Annak a fennsíknak a lábától, amelyen a piramisok álltak, egy szent út 
vezetett a síkságon keresztül Heliopolisz szent városa felé. Heliopoliszban 
ugyanúgy, mint Memphiszben - a piramisok környékének másik, azóta 
eltűnt városában - a Nagy Piramist tekintették a misztériumok legfőbb 
szentélyének. Heliopolisz eltűnt és vele együtt eltűnt a temploma is: a város 
romba dőlt agyagfalai és a templomok oszloptöredékei ma már jó tizenkét 
lábnyira süllyedtek a talaj színe alá - kivéve azt az egy vörös gránit 
obeliszket, amely a templom bejáratánál emelkedett. 

Ez az obeliszk - ugyanaz, amelyet Mózes is gyakran látott és amely 
mellett nyilván sokszor elhaladt - még ma is megvan és ez a legrégibb 
obeliszk, amely Egyiptomban fennmaradt. Más tanítványok is jelentkeztek, 


mint pillék, amelyeket a tudás lángja vonz - többek között Platón, a 
filozófus és Hérodotosz, a történetíró kopogtatott ennek a templomnak a 
kapuján. Ők is látták ezt az obeliszket, amely ma mint magas, társtalan 
kőszál elhagyottan áll azon a földön, amelyen már csak a parasztok szántják 
a Tögöt. 

Pedig édestestvére annak a másik viharvert obeliszknek, amelyet III. 
Thothmesz állított fel a heliopoliszi Nagytemplom előtt és amely most 
Londonban, a Temze partján áll - és Kleopátra Tűje néven Anglia e 
világvárosából emlékezteti a sürgő-forgó emberiséget a múlt távoli és 
hatalmas civilizációjára. 

Ez a magasba törő obeliszk valamikor őrszemként állott a templom 
bejárata előtt, míg az oldalán található feliratok mélyen bevésett 
hieroglifaírással hirdetik a templom építésének történetét. De az obeliszk 
több volt, mint egyszerű kószál, amely arra szolgál, hogy valamiféle 
bevésett föliratot viseljen: egyben szent jelkép is volt, amelynek csúcsa 
mindig egy kis piramisban végződött. 

Heliopolisz nagy központja volt a vallásos és világi tudományoknak, 
tizenháromezer papnövendékével és tanárával, hatalmas lakosságával és 
hírneves könyvtárával, amelyből később a világhírű alexandriai könyvtár 
fejlődött ki. 

Az ifjú Mózes itt lépkedett szertartásos lépésekkel el a templomok körül, 
itt hajolt papirusztekercsei fölé és itt töltött számos órát mélységes 
gondolkozásba és magányos töprengésbe merülve. 

Mózes már mint gyermek is kivételesen komoly volt és akkora haladást 
tett mind tanulmányaiban, mind pedig jellemében, hogy csakhamar 
dicsőségesen keresztüljutott az összes beavatási fokozaton és elérte az 
adeptusok ritka és legfelsőbb fokozatát. 

Most már csak a hierophanta-jelleget kellett megszereznie. És a 
misztériumoknak ugyanebben az iskolájában, ahol tanult - Heliopolisznak, 
a Nap Városának nagy templomával kapcsolatos iskolájában -, nyerte el ezt 
a kitüntetést is. Most már ő vezetett be jelölteket a misztériumok 
legmagasabbjaiba, Ozirisz titkos szertartásaiba. 

Abban az időben más neve volt, mégpedig egyiptomi neve, amint az 
félegyiptomi származásának megfelelt. Ez az eredeti név Ozarsziph volt. 
(Ez pedig nem puszta ötlet az író részéről, mert a nevet, továbbá a templom 
nevét, valamint egy-két más tényt Manetho pap ősi egyiptomi 


feljegyzéseiből merítettem, míg a többi adatot személyes kutatásaim révén 
állapítottam meg.) Amikor a nagy változás beállott életében - amikor 
elfogadta a sors és az istenek által rábízott küldetést -, ezt az eseményt 
nevének izraelita névvel való felcserélésével jelezte. Minden tanult 
egyiptomi hisz a nevek erejében. A név mágikus értéket jelent számukra. És 
így vette fel Ozarsziph a Mózes nevet. 

Az akkor uralkodó fáraó kemény, anyagias felfogású, csökönyös és 
kegyetlen volt. Úgy bánt az izraelitákkal, hogy ez az üldözés felkeltette 
Mózesben az együttérzést és felkavarta az ereiben folyó héber vérsejteket. 
Sikerült kiszabadítania a héber törzseket a fogságból és rabszolgaságból, s 
kivezette őket Gőszen völgyéből, azon az ősi történelmi úton, amely időtlen 
idők óta az összeköttetést alkotta Afrika és Ázsia között, ugyanazon az 
úton, amelyen később Napóleon lovagolt és csaknem belefulladt a tengerbe, 
amikor Szueznél elérte az út végét. 

Mózes későbbi története megtalálható a Bibliában - sajnálatosan 
összekeverve a pusztán hallomáson alapuló tényekkel. 

Az —Ótestamentumban találunk egy Pentateuchnak nevezett 
könyvsorozatot, amelyet Mózesnek tulajdonítanak. Ezek a könyvek 
lényegében azt a tudást tartalmazzák, amelyet Mózes népével közölni jónak 
tartott, hozzáfűzve néhány, a világ teremtésére és az emberiség 
őstörténetére vonatkozó többé-kevésbé történeti tényt. 

Mózes, mint adeptus, ismerte és használta is a beavatottak szent írását, 
más szóval a hieroglifákat harmadik, vagy titkos szellemi értelmükben. 
Amikor megalkotta a  Pentateuchot, annak szövegét egyiptomi 
hieroglifákban írta meg. Ez a szöveg tehát csak a hieroglifákat értő 
beavatott papok számára volt hozzáférhető. 

Miután azonban az izraeliták letelepedtek Palesztinában és már 
évszázadok suhantak el a fejük fölött, a hieroglifák ismerete egyre jobban 
elkopott. A papság is lassan-lassan egyre kevésbé ismerte ki magát a 
jelbetűk között és csak nagy nehezen tudta kisilabizálni őket. Ami nem 
meglepő tény, ha elgondoljuk, hogy magában Egyiptomban is a Krisztus 
előtti negyedik században már teljesen kiveszett a hieroglifák ismerete. 
Amikor közel ezer esztendővel az izraelitáknak Egyiptomból történt nagy 
kivonulása után Izrael vénei összeszedték azt a könyvgyűjteményt, amelyet 
ma Ótestamentum néven ismerünk, óriási akadályt jelentett Mózes írásainak 
héberre való lefordítása. Mózes ugyanis ezeket adeptusi minőségében írta, 


márpedig ezek a vének - bármily tanultak voltak is - nem voltak adeptusok. 
Így aztán igen sok félreértés fordult elő. Jelképes kifejezéseket szó szerinti 
értelemben vettek, a hieroglifák képeit tényleges tárgyak képeinek 
tekintették, míg egyes képletes kifejezéseket tökéletesen félremagyaráztak. 

Egyetlen példa elegendő: a teremtés hat napja Mózes elgondolása szerint 
hat hatalmas korszakot jelentett, amelyekre csak jelképesen használta a nap 
kifejezést olyan okokból, amelyek minden beavatott számára közismertek. 
A tudósok azonban, akik szó szerint fordították a szöveget, azt hitték, hogy 
Mózes valóban csak huszonnégy órás napokra gondolt. 

A Bibliának ezek az első könyvei tehát különösen hangzanak a maguk 
szó szerinti szövegében - különösen, már csak azért is, mert hiszen a 
köznapi tudomány is több helyen helyreigazítani kénytelen egyes 
tévedéseiket -, de rendkívül nagy tudást tartalmaznak, ha az egyiptomi 
misztériumok tanításainak értelmezésében olvassuk őket. 

Mózest a legjelentősebbek egyikének kell tekinteni mindazok közül, akik 
a beavatási szertartás halálos transzából életre keltek. 


12. fejezet § Az ősi misztériumok 


Azok, akiket az ősi misztériumokba beavattak, ünnepélyes esküt tettek, 
hogy sohasem fogják elárulni azt, ami a szentelt falakon belül történt. 
Mindenesetre nem szabad elfelejteni, hogy évente aránylag kevés embert 
avattak be a misztériumokba, tehát azoknak a személyeknek a száma, akik a 
titkokat tudták, egy időben sohasem volt sok. Az esküt pedig oly hűségesen 
betartották, hogy egyetlen régi író sem árulta el soha a világnak 
összefüggően és teljesen, hogy miben álltak tulajdonképpen ezek a 
misztériumok. 

Mégis — fennmaradtak — bizonyos célzások, klasszikus szerzők 
megjegyzései, meg egy-két mondat és vésés a feliratokon, ami elegendő 
ahhoz, hogy legalább futólag bepillantást nyerhessünk az őskor e homályos 
intézményének valódi természetébe. És már az ilyen futó bepillantás is 
meggyőzhet bennünket arról, hogy a misztériumok célja - legalábbis korai 
és még romlatlan állapotukban - magasrendű volt, s vallási, bölcsészeti és 
erkölcsi célokat egyesített. "Isten veled, te, aki most olyat éltél át, amilyet 
még soha át nem éltél és aki emberből isten lettél? ezekkel a szavakkal 
búcsúztatták a magasabb rendfokozatú beavatottak az újoncot. 

Bárki számára meg volt engedve, hogy kopogtassanak a misztériumok 
templomainak kapuján - az persze megint más kérdés volt, hogy 
bebocsátották-e. Mint Pitagorasz mondotta, amikor visszautasította a 
krotoni akadémiájába jelentkező nemkívánatos tanítványokat: Nem minden 
fából lehet Merkúr-szobrot faragni. 

A felavatás első szakasza - amely a túlvilági lét bizonyítását célozta - 
borzalmas és félelmetes élménnyel járt, amely mintegy előjátékául szolgált 
a lélek-test ébredésének. 

Az alsóbb fokú felavatások alkalmával - bár nem mindig - volt egy 
időszak, amikor gépi eszközöket vettek igénybe, hogy elhitessék a jelölttel, 
hogy valami feneketlen szakadékba zuhan, vagy vízár csap rajta keresztül, 
vagy vadállatok támadják meg. Így próbálták ki lélekjelenlétét és 
bátorságát. A legfélelmetesebb megpróbáltatás az volt, amikor - már 
haladottabb fokozatban - szembe került az alvilág hátborzongató 
teremtményeivel, abban az időszakban, amikor időlegesen tisztán-látóvá 
vált. 


"A szellemnek ugyanazon  gyötrelmeken és  izgalmakon kell 
keresztülmennie a halálban, mint a nagy misztériumokba való beavatás 
alkalmával. Az első fok nem más, mint csupa tévedés és bizonytalanság, 
küszködés, bolyongás és sötétség. Majd elérkezve a halál, illetőleg a 
beavatás küszöbére, minden szörnyű színben tűnik fel, minden csupa 
borzalom, remegés és félelem. De mikor ez a jelenet véget ér, csodálatos és 
isteni világosság tűnik fel... az ember tökéletes és beavatott, s mint ilyen, 
szabad, diadalmas és győzedelmes és így sétál be a boldogok birodalmába." 

Ezt az idézetet Stobaeus őrizte meg egy régi feljegyzés alapján és ez is 
alátámasztja más beavatottak élményeit. 

A régi papiruszok úgy ábrázolják a jelöltet, amint Anubisz, a sakálfejű 
isten, a Misztériumok Mestere vezeti be a láthatatlan világ küszöbén 
keresztül a borzalmat keltő jelenségek közé. 

Az ismeret, amelyet a beavatottak ezekben az iskolákban elsajátítottak, 
tulajdonképpen az első civilizációkból örökölt primitív igazságok 
átszármaztatása volt és ezért kellett vigyázni rájuk, hogy tisztaságukat 
megőrizzék. Másrészt ez a magyarázata annak, hogy ezeket a titkokat 
gondosan rejtegették és oly féltékenyen őrizték profán szemek elől. 

A beavatásra szánt jelölt álomállapotát nem szabad összezavarni a 
közönséges álommal. Az valami transzszerű állapot volt, amely a tudatos én 
felszabadulásával járt - valami mágikus álom, amelynek tartama alatt a 
jelölt paradox módon mégis ébren volt, csak éppen egy másik világban. 

De még súlyosabb tévedés volna ezt a hatalmas élményt összetéveszteni 
azzal a lelkiállapottal, amelyet a modern hipnotizőrök idéznek elő. 
Alkalmam volt megfigyelni különböző hipnotikus jelenségeket keleti és 
nyugati országokban, és ennek folytán megállapíthatom, hogy - bár 
egynémelyikük egyenesen a csodával volt határos - ezek mégis alsóbb 
rendű jelenségek, nem pedig megszentelt eljárások. Számot tarthatnak 
tudományos érdeklődésre, de nincs ennél mélyebb szellemi értékük. 

Részben a piramisban tapasztalt élményem, részben a templomok 
falékítményeinek tanúsága alapján módom volt rekonstruálni Ozirisz 
legtitkosabb szertartásainak rejtélyes drámáját. Ez a felséges szertartás sem 
több, sem kevesebb, mint olyan eljárás, amelyben hipnotikus, mágikus és 
túlvilági erők egyesültek abból a célból, hogy a jelölt lelkét elválasszák 
néhány órára, sőt sokszor néhány napra földi testétől, hogy aztán örökre 
tudatosítsák emlékezetében életének ezt a döntő élményét és a jövőben is 


mindig annak a hatása alatt éljen. Azt, amit a legtöbb ember, mint a hit 
tanítását, hisz: a léleknek a halál után való feltámadását, ő most már mint 
személyes élményt fogadhatta el, illetőleg hihette. 

Hogy ez mit jelenthetett számára, azt csak azok tudhatják, akik maguk is 
átestek hasonló élményen. Még a mai modern korban is akadnak emberek, 
akik ezt az élményt önkéntelenül és váratlanul - legalább részben - átélték. 
Ismerek egy esetet, egy volt repülőtiszt esetét, akit a háború alatt egyszer 
egy sebészeti műtét végrehajtása céljából elaltattak. Az érzéstelenítőnek 
különös hatása volt: megszüntetett minden fájdalomérzetet a testben, 
anélkül azonban, hogy valóban elaltatta volna. Ehelyett azt érezte, hogy a 
levegőben lebeg az operációs asztal fölött és oly nyugodtan szemléli az 
egész műtétet, mintha valaki másnak az operációját nézné végig! Ez az 
élmény rendkívüli hatással járt egész egyéniségére, mert materialista létére 
ezentúl hinni kezdett a lélek valóságában és ez a hit új reményekkel és új 
célokkal töltötte el. 

De hát kik voltak tulajdonképpen ezek a hierophanták, ezek a Mesterek, 
akiknek hatalmában állott az emberben ilyen csodálatos változásokat 
előidézni. 

A magasabb rendű tudásnak e tiszteletreméltó őrzői a dolog 
természeténél fogva számszerűen mindig kevesen voltak. Egy időben 
nyilván Egyiptom összes főpapjai, valamint a papi testület néhány más 
magasabb rangú tagja tartozott soraikba. Titkos tudományuk fölött oly 
féltékenyen őrködtek, hogy Egyiptom neve a klasszikus időkben magát a 
rejtelmet jelentette. 

A párizsi Louvre egyiptomi osztályán van Ptah-Mer, Memphisz 
főpapjának sírja, amelyen a sírfelirat a következőket mondja: Ő behatolt 
minden szentélynek misztériumaiba és semmi sem volt rejtve előtte. És 
fátyollal borított le mindent, amit látott. 

A Mestereknek megvolt a jó okuk erre a rendkívüli titkolózásra, főleg 
mert kézenfekvő volt, hogy távol kell tartaniuk a kétkedőket és 
kíváncsiskodókat ezektől a kísérletektől, amelyek során a jelölt életével 
játszott, másrészt ugyanilyen kézenfekvő volt, hogy nem érdemes gyöngyöt 
dobni a disznók elé... De még valószínűbb, hogy a legtöbb ember nem is 
volt kellőképpen felkészülve arra, hogy átéljen egy ilyen élményt, amely 
könnyen őrültséggel, vagy halállal végződhetett. Épp ezért ezek a titkok 
mindig is kevesek tulajdonát alkották. Sokan kopogtattak hiába a 


misztériumok . templomának kapuján, míg mások a sorozatos 
megpróbáltatások után elvesztették bátorságukat és nem mertek további 
beavatásra jelentkezni. Ilyenképpen - a belső kiválasztás és selejtezés 
segítségével - a misztériumok az ősidők legexkluzívabb intézményeivé 
váltak és a gondosan őrzött ajtók mögött lejátszódott titkokat a beavatottak 
esküje védte a kiszivárgástól. Mindenki, aki kilépett ezek mögül az ajtók 
mögül, most már örökre hozzá tartozott egy titkos társasághoz, amely 
magasabb céllal és mélységesebb megértéssel működött a profán tömegek 
között. Azt mondják, hogy azok, akik részt vettek a misztériumokban, 
nemesebb lelkűek, igazabbak és jobbak minden tekintetben - írja Diodorus, 
egy szicíliai utazó. 

Ezek a beavatások azonban nem szorítkoztak pusztán Egyiptomra. A régi 
civilizációk a távolabbi őskortól örökölték ezeket a misztériumokat, 
amelyek egy részét alkották azoknak a kezdeti közléseknek, amelyeket az 
istenek az emberi faj számára tettek. A Krisztus előtti időkben csaknem 
minden népnél megvolt a misztériumok intézménye és hagyománya. 
Többek között a rómaiaknak, a keltáknak, a britanniai druidáknak, a 
görögöknek, a krétaiaknak, a szíriaiaknak, a hinduknak, a perzsáknak, a 
majáknak és az amerikai indiánoknak is voltak megfelelő 

templomaik és szertartásaik, a beavatandó számára előírt szertartások 
rendszerével egyetemben. Arisztotelész nem habozott kijelenteni, hogy 
véleménye szerint Görögország boldogulása az eleusziumi misztériumokon 
alapul. Szókratész megjegyezte, hogy azok, akik ismerősek a 
misztériumokkal, kellemes reményeket biztosítanak maguknak a halál 
órájára. Azok között a régiek között, akik saját bevallásuk szerint - vagy 
legalább célzásaikból kivehetően - be voltak avatva a misztériumokba, 
felsorolhatjuk Arisztidesz a szónok, a babiloni Menipposz, Szophoklész a 
drámaíró, Aiszkhülosz a költő, Szólón a törvényhozó, Ciceró, ephezoszi 
Heraklitosz, Pindarosz és Pitagorasz nevét. 

Még a mai Japánban is - a dzsiu-dzsicu gyakorlásának magasabb 
fokozatán - vannak olyan eljárások, amelyeket csak kevesen ismernek 
éppen azért, mert olyan titkokat tartalmaznak, amelyek csak kevesek 
számára valók. A tanítványok itt egy olyan beavatási szertartáson mennek 
keresztül, amelynek során mesterük megfojtja őket. A megfojtás valóságos 
ténye mindössze egy percig tart - ezután a jelölt látszólag holtan nyúlik el 
fekvőhelyén. Ebben az állapotban szelleme kiszabadul testéből és túlvilági 


élményen esik át. Majd mikor a halálra kiszabott időszak eltelik, mestere 
feltámasztja egy rejtélyes művelet segítségével, amelyet lefordíthatatlan 
néven Kwap-pónak hívnak. Aki ebből a csodálatos állapotból újjáéled, az 
attól fogva beavatott lesz. Éppígy a szabadkőművesség is mind a mai napig 
megőrizte ezeknek az intézményeknek a maradványait, mert gyökerei 
Egyiptomba nyúlnak vissza. A szabadkőműves testvérek Pitagoraszra 
hivatkoznak, mint az ősi beavatottság példájára - vajon eszükbe jut-e, hogy 
Pitagorasz beavatása is Egyiptomban történt? Akik a szabadkőmívesség 
fokozatait megállapították, átvették az egyiptomi misztériumok számos 
jellegzetes szimbólumát is. 

Az emberiség feltartóztathatatlan romlása magával hozta a valódi 
Mesterek eltűnését, illetőleg visszavonulását. Sötét személyek léptek 
helyükbe, akik megvetendő torzképekké aljasították a misztériumokat, míg 
gonosz emberek, akik a fekete mágia erejét kutatták, végül is hatalmukba 
kerítették ezeket az intézményeket mind Egyiptomban, mind mindenütt 
másutt, és ami eredetileg szent és gondosan őrzött, tiszta intézmény volt - 
amely arra szolgált, hogy megőrizze a szellemi tudás fényét -, most 
becsvágyó erők romboló eszközévé vált. Ezek történelmi tények - és ezek 
vezettek az őskor leggyönyörűbb drágakövének teljes elvesztésére. 

De ha maga a titok elveszett is, a beavatási szertartás hatalmas 
élményének emléke fennmaradt azoknak az embereknek a tudásában, akik 
szebb időkben a beavatottak ragyogó listáján szerepeltek. 

Számos papiruszszöveg és a falfelirat bizonyítja, mennyire tisztelték a 
régi egyiptomiak az oziriszi szertartásokat és milyen áhítatos tisztelettel 
övezték a tömegek azokat, akiknek szabad volt belépniük a elkülönített 
szentélyekbe és kriptákba, ahol a szertartás legszentebb és legtitkosabb 
részei lefolytak. 

Volt ugyanis a beavatottságnak egy legmagasabb rendű és végső foka, 
amelyben az ember lelke nemcsak az álhalál állapotában szabadult ki 
időlegesen testi hüvelyéből, hogy a földöntúli élet igazságát bizonyítsa, 
hanem amikor a lélek már a lét legmagasabb szféráiba, magának a 
Teremtőnek birodalmába emelkedett. E csodálatos folyamat során az ember 
véges elméje kapcsolatba került a legmagasabb rendű istenség végtelen 
tudatával. Egy rövid időre néma és áhítatos egyesülésben olvadt fel a 
Mindenség Atyjában és ennek a futó kapcsolatnak összehasonlíthatatlan 
eksztázisa elegendő volt ahhoz, hogy egész magatartását megváltoztassa az 


élettel szemben. Evett a legszentebb eledelből, amit az élet csak nyújthat. 
Tényleg és valósággal újjászületett, a szó legmagasabb-rendű értelmében. 
Az ilyen beavatott tökéletes Adeptus lett és a hieroglifák szövege az ilyent 
úgy említi, mint aki számot tarthat életében az istenek kegyére, a halála 
után pedig a paradicsomi állapotra. 

Ez az élmény olyan önkívületet jelentett, amely bár külsőleg hasonlatos 
volt, belsőleg azonban tökéletesen elütött a beavatás alacsonyabb 
fokozatainak hipnotikus transzhoz hasonló állapotától. Nincs az a 
hipnotikus erő, vagy az a mágikus ceremónia, amely ezt elő tudná idézni. 
Csak a legmagasabb Mesterek - akik maguk is egyesültek istenségeikkel és 
átvették akaratukat - legcsodálatosabb isteni eredetű erejük segítségével 
tudták előidézni a jelölt lelkében ennek a felsőbbrendű lénynek a tudatát. Ez 
volt a legmagasabb és legtökéletesebb reveláció, amely egyiptomi ember 
számára lehetséges volt - vagy amit modern ember, bár más eszközök 
révén, elérhet. 

A beavatás szertartása tulajdonképpen kicsinyített másolata volt annak a 
folyamatnak, amelyen a fejlődés révén az egész emberiség keresztülmegy - 
azzal a különbséggel, hogy az előbbinél a folyamat a transzba helyezés 
mesterséges eljárásának igénybevétele révén meggyorsul, míg a másiknál a 
lelki és fizikai fejlődés természetes úton folyik le. 

A beavatás élménye tehát a lélekben megelevenítette az emberi fejlődés 
egész drámáját, az emberiség egész elkerülhetetlen végzetét. 

Az egész folyamat mögött rejlő elv az volt, hogy az ember normális földi 
léte időlegesen megbénulhat egy mély letargikus álomban, míg rendes 
körülmények között öntudatlan lelki és szellemi erői életre kelhetnek egy 
olyan eljárás révén, amelyet csak a hierophanták ismernek. Az ilyen 
mesterséges öntudatlan álomba zuhant ember a külső szemlélő számára 
valóban fizikailag is halottnak tűnik, míg a misztériumok jelképes nyelvén 
szólva az ilyen ember leszállt a sírba vagy eltemettetett a sírban. Testi 
életétől megfosztva, a szenvedélyektől és vágyaktól mentesülve a jelölt 
valóban halott volt minden földi dolog számára, míg tudata, lelki énje - 
ugyancsak időlegesen - elvált testétől. Az ember számára csak ilyen 
állapotban volt lehetséges megpillantani a szellemvilágot úgy, amint azt 
maguk a szellemek látják, nézni istenségeket és angyalokat, átszárnyalni 
mérhetetlen tereken, megismerni saját legtitkosabb énjét és végül 
megismerni a valóságos Istent. 


Az ilyen ember joggal mondhatta, hogy meghalt és feltámadt, hogy mind 
jelképes, mind pedig szó szerinti értelemben sírban feküdt és átment a 
feltámadás csodáján, életre ébredt, hogy új értelmezéssel nézze a halált és 
éljen tovább szívében isteni eredetű élettudattal. A Mester, aki mindezt 
előidézte, valósággal rányomta kézjegyét és később is ők ketten a 
legszorosabb láthatatlan kötelékkel fűződtek egymáshoz. A lélek 
halhatatlanságának elmélete most már több volt számára puszta elméletnél: 
bebizonyított tény volt, amelyet tökéletesen igazoltak előtte. Ha újból 
napvilágra ébredt, joggal elmondhatta magáról, hogy tökéletesen átalakulva 
és szellemileg újjászületve tért vissza a világra. Átjutott a poklon és az 
égen, és már ismerte mindkettő titkát. Ha köteles is volt sértetlenül 
megőrizni ezeket a titkokat, másrészt köteles volt ettől kezdve életében és 
magatartásában ama túlsó világok valóságos létéhez idomulni. A 
halhatatlanság abszolút bizonyosságával járt az emberek között és noha ezt 
a tudatot magában tartotta, akaratlanul is kiáradt belőle a hit, ez a 
bizonyosság embertársai felé. Megerősítette őket reményeikben és hitükben 
annak a titokzatos és tudatalatti távolba-érzésnek a segítségével, amely 
mindig is működik ember és ember között. Nem hitt többé a halálban. Csak 
az életben hitt - az örök, önmagában létező, tudatos életben. Hitte azt, amit 
Mestere leleplezett előtte a templom titokzatos mélyén, hogy a lélek létezik, 
és hogy az nem más, mint a világegyetem központi Napjának, Istennek, egy 
ráhullott sugara. Ozirisz története személyes jelentőségűvé vált számára. 
Miután újjászületett, megtalálta Oziriszt is, mint aki benne magában, 
halhatatlan énjében rejtőzik. 

Ez az igazi jelentése Egyiptom legrégibb szent szövegének a Halottak 
Könyvének, amely azonban jelenleg ismert formájában egy papirusztömeg, 
amely részben a holtakra, részben a látszólag holtakra - tehát a 
beavatottakra - vonatkozik és ennélfogva kissé zavaros. Hogy első, eredeti 
és átdolgozatlan formájában ez is a misztériumokhoz tartozott, azt többek 
között a következő belőle származó részlet igazolja: Rendkívül nagy titkok 
könyve ez. 

Semmiféle (profán) szem ne láthassa - mert romlás lészen rajta. 

Rejtsétek el, hogy létezéséről se tudjanak. Mert neve: A Rejtett Templom 
Mestereinek Könyve. 

A Halottak Könyvében az elhunyt személy (valójában a beavatott) neve 
előtt gyakran Ozirisz neve szerepel. Az ősi szöveg legrégibb változatában 


az elhunyt így beszél magáról: Én vagyok Ozirisz. 

Ugyanonnan származtam, ahonnan te és úgy élek, miként az istenek! - 
amivel igazolja azt a magyarázatot, hogy a halott Ozirisz tulajdonképpen 
azonos a transzban fekvő, látszólag halott beavatandóval. 

A pittoreszk szépségű Nu-papiruszon a diadalmas beavatott később így 
kiált fel: Én, én vagyok Ozirisz. Dicsőséges lettem. Ott ültem Ozirisz 
szülőszobájában és vele együtt születtem és fiatalságomat az övével együtt 
újítom meg. Megnyitottam az istenek száját. Azon a helyen ülök, ahol ő ült. 

A Halottak Könyve más helyén meg: 

Felemelkedtem az imádott istenhez, a Nagy Ház Mesteréhez. 

Ezt tanították a misztériumok, ezek a valamikor oly híres és ma már oly 
lekicsinyelt intézmények. 

Megérhetjük tehát az ősi vallások valódi jelentőségét, ha átlátjuk, hogy 
hőseik az emberi lelket, ezek kalandjai pedig azokat a tapasztalatokat 
jelképezik, amelyeket a lélek tesz az égi királyság keresése közben. 

Ilyenformán válik Ozirisz az ember isteni alkatrészének 
megszemélyesítőjévé. Tizennégy, vagy negyvenkét darabra való legendás 
feldarabolása az emberiség jelenlegi szellemi szétesettségét példázza. 
Ugyanígy a történetnek az a része, amikor ízisz összegyűjti Ozirisz testének 
darabjait és azokat új életre kelti, azt jelképezi, hogy az emberi lélek - a 
misztériumok révén - elérkezik a tökéletes harmóniához, amelyben a test és 
a lélek együtt működik és az értelem párhuzamos az érzés vonalával. Ami 
pedig az őseredeti egységhez való visszatérést jelenti. 

Egyiptom legfelsőbb rendű tana, ami egyben a beavatottság legmagasabb 
fokozatainak elméleti alapját is alkotta, az volt, hogy az emberi léleknek 
végül is vissza kell térnie ahhoz az isteni Lényhez, akiből először 
kisugárzott és ezt a visszatérést nevezték úgy, hogy Ozirisszé válik. Hittek 
abban, hogy az ember itt a földön is esetleg azonossá válhat Ozirisszel. A 
beavatás titkos szertartáskönyvében, a Halottak Könyvében a jelölt 
felszabadult lelke hosszú és veszedelmes alvilági utazások során nemcsak 
amulettekkel védi magát, hanem azzal is, hogy bátran kijelenti: Én vagyok 
Ozirisz. 

Óh, vak lélek! - mondja ugyanez a szent írás - fegyverkezzél fel a 
misztériumok fáklyájával és a földi éjszakában fel fogod fedezni a csillogó 
képmásodat, égi énedet. Kövesd ezt az isteni vezetőt és ő lesz a te vezérlő 
szellemed. Mert nála van létednek, a múltnak és a jövendőnek a kulcsa. 


A beavatás tehát annyit jelentett, hogy új életszemlélet tárult fel, mint egy 
szellemi látomás, amelyet az emberiség nem látott többé az őskor óta, 
amikor a Paradicsomból az anyagi világba zuhant. Az újból való 
felemelkedés útja a misztérium volt, amely fokról fokra vezetett mind 
feljebb és feljebb, egészen a megvilágosodás tökéletes állapotáig. 
Megmutatta mindenekelőtt azt a rejtélyes világot, amely a fizikai anyag 
küszöbén túl fekszik, majd leleplezte a titkok legnagyobbikát - az ember 
saját isteni lényegét. Bevezette a jelöltet az alvilágba, részben, hogy próbára 
tegye jellemét és önuralmát, részben pedig azért, hogy tanításban részesítse, 
majd mennyei szférákba kalauzolta, hogy ismét bátorságot öntsön belé és 
boldoggá tegye. Ha e célra a delejes álom eszközéhez nyúlt, az nem azt 
jelentette, mintha az eredmény elérésére nem lett volna, vagy nem volna 
más út. A misztériumok ezt a módot választották, de ugyanez elérhető más 
úton is, mindenféle delejes álom igénybevétele nélkül. 

Erre vonatkoznak a római filozófus-beavatott szavai: Ahol mi vagyunk, 
ott nincs halál - ahol halál van, ott mi nem vagyunk. Ez a legnagyobb és 
legjobb ajándéka a természetnek, mert ez megszabadítja az embert minden 
szorongásától. Hiszen legrosszabb esetben is csak arról lehet szó, hogy egy 
estély végére érkeztünk. 

A halállal szemben tanúsított magatartásunk azonban jellegzetes az 
élettel szemben tanúsított magatartásunk szempontjából is. A misztériumok 
megváltoztatták az ember állásfoglalását a halállal szemben, tehát 
természetszerűleg megváltoztatták egész életszemléletét is. Megmutatták a 
Halált, amely azonban csak az Élet érmének másik oldala volt. 

Tudományos, lélektani és bölcsészeti kutatások sokban megváltoztatták a 
nyugati kultúrvilág felfogását olyan dolgokkal szemben, amelyeket 
valamikor egyszerűen a képzelet ostoba szüleményeinek tekintettek. Ez a 
kutatás véget vetett az ősi korok eszméi iránt táplált érdemtelen 
lekicsinylésnek. A régiek látszólagos zagyva eszméiben kezdünk értelmet 
találni. Kezdjük felfedezni, hogy az emberi szellem erejére és 
tulajdonságára vonatkozó tudásuk bizonyos irányokban fölötte állott a 
miénknek. 

Hitetlen korunkat egyre-másra érik a meglepetések az immateriális erők 
részéről. Legkiválóbb tudósaink és legelső vonalbéli gondolkodóink 
kezdenek csatlakozni azok soraihoz, akik azt tartják, hogy az életnek lelki 
alapja van. Amit ma még kevesen vallanak, azt, holnap tömegek fogják már 


hinni. Mint tökéletes kétkedők kezdtük el - s talán helyesen -, de mint 
tökéletes hívők fogjuk végezni - ez a határozott jóslatom. Meg fogjuk 
védeni a lélek hitét a modern kétkedés jeges áramlatával szemben. Az ősi 
misztériumok első nagy hittétele, amely szerint nincs halál - bár annak 
valóságáról tapasztalati úton csak kiválasztott kevesek győződhettek meg -, 
el fog terjedni az egész világon. 

A túlvilági élet gondolata nem szükségképpen jelenti azt, hogy valamely 
bizonytalan jövőbeli időpontban valamennyien elő fogunk mászni 
koporsóinkból. Alig volna méltó  értelmünkhöz, ha önmagunkat 
összetévesztenénk azzal a porhüvellyel, amelyben lakozunk. A feltámadás 
szó annyi hamis és tisztán anyagszerű értelmezést nyert mind a középkori 
európai, mind pedig a beavatatlan egyiptomi gondolatban, hogy végre meg 
kell állapítanunk azokat a törvényeket, amelyek az ember titkos szervezetét 
irányítják. Az őskor kiváló elméi - a misztériumok beavatottjai - jól 
ismerték ezeket a törvényeket. Minthogy azonban ajkukat a titok pecsétje 
zárta le és az igazságot a templomok kriptáinak félhomályában őrizték, a 
pontos leírás elveszett a mai kor számára. 

Ezek voltak tehát a misztériumok, az őskor legdicsőbb, elveszett 
intézményei. Mert elérkezett Egyiptom romlása és bukása során - éppúgy, 
mint más népek romlása és bukása során - az a nap, amikor szó szerint 
megvalósult Hermész próféta jóslata: Ó, Egyiptom! Egyiptom! Az ország, 
amely az istenség székhelye volt, nem fogja többé látni az isteneket. 
Vallásodból nem marad egyéb, mint mesék, meg szavak, amelyeket majd 
kőre írnak és amelyek elveszett kegyességedről szólnak. Jaj, eljön a nap, 
amikor a szent hieroglifákat csak bálványimádatnak tekintik. A világ nem 
fogja megérteni az isteni bölcsesség jelképeit és a nagy Egyiptomot 
pokolszörnyek imádatával fogja vádolni. 

Eljött a nap, amikor a misztériumok irányítása rossz kezekbe került - 
gonosz és önző emberek kezébe, akik saját egyéni céljaikra akarták 
kihasználni azt a befolyást, amelyet ez a hatalmas intézmény - amely előtt 
néha még a büszke fáraók is meghajoltak - jelentett. Sok pap a gonoszság 
fertőző forrásává vált, mert a fekete mágia félelmetes szertartásai és sötét 
szellemidézései közé tévedt, míg néhány főpap is - az istenek nagykövetei 
az emberiségnél - valósággal emberi formájú ördöggé vált, aki az alvilág 
legfélelmetesebb jelenségeit idézte fel a leggonoszabb célok szolgálatában. 
A legfőbb helyeken a szellemiséget a varázslat váltotta fel. Ebben az 


országra nehezedő szellemi ködben és káoszban a misztériumok csakhamar 
elvesztették eredeti értelmüket és magasabb rendű céljaikat. 

Egyre nehezebb lett érdemes jelölteket találni - és számuk az idő 
múlásával egyre jobban csökkent. Elérkezett aztán az az idő, amikor - 
mintegy különös végzet folytán - hirtelen kezdtek kihalni a hierophanták és 
testületük csaknem teljesen kipusztult. 

Elenyésztek anélkül, hogy utánpótlásról gondoskodhattak volna. 

Helyüket érdemtelen emberek töltötték be. Az a néhány, aki még 
megmaradt, miután nem tudta többé hivatását betölteni e földön, 
beletörődött a rá szabott végzetbe. Felkészülve a végre, szomorúan de 
nyugodtan lezárták szent könyveiket, elhagyták föld alatti kriptájukat és 
templomi szentélyeiket, egy utolsó sajnálkozó pillantást vetettek az ősi 
szent helyekre, majd útnak indultak... 

Nyugodtan mentek el. Mert Egyiptom sorsának távoli látóhatárán már 
látták a Természet elkerülhetetlen felkészülését a  visszahatásra. 
Megpillantottak egy fénysugarat, amelyet a Sors arra szemelt ki, hogy 
behatoljon ebbe az országba és fényesen világítson azután szerteszét. 
Megpillantották Krisztus csillagát - a Megváltóét, aki a misztériumok 
tanításának alapigazságait fenntartás és titkolózás nélkül fogja majd 
megnyitni az egész világ számára. 

A misztérium, amely korokon és nemzedékeken keresztül rejtett maradt - 
mint Krisztus apostolainak egyike megállapította -, megvilágosodik, majd a 
beavatatlan tömeg és a köznép számára is. 

Amit ezek az ősi intézmények egy megpróbáltatási folyamat segítségével 
eljuttattak egy kiválasztott kisebbséghez, az a hit egyszerű erejére 
támaszkodva az egész nép közkincse lesz. Jézus szívében túl sok szeretet 
volt ahhoz, semhogy csak néhány kiválasztottról gondoskodjék. 

Ő mindenkit meg akart váltani. Megmutatta nekik az utat, amelynek 
megtalálásához csak elegendő hitre volt szükség - és nem volt szó 
semmiféle rejtélyes és varázslatos beavatási szertartásról. És mégis, ez az út 
ugyanúgy biztosította a halhatatlanságot, mint a misztériumok. 

Mert Jézus mindenki számára nyitva álló útja az alázatosságot tanította és 
olyan magasabb rendű hatalom segítségét kérte, amely mindig hajlandó 
tökéletes bizonyosságot adni puszta jelenlétével azok szívében, akik oda 
belépni engedik. Jézus nem kívánt mást, mint tanításaiban való hitet és 
ezzel együtt megfelelő alázatosságot a szellem túlkapásainak elkerülésére. 


Viszonzásul a legnagyobb jutalmat ígérte - az Atya tudatos jelenlétét. Az 
Atya jelenlétében - jól tudta - elenyészik minden kétség és az ember maga 
jön rá a halhatatlanság igazságára, anélkül, hogy át kellene esnie valamely 
delejes álom élményein. 

Az egyiptomi misztériumok súlyos kapui így azután örökre bezárultak. 
Soha többé nem lépkedtek reménykedő jelöltek a templom bejáratához 
vezető szentelt lépcsőkön, sem pedig lefele a lejtős folyosón, a templom 
kriptájának irányában. A történelem azonban ciklusokban halad, tehát ami 
volt, az ismét lesz is. 

Ezúttal megint egyszer homály és káosz borult ránk, de az emberben 
ismét dolgozik az az ősi ösztön, hogy visszaállítsa kapcsolatát a magasabb 
rendű világokkal. E sorok írója tehát azt reméli, hogy kellő feltételek, 
körülmények és arra való emberek által megteremtett, modern és korunk 
követelményéhez mért változatok segítségével újra feltámadhatnak a 
misztériumok az általunk ismert világnak mind az öt földrészén. 


13. fejezet t Denderah templomában 


Mielőtt elhagytam volna a denderahi templom tetején álló kis 
misztérium-kápolnát, figyelmem a mennyezetbe vésett különös csillagászati 
állatöv felé fordult. Tudtam, hogy ez csak másolat, mert az eredetit több 
mint egy évszázaddal ezelőtt kivágták és elvitték Párizsba - de teljesen hű 
másolata az eredetinek. 

A nagy, kerek ábrázolatot egészen megtöltik a körbe helyezett és az 
állatöv tizenkét jól ismert jegyével körülvett emberi, állati és isteni 
jelképek. És hogy ez a csodálatos szimbólumsorozat teljes legyen, tizenkét 
különböző, részben álló, részben térdelő isten és istennő tartja felemelt 
karral és kifeszített tenyérrel az egész földgömböt, mintha csak segíteni 
akarnák forgásában. 

Ha a denderahi állatövet helyesen magyarázzuk, olybá kell tekinteni, 
mint az ég állásának pontos leírását a múlt egy bizonyos időszakában - 
hogy ez melyik időszak volt, az megint más kérdés. E helyütt nem 
bocsátkozhatunk bonyolult és  célunktól távol eső csillagászati 
fejtegetésekbe. Elég annyi, hogy az ábrán látható konstelláció nem esik 
össze a csillagoknak az égen látható mai állásával. 

A tavaszi napéjegyenlőségnek a denderahi templom állatövén feltüntetett 
helyzete egészen más, mint amit az ma elfoglal az égen, ami azzal jár, hogy 
a Nap ezáltal egészen más csillagképek közé kerül. 

Hogyan jött létre ez a feltűnő megoldás? A magyarázat az, hogy a Föld 
mozgása következtében földgolyónk tengelye sorjában különböző 
sarkcsillagok felé mutat. Ami valójában azt jelenti, hogy Napunk egy 
központi Nap körül forog. A  napéjegyenlőségnek ez a szinte 
észrevehetetlen visszafelé való mozgása természetesen megváltoztatja 
bizonyos csillagok kelési és nyugvási helyzetét más csillagképekhez való 
vonatkozásukban. Tudjuk e csillagok lemért átlagos mozgási sebessége 
alapján, hogy hány évezred múlt el, mióta elhagyták eredeti helyzetüket. 
Ezt az időszakot nevezik a Nagy Haladásnak, vagy más néven a 
napéjegyenlőségek haladásának. Ennek a haladásnak a következménye 
azután, hogy az Egyenlítőnek az ekliptika tengelyével való metszési pontja 
- ami a tavaszi napéjegyenlőséget jelzi - lassanként mindinkább eltolódik az 
égen. 


Másképp megfogalmazva ez annyit jelent, hogy a csillagok az állatöv 
tizenkét jegyével ellentétes irányban csúsznak vissza, mégpedig minden 
évben a tér egy kis töredékével. Az égnek ez a nagy mozgása, 
világegyetemünknek ez a lassú eltolódása olyasmi, mint egy kozmikus óra, 
amelynek számlapja az egész égbolt, amelyről tehát előre-és hátrafelé 
haladó irányban leolvashatjuk és ezerévekben mérhetjük e gömbök 
forgásait. 

Ennek az ősi égi térképnek a gondos vizsgálata lehetővé teszi a csillagász 
számára azt is, hogy megállapítsa az időszakot, amelyben a térkép készült. 
A múltat kutató emberek számára az ilyen térkép adott esetben rendkívüli 
jelentőségű lehet. Amikor a Napóleon által Egyiptomba hozott tudósok 
felfedezték ezt a denderahi állatövet, ugyancsak fellelkesültek, abban a 
hiszemben, hogy ezzel megtalálták a kulcsot Egyiptom civilizációjának 
keletkezéséhez. Hiszen a denderahi állatövön a tavaszi napéj egyenlőség a 
maitól egészen eltérő helyzetben volt feltüntetve. 

Amikor azután jóval később rájöttek arra, hogy a templom már a görög- 
római időkben épült és maga az állatöv csupán egy hasonló görög állatöv 
változata, az egészet sutba dobták és nem törődtek többé vele. 

Az a feltevés azonban, hogy ez az állatöv teljességgel görög eredetű 
volna, határozottan téves. Talán azt higgyük, hogy az egyiptomiaknak nem 
volt saját állatövük? Azért tanult volna a papság számtalan éven keresztül 
csillagászatot és csillagjóslást, mielőtt még az első görög hajó kikötött 
Egyiptom alacsony és homokos partjain, hogy ne lett volna saját zodiákusa, 
az ég tizenkét konstellációjának térképe, ami vezetőjükül szolgál? 

Hogyan lettek volna meg a papok az állatöv ismerete híján, amikor a 
nagy becsben álló asztrológia úgyszólván a vallás egyik kiegészítő részét 
alkotta? Nem, ha volt a tudománynak olyan ága, amelyben ezek a papok 
különösen kitűntek, akkor az éppen a csillagászat volt. 

A dolog magyarázata pedig az, hogy az egyiptomiak a maguk állatövét 
lemásolták egy másikról, amely előzőleg már ott volt Denderahban, 
amelynek templomát több mint kétszer felépítették, majd újjáépítették. 
Természetes, hogy az ilyen egyedülálló csillagászati ábrázolást újra meg 
újra lemásolták, nehogy az enyészetbe menjen. Ugyanez történt más ősi 
feljegyzésekkel is, amelyek azután maguknak a feljegyzéseknek készítőivel, 
tehát az ősi papsággal egyetemben feledésbe mentek és eltűntek. 


Mezopotámiában dolgozó régészek kiástak régi kaldeus agyagtáblákat, 
amelyeken Kaldea csillagászainak feljegyzése szerint a tavasz a Napnak a 
Bika jegyébe való belépésével kezdődött. Minthogy legalábbis a keresztény 
időszámítás óta a tavasz akkor kezdődik, amikor a Nap a Kos jegyébe lép - 
vagyis körülbelül március huszonegyedikén -, azt kell feltételezni, hogy az 
évszakoknak ez a hatalmas változása valóban igazolja a kaldeus civilizáció 
roppant régiségét, amire egyébként maguk a kaldeusok hivatkoznak. 
Ugyanígy - a napéjegyenlőség állásából ítélve - a denderahi állatöv is olyan 
ősi korszakra mutat, amely nem is századok, hanem századok századainak 
távolságában fekszik! Ez lenne tehát az egyiptomi civilizáció kezdetének 
dátuma. A csillagképek helyzete ugyanis azt mutatja, hogy több mint három 
és fél Nagy Év telt el a kozmikus óraszámlapon azóta, vagyis a Nap nem 
kevesebb, mint három és félszer fordult meg időközben szülő-Napja körül. 

Miután a csillagászati statisztika adatainak gondos vizsgálata azt mutatja, 
hogy a napéjegyenlőségek eltolódásának átlaga évente körülbelül 50,2 
másodpercet tesz ki, visszafelé haladva kiszámíthatjuk az ég mozgását 
egészen addig a pontig, amíg elérjük a denderahi állatövön feltüntetett 
helyzetet. Az állatöv nagy köre 360 fokra oszlik, egy Nagy Év pedig 25 800 
napévnek felel meg. Minden teljes körforgás tehát 25800 évet jelentvén, 
rövid számítással rá lehet jönni, hogy legalább 90000 esztendő 

telt el a denderahi templom állatövén feltüntetett csillagászati helyzet óta. 

Kilencvenezer esztendő! Nem hihetetlen, nem lehetetlen ez a szám? 

Az egyiptomi pap-csillagászok szerint nem. Mert Hérodotosz, a görög 
történetíró például elmondja, hogy a papok véleménye szerint népük az 
emberiség legrégibb fajtájához tartozik és hogy szent testületeikben és 
templomaikban őrzött feljegyzéseik tanúsága alapján múltjukat Hérodotosz 
látogatását megelőzően legalább tizenkétezer esztendőre vezetik vissza. 
Hérodotosz, mint tudjuk, rendkívül elővigyázatos volt tényközléseiben és 
joggal érdemelte ki a történetírás atyja címet. Azt is elmondták neki, hogy 
azóta a Nap kétszer kelt föl ott, ahol most lenyugszik és kétszer nyugodott 
le ott, ahol most fölkel. Ennek a különös kijelentésnek a magyarázata csak 
az lehet, hogy Földünk tengelye teljesen megváltoztatta előbbi helyzetét, 
ami a szárazföld és a víz tömegeinek óriási eltolódásával járt. Márpedig 
földtani kutatások alapján tudjuk, hogy ilyen eltolódások valóban 
bekövetkeztek - időpontjuk azonban elképesztően régi korokra nyúlik 
vissza. 


Ezeknek a változásoknak elsősorban azzal a következménnyel kellett 
járniuk, hogy a sarkok arktikus éghajlata tropikussá változott. De viszont 
ma például már kétség sem férhet hozzá, hogy valamikor egész Észak- 
Európát - beleértve a brit szigeteket is - sok száz láb vastagságú, hatalmas 
jégpáncél borította, amely teljesen betöltötte a völgyeket és amelyből csak a 
hegyek és a magasabb dombok csúcsai emelkedtek ki. Bolygónk 
felületének ezt az állapotát csak valami gigantikus csillagászati változás 
okozhatta, ami viszont az egyiptomi papok állítását igazolja. 

Ezek a papok nem ismerték a mai értelemben vett geológiát, csak 
kőobeliszkekbe vésett, agyagtáblákra jegyzett, fémlapokba metszett, vagy 
papiruszra írt ősi feljegyzésekkel rendelkeztek. 

Voltak továbbá hagyományos titkos tanaik és történeti ismereteik, 
amelyeket azonban csak a misztériumokban közöltek - akkor is szóbelileg - 
és így adták tovább, beszéd útján, megszámlálhatatlan évszázadokon 
keresztül. 

A papok tehát - miután nem ismerték a földtant - hogyan tudhattak volna 
ezekről a felforgató hatású kozmikus változásokról másképp, mint a 
birtokukban lévő feljegyzésekből? Az a tény, hogy mégis tudtak róla, 
bizonyítja, hogy ilyen feljegyzések léteztek - de ugyanakkor igazolja azt is, 
hogy kellett lenniük eredeti állatöv-képeknek, amelyekről a denderahi 
templom állatövét részben másolták. 

E tények világánál már nem látszik olyan lehetetlen számnak a 90000 
esztendő. Ami persze nem azt jelenti, hogy abban az időben már 
szükségképpen létezett az egyiptomi földön egyiptomi kultúra - maga a nép 
és a kultúra talán valamelyik másik kontinensen élt és onnan került később 
Afrikába. Ez a kérdés túlhaladja a jelen okfejtés kereteit - csak annyi tény, 
hogy valóban léteztek. 

Egyiptomról való tudomásunk az I. Dinasztiával kezdődik, de nem 
szabad elfelejtenünk, hogy ezen a földön éltek már emberek az előtt az idő 
előtt is, amelyről legelső feljegyzéseink tanúskodnak. Egyiptom ez 
őslakosságának története és királyaik névsora ismeretlen - mármint az 
egyiptológusok számára. Egyiptom őstörténete szoros kapcsolatban áll 
Atlantisz múltba veszett történetével. Az egyiptomi papok - akik egyben 
csillagászok is voltak - állatövüket Atlantiszból származtatták. És ez az oka 
annak, hogy a denderahi állatöv egy minden történelmi ismeretünket 
meghaladó csillagforradalom feljegyzését tartalmazza. 


Meglepődve fogadjuk az ősi civilizáció minden újabban felfedezett 
nyomát. És rájövünk, hogy ezek az emberek - akiket modern "haladási? 
elméletünk alapján primitíveknek, durváknak és barbároknak képzeltünk - 
valójában kulturáltak, kifinomultak és vallásosak voltak. 

Teljesen természetesnek tartjuk, hogy minél mélyebbre hatolunk az 
emberiség elmúlt története felé irányuló kutatásainkban, annál jobban 
közeledünk a barbárság állapotához. Az igazság azonban az, hogy még a 
legrégibb történelem előtti korszakokban is egymás mellett találunk vad és 
civilizált embereket bolygónk felületén, és hogy a tudomány - amely a Föld 
korát olyan számokban állapította meg, amelyek elképesztik az ember 
véges képzeletét - még távolról sem gyűjtött össze elegendő adatot arra, 
hogy felvázolhassa a történelem előtti korok és az emberiség akkori 
életének hiteles képét. A tudomány azonban halad és egyszer majd 
birtokunkban lesz ez a kép. Ne cáfoljuk, tehát hebehurgyán az egyiptomi 
papok templomi feljegyzéseinek 90000 esztendős korát, és ne 
engedélyezzünk nekik - mint oly sokan teszik - nagy kegyesen legfeljebb 5- 
6000 évet. Mert hiszen a mi földgolyónk kora is állandó és néma cáfolatul 
szolgál azokkal szemben, akik ilyen szűkmarkúan mérik az időt, míg a 
világegyetem kora egyenesen az ősfeljegyzések állítása mellett szól. Mert 
az égbolt végtelen mélységeiben különös égi temetők vannak, ahol halott 


csillagok és kihűlt bolygók - amelyek valaha elmúlt civilizációk 
pompájának és  káprázatának tanúi voltak - várják végleges 


gés gene té 


Megint kiléptem a tetőre és megálltam a falakat koronázó alacsony 
párkány mögött. A templom körül megművelt földek panorámája tárult fel, 
beleveszve a sivatag csillogó, hullámos homokbuckái közé. Az apró 
földsávokon parasztok görnyedtek munkájukban, ugyanolyan módon és 
ugyanolyan eszközöket használva, mint őseik, valamikor a bibliai időkben. 
Ökreik lassan, türelmesen lépkedve hajtották ugyanannak a kútnak a 
nyikorgó kerekét, amelyet őseik ökrei hajtottak. Ievéik ugyanúgy 
vicsorogva hordták hatalmas terhüket, mint a fáraók korának teherhordó 
állatai. A békés smaragdzöld síkságokon, a Nílus  iszapjától 
megtermékenyített sík mezőkön oly könnyű a vetés és az aratás, mint a 
világnak talán egyetlen más országában sem. Esztendőről esztendőre, 
csalhatatlan bizonyossággal érkezik meg a Nílus áradásának áldása, amikor 
a messziről jövő vizek mintegy varázslat folytán kékről barnára változnak 


és nyomulnak egyre fölfelé, lerakva a friss élettel teli iszap felmérhetetlen 
értékű ajándékát a kiszáradt földre. 

Igen, az öreg Nílus olyan, mintha anyja volna partjain élő szerencsés 
gyermekeinek, akik szinte elvárják öreg szülőanyjuktól, hogy tejével 
táplálja őket. 

Tovább néztem a folyó irányába. A Nílus! Micsoda varázslat rejtőzik 
ebben a névben? Egyiptom papjainak mindennap kétszer és minden éjszaka 
ugyancsak kétszer meg kellett meríteniük testüket vizében, hogy 
megőrizzék tisztaságukat. Indiában a brahmin papok ugyanezt teszik még 
ma is, ugyanebből a célból - azzal a különbséggel, hogy ők a Gangesz, vagy 
a Godivari vizét öntik magukra, meg azzal, hogy az éjszakájukat nem 
zavartatják. Az egyiptomi és az indiai elmélet ugyanaz: hogy az ember 
láthatatlan személyi delejességet szed magára más emberekkel való 
kapcsolata és érintkezése következtében, tehát gyakori mosakodásra van 
szükség, hogy ezektől az enyhén szólva nemkívánatos, szerzett 
befolyásoktól megszabaduljon. 

A Nílus azonban több egy hatalmas vízszalagnál, több mint egy fél 
kontinenst átszelő folyó: élő valóság és értelmes teremtmény, amely férfiak, 
nők és gyermekek, vadállatok és madarak millióinak táplálását szolgálja. 
Számtalan évszázadon keresztül rakta le egyik iszaprétegét a másikra a 
mezőkön és tette Egyiptomot földünk paradoxonává. Mert ez az egyetlen 
ismert ország, amelynek földje ilyen termékeny és mégis az egyetlen 
ország, amelyikben olyan kevés esőt láttam. Ilyen varázslatosan működik ez 
a barátságos folyam, amely a sivatagnak a két párhuzamos hegyvonal 
között elhúzódó sávját hasznos és termékeny termőfölddé változtatta. Itt, a 
templom lábánál elterülő földeken a parasztok az iszapos öntözővizet 
keskeny csatornákba vezetik, amelyek keresztül-kasul szelik át a földjeiket. 
A víz a folyóból merőkutak sorozatának és csatornák százainak segítségével 
kerül a földekre. Megfigyeltem egy ágyékkötényes férfit, amint vízmerő 
kútja fölé hajlik - ugyanúgy, mint ahogy a fáraók ágyékkötényes parasztjai 
hajoltak ugyanefajta szerkezetük fölé -, egy ütemben énekelve a nyikorgó 
faalkotmány minden mozdulásával, fokról fokra emelve és öntve a vizet 
egy vödörből. Ez a szerkezet tulajdonképpen nem más, mint egy hosszú 
hajlékony rúd, amelyet egy vízszintes talapzatra helyeztek és alsó végén 
súlynehezékkel láttak el. A rúd másik végén kötélre kötve egy vödör lóg. 
Ha a kötelet lefelé húzzák, a vödör megmerül a vízben - ha elengedik, 


megtelve felemelkedik és beleönti a vizet egy árokba. Ez az ősrégi 
találmány hasznosnak bizonyult a paraszt számára már ötezer évvel ezelőtt 
- ugyanolyan hasznát veszi ma a XX. század parasztja is. 

Átmentem a terasz túlsó oldalára és a tájék másik részét vettem 
szemügyre. 

Nyugaton hirtelen felbukkantak a líbiai hegyek - mint rózsaszínű 
erődítményfalak a templom mögött, amelyek azt védeni és oltalmazni 
látszanak. A homok itt-ott, ahol a hegyek lánca megtört, különös formákban 
tornyosult fel. A vöröslő hegycsúcsok olyanok voltak, mint élő 
lángnyelvek, amelyek hirtelen kitörtek a földből és valami varázslat folytán 
kővé változtak. Talán még most is égnek, mert hőség csapta meg arcomat, 
amint visszaverték az emelkedőben levő nap erős sugarait. 

Ez a hosszú hegylánc végigfut Egyiptomon, egészen a távoli Núbiáig, 
párhuzamosan haladva a nagy folyammal, amelyet a természet ilyen 
rejtélyes módon bízott gondjukra, az emelkedéseket csak néhány 
mérföldnyire helyezve a parttól, mintha csak meg akarta volna akadályozni, 
hogy a folyó kiáradjon az afrikai sivatag hatalmas pusztaságába és ott 
elszikkadjon a homok alatt. Vajon szántszándékkal történt-e ez az 
elrendezés, töprengtem. A folyónak, forrásának és a hegyeknek ilyen 
meglepő elrendezése nélkül nem lenne Egyiptom, nem lenne ez a föld, 
amelynek története az őskor homályos árnyai között vész el. S a 
gondolkozó agy egyenesen a lélek legmélyéről kapja a feleletet - hogy az 
istenek, akiknek kezében a természet puszta eszköz és semmi más, 
nyilvánvalóan szándékosan rendezték így, hogy előkészítsék az utat annak a 
hatalmas civilizációnak, amelyre nagy céljaik elérése érdekében volt 
szükségük. Mert amint minden nagy, emberkéz alkotta építmény - mint 
ahogy ez a denderahi fehér templom is, amelynek tetején álltam - valamely 
terv segítségével jött létre, amely már eleve készen állott építészének 
agyában - éppúgy minden nagy emberi tömörülés is előre el volt rendezve 
az isteneknél, az égi építészeknél, akiknek gondja és felügyelete alatt élt és 
él ma is az egész emberiség. 

Lefelé haladtam az ódon lépcsőn és visszatértem a bejárathoz, hogy 
megvizsgáljam magának a főtemplomnak a belsejét, amelyen eredetileg 
csak átsiettem, hogy elérjem a misztériumok kápolnáját, amely minden 
másnál jobban izgatta érdeklődésemet. A nagy, nyitott előcsarnokban 
huszonnégy hatalmas fehér oszlop tartja a méltóságteljes boltozat hatalmas 


súlyát. A négyszögletes oszlopfejeken Hathor istennő arcának vésett, de 
már eltorzított mása látható, oldalukat pedig hieroglifák borítják. Ugyanaz 
az arc látszik minden egyes oszlopfej négy oldalán, míg közvetlenül a 
keresztgerenda alatt egy-egy kis pilon alkotja az istennő fej díszét. Szomorú 
elgondolni, hogy ezt a templomot, amely a szépség és a szerelem egyiptomi 
istennőjének, a szarvasfejékű Hathornak volt szentelve, oly kevéssé 
rongálta meg a természet keze - egyike a ma látható legjobb állapotban lévő 
régi templomoknak és ama kevesek közé tartozik, amelyek úgyszólván 
teljesen épségben maradtak -, és annyira feldúlta az emberi kéz. Ezeket a 
hatalmas Hathor-képeket a vakbuzgóság dühe rombolta össze úgy, hogy 
csak a hosszú fülek és a tömör fejdíszek maradtak sértetlenül. Denderah, 
Egyiptom legpompásabb templomainak egyike ugyanis még fennállott 
Krisztus után 379-ben, Theodosius ediktumának idejében, amely eltörölte 
az ősi istentiszteletet és halálos csapást mért a már úgyis halódó vallásra. 

Cynegius, a császár követe, szóról szóra teljesítette a rábízott parancsot. 
Bezáratta az összes templomokat és felavatási szentélyeket; eltiltotta a 
misztériumokat és más ősi szertartások rendezését. A kereszténység - 
helyesebben szólva az egyház - tökéletes győzelmet aratott. A türelmetlen 
néptömeg azután megrohanta Denderaht, elkergette a papokat és lábbal 
taposta a szertartások kegyszereit. Ledöntötték Hathor szobrait, feldúlták az 
arannyal borított kápolnát és megcsonkították a falba vésett képmásokat, 
amennyire hozzájuk tudtak férkőzni. 

Másutt még gonoszabbul jártak el, mert lerombolták a falakat, 
összetörték az oszlopokat, romba döntötték az óriási szobrokat és ezzel 
ezerévek munkáját pusztították el. Ilyen változatos utat futnak meg a 
vallások, amelyek követői azzal kezdik, hogy elszenvedik a mártíromság és 
az üldöztetés minden borzalmát, és azzal végzik, hogy ugyanígy bánnak el 
másokkal szemben, s akiknek úgy látszik mindig el kell pusztítaniuk 
elődeik művészetét, hogy saját művészetüket megteremthessék. 

A gőgös, koronás Ptolemaioszok valamikor aranykocsiban hajtottak ide a 
templom elé a néma áhítattal várakozó néptömeg sorfala között - gondoltam 
a templom küszöbén. Aminthogy valamikor itt, az elhagyatott 
templomudvaron hatalmas tömegek szoronghattak. . . 

Úgy helyezkedtem el a csarnok hatalmas oszlopai között, hogy pontosan 
szemügyre vehessem a csillagokkal behintett és az állatöv köveivel díszített 
gyönyörű kék mennyezetet. Majd beléptem a második csarnokba, s azon 


keresztül tovább nyomultam be a hatalmas homályos templom belsejébe, itt 
is, ott is felvillantva zseblámpám fényét. Mélyen az oszlopok oldalaiba 
vésett, csúcsos süvegű figurákat világítottak meg a fénysugarak, majd hol 
négyszögletes keretekbe foglalt, hol meg szabadon álló hieroglifa-feliratok 
villantak fel, amelyeket széles, függőleges vonalak választottak el 
egymástól. Aztán láthatóvá váltak a falakon fáraók és istenségek alakjai - 
egyesek trónjukon ülve, mások menetben haladva... egy ékesen vésett 
domborművön Ptolemaiosz közeledett, mindkét kezében áldozatot tartva, 
Ízisz és a fiatal Hórusz felé; a jelenetet gyönyörűen kifaragott szegély vette 
körül. Az arcok mindenütt meg voltak rongálva, néhol egészen eltűntek, 
vagy a felismerhetetlenségig el voltak éktelenítve. És mindenütt újra, meg 
újra megjelent Hathor feje a kőoszlopok tömör végződésénél, míg a falakon 
teljes alakban volt látható. 

Ha a nagy előcsarnok minden érdekessége ellenére is mélabús hely 
benyomását keltette, még szomorúbbnak tűntek azok a föld alatti kripták, 
amelyek közé bejutottam. Ezek a sötét termek a hatalmas vastagságú 
alapfalakba voltak beépítve és ezeket is gazdagon díszítették a faragott 
féldomborművek, amelyek a falak között egykor lejátszódott méltóságteljes 
szertartásokat ábrázolták. 

Kimenekültem a sírboltszerű termekből, és visszatértem a nagyszerű 
előcsarnokba, majd elkezdtem kóborolni a templom körül. 

Nehéz volt elképzelni, hogy ez a templom - amikor Abbasz pasa a múlt 
század közepén rábukkant - valóságos homok-és szeméthegy alatt feküdt, 
mintha csak várta volna az ásatók csákányait és lapátjait, hogy kihantolják 
sírjából. Mennyien sétálhattak el fölötte anélkül, hogy sejtették volna, vagy 
törődtek volna a lábuk alatt szunnyadó múlttal! 

Megálltam, hogy szemügyre vegyem a templom egyik hátsó, külső falán 
Kleopátra híres dombormű-képmását. Kleopátra bőkezűen adta a pénzt az 
épület helyreállítására, mert az már kezdett részben romba dőlni uralkodása 
alatt -jutalmul azután domborműveket helyeztek el a falban tiszteletére. A 
képen ott áll mellette kisfia, Caesarion, akinek arca feltűnő módon 
emlékeztet nagynevű apja, Július Caesar vonásaira. Az anya arca azonban 
nem látszik élethűnek - a régi egyiptomi pénzek nagyobb hasonlatosságot 
tüntetnek fel. Ő volt az utolsó az egyiptomi királynők hosszú sorában, 
Ptolemaiosznak ez a híres leánya, aki, mikor Július Caesar áthozta hódító 
légióit a Földközi-tengeren, együtt élt Caesarral, mint szeretője, csaknem 


attól a naptól kezdve, hogy megérkezett. Milyen különös - gondoltam -, 
hogy ez a nő Caesaron keresztül összekapcsolta Egyiptomot egy távoli kis 
szigettel, amely azután, mintegy tizennyolc századdal később, oly nagy 
szerep betöltésére volt hivatva Egyiptom történetében. És az is milyen 
különös, hogy ezek a római katonák aztán magukkal vitték Britanniába sok 
mindenféle vallásuk között az egyiptomi eredetű Szerapisz-kultuszt is és 
ezáltal már réges-régen további, bár közvetett kapcsolatot teremtettek a két 
ország között. 

Ezen a falfaragáson Kleopátra Hathor-szarvakkal díszített korong alakú 
fejdíszét viseli, amely alól hullámos hajtömeg bukkan elő. 

Az arc kövérnek és duzzadtnak van ábrázolva - egy uralkodónő arca ez, 
olyan asszonyé, aki megszokta, hogy érvényesítse erős akaratát és - akár 
egyenes, akár görbe úton - mindenesetre véghez vigye elhatározásait. Az ő 
befolyására történt, hogy Július Caesart foglalkoztatni kezdte az a gondolat, 
hogy Alexandriai birodalma fővárosává és a világ középpontjává tegye. 
Kleopátra ezen a képen határozottan szemita külsejű, az a típus, amely 
megtalálható bármely zsidó, arab vagy asszír törzsnél - egyáltalán nem 
látszik görög-egyiptominak. Vele halt ki a nemzeti uralkodóház - gondoltam 
egy megrepedezett kőgerendán üldögélve -, a régi világnak ezzel az egyik 
utolsó elismert szépségével, ezzel a nővel, aki oly rendkívüli szerepet 
játszott a történelemben. 

Megdöbbentő gondolat, hogy egy nagy ember - sőt sokszor egy egész 
nép - sorsa egy nő mosolyától függ. . . 

A templomfal homlokzatát is féldomborművek és a felületbe vésett 
hieroglifa-felírások gazdag sora borítja. Az írott és képszerű betűk 
egyenletes és szép sorai önmagukban is díszítmények. És arra mutatnak, 
hogy a régi Egyiptomban - éppúgy, mint a régi Kínában vagy a régi 
Babilóniában - annak az embernek, aki írni akart, rajzolni is meg kellett 
tanulnia, úgy hogy az országban minden tanult írnok, vagy pap egyúttal 
bizonyos mértékig művész is volt. Valamely gondolatnak kép útján való 
kifejezése volt a természetes kezdete a primitív ember legkorábbi 
íráspróbálkozásainak. Az egyiptomiak azonban nem voltak durva barbárok, 
akiknek fokozatosan kellett utat törniük az elemi kultúra felé. A legenda a 
tökéletes  hieroglifaírás feltalálását TIhoth istennek tulajdonítja és 
ilyenformán öltözteti népszerű formába a történelmi igazságot. Mert tényleg 
egy ember-isten, egy Thoth (pontosabban Tehuti) nevű adeptus volt az, aki 


megajándékozta az írásnak ezzel a tökéletes újdonságként ható rendszerével 
a Nílus partjain letelepedett, atlantiszi eredetű kivándorló-kolónia, mielőtt 
még az utolsó áradat Atlantisz utolsó szigetét is elborította volna. Thoth 
volt a szerzője a Halottak Könyvének. Saját írásrendszerében az Ibisz- 
hieroglifával, ezzel a létralábú, hosszú csőrű madárral ábrázolják. 

Az összehasonlító nyelvészet eredményei egyre meggyőzőbben 
igazolják, hogy a különböző nyelvek bizonyos alapvető gyökérnyelvekből 
fejlődtek ki, amely gyökérnyelvek ugyancsak egy közös, ősi és egységes 
nyelvből eredtek. Ha ezeket a nyelveket valamikor majd legkezdetlegesebb 
gyökereikig vezetik vissza, merem állítani: ki fog derülni, hogy a legvégső 
forrás atlantiszi eredetű. 

A régiek szólásmondása szerint a hieroglifák beszélnek, jelképeznek és 
elrejtenek. Ez annyit jelentett, hogy háromféle értelmük volt. Elsősorban 
volt egy egyszerű, rendes fonetikus értékük, amire szükség volt magához a 
beszédhez. A közönséges ember ezen a fokon túl nem juthatott. Volt aztán a 
hieroglifáknak egy további jelentésük az írástudók számára - az írott 
jelentés, vagyis a tanulatlan ember kimondott szavainak papiruszon, vagy 
kövön rögzített, nyelvtani formában eszközölt, jelképes kifejezése. Volt 
végül egy ezen túlmenő szellemi jelentésük, amit azonban csak a beavatott 
papok ismertek és titokban is tartottak. 

Isten szavai - így nevezték az egyiptomiak a hieroglifák rendszerét. 
Mégpedig nemcsak azért, mert ez a rendszer meggyőződésük szerint az 
istenek egyikétől származott át rájuk, hanem azért is, mert ezek a különös 
jelbetűk a tömegek számára ismeretlen, rejtett értelemmel is rendelkeztek. 
Ezt a jelentést csak azok ismerték, akik be voltak avatva a misztériumokba. 

Egyetlen mai egyiptológus sem tett mást, mint hogy népies jelentésükben 
fordította le a hieroglifákat - bár ezt a munkát nagyszerűen végezték el -, de 
ezen túl nem juthattak. Mert Isten szavai csak annak árulják el legbelsőbb 
titkukat, aki túlvilági és áhítatos gondolattal közelít feléjük. Ugyanez áll 
azokra a titkokra is, amelyeket az egyiptomi misztériumok felavatási 
termeiben közöltek a beavatandóval. 

Plótinosz - a beavatottak egyike, aki a régi Alexandriában élt - a 
hieroglifáknak erre a jelképes voltára utal, amikor a következőket írja: 

Az igazság szigorú keresésében, vagy a tanítványaik számára tartott 
előadásokban az egyiptomi bölcsek a templomokban nem használtak írott 
jeleket (amelyek csak utánzásai a hangnak és a beszédnek), hanem alakokat 


rajzoltak és e képek formájába rejtett gondolatot úgy magyarázták, hogy 
minden egyes kép a bölcsességnek és a tudásnak egy részletét tartalmazta. 
Ez az igazság kikristályosodása. Később, a mester vagy a tanítvány 
feloldotta a kép tartalmát, azt szavakba foglalta és így jött rá annak okára, 
hogy miért a szóban forgó módon használták és nem másképpen. 

A tény az, hogy az egyiptomiaknak - éppúgy, mint az ősi keleti országok 
más népeinek is - soha eszükbe nem jutott volna légmentesen 
különválasztani a vallást a világi élettől, tehát a nyelv, írás és a szó sem 
kizárólag a közlés céljait szolgálta. 

Mint ahogy meg voltak győződve arról, hogy a neveknek mágikus erejük 
van, ugyanúgy a hieroglifa-ábécében is a misztériumok zárt ajtajai mögött 
elsajátított titokzatos tudomány elveit alkalmazták. 

A hieroglifáknak - a világ legtökéletesebb irodalmi jelképrendszerének - 
végső jelentését csak az érthette és magyarázhatta meg, akit bevezettek az 
isteni Ozirisz, a "halál" legyőzője, az "új életet adó" (mint ahogy a Halottak 
Könyve meghatározta a beavatás felső fokának célját) színe elé. 

Hérodotosz, aki maga is a beavatottak közé tartozott, emlékezetem 
szerint ugyancsak megerősíti valahol, hogy a hieroglifák szent és jelképes 
titkos jelentéssel bírtak, amely jelentést csak a papi rend legmagasabb 
méltóságai ismerték. Míg lamblichus, egy másik beavatott régi író azt írja, 
hogy a szent hieroglifák nyelvét maguk az istenek használták. 

Megpróbálok kérdés formájában rámutatni a hieroglifák titkos 
jelentésénél alkalmazott elvekre. 

A hieroglifa-írásban az ülő alak azt jelenti, hogy az illető személy az 
istenek közé tartozik: tehát az ilyen alakot rendszerint Egyiptom istenségei 
nevének leírásánál alkalmazták, illetőleg az istenképmások fölé írt 
hieroglifák között helyezték el. Mármost mi volt az oka annak, hogy az 
egyiptomiak egy ülő, nem pedig egy álló alakot használtak erre a célra? 

Mintsem hogy magamra zúdítsam az egyiptológia tudós professzorainak 
haragját, akik jogos megvetéssel utasítanák vissza az ilyen dilettáns betörést 
szent területükre, inkább nem bocsátkozom bele e célzás magyarázatába, 
hanem az olvasóra bízom, hogy megtalálja a feleletet. 

A nagy egyiptológusok munkája - a maguk működési területén - minden 
dicséretet megérdemel. Nélkülük - s a véletlen nélkül - a templomfalak és a 
papiruszszövegek értékes feliratai még ma is lefordítatlanul maradtak volna. 


Mert a véletlen is meglepő szerepet játszott ebben a felfedezésben. Ha 
Napóleon sohasem tört volna be Egyiptomba, még ma sem tudnánk 
elolvasni ezeket a falfelírásokat és szövegeket. 

Napóleon - különös módon - maga is a Sors embere volt, és befolyást 
gyakorolt minden ország, minden ember életére, akivel csak érintkezésbe 
került. A Gondviselés eszköze volt - de egyben a Nemezisé is. 

Az ő inváziója nyitotta meg az utat a régi egyiptomi élet és gondolat 
megértése felé. Gyakran előfordul, hogy a katona öntudatlan munkája 
készíti elő az utat a tudós fáradozása, a szellemi tanító küldetése, vagy a 
kereskedő árui számára. Sokszor azonban éppen ezeket pusztítja el - mint 
ahogy a történelem ezt minden kétséget kizáróan kimutatja. 

A görög uralom kezdetén Egyiptomban a régi nyelv kezdett háttérbe 
szorulni. Az új uralkodók természetszerűen arra törekedtek, hogy a görög 
tudomány és a görög nyelv kapjon lábra a művelt osztályok között. A 
fontosabb állami hivatalokat például csak olyan egyiptomiak kaphatták, 
akik beszéltek görögül. Az ősrégi heliopoliszi szent kollégiumot - ahol a 
papok nagy többsége tanult, és ahol Egyiptom tudományát őrizték - 
betiltották és bezárták. Néhány paptól eltekintve, akik titkon és makacsul 
ragaszkodtak hagyományos nyelvükhöz, az egyiptomiak nemzeti ábécéként 
fogadták el gyakorlatban a görög ábécét. 

A keresztény korszak kezdetén, a III. század végén, egész Egyiptomban 
nem akadt egyetlen ember, aki meg tudta volna magyarázni egy hieroglifa- 
felírás egyszerű, mindennapi jelentését - még kevésbé lett volna képes ezen 
a módon írni. 

Ezerötszáz esztendő múlt el így. A hieroglifák jelentésének kulcsa 
tökéletesen elveszett. És ekkor Napóleon viharvert fregattja Nelson 
admirális orra előtt bemenekült Alexandriába. 

Hadserege rögtön hozzálátott, hogy erődítményeket rögtönözzön és 
általában beássa magát. Az első helyek egyike, ahol tábort ütöttek, egy 
fontos stratégiai pont volt a Nílus torkolatánál, Rosette kikötőjének 
közelében. Itt bukkant rá egy fiatal tüzértiszt - Boussard hadnagy - arra a 
rendkívül fontos felfedezésre, amely végeredményben a hieroglifák 
felderítéséhez hiányzó kulcsot szolgáltatta. Miközben ugyanis emberei a St. 

Julien-erőd alapjait ásták, a föld meglazult egy fekete bazalt kőlap körül, 
amelyet azután napvilágra hoztak. Boussard azonnal átlátta az azóta 
"Rosette-i kő" néven híressé vált lelet jelentőségét. A kőlap ugyanis a 


memphisi papok által V. Ptolemaioszra ruházott kitüntetésekről szóló 
rendeletet tartalmazta - háromnyelvű feliratban. A kő felületére ötvennégy 
görög sor volt bevésve, mellette párhuzamosan két más írásjelű - mégpedig 
a népies, illetőleg a hieroglifa-jelekkel írt - fordítással. 

A követ aztán Európába küldték, ahol a tudósok azonnal munkába vették, 
míg végül pontosan megállapították a görög ábécé egyenértékű hieroglifa 
jeleit. Ezzel a kulccsal a kezükben azután végre sikerült felderíteniük a 
papiruszok és feliratok jelentését, amely annyi századon keresztül 
megoldhatatlan rejtély volt a világ számára. 


14. fejezet " Karnaki napok 


Végre eljutottam a valódi Egyiptomba, a régi, varázslatos Egyiptomba, 
abba az országba, ahol a Nílus, a templomok, a mezők, a falvak és az ég 
együtt alkotja azt az üde és elragadó benyomást erről az országról, ahol 
valamikor fáraók pompája uralkodott és a kövek naponta papok seregének 
énekét visszhangozták. Itt, Luxorban, négyszázötven mérföldnyire Kairótól 
lefelé a folyó mentén, az ember könnyedén csúszik vissza és illeszkedik 
bele a Múltba és természetesnek látja az egész tájat, anely még ma is egy 
őskori tájra emlékeztet. Itt, délen - vagy mint a földrajztudósok kezdettől 
fogva nevezik - Felső-Egyiptomban maradt fenn a legtöbb ilyen tájrészlet a 
modern szemlélő számára. 

Híres klasszikus fővárosa, Théba, Homérosz "százkapus városa? - eltűnt, 
de megmaradt számunkra Karnak, az egyiptomi papság egykori legfőbb 
székhelye. 

Karnak ma is a táj gyöngye. Romba dőlt, de még romjaikban is 
méltóságteljes templomainak hatalmas tömege híressé vált az egész 
világon. Itt látható még ma is Egyiptom legnagyobb temploma, Amon-Ra 
Nagy Csarnoka, amelynek a régi időkben Egyiptom valamennyi temploma 
adót fizetett. Karnakot választottam tehát zarándokhelyemül hosszabb időre 
és ott kóboroltam omladozó romjai és tört oszlopai között a tűző 
napfényben és a hold sápadt világánál. 

Karnak, amely egy zöld pálmaerdő északi végén bukkan elő, két-három 
mérföldnyire fekszik Luxortól lefelé a folyó irányában, egy kissé beljebb a 
parkoktól. A széles síkságon keresztül, az elképzelhető legvilágosabb kék 
ég alatt, poros út vezet odáig egy sejk fehérkupolás sírboltja és 
tamariszkuszfák ligete mentén, amíg hirtelen egy hatalmas, homokkő pilon 
tűnik fel. Már az úton látni itt-ott a földből kiálló, különös, fejetlen, 
letöredezett részeit egy kettős kis kosfejű szfinxsornak, amely valamikor az 
út két oldalán vonult végig Luxortól egészen Karnakig, most azonban már 
legnagyobbrészt eltemetve fekszik az út menti földekben. Eredetileg 
százával szegélyezték ezek a kis szfinxek a hárommérföldes út mindkét 
oldalát. 

A hatalmas húszméteres bejárati pilon lenyűgöző látvány. 

Homlokzatán látható a domborművű képmása annak a Ptolemaiosznak, 
aki építtette, úgy ábrázolva az uralkodót, amint éppen áldozatot mutat be a 


thébai istenek előtt. Négy függőleges és a hatalmas bejárat egész 
magasságában végigfutó csatorna jelzi azt a helyet, ahová valamikor 
betűzték a zászlórudakat, hogy a színes lobogók emeljék a templomi 
ünnepségek fényét és távol tartsák a gonosz varázslatokat. 

A bejáraton áthaladva beléptem a sólyomfejű Khonsu templomának nyílt 
udvarára. Ez az isten - a népies, beavatatlan felfogás szerint - Ámon fia 
volt. Az udvar közepét egy kettős oszlopsor csonka törzsei töltik be. A 
falakon látható, amint a szent bárkák felvonulnak a Níluson Luxorig és 
magukkal viszik Amon-Ra képmását. Beléptem a romba dőlt szentélybe, 
ahol valamikor Khonsu szentelt templombárkáját őrizték. Mindezek a 
ceremóniák, amelyek valaha a falak között lefolytak, nagy jelentőségűek 
voltak a nép, a hatalmat áhító papság, sőt maguk a királyok számára is. De 
keveset jelentettek a beavatott kisebbség előtt, akik a rítusban és a 
ceremóniákban csupán jelképeket, nem pedig a valóság megnyilvánulásait 
látták. 

Rögtön ezután felfedeztem egy sor érdekes féldomborművet. 

Mindegyik külön keretbe foglalva áll a szentély egyik belső 

szobájának keleti falán. Legelsősorban is az ragadta meg a figyelmemet, 
hogy megpillantottam hosszas téli éjszakai töprengéseim tárgyát - a 
szfinxet! 

Azonnal rájöttem, hogy valami fontos felfedezésre bukkantam, mert 
napokig járhat az ember, amíg a szfinxszel valamely fal, vagy oszlop 
faragásán találkozik. 

Az első kép IV. Ramszesz fáraót ábrázolta Áment istennő előtt, akinek 
egy szobrocskát ajánl fel áldozatul. Ez utóbbi lapos alapzatú és rajta két 
alak látható. Elöl egy gyermek kuporog - senki más, mint Hórusz, Ozirisz 
fia. Hórusz fején kétoldalt sűrű haj fürtök lógnak, amelyeket egy jelképes 
Nap és kígyó koronáz - bal keze térdén nyugszik, jobb kezének mutatóujja 
azonban lezárt ajkaira mutat s így jelképezi a némaságot. 

A mögötte álló alak pedig - a szfinx! 

Áment jobbját kinyújtja Ramszesz felé. Kezében egy karikafejű keresztet 
tart, amelynek vége egyenesen a király szemei közé irányul. 

Mi az értelme ennek a jelenetnek? 

Az egyiptológus kétségtelenül teljesen összefüggő és kézenfekvő 
magyarázattal tud szolgálni, amely - a maga színvonalán - valószínűleg 


helyes is. Nyilván kijelenti, hogy a király egyszerűen áldozatot mutat be az 
isteneknek - ennyi az egész. 

Aminthogy ezek a falakon megörökített jelenetek általában nem egyebek 
háborúban aratott győzelmek, vagy történeti események megörökítésénél. A 
szóban forgó kép persze nem ebbe a fajtába tartozik, hanem valami igen 
szent szertartásra utal, annál is inkább, mert a szentély, tehát a templom 
legmélyebb tiszteletben tartott része közelébe eső falon látható. 

De mint ahogy az egyiptomi hieroglifák rendszere - noha ugyanazokat a 
jelbetűket használta - bizonyos magasabb rendű jelentőséggel bírt a 
beavatott papok számára, úgy az egyes istenek ábrázolása is sokkal 
mélységesebb jelentésű volt az ősidők beavatottjai szemében. Ennek a 
képnek rejtett jelentését tehát csak az ismerheti meg, aki járatos a 
misztériumok tanában és módszereiben. 

Ennek a képnek az értelme főleg Áment istennő magatartásában lelhető 
fel. A fogantyús keresztnek, vagy a karikafejű keresztnek, amellyel 
Ramszesz szemei közé mutat, a beavatott papok nyelvén a Misztériumok 
Kulcsa a neve és magát a misztériumokba való beavatást jelképezi. Az 
egyiptológus számára azonban csak az élet jelképe. Mint kulcs, jelenti a 
szent intézmények titkos ajtajának feltárását, mint mértani ábra pedig 
szimbolizálja a beavatott örök szellemi lényegének diadalmas 
kiszabadulását "keresztre feszített" földi testéből. A kör - amelynek sehol 
sincsen látható kezdete és vége - az isteni szellem örökös jellegét jelenti, 
míg a kereszt jelképezi a beavatott delejes álmának halálhoz hasonló 
állapotát, tehát magát a halált, vagy a keresztre feszítést. Sok templomban 
ugyanis a jelöltet egy kereszt alakú faágyra kötözték. 

A homloknak a két szem közötti része jelzi nagyjából az agy ama 
különös mirigyének a helyét, amelynek bonyolult működése még ma is 
rejtély az orvosok számára. A beavatás első stádiumaiban a hierophanta ezt 
a mirigyet ösztönözte bizonyos tevékenységre és ennek a következménye 
volt, hogy a jelölt előtt különböző szellemteremtmények látomásai 
elevenedtek meg. Ezt részben delejes eszközökkel, részben erős füstölők 
alkalmazásával is elősegítették. 

Amikor tehát Áment a kereszttel a fáraó szeme közé mutat, ezzel azt 
jelzi, hogy bebocsátja őt a misztériumokba és időlegesen szellemi 
látomásokra teszi képessé. De nem szabad másoknak elárulnia amit 
beavatása során látott, vagy tapasztalt. Ezt jelzi a szobrocska első alakja, a 


gyermek Hórusz, a látóhatár Hórusza, valójában Hórmakhu isten - az az 
isten, akit a hagyomány azonosít a szfinxszel -, aki ujjával csukott ajkára 
mutatva, szigorúan némaságot parancsol. Hasonló szobrok álltak 
valamennyi templom szentélyének és misztériumi termének közelében, 
mindegyik ajkára mutató ujjal jelképezve az isteni misztériumokkal 
kapcsolatban kötelező hallgatást. 

Áment maga Amon női "rejtett" megszemélyesítője volt. 

A király magatartása, amint az áldozás mozdulatával emeli fel a 
szobrocskát, azt hangsúlyozza, hogy kész a beszéd feláldozására, más 
szóval az örök némaság megőrzésére. 

A szobor lapos talapzatán, Hórmakhu figurája mögött, a szfinx faragott 
alakja hasal. 

Miért? 

A szfinx - mint a delejes álomba merült jelölt a beavatási szertartáson - 
mindig néma. Hosszú élete során még sohasem ejtett ki egyetlen, emberi 
füllel hallható szót. A szfinx mindig meg tudta őrizni titkait. De mik voltak 
ezek az ősrégi titkok? 

A beavatás titkai! 

A szfinx őrizte az ősvilág leghatalmasabb beavatási szentélyét - a Nagy 
Piramist. 

Mert a Piramishoz mindig a Nílus partja felől közeledett a szertartási 
menet, márpedig annak, aki a folyó felől jövet akart belépni, előbb a szfinx 
előtt kellett elhaladnia. 

A szfinx a maga némaságával egyrészt a csendet, másrészt a beavatás 
titkosságát jelképezte. 

Egyben pedig figyelmeztetésül szolgált a fáraó számára, hogy a 
legnagyobb misztikus megismerés előtt áll, ami embernek csak 
osztályrészéül juthat. 

Három további kép egészíti ki ezt a misztériumokra vonatkozó érdekes 
sorozatot. A falképeket ma minden járókelő és turista szabadon szemügyre 
veheti, a régi időkben azonban csak néhány kiváltságos láthatta. A képek a 
király misztériumi beavatásának további mozzanatait ábrázolják. 

A második falikép úgy mutatja be, amint a felnőtt, sólyomfejű 

Hórusz és az ibisz-arcú Thoth között áll. Mindkét isten egy vázát tart 
Ramszesz feje fölött, de víz helyett fogantyús keresztek özönét zúdítják rá. 


Mármost, Thoth a bölcsesség és a titkos tudományok istene volt. A 
beavatás révén tehát ő adományozta a természeti erők ismeretének és a 
természetfölötti tudománynak azt a rejtélyes hatalmát, amelynek révén 
Egyiptom már az ősidőkben oly hírnévre tett szert. 

Ő volt továbbá a Hold ura is. Ezért volt tehát, hogy minden titkos 
jelentőségű mágikus és vallási ceremónia, de különösen a misztériumokba 
való beavatás, éjszaka zajlott le, mégpedig a holdnak azokban a 
szakaszaiban, amelyekben befolyása a legerősebb: vagyis újhold és telihold 
idején. 

A felnőtt, sólyomarcú Hórusz volt a napisten. Az ő része ebben a 
jelenetben csak annak jelképezésére szolgál, hogy a beavatás - 

bár éjszaka kezdődött - nappal fejeződött be, a hajnal első sugaraival. 
Amikor a felkelő nap sugarai ráestek a jelölt tarkójára, a hierophanta 
bizonyos "hatalmas szavakat" intézett hozzá, majd felébresztette. 

A harmadik kép Ramszeszt már mint bölcs beavatottat ábrázolja, amint 
két másik isten üdvözlő kézfogással fogadja és felmutatja arca előtt a 
fogantyús keresztet, annak jeléül, hogy beavatott testvérükként tekintik. Az 
utolsó jelenetben a király egy kis szobrocskát ajánl fel Amon-Ra istennek. 
A szobrocska egy tolldíszes fejű, ülő istent - az Igazság istenét - ábrázolja. 
A fáraó most már elnyerte a bölcsességet, tehát ettől kezdve "igaz szavú" 
lesz és életét feláldozza az igazság oltárán, vagyis gondolatban és tettben 
egyaránt engedelmeskedni fog az emberi életet irányító természetfölötti 
törvényeknek, amelyeket beavatása révén megismert. 

Ezek a vésett képek ilyenképpen első pillantásra feltárták előttem egy 
beavatott fáraó titkos lelki életét, éppúgy, mint Egyiptom híres és titokzatos 
misztériumainak jelentőségét. 

Aztán nyugat felé fordultam, egy gyönyörű kis templom felé, ahol a 
kiválasztottak kis csapata tanulta valamikor a bölcsességet. Az oziriszi 
misztériumok szentélye volt ez és kis terjedelme ellenére számomra a 
legfontosabb Karnak minden épülete között. 

Mindjárt a bejárat ajtófélfáin megpillantottam különböző faragásokat, 
amelyek magának az isteni Ozirisznek színe előtt ábrázolták azt a 
Ptolemaioszt, aki a szentélyt építtette. A küszöbön átlépve, egy tégla alakú 
oszlopcsarnokban találtam magam, amelynek színezett és feliratokkal 
borított mennyezetét két kecses, rovátkás és virágos oszlop tartotta, 
amelynek mindegyike Hathor fejében végződött. A keleti falon két kőrácsos 


kis ablak nyílt, de a gyér világosságra, amely rajtuk beszűrődött, valójában 
nem volt szükség többé: a kőmennyezetből ugyanis három hatalmas 
négyzet hiányzott és ezen a lyukon keresztül bőségesen ömlött be a fény. 

Innen egy kis előcsarnok nyílott, amelynek falait kiugró domborművek 
és függőleges hieroglifa-sorok borították. És - ami elég ritka látvány már, 
még meglévő templomok romjai között is - 

három tökéletesen épségben maradt ajtónyílás vezetett ki a kis előcsarnok 
túlsó végéről, illetve oldalfalairól. Az ajtófélfákat egy szemöldökfa 
keretezte, amelyet több mint húsz méltóságteljes kobrából formált 
díszítménysor alkotott. A kígyók azonban nem  féldomborműként 
emelkedtek ki a falból, hanem tömör faragványok voltak, magasra emelt 
fejjel és kifeszített lebennyel. Mindegyik sor felett a szárnyas Nap ismerős 
jelvénye díszlett és az egész körülbelül egy yard magasságú tömör 
díszítményt alkotott. 

Számomra ez a királyi kobradíszítmény azt jelentette, hogy az a három 
szoba, amelyre ezek az ajtók nyíltak, fontos szerepet töltött be a templom 
szervezetében. Áthaladtam az előcsarnok túlsó végén lévő ajtónyíláson - 
maguk az ajtók már nincsenek meg, noha még tisztán láthatók azok a 
bemélyedések, amelyekbe a forgók beleillettek - és beléptem egy kis 
kápolnába, amelynek oldalfalain az áldozatot bemutató király, továbbá 
Hathor istennő zászlaja volt látható. Lenn a padló nyílásán hatalmas lyuk 
tátongott, amelyről zseblámpám fényénél megállapítottam, hogy ez egy föld 
alatti kripta bejárata. Megvizsgáltam a két oldalszobát is és a sarokban ott is 
nyílásokat találtam, amelyek részben ugyanehhez a kriptához, részben egy 
föld alatti folyosóhoz vezettek. Az egész épület mehkasszeruen volt 
alápincézve föld alatti üregekkel és folyosókkal - a bejárat mellett jobbra 
további két lyukat fedeztem fel a padlón. Ezek szűk folyosókra nyíltak, 
amelyeken vastagon állott a por. 

A kutatások során kiderült, hogy e folyosók egyike átszelve az egész 
talajt, egészen Khonszu templomáig terjedt. 

A templom egész padlózatát oly vastagon lepte be a port, hogy azt kellett 
következtetni: ez a portömeg sok évszázad leforgása alatt ülepedhetett le. 
Kerestem az ősrégi kőpadlózaton emberi láb nyomát - de csak meztelen 
lábak lenyomatát találtam, amelyek nyilván a közeli Khonszu-templom arab 
őrétől származtak. A padlót borító vastag porfelületen egyébként csak itt-ott 


látszottak kecses, vékony vonalak, amelyek egyik lyuktól, a másikig 
vezettek, tisztán mutatva az ott közlekedő apró kígyók nyomait. 

Azon töprengtem, vajon milyen régen lehetett, hogy az utolsó turista, 
vagy utazó felzavarta e kápolna méltóságteljes csöndjét. 

Eszembe jutott, hogy az egyik útikönyv azt jegyezte meg erről a 
templomról, hogy azt nem nagyon érdemes meglátogatni. Azt is tudtam, 
hogy itt különben sem szívesen látták a látogatókat - erre mutatott, hogy a 
Műemlékek Ügyosztálya lelakatolt fakapuval záratta le a bejárást. Magam 
is csak úgy tudtam bejutni, hogy a főtemplom arab őrével elkísértettem 
magam Ozirisznek e kis szentélyéhez és rávettem, hogy kinyissa a kaput. 
Miért e nagy elővigyázat? Ialán a padlón látható veszedelmes lyukak miatt? 

Mi volt egyáltalán e rejtélyes kripták és bús hangulatú folyosók 
jelentősége? Eszembe jutott az a különös, moszat szegélyezte kripta, 
amelyet negyvenlábnyi mélységről ástak ki és amely már Abüdoszban is 
gondolkodóba ejtett. . . 

Mialatt ezen töprengtem, a sírboltszerű helyiség hirtelen megvilágosodott 
szemeim előtt és újra megelevenedett előttem az ősrégi szertartás, amely 
Ozirisz halálát és feltámadását dramatizálja - a szertartás, amelyet kőbe 
vésve láttam a denderahi templom tetőteraszán álló kis misztérium-kápolna 
falain - a szertartás, amelyet látomásszerűen és személyesen is végigéltem 
azon az éjszakán, amelyet a Nagy Piramisban, a Király Iermében töltöttem 
- a szertartás, amelyet az atlantiszi származású Ozirisz hagyott örökül az ősi 
Egyiptom főpapjaira. 

Miért kerestek ki ilyen homályos és sötét helyeket a titokzatos beavatási 
szertartások céljára? 

Háromféle felelet lehetséges: hogy biztosítsák a tökéletes 
hozzáférhetetlenséget és titokzatosságot a kiválasztottak előjogát képező és 
veszedelmes kísérlethez - hogy a jelölt könnyebben szenderüljön delejes 
álomba, miután semmit sem lát maga körül és ilyen módon semmi sem 
vonhatja el a figyelmét a küszöbönálló belső változásról -, s végül, hogy a 
régiek szívének oly kedves jelképpel szolgáljon ama szellemi sötétséget és 
tudatlanságot illetően, amelyben a hierophanták a jelöltet a beavatás 
kezdetén találták. Hiszen amikor majd felébred, más helyen látja meg a nap 
sugarait, azon a helyen, ahová a földöntúli megvilágosodás bekövetkezte 
után viszik. A hosszadalmas beavatási szertartás során - amely éjszaka 
kezdődött és hajnalhasadáskor ért véget - az újonnan beavatott átlépett a 


materiális tudatlanságból, vagyis a sötétségből a szellemi megértés, vagyis a 
világosság állapotába. 

A misztériumok titkos szertartásait tehát kizárólag föld alatti kriptákban, 
vagy a szentélyek közelében elkülönített szobákban, vagy a tetőkre épített 
kis templomokban végezték. Mindezek a helyek tilos területet jelentenek a 
köznép számára, amelynek a legszörnyűbb büntetések terhe alatt volt 
eltiltva a belépés. A hierophanták, akik a jelölt beavatását végezték, 
ugyancsak súlyos felelősséget vállaltak. Élete, vagy halála az ő kezükbe 
volt letéve. Hiszen egy idegen váratlan belépése a beavatás szentelt 
szertartására a beavatandó halálát jelenthette, éppúgy, mint manapság egy 
kényes sebészi műtét váratlan megzavarása a szerencsétlen páciens halálát 
idézheti elő. Márpedig végeredményben mi más volt a beavatás, mint lelki 
sebészeti műtét, amelynek során az ember lelki és testi része különvált? Ez 
volt az oka annak, hogy a felavatásra szolgáló helyiségeket nehezen 
megközelíthetővé tették és még akkor gondosan őrizték őket. Azok, 
amelyek valamely nagyobb templom szentélye közelében feküdtek, csak 
egy tökéletesen sötét folyosón keresztül voltak megközelíthetők, amikor 
azután a jelölt már tökéletes transzbajutott, testét otthagyták a védő 
sötétséggel körülburkolva egészen a felavatás végéig, amikor azután 
kivitték a világosságra. 

A föld alatti helyiségeket ugyanily módon használták. A delejes álom 
bekövetkezte után minden fényforrás kialudt, úgyhogy ezek a kripták 
jelképesen is, de szó szerinti értelemben is sírboltokká változtak. 

Leereszkedtem az egyik nyílásba és átvizsgáltam azt a sötét üreget, ahol 
valamikor a papok végezték a legtitkosabb  ceremóniáikat, majd 
megkönnyebbülten kapaszkodtam vissza ismét a barátságos napfényre és a 
friss levegőre. 

Karnaki bolyongásaim során többször áthaladtam Amon-Ra gyönyörű 
templomának hatalmas bejáratán. Ez a bejárat inkább óriások, mint törpe 
halandók számára van méretezve, ahogy toronyként magasodik az ember 
feje fölött. Az egyiptomi ízlés, amely szereti a túlzott méreteket, néha 
megdöbbentő dolgokat produkál, mint amilyen például a Kairó melletti 
Nagy Piramis, vagy azok a pilon-falak, amelyeknek árnyékában épp most 
álltam. Csaknem ötven láb vastagságúak - vastagabbak, mint amilyenekre a 
várfalakat építették. Ezek azután valóban elzárták ezt a szent területet - 
amelyet a régiek büszkén a világ trónusának neveztek - a külső világtól. 


Sajnos, ez a trón már összeroskadt, és amikor kijutottam a nagy elő- 
udvarra, már csupán romokban álló építményeket találtam, amelyeket csak 
néhány épségben maradt oszlop mentett meg még a teljes romba dőléstől. 
Lassan haladtam keresztül a négyszögletű udvaron, a puszta földet meg a 
terjengő 

gyomot taposva, ugyanazon a helyen, ahol valamikor száz meg száz 
lábnyi távolságban gyönyörű mozaikkövezet terült el. 

A térségen áthaladva elértem egy újabb magas kapubejárathoz, amelyet 
színes féldomborművek borítottak és amely egy második pilon omladozó 
maradványai között állott. Ez a kapu azonban valamikor teljes százlábnyira 
emelkedett a talaj fölött. Ma már nyoma veszett a hét lépcsőnek, amelyet az 
építők a bejárat elé helyeztek, mint jelképét annak a hét fokozatnak, 
amelyen áthaladva az ember a mindennapi élet alsóbb rendű világából a 
földöntúli közösség legmagasabb szférájáig jut el. Az egyiptomiak ugyanis 
- mint általában a régi népek - ismerték azokat a rejtélyes számokat, 
amelyek az egész világegyetem alapját alkotják. Tudták, hogy a hetedik 
nap, vagy hetedik fokozat jelenti a Nyugalmat, a legtökéletesebb békességet 
éppúgy az ember, mint minden más teremtmény és dolog számára. Az egész 
országban, valamennyi templomban megtaláltam a hetes számnak ezt az 
ismétlődését, amely különösen tiszta és meglepő kifejezésre jutott a Nagy 
Piramis úgynevezett Nagy Csarnokában. Ugyanezért helyezték el ezeket a 
lépcsőket - amelyeket az idő és az ember azóta tökéletesen elpusztított - 
Karnak legnagyobb és leglenyűgözőbb építményének, az Amon-Ra 
templom nagy oszlopcsarnokának bejáratánál. 

Tizenhatszoros oszlopsor megdöbbentő látványa fogadott, amikor 
beléptem. A nap sugarai élesen világították meg a képet, amelyhez foghatót 
még nem láttam. A százharminc magasba szökkenő oszlop mindegyike 
erős, éles árnyékot vetett a kövezetlen talajra. A fehér kőoszlopok úgy 
sorakoztak, mint valami óriási hadsereg katonái. Hihetetlen szélesek voltak 
- kerületük egyenként vagy harminc lábnyi lehetett. Hatalmas és méreteiben 
elképesztő építkezés volt ez, a hatalmas kofák háromszáz láb széles erdeje - 
jellegzetesen egyiptomi alkotás. 

A fáraó pedig, aki ezt az oszlopcsarnokot építtette, ugyanaz a Szeti volt, 
aki az abüdoszi templomot emeltette, ahol olyan kimondhatatlan békesség 
szállt a szívemre. Itt nem szabadulhatott az ember az erő és a hatalom 
impressziójától. Szeti nem élte, mint ahogy nem is élhette meg ennek a 


mérhetetlen alkotásnak a befejeződését, tehát a nagy Ramszesz folytatta a 
megkezdett feladatot, hatalmas faragott oszlopokat fejtve ki Asszuán 
szikláiból és harminc tonnás díszes szemöldökfákat helyezve föléjük, 
anélkül, hogy cementtel, vagy ácskapcsokkal megerősítették volna őket. Az 
egész azt a célt szolgálta, hogy hatalmas benyomást keltsen, hogy felemelje 
az embert a köznapi tevékenység silány színvonaláról, nagy becsvággyal és 
magasba szárnyaló törekvésekkel telítse meg a lelkét és vágyat keltsen 
benne valami magasabb rendű erőkifejtés iránt. 

Az imádságok e csarnoka egykor tető alatt állott és padlózata is volt - 
most nyitva állt a mélykék ég felé, míg a láb csak a földgöröngyöket, a 
homokot, a gyomot, meg a kőtörmeléket taposta. 

Amikor a hatalmas mennyezet még a helyén állott, a csarnok belseje 
ugyancsak homályos lehetett, mert a világosságot csak a középső sor fölött 
néhány kőrácsozatú ablak bocsátotta be. A hatalmas tető azonban száz 
darabra hullott és ezekből is úgyszólván semmi sem maradt meg. 

Anélkül, hogy az ember bírálni akarná ezeket az ókori építészeket, 
szembeszökő az a tény, hogy a terebélyes kőoszlopok túlságosan közel 
állnak egymáshoz. Helyesebb elosztásuk hosszabb és zavartalanabb 
látóteret biztosított volna. A régiek azonban nyilvánvalóan többet törődtek a 
jelképekkel, mint a perspektívával. 

Minden egyes oszlopot dúsan borít a faragás és mindegyik egy tömör 
bimbóban, vagy harang alakú kehelyben végződik. Az oszloptörzsek 
gyönyörű, kerek felületét egészen elfoglalják a színes képek és hieroglifa- 
felirások és ugyanezek a díszítmények láthatók a szemöldökfákon, valamint 
a falakon is. Ott is mindenütt Egyiptom isteneinek és királyainak történetei 
vannak kifaragva vagy megfestve olyan színekkel, amelyek még ma is 
megőrizték szépségüket. Felismertem a festett alakokat és a négyszögletes 
keretbe foglalt jeleneteket, Szeti fáraót, amint Thoth isten színe előtt áldoz 
Heliopolisz szent fája alatt, amint a hettitákat hajtja győzelmes harci kocsija 
előtt, amint a távoli Libanonból hatalmas cédrusfákat hozat a templom 
zászlórúdjai számára, s végül, amint győzedelmesen tér vissza hazája 
földjére. 

Sok más alak is látható - egyesek félig meztelenek, mások teljesen 
felöltözöttek, de valamennyien azzal a különös feszült és távolba néző 
kifejezéssel, amely annyira jellemző erre a népre. A déli falon - a kövek 
közé illesztett lapra vésve - a történelem első hivatalos békeszerződéséről 


szóló hieroglifák olvashatók. A szerződés, amelyet a nagy Ramszesz, I. 
Szeti, Egyiptom nagy uralkodójának kiváló fia és - mint a szöveg nevezi - 
Kheteszar, a hettita király, Mereszar, Kheta nagy főnökének fia kötött, a 
következő kedves szavakkal zárul: Jó kötése ez a békességnek és 
testvériségnek, amely közöttük békét teremt mindörökre. 

Továbbmentem egy keskeny nyílt udvar felé, ahol egy magányos tömör 
obeliszk nyúlik az ég felé és vet bíborszínű árnyékot a földre. Az obeliszken 
építőjének, I. Thothmesznek királyi jelvénye látható, míg oldalt három 
függőleges sorban feliratok borítják. 

Távolabb, egy oszlopsor romba dőlt maradványai között egy másik, még 
magasabb és még lenyűgözőbb obeliszk emelkedik, mint a földről 
felszökkenő lángnyelv. Csaknem százlábnyira fúródik bele az égbe - a világ 
ez idő szerint ismert második legmagasabb obeliszkje. Ennek a hatalmas, 
fénylő rózsaszín gránit terméskőnek az alapzatán büszke felírás hirdeti, 
hogy csúcsát arany és ezüst keveréke borítja úgy, hogy azt már nagy 
távolságból is lehet látni, továbbá, hogy a gránit kibányászása és Szienéből 
való ideszállítása, ennek és az azóta eltűnt testvérobeliszknek a 
felállításával együtt mindössze hét hónapig tartott. Az obeliszket egy nő 
emeltette, aki bizonyos mértékben Egyiptom Erzsébet királynőjének 
nevezhető - a tetterős Hatshepszut királynő. Néha férfi módjára öltözködött 
és uralkodásában is mindig férfiasnak bizonyult ez a hosszú orrú, erős 
állkapcsú hölgy, aki égbe nyúló obeliszkeket és tömör templomokat 
építtetett, kutató expedíciókat küldött útnak és gyenge nemére való tekintet 
nélkül erős kézzel tartotta a fáraók jogarát, majd férjének halála után 
merészen eldobta a fátyolt - e lépésének minden konzekvenciáját levonva. 

Olvassuk el obeliszkjének büszke feliratát, amelyet hieroglifaírással 
véstek bele az alsó rész négy oldalába: Ültem palotámban és Teremtömre 
gondoltam, amikor szívemben feltámadt a vágy, hogy tiszteletére két 
obeliszket emeljek, amelyeknek csúcsa az égbe ér, mégpedig I. Thothmesz 
két nagy pilonja között, az oszlopok nemes csarnokában. 

Amikor látják majd emlékművemet évek múltával, kiáltsanak fel: Ez az ő 
műve volt. - Az én rendeletemre készítették ezt az aranyból vésett hegyet. 
Úgy uralkodom ez ország fölött, mint ízisz gyermeke, hatalmas vagyok, 
mint Nufia, amikor a Nap lenyugszik az éjszaka bárkájában. Művem örökké 
fenn fog maradni, miként az Északi Csillag. Fenségem díszítette arannyal 
ezt a két hatalmas obeliszket atyám, Amon iránti tiszteletből és szeretetből, 


hogy megörökítse nevét és ott álljon kimagasodva a templom területén 
mindörökre. Egyetlen tömör gránittömbből készültek, minden ereszték, 
vagy összeillesztés nélkül. 

Aztán felkerestem a nagykaput, amely valamikor a második Ptolemaiosz 
fáraó által épített Mut-templomhoz vezetett, most azonban pálmával 
szegélyezett mezőségre nyílik. Gyönyörű formája és ékítményes felülete 
újra lenyűgözte tekintetemet. A felső félfáján a szárnyas Nap volt kifaragva, 
hogy a régiek hite szerint védelmül szolgáljon a gonosz varázslatok 
behatolása ellen. 

Megpihentem a kis vörös négyszögletes szobában, amelynek falán 
Macedóniai Fülöp neve olvasható, ugyanazé, akinek egyik pénzdarabját - 
amelyet a jóságos föld tökéletes állapotban megőrzött -, éppen a 
múltkoriban találtam tíz mérföldnyire innen. 

Így kóboroltam Karnak romudvaraiban és omladozó szentélyeiben, 
szürke, tető nélküli, vésett domborművekkel díszített falak és 
istenszobraiktól megfosztott, rózsaszín gránit szentélyek meg épületek 
romhalmazai között. Elgondolkozva haladtam egy kopár, hepehupás 
területen, valami földig lerombolt épület helyén, ahol hirtelen 
megcsonkított  szfinxek és oroszlánfejű bálványok egész seregére 
bukkantam. Átvergődtem szúrós zöld cserjéken, amelyek egészen ellepték 
III. Thothmesz romba dőlt csarnokát, majd elgondolkozva álltam meg a 
félig elpusztult szentély szemöldökfája alatt. Hány király járhatott büszkén 
ugyanezen az úton, hányan jegyezték fel győzelmeiket oszlopokra és 
falakra - s hová lettek azóta? Thothmesz, Amenhotep, Szeti, Ramszesz, 
Tutanhamon, Ptolemaiosz - sorra vonultak el előttem és foszlottak el a 
levegőben ezek a szakállas arcú férfiak, akik uralkodtak Egyiptom felett és 
évezredekkel ezelőtt irányították sorsát. 

Érdemes-e becsvágyónak lenni - kérdeztem magamtól - amikor minden 
eredménynek és minden teljesítménynek az a sorsa, hogy porként elfújja a 
szél? Nem jobb-e nyugodtan és alázatosan járni az embernek a maga útját a 
világban és arra gondolni, hogy alapjában véve minden csupán valamely 
magasabb hatalom ajándéka? 

A nap már lenyugvóban volt és az alkonyat, mint valami kígyó, kúszott a 
földre, mire befejeztem sétámat a romba dőlt templomok e városában. 

A XXII. Dinasztia egyik királya agyagtéglákból készült fallal építtette 
körül Karnak valamennyi templomát és amikor a fal elkészült, annak 


kerülete nem kevesebb, mint másfél mérföld hosszúságú volt. Karnak maga 
a kőbe merevedett monda, a nagyszerű erőfeszítések és elkerülhetetlen 
pusztulások eposza, maga a romba dőlt, de halhatatlan dicsőség! 

Sokszor visszatértem azután Karnakba a napok során és minthogy 
magamban voltam az egész területen, akadály nélkül és zavartalanul 
kóborolhattam a csöndben, amely itt korlátlan hatalommal uralkodik, s 
amelyet csak bizonytalan időközökben szakít meg a méhek álmos 
zümmögése, vagy a verebek pajzán csicsergése. Mert nyár derekára járt az 
idő és a verejtékező turistatömegek már elszöktek Luxorból, elmenekülve a 
közeledő szörnyű hőhullám, meg az életre ébredő állatvilág elől, amely 
ebben az időszakban átveszi uralmát Dél-Egyiptom fölött. Legyek, 
moszkitók, skorpiók és kígyók kapnak életre ebben a temperatúrában, 
amely elernyeszti az embert, de úgy látszik, egyenesen felvillanyozza a 
kártékony teremtményeket és rovarokat. 

Mindezekért azonban bőségesen kárpótolt az egyedüllét, annál inkább, 
mert a hőség a jelek szerint egyáltalán nem tompította szellemi 
érdeklődésem élességét. Sőt, úgy találtam, hogy az ember egész jól 
megbarátkozhatik a nappal - ez nagy részben szellemi beállítottság kérdése. 
Abban a pillanatban, ha az ember úgy gondolja, hogy a nap ártalmas, vagy 
gyöngítő hatással jár, máris nyitva áll a kapu, amelyen keresztül ez a hatás 
jelentkezik. Míg a belső erőforrásokba vetett hitben mindig védelmet talál 
az ember. 

Számomra óriási előnnyel járt ez a karnaki magányos tartózkodás. 

Nagyszerűen tudtam hasznosítani azt, hogy tökéletesen átadhattam 
magam ennek a csöndnek.  Dzsesszkorszakunk nem kedvez a 
magányosságnak. A gépkor nem fejleszti a csend iránti érzékünket. 

Én azonban hiszek abban, hogy szükség van naponta egy kis 
visszavonulásra, rövid időszakokra, amelyet a magányos és néma 
elmélkedésnek szentelünk. Ebben megújul a fáradt szív és új erőre kap a 
kimerült agy. A rendszeres elmélkedés azután bőven megtermi gyümölcseit 
a szemmel látható lelki elmélyülés fokozódásában. Ez tölt el erővel a 
döntések órájában, ez ad bátorságot arra, hogy az ember a saját életét élje, 
függetlenül a tömegvéleménytől és megőrizze egyensúlyát a modern kor 
lázas ütemű életében. 

A modern élet leggonoszabb hajtása az, hogy meggyöngíti az ember 
elmélyülésre való képességét. A New Yorkhoz hasonló város őrült 


sietségében az ember nem ülhet le azon töprengeni, hogy belső élete 
valósággal megbénult - csak az jár a fejében, hogy sürgős dolga van. A 
természetnek azonban nincs sürgős dolga - sok millió évre volt szüksége 
ahhoz, hogy a Broadwayn sürgő-forgó emberpontokat kiformálja - és így 
szépen be tudja várni azt az időt is, amikor az ember majd egy nyugodtabb 
élet és békességesebb tevékenység keretében fel fog emelkedni a magára 
zúdított katasztrófából és bajokból, hogy ismét az isteni gondolat mély 
kútjába nézzen le, amely ez idő szerint be van temetve éppen az ember és 
környezetének lármás felülete alá. 

Testi érzékeink uralkodnak rajtunk - itt az ideje, hogy elkezdjünk úrrá 
válni érzékeink felett. A lélek szent bárkáján kiröpülhetünk a tengerekre, 
ahová a testi érzékek nem mernek többé követni bennünket. . . 


15. fejezet t Karnaki éjszakák 


A legvarázslatosabbak azonban mégis éjszakai látogatásaim voltak és 
különösen egy emlékezetes éjszaka, a telihold fényénél. . . 

Egyiptom éjszakái valami titokzatos fényben fürdetik az ősrégi 
templomokat, megmutatva azt, amit éppen meg kell mutatni - a többi pedig 
belemerül az árnyékba, amely oly nagyszerűen illik ezekhez a 
templomokhoz. 

Különböző módokon közeledtem különböző éjszakákon Karnakhoz. 

Egyszer gyorsan suhanó bárkában, hatalmas vitorla alatt, erős szélben, 
lefelé a Níluson - máskor nyeregben ülve a poroszkáló ló hátán -, majd meg 
végigkocsikázva a régi országúton, egy többé-kevésbé kényelmes 
lóvontatta fogaton. Ezen a holdtöltén azonban legjobbnak véltem, ha gyalog 
teszem meg a néhány mérföldnyi utat, mint ahogy a régi papok gyalogoltak 
oda az ősi Egyiptom pompás és káprázatos napjaiban. Az ezüstös fény 
megcsillant a fehér poron, amely vastag rétegben feküdt az út szélén, 
amelyen jártam. Itt-ott denevérek cikáztak a levegőben és röppentek el 
megint sikongva. Egyébként azonban mély csöndesség borult a vidékre. A 
csöndet semmi sem zavarta, míg el nem értem magát Karnak falut, ahol 
árny szerű alakok suhantak el mellettem az éjszakában - itt-ott lámpást 
himbálva kezükben - és lámpafény sárgás sugara szűrődött ki az üveg 
nélküli ablaknyílásokon. Lábam némán taposta az utat borító puha 
homokot, de ezek az éles hallású parasztok szinte hatodik érzékükkel 
megérezték, hogy idegen jár az éjszakában falujuk környékén. Egyenként 
vagy kettesével álltak ki az ajtóba, vagy pillantottak ki fürkészve az ablakon 
keresztül, hogy szemügyre vegyenek. Neszelésükre egy-két kutya 
meggyőződéstelenül csaholni kezdett, én azonban néhány barátságos szóval 
lecsendesítve őket, folytattam utamat. Jól megértettem ezt az egyszerű, 
kellemes népet, amely az élet apró-cseprő bajait a Maalesh! (Sebaj!) 
valóban elragadó, könnyed filozófiájával viseli. 

Aztán hirtelen felbukkant utam végén Ptolemaiosz hatalmas ezüst színű 
pilonja, lapos tetejével felmagasodva a mélykék égbolt felé, mint valami 
kísérteties őrszem a nagy templom előtt. 

De egyelőre elállta utamat. A kapubejáratot ugyanis rácskerítés zárta el. 
Felébresztettem az alvó őrt, aki riadtan ugrott elő szűk kunyhójából és 
álmos szemét dörzsölve állott villanylámpám éles fényében. Kinyitotta a kis 


modern kaput - jól megfizettem éjszakai nyugalmának megzavarásáért -, 
aztán beléptem és elkezdtem magányos vándorlásomat. Áthaladtam az elő- 
udvaron és néhány percre letelepedtem a málladozó homoktömbökön, 
amelyek valamikor az előudvar és a Nagy Oszlopcsarnokok közötti magas 
pilont alkották és eltöprengtem Amon-Ra elporladt emlékívének sorsán. 
Nemsokára aztán már magának a Nagy Csarnoknak hatalmas oszlopai és 
lenyűgöző romjai között jártam. A holdfényben fürdő 

oszloptörzsek mélyfekete árnyékot vetettek a földre, míg a vésett 
hieroglifák egyik pillanatban szikrázva csillantak fel, a másik pillanatban 
azonban ugyanolyan gyorsan elnyelte őket az éjszaka. 

Eloltottam zseblámpámat - kivéve ott, ahol az út bizonytalanra vált -, 
hogy ne zavarja a hold lágyabb fényét, amely az egész templomot valami, 
csak álomban érzékelhető varázshellyé változtatta. Hirtelen felbukkant 
előttem Hatshepszut királynő 

obeliszkje - olyan volt, mint egy gyönyörű ezüsttű. 

Ahogy lassan továbbhaladtam a félhomályban, az oszlopcsarnokon túl 
fekvő fedett szentélyek lenyűgöző oszlopsorai felé, az a homályos érzésem 
támadt, hogy nem vagyok többé egyedül. A hatalmas méretű csarnokokban 
és a kisebb kápolnákban már legalább másfél ezer esztendeje nem tolongtak 
a hívők - a megcsonkított kőistenek legalább ugyanolyan régóta némán 
viselik a magányt - és nem ismerek modern egyiptomit, aki visszatért volna 
az ősi hithez. Miért éreztem mégis, hogy élő emberek vannak körülöttem 
ezen az ősi helyen, amely maga is olyan csöndes, mint a sír? 

Körüljártattam zseblámpám sugarát - de csak kőtörmeléket, romba dőlt 
padozatot, véséseket és hieroglifa-feliratokat világított meg, egyébként 
azonban emberi lénynek nyoma sem volt sehol. 

És mégsem tudtam szabadulni ettől a nyomasztó érzéstől, miközben - 
mint az éjszaka magányos vándora - tovább folytattam utamat. Az éjszaka 
mindig is együtt jár valami homályos borzongással és mindig 
kihangsúlyozza az ember félelmeit - én azonban megszerettem és 
megszoktam ezeket a lágy, egyiptomi éjszakákat, amelyek szinte 
természetfölötti . szeretettel  burkoltak körül. Most azonban Karnak 
omladozó templomai viszolyogtató körvonalakkal tűntek fel a furcsa, 
elmosódott fényben és hirtelen tudatossá vált bennem az idő és a környezet 
nyugtalanító hatása. De miért támadt ez az érzésem? 


Továbbhaladtam a régi kövezett úton, amely az északi romokhoz, majd 
onnan egyenesen Ptah gyönyörű kis templomához vezet. 

Áthaladtam a kis oszlopos udvaron, majd egy újabb kapun, és csakhamar 
átléptem magának a szentélynek a küszöbét. A hold sugarai élesen 
világították meg a legkülönösebb szobrok egyikét, Sekhmet istennő 
képmását. Az istennő - ez a magányos, oroszlánfejű asszony - egyedül 
trónolt a félhomályos teremben. 

Kemény, vad tekintetű arca pontosan hozzáillett ahhoz a szerephez, 
amely osztályrészéül jutott az egyiptomi mitológiában - az emberiség 
büntetőjének és pusztítójának szerepéhez. Micsoda rettegéssel tölthette el 
áldozatait, akik nem számíthattak nála irgalomra! 

Letelepedtem egy gránitkockára és elnéztem az ezüstös sugarak táncát az 
omladozó falakon. Valahonnan a távolból egy kószáló sakál elmosódott 
vinnyogása hallatszott. S ahogy ott ültem, csöndben és mozdulatlanul, 
valami láthatatlan lény jelenlétének borzongató érzése kúszott megint a 
szívemre, amelyet jeges marokkal kezdett összeszorítani a bizonytalanság 
örök kísérője - a félelem. 

Talán még mindig a büszke arcú papok, meg az ájtatos hívők szellemei 
kísértenek ezen az ősrégi helyen és mormolják imáikat az erő és az 
egyensúly jelképes jogarát kezében tartó Ptah felé? 

Talán a régmúlt papok és királyok kísértetei cikáznak mint anyagtalan, 
élő árnyak? ... 

Önkéntelenül eszembe jutott az a különös történet, amelyet egyik 
Kairóban lakó barátomtól, az egyiptomi kormány egyik angol 
tisztviselőjétől hallottam. Megismerkedett egy az arisztokráciához közel 
álló fiatalemberrel, aki néhány héttel előbb mint közönséges turista jött 
Angliából Egyiptomba. Vidám, könnyelmű legény volt, akit az élet anyagi 
oldalán kívül semmi sem érdekelt. Luxorban járván egy délután kiment 
Karnakba, ahol fényképfelvételt készített Amon-Ra templomának nagy 
csarnokáról. 

Miután a negatívot előhívta és másolatot készített róla, csodálkozva 
fedezte fel a képen egy magas termetű egyiptomi pap alakját, aki háttal egy 
oszlopnak támaszkodva, mellén keresztbe font karokkal állott. Ez az 
élmény oly hatalmas benyomást gyakorolt a fiatalember lelkére, hogy egész 
magatartása megváltozott, s buzgó kutatója lett a lelki és természetfölötti 
jelenségeknek. 


Nem tudtam elmozdulni kőülésemről, csak pihentem, töprengve és 
nyugtalan gondolatokba merülve e kővé dermedt istenség néma 
társaságában. 

Fél óra telt el így, s közben, úgy látszik, valami könnyű álomba 
merültem. 

Olybá tűnt, mintha valami fátyol hullott volna le a szemem elől és 
figyelmem valahová a szemöldökeim közé eső részre összpontosult volna, 
majd hirtelen földöntúli fény burkolt körül. 

Ebben a fényben megpillantottam oldalt, magam mellett, egy felhúzott 
vállal álló, barna bőrű férfialakot. És ahogy rámeredtem megfordult és 
szembenézett velem. 

Megremegtem a felismeréstől. 

Mert a férfi - én voltam. 

Pontosan a mai arcomat viselte, de ruházata a régi egyiptomiak öltözéke 
volt. Nem volt sem főúr, sem közember, hanem - mint azt fejdíszéről és 
ruházatáról rögtön megállapítottam - elég magas rangú pap. 

A fény most őt is körülvette, majd túlhaladt rajta - egészen addig, amíg 
hirtelen megvilágított egy oltárt. Ekkor a látomásalak megmozdult és lassan 
megindult az oltár felé, majd mikor odaért, imádkozott... és imádkozott. . . 
és imádkozott. . . 

S mialatt ő tovalépkedett, én is vele mentem. S amikor imádkozott, én is 
vele imádkoztam, mégpedig nem úgy, mint egy másik ember, hanem mint ő 
maga. Nézője és szereplője voltam egy személyben ennek a fantasztikus 
látomásnak. Éreztem, hogy szívét nehéz bánat nyomja, hogy szomorú 
országának állapota miatt és búsul azon, hogy ősi földje romlásnak indult. 
Különösen boldogtalan volt amiatt, hogy vallásának irányítása gonosz 
kezekbe került. Imáiban újra meg újra könyörgött a régi istenekhez, hogy 
mentsék meg az igazságot népe számára. De amikor könyörgéseit 
bevégezte, szíve még mindig oly nehéz volt, mint az ólom. Mert 
esdeklésére nem kapott feleletet és tudta, hogy Egyiptom végzete 
visszavonhatatlan. . Lehorgasztott fővel fordult el, nagyon-nagyon 
szomorúan... 

A világosság lassan kihunyt. Egészen sötét lett. A papi alak eltűnt és vele 
együtt az oltár is. Ismét ott találtam magam, magányos töprengésbe 
merülve, a Ptah-templom közelében. És az én szívem is szomorú volt, 
nagyon-nagyon szomorú... 


Vajon csak álom volt-e az egész, amely a környezet hatása alatt 
keletkezett? 

Vagy a töprengő elme riadt hallucinációja? Vagy csak annyi, hogy a múlt 
iránt érzett érdeklődésem nyomán felbukkant egy eddig lappangó gondolat? 

Talán lelki szemeimmel láttam a szellempapot, aki tényleg megjelent? 
Vagy korábbi egyiptomi életemnek ősi emlékezése volt csupán? 

Számomra - ismerve saját felzaklatott érzéseimet a látomás ideje alatt és 
után - csak egyetlen felelet volt lehetséges. 

A bölcs ember nem ugrik fejest a következtetésekbe, hiszen az Igazság - 
mint egy ősi mondás tartja - bújócskát játszó nő, aki egy rendkívül mély kút 
fenekén él. 

Mégis kénytelen voltam igenlő választ adni az utolsó kérdésre. 

Einstein felforgatta az időre vonatkozó eddigi konzervatív nézeteket. 
Matematikai úton bebizonyította, hogy az, aki a negyedik dimenzió 
szemével nézi a dolgokat, a rendestől egészen eltérő képet fog kapni a 
múltról és a jelenről. Aminek segítségével megérthető a lehetőség, hogy a 
Természet tökéletesen megőrzi emlékezetében a Múltat, amelyben örökre 
megmaradnak az eltűnt századok képei. Tökéletesen felfogható volt tehát 
számomra, hogy az elmélyülés érzékeny pillanataiban az ember 
önkéntelenül és rejtélyes módon súrolhatja ezeket az emlékeket. . . 

Egy másik éjszaka, este tizenegykor, találkozóra indultam a kis Naga 
Tahtani faluba, kissé túl Karnakon. Luxort és Karnakot elhagyva, először jó 
darabon a Nílus partja mentén vezető úton haladtam, majd éles 
derékszögben lekanyarodva, vagy húsz percen keresztül egyenes vonalban 
haladtam tovább. 

A falu közepét jelző nyílt térségen több mint kétszáz embert találtam a 
porban kuporogva. Egyetlen nő sem volt jelen. 

Valamennyien hosszú arab ruhát és fehér turbánt viseltek, s egyszerű, 
primitív embereknek látszottak. 

Egy meszelt és ledöngölt földű, kissé magasabban kiemelkedő tornácon 
négy előkelőség ült - négy magasabb rangú és szellemű, tiszteletreméltó 
férfi.  Arcuk és ruházatuk után ítélve sejkek voltak és lebegő 
selyemburnuszuk festői képet nyújtott. Mind a négyen öreg, ősz fejű 
emberek voltak. A lányregények izgalmas hőse, a csinos, fiatal sivatagi 
sejk, aki gyönyörű angol hölgyeket rabol el, Angliában talán fellelhető, de 
Egyiptomban egész bizonyosan nem. 


Abu Shrump sejk - az egyetlen, akit az egész gyülekezetből ismertem - 
szintén köztük volt. Szívélyesen üdvözölt, majd bemutatott a karnaki 
elöljárónak és egy másik sejknek. Mindketten udvarias mozdulattal 
megérintették homlokukat és a mellüket. 

Aztán bemutattak a falu és a környező kerület elöljárójának. 

Mekki Gahba sejknek hívták és az ő háza volt az, amely előtt a tornác 
állott. Rögtön unszolni kezdett, hogy igyam meg az elmaradhatatlan kávét - 
szerencsére, sikerült tej nélküli teában kiegyeznem. 

Elfoglaltam helyemet az egyik párnán, amely a tornác padlóján barátom 
Abu Shrump sejk mellett feküdt. A sejk Kurna faluban lakott a Nílus túlsó 
partján és Luxor környékén legalább húsz mérföldnyi kerületben közismert 
és köztiszteletben álló szent ember volt. 

Mint a próféta jámbor követője - annak ellenére, hogy olyan ember 
hírében állott, aki szellemekkel érintkezik és igen hatásos talizmánokat tud 
gyártani -, a legbüszkébb arra volt, hogy megtette a mekkai zarándokutat. 
Feje körül lapos, zöld turbán csavarodott. Sűrű bajsza, szakálla és 
oldalszakálla már egész fehér volt. Sötét bőrű arca értelmes és komoly 
vonású, kellemes és méltóságteljes volt. Feltűnően nagy, nyugodt tekintetű 
szemei mélyről jövő értelmet sugároztak. Vastag anyagból készült hosszú, 
bő, barna ruhája egészen a sarkáig ért. Jobb kezének negyedik ujján nagy 
ezüstgyűrűt viselt, amelynek külső oldalán arab felírás díszlett. 

Erre az összejövetelre tulajdonképpen Luxor omdeh-je (polgármestere) 
hívott meg és ő ragaszkodott hozzá, hogy a meghívást elfogadjam. Egy 
áporodott délutánon találkoztunk az utcán és éppen a szokásos arab 
üdvözléssel köszöntött: Boldog legyen napod! amikor Abu Shrump sejk 
leszállt dús felszerelésű öszvérjéről, hogy - mint régebben megígérte - 
meglátogasson és megigyon velem egy-két csésze teát. Néhány nappal 
később aztán felkeresett a polgármester és mind a maga, mind pedig a sejk 
nevében meghívott, hogy vegyek részt a karnak-luxori kerület derviseinek 
éjszakai összejövetelén. 

Az egyetlen európai voltam, aki bejutottam ebbe a furcsa gyülekezetbe, 
és igyekeztem megfeledkezni szembeszökő londoni ruháimról. 

A polgármester kifejtette, hogy ez az összejövetel évek óta az első, amit 
ezen a vidéken tartanak, míg Abu Shrump sejk megmagyarázta, hogy az 
ilyen dervisgyűlés időpontját mindig a hold bizonyos állása határozza meg. 


Mindig holdtöltekor, vagy újholdkor tartják, mert ezeket az éjszakákat 
különlegesen szentnek tekintik. 

- Ez nem lesz hangos, ordítozó gyűlés - tette hozzá a sejk. - 

Valamennyien nyugodt emberek vagyunk, akik Allah iránti szeretetből 
gyülekezünk össze. 

Körülnéztem. A nyílt térség közepén hatalmas zászlópózna emelkedett, 
amelynek tetején aranyhímzésű arab betűkkel díszített vörös zászló lengett. 
A beduinok és a falusiak szabályos sorokban kuporogtak a földön a 
zászlórúd körül, úgyhogy tökéletes kört alkottak. A szomszédos mezőn, 
amerre útközben elhaladtam, láttam kikötve ezeknek az embereknek - 
mármint a jobb módúaknak - a lovait. Elmondották nekem, hogy a 
gyülekezet tagjainak egy némelyike húsz mérföldnyi utat is megtett a 
falujából idáig. A gyülekezeten egyébként csak meghívottak lehettek jelen. 

Elragadó volt ez a kép a csillagos kék afrikai ég alatt. Több mint kétszáz 
fehér turbános sejk alkotott hatalmas kört és bukkant fel itt-ott a lábaim 
alatt. Voltak itt öreg, ősz hajú fejek és fiatal gyerekfejek. A nyílt térség két 
oldalát sűrű 

lombú pálmafák szegélyezték, amelyeknek levelei megzizzentek az 
éjszakai szellőben és fekete árnyékuk beborította a térséget. A tér távolabb 
fekvő oldalait néhány kocka alakú épület zárta le. 

Ezeket az épületeket dúsan vették körül tropikus futónövények. 

Távolabb sötétbe merültek a mezők, a dombok, a Nílus és a sivatag. A 
Hold és a csillagok fényét a tornácon a fejünk fölött lógó nagy lámpa 
egészítette ki. 

Mikor már éjfélre járt az idő, az egyik dervis felállt és tiszta dallamos 
hangon énekelni kezdte a Szent Korán egyik versét. Alig ejtette ki az utolsó 
szót, amikor mintegy válaszul egyszerre kétszáz torokból tört fel az 
elnyújtott kiáltás: Nincs Isten Allahon kívül! 

Egy kisfiú - nem látszott többnek hatesztendősnél, bár ez a kor Keleten 
nagyobb érettséget jelent, mint Európában - belépett az embergyűrű 
közepébe és megállva a zászlórúd mellett, éles, ezüstös hangon, 
emlékezetből további Korán-verseket kezdett énekelni. Majd egy szakállas, 
öreg férfi következett, aki lassan lépkedett a kuporgok sorai mentén, 
kezében rézüsttel, amelyben a parázsló faszénre dobva néhány maroknyi 
tömjén izzott. Az illatos füstfelhő a szélben a nyílt térségen keresztül 
egészen a tornácig úszott. 


Aztán három férfi állt szembe egymással a zászlópózna körül és hosszú, 
vallásos énekbe kezdett, amely tizenöt vagy húsz percig tartott. Érezni 
lehetett szívük mélységes buzgó áhítatát, amely hangjuk ünnepélyes 
dallamaiban fejeződött ki. Majd visszakuporogtak a földre és egy negyedik 
férfi kelt fel, hogy folytassa az éneket. Egy közkedvelt dervisdalt adott elő, 
amely ajkairól szinte mélabús hévvel csendült fel. Költői arab sorai azt az 
Allah iránti égő vágyakozást fejezték ki, amelyet minden igaz dervisnek 
éreznie kell. Aztán befejezte, miközben a szavak mintha csak panaszosan, 
egyenesen a szívéből szakadtak volna ki és mintha egyenesen Allah, a 
Teremtő felé szálltak volna. 

Mikor leült, láttam, hogy a gyülekezet legtöbb tagján erőt vett ugyanaz az 
égő vágyakozás, amely dalának tárgya volt - a mellettem ülő méltóságteljes 
sejk azonban nyugodt és mozdulatlan maradt. 

Most aztán az egész gyülekezet feltápászkodott és ekkor az előbbi három 
énekes a kisfiúval egyetemben nagyon lassan megindult az embergyűrű 
belsejében. Ahogy lassan lépkedtek, egyszerre mozgatták a fejüket, hol 
lefelé, hol jobbra, hol balra és elnyújtva ismételgették: Allah-Allah-ah-ah- 
ah! Annyiszor, hogy belefáradtam a számolásába. Édes, mélabús dallammal 
ejtették ki ezt az egyetlen szót. Testük egyhangú és mégis pontos ütemben 
ringott . jobbra, — balra.  Körülöttük a kétszáz ember tökéletes 
mozdulatlansággal állt több, mint fél órán keresztül, figyelmesen és némán, 
míg a kör közepén a dervisek szakadatlanul, tökéletes ritmusban keringtek. 
Mikor végre az énekesek abbahagyták, a türelmes hallgatóság megint 
visszatelepedett a porba. De kétségtelennek tűnt, hogy a gyülekezet 
rendkívüli módon élvezte az előadást. 

Most szünet következett, amikor is kis csészékben kávét szolgáltak fel a 
jelenlévőknek, míg a polgármester a figyelem jeléül részemre illatos 
kerkadit rendelt, egy forró italt, amelyet bizonyos szudáni növény virágából 
főznek. Ugyanúgy párolják, mint a teát, csak annál valamivel savanykásabb 
az Íze. 

Abu Shrump sejk nem igyekezett magyarázattal szolgálni számomra az 
éjszakai istentisztelet jelentőségét illetően. Csak időnként egymásra 
pillantottunk, ő tudta, hogy rokonszenvemre számíthat, én pedig tisztában 
voltam azzal, milyen boldogságot érezhet ezen az éjszakán, a himnuszok 
éneklése közben, Allah jelenlétében. Az jutott eszembe, hogy Európában, 
meg Amerikában, a nagyvárosok élvezethajhászásában, valahol ezer, megy 


ezer ilyen gyülekezet hallgatja a dalt és a zenét, a dzsesszt. Az ő énekükben 
azonban nincs jelen Isten, ők csak mulatnak, és élvezik az életet, de... 

Elmondtam ötletemet az öreg sejknek, aki válaszul egyszerűen csak egy 
verset idézett a Koránból: 

Az emberek számára saját lényükben található szilárd hitük jele, miért 
nem veszitek észre? Gondolj magadban Istenre szeretettel és alázattal és 
csöndben, este és reggel és ne légy egyike azoknak, akik figyelmetlenek. 
Mert Ő csak azoknak válaszol, akik reá figyelnek. 

Itt ültünk a sárga fénytócsában, a sötétség körétől körülvéve és 
igyekeztünk szívünket teljesen a Legfőbb Erő imádata felé fordítani. 
Megneveztük a névtelent, Allahot, de akár a legáhítatosabb imádatban 
feloldva is ki tudná őt valóban bármiféle néven meghatározni? 

Az áhítattól elnémulva pillantottam fel. A tiszta égbolton a térben függő 
csillogó bolygók vonzották fölfelé az ember tekintetét. Mindegyikben volt 
valami egy nagy költemény fenséges, megfoghatatlan szépségéből, 
mindegyik szorongva emlékeztetett arra, hogy csak áthaladó utas vagyok 
ennek a bolygónak a felületén, amelyet magát is oly sűrű titokzatosság 
burkol be, akár az éjszaka. 

Aztán megint lefelé pillantottam. Az alattam nyüzsgő komoly arcok 
mindegyikén az Isten utáni vágyakozás tükröződött. 

A dervisek megint rákezdtek lassú énekükre: Nincs Isten Allahon kívül!, 
a mondat minden egyes megismétlődésénél kétszer meghajtva fejüket és 
derekukat. Először csak halkan énekeltek, majd mintegy negyedóra 
elteltével az ének és a mozdulatok ritmusa meggyorsult, és a hangok 
elmélyültek. Az előbb még ütemes ének végül éles, erős felkiáltások 
sorozatává vált. Amint az idő múlt, egyre izgatottabbak és izgatottabbak 
lettek és szavaik mindinkább rekedt kiáltásokhoz hasonlítottak, ahogy 
fejüket a hanggal együtt görgették, karjukat keresztbe fonták mellükön és 
ide-oda ringatták testüket. De mindezek ellenére semmiféle szempontból 
nem szolgáltak rá még akkor sem az üvöltő dervis elnevezésre. Az 
önkívületi buzgalomnak ez a felfokozása nem volt bántó és miután 
izgalmas csúcspontra ért, hirtelen abba is maradt. 

Halálos, mélységes csend támadt, amely az előbbi hangtömkeleg után 
még lenyűgözőbben hatott. Aztán szünet következett. 

Megint kávét és teát szolgáltak fel, majd az éjszakai gyülekezet további 
része már szelídebb keretek között folyt le. A dervisek halkan dúdoltak még 


egyszer-kétszer a hallgatóság kíséretével, amikor is kétszáz torok ismételte 
bizonyos pillanatokban egyszerre Allah nevét az éneknek az ég felé 
csapódó, dallamos és lüktető ütemében. 

Amikor azután nagy sokára a felszabadító hajnal első sugarai letűztek a 
körre, a dervisek elhallgattak. Majd egy végső elmélkedés következett - 
Allahon és Allahban, ahogy nevezték -, amelyben az egész gyülekezet részt 
vett, mielőtt a gyűlés véget ért volna a rózsaszín hajnalban, amelynek 
sugarai vékony csíkokkal festették meg az ég alját. 

Néhány nappal később Abu Shrump sejk vendégem volt teára. Magával 
hozott egy kis négyszögletes papírlapot, amelyet levél formára 
többszörösen összehajtogatott. Közölte velem, hogy ez egy talizmán, 
amelyre Korán-versek, továbbá bizonyos varázsjelképek és szavak vannak 
írva. Elmondta továbbá, hogy az írást a múltkor éjszaka, a dervisek 
gyűlésén készítette több más írással egyetemben, mert ott kapta az ihletet, 
illetőleg a magnetikus behatás az ott felidézett magasabb erők részéről. 
Nevem is rá volt írva (arab betűkkel). A varázspapír - ahogy az öreg sejk 
nevezte - zsebben hordandó minden olyan alkalommal, amikor azt akarom, 
hogy valamely különleges vállalkozásom sikerrel járjon, továbbá minden 
olyan helyen, ahol ellenséges erőktől kellene tartanom. 

Figyelmeztetett azonban - igen őszintén és kissé naivul -, hogy ne 
hordjam a talizmánt, ha valamilyen közelebbi kapcsolatba bonyolódom egy 
nővel, mert olyankor a talizmán időlegesen elveszti hatóerejét. 

Bár sohasem kértem ezt a különös ajándékot, természetesen elfogadtam, 
remélve a legjobbakat. 

Abu Shurmp sejk Kurna faluban lakott, amely a legközelebb eső falu a 
Királyok Sírjának kopár és elhagyatott völgyéhez. S minthogy ő volt a 
helység legelőkelőbb személyisége, maga Mr. Howard Carter is több ízben 
meglátogatta az évek során, amikor a szomszédban ásatásokat folytatott. Ők 
ketten aztán nagyon össze is barátkoztak. 

A sejk a  varázspapír másodsorban említett hatékonyságának 
illusztrálására elmondta, hogy a felásott sírok között gyakran kísértenek a 
leggonoszabb fajta, félelmetes szellemek, amelyek évszázadok óta voltak 
bezárva ezekbe a sírokba - ő, Abu Shrump tehát kiterjesztette védelmét 
barátjára, Howard Carterre is, hogy megoltalmazza ezekkel az ellenséges 
szellemekkel szemben. 


Különösen arra a tényre hívta föl a figyelmet, hogy Tutanhamon fáraó 
sírjának feltárásával kapcsolatban a régészeti expedíció tagjait a halál és a 
balesetek egész sorozata sújtotta - mindezek azonban Mr. Cartert gondosan 
elkerülték. 

Abu Shrump sejk további tevékenysége keretébe tartozott a gyógyítás 
mestersége is. Egy napon ennek szemtanúja voltam. Egy ember jött hozzá 
azzal, hogy reumás fájdalmakat érez bal csípőjében. A sejk néhány percig 
simogatta a fájó tagot, újabb egy-két percen keresztül valami imát mormolt 
a Koránból, majd közölte a pácienssel, hogy a fájdalom rövidesen 
megszűnik. Vettem magamnak a fáradságot, hogy figyelemmel kísérjem a 
kóreset fejlődését, és arra a megállapításra jutottam, hogy a fájdalom 
valóban csökkent. Azt persze már nem tudtam megállapítani, hogy állandó, 
vagy pedig csak időleges javulás következett be. 

A sejk elmondta nekem, hogy ezeket a dervistitkokat - már amennyiben 
titkoknak lehet nevezni őket - nagyatyjától tanulta és hogy ezek a titkok a 
szájhagyomány közlése révén magától Mohamedtől származnak. Áldott 
legyen a nevel! - tette hozzá az öreg áhítatosan. 


16. fejezet " Találkozásom egy adeptussal 


A Nílustól néhány mérföldnyire nyugatra, Luxornál, hosszú, rozsdabarna 
hegylánc emelkedik az égnek, határvonalat alkotva a Líbiai-sivatag és a 
folyó megművelt völgye között A hegyek között elrejtve húzódik egy 
kiszáradt, napégette szakadék, ahol semmiféle növényzet nincs és nem is 
tud megteremni, ahol a talajt sziklás kőtörmelék, vagy száraz homok 
alkotja, és ahol kígyók és skorpiók az egyedüli élőlények. Ebben a kopár 
völgyben - a híres Királyok Sírjának völgyében - voltak eltemetve az eltűnt 
Théba királyi halottai. Voltak - írom, mert sok múmiatestet már kiemeltek 
hűvös sírboltjából és nagy múzeumok poros csarnokaiban helyeztek el, 
hogy ország-világ láthassa őket. S ha a többiek egyelőre elkerülték a 
felfedezést, az igazán nem azon múlott, mintha a kutatók az időt, a 
fáradságot, vagy a pénzt sajnálták volna. 

Sok mindent akartam tanulmányozni itt a helyszínen, magukban a 
sírboltokban, a tető nélkül tátongó templomokban, amelyek a völgytől 
néhány mérföldnyire fekszenek, Théba maradványai között, amelyek itt-ott 
kikandikálnak a földből és mindenütt véges-végig a nyugati sivatag 
peremén. A Luxorból kiinduló effajta gyakori és rövid tartamú expedíciók 
céljára a legkitűnőbb közlekedési eszköz egy jó szamár, mert csak az tudja 
megvetni lábát az emelkedéseken, éles kövek között és szakadékok szélén. 

Szerződtettem egy boyt is, akinek mindenekelőtt meghagytam, hogy 
keressen egy vállalkozót, aki alkalmas szamarat kölcsönözne e rövid 
kirándulások céljára. A hagyományos turista-terminológia szabályainak 
megfelelően Jusszefet boynak neveztem, noha már elmúlt negyvenéves és 
otthon felesége meg három gyermeke volt. 

Aminthogy gyakorta emlékeztetett is engem családjának létezésére, 
pontosan mindannyiszor, valahányszor elővettem a pénztárcámat, hogy 
számadásunkat elintézzem. Amikor egyszer tréfából egy ártalmatlan kígyót 
akasztottam a nyakába, méltatlankodva jelentette ki, hogy ha a hüllő 
megmarja, nem lesz senki, aki etesse a családját! Hosszú időn keresztül 
annyira megszokta az öszvérek etetését, hogy nyilván családjának a 
szükségesekkel való ellátását is az öszvéretetéssel egy szinten álló 
feladatnak képzelte. Egyébként jó modorú volt és kiváló humorérzékkel 
rendelkezett, egyszóval kedveltem. 


Sikerrel befejezve a vállalkozóval folytatott tárgyalásokat, és 
megállapodva a végső feltételekben, idejében visszatért egy csinos külsejű, 
jól  — megtermett, — rendesen felszerszámozott fehér szamárral. 
Felkapaszkodtam az állat hátára és megindultunk. 

Minden jól ment, amíg elértük a folyó partját, ahol is mindhárman 
felszálltunk egy hajóra és lefelé vitorláztunk a széles, szürke Nílus nyugati 
partja irányában. A hajóból kiszállva, ismét szamárhátra ültem és 
nekivágtam a völgy felé vezető hétmérföldes útnak. 

Alig negyedórai szamaragolás után kiderült, sőt bebizonyosodott, hogy 
szamaram jelleme ellentétben áll kellemes külsejével. Mikor már végre 
megtettük valahogy az útnak körülbelül a felét, mégis elpanaszoltam 
Jusszefnak, hogy vagy választási tehetsége nem áll egyéb képességeivel 
egyenlő magaslaton, vagy pedig a vállalkozó állatállománya lehetett igen 
silány, ha ez a szamár bizonyult közülük a legkitűnőbb minőségűnek. 
Hozzátettem, hogy a szóban forgó szamár rendkívül lusta természetű és 
kénytelen vagyok azzal vádolni: jobban szereti az alvást, mint a mozgást. 
Jusszef karjait és szemefehérjét az ég felé fordította: - Insallah! - kiáltotta 
csodálkozva. - Ki merné javítgatni az Örökkévaló keze munkáját? 

Úgy találtam, hogy erre a kérdésre nem lehet felelni, a téma tehát ettől 
kezdve örök némaságba merült. Hátunk mögött hagytuk a kukoricaföldeket, 
majd éppen csak egy pillantást vetettünk a Memnonkolosszusokra, erre a 
két óriási szoborra, amelyek arcán már egyáltalán nem láthatók vonások és 
amelyeknek trónon ülő, deformálódott teste valamikor ott őrködött egy 
pilon előtt, a III. Amenhotep építette palotatemplom azóta ugyancsak eltűnt 
bejáratánál és amelyek még ma is ötvenlábnyi magasságban emelkednek a 
templom helyén elterülő búzaföldek fölé. A két kolosszus, szem nélkül, fül 
nélkül, orr nélkül és száj nélkül ül ott, ugyanúgy, ahogy ült évszázadokon 
keresztül, talán restelkedve a szidalmakon, amelyekkel Kambüszesz, a 
perzsa hódító illette őket, mint ahogy arról Petronianus római utazó a 
talapzatba bekarcolt felírásban megemlékezik. Valamikor egy kövezett, két 
oldalán szobrokkal és szfinxekkel szegélyezett út húzódott innen, több mint 
ezerlábnyi hosszúságban. De mindez már ugyancsak letűnt. Aztán hátat 
fordítottunk a sík Nílus-vidéki föld termékeny rétjeinek, elvágtunk a folyó 
felé, és továbbhaladtunk abban az irányban, ahol a thébai dombok 
összeérnek. Az úton mindenütt a megszokott fehér ruhás férfiakkal és 
fekete ruhás nőkkel találkoztunk. 


Áthaladtunk egy hétköznapi külsejű falun, ahol agyagkunyhók, néhány 
fehérre meszelt ház, egy kis fehér kupolás mosé tetejéről kiugró miniatűr 
minaret és kellemes árnyékukért ültetett pálmafák elmaradhatatlan ligete 
sorakozott egymás mellett. 

Megállapodtunk a falu mellett, hogy a szomjas szamár, meg gazdája 
igyék valamit. Az állat bedugta az orrát egy különös itatóvályúba, amely 
nem volt más, mint egy töredezett kőszarkofág, amelyben valamikor egy 
fáraó teste pihent! 

Továbbhaladtunk, de útközben már nem állapodtunk meg sem Kurna 
félig elpusztult templomainál, sem Abd El Kurnában, a thébai előkelőségek 
kiásott sírboltjainál, sem Dira Abun Naga nevezetes temetőjénél. 

Igyekeztem elérni az elhagyott kis völgyet, mielőtt még a tűző 

nap sugarai elérnek. Hajnalban keltünk útra, de ezekben a nyári 
hónapokban nem lehet elég korán elindulni. Mert tudtam, hogy a sziklás 
magaslatokon az ember kétszeresen érzi a hőmérséklet minden fokát és a 
napsugarak visszaverődve újra rátűznek az emberre. 

Egyre tovább haladtunk nyugat felé az ősrégi országúton, majd 
lekanyarodtunk a hegyek lábához, ahol a talajt szeszélyes alakú 
domborulatok borítják. Itt vágtunk be az első keskeny hegyi ösvényre. 

A lassan poroszkáló szamár a kiszáradt, homokos és kövekkel 
szegélyezett országúton botorkálva, végre eljutott a híres völgy nyílásához, 
ahová valamikor a hatalmas fáraókat hozták, amikor már megpihentek a 
halál karjai között és földi dicsőségük elkerülhetetlen végéhez ért. 

A csipkés szélű, rózsaszínű sziklák, amelyek őrszemekként emelkedtek 
jobbra és balra az út két oldalán, gyönyörű látványt nyújtottak a kobaltkék 
háttérrel. Végig a szakadék fölött mindenütt a hegylánc magas sziluettje 
húzódott. A csúcsok visszaverték a rájuk tűző szikrázó fehér fényt, míg a 
föld az egyre növekvő hőséget sugározta vissza. Az egész hely, ahogy be 
volt ágyazva meredek mészkő falak közé, a maga tökéletes elkülönülésében 
és kopárságában mintha csak egyenesen arra teremtődött volna, hogy azt a 
szomorú célt szolgálja, amelyre szánták: Egyiptom királyi múmiáinak 
őrzését. A túloldalon meg a főurak és a főpapok aludtak örök álmukat. 

Továbbhaladtam a völgy túlsó vége felé, ahol a már feltárt sírok vannak 
és ahol a szakadék mindkét oldalát méhkasszerűen tarkázzák a felbontott 
sírgödrök. Nem lehetett könnyű feladatuk a sírásóknak, akiknek minden 
egyes nyílást a tömör sziklafalba kellett bevájniok. 


Szamaram mereven rakta lábát, mialatt végigkanyarogtunk a kiszáradt 
szakadékon, mert omladékok, kődarabok, kvarc-és kovakő szilánkok 
borították mindenütt az utat, úgyhogy meglehetősen nehéz volt 
előrehaladni. A szikrázó kőhalmok és mésztömbök vakítóan ragyogtak az 
éles fehér napfényben. A hőség áthatolhatatlan ködként súlyosult mindenre 
és szinte láthatóan remegett a levegőben. Sehol egy tenyérnyi árnyék. 
Mintha csak valami szörnyű kemencében járt volna az ember. Ajkam 
kicserepesedett, nyelvem kiszáradt. Az egész táj kimondhatatlanul kopár 
volt, de sivárságában mégis volt valami nagyszerűség. 

Egyetlen hang sem törte meg a csendet. Egyetlen madár sem trillázott a 
sivatag forróságtól súlyosuló levegőjében. Egyetlen zöldellő növény sem 
dugta elő a fejét a kő és a homok pusztaságából. 

A szikár hegyek egyetlen lapos tetejű csúcsban végződtek, amelynek 
lejtős oldalát kőtörmelék borította. De még mielőtt odaértünk volna, már 
láthatóvá váltak a sírhelyek. Itt már emberek túrták fel az ősi dombokat, 
amelyek az egykori múmiákat és kincseiket rejtegették és mindezt a sok 
gonddal elföldelt holmit megint napvilágra hozták. 

A völgy oldalát méhkasszerű járatokban fúrják át az alagutak, amelyek 
különböző sírkamrákhoz vezetnek. Ez a halottak föld alatti városa. Ha az 
ember lefelé halad a sziklába vágott lépcsősoron, majd belép egy-egy ilyen 
sírbolt homályos és kanyargós folyosójára, olyan, mintha az alvilágba 
szállna le. 

Zseblámpám fénysugarával megvilágítottam a falakat. Vékony stukkó 
borítja a falsíkokat, amelyek a padlótól a tetőig tele vannak festve élénk 
színű, csavarodó kígyókkal, királyi képmásokkal és papalakokkal, amint 
könyörögve emelik kezüket istenségeik felé, meg szent bárkákkal, 
védőszellemekkel, emberfejű krokodilusokkal és halotti áldozatokkal, 
szkarabeuszokkal és jelképes denevérekkel, amelyek mind összefüggő 
jelenetekben ábrázolják az elhunyt ember földi tevékenységét, majd alvilági 
útjának történetét. A falakon sűrű sorokban hieroglifák is sorakoznak, 
amelyeknek az a rendeltetésük, hogy tovább segítsék kalandos útján az 
újonnan érkezett lelket és e célból a Kapuk Könyvéből és az Alvilág 
Könyvéből származó szent textusokat tartalmaznak. Ezek a szövegek 
beszámolnak az alvilág szellemeiről, az alvilágot őrző 

kígyók erejéről és valami feneketlen pokolról, amely tökéletesen sötét. 
Közlik azt is, hogyan kell megvédeni útjában a lelket, hogy elkerülje a 


szörnyű megpróbáltatásokat, továbbá hogyan kell szólítani az ítélkező 
istenségeket és hogyan kell majd felelni kérdéseikre. 

Egyre mélyebbre és mélyebbre hatoltam a sírboltban, amelynek lejtős 
folyosója egy sírkamrába vezetett, majd innen megint egy másik lejtős 
folyosó nyílt és ez így ismétlődött mindaddig, míg végre már csaknem 
háromszáz yardnyira hatoltam a hegy belsejébe. 

Ezer meg ezer tonna tömör szikla tornyosult a fejem fölött. És a falakon 
minden tenyérnyi helyen képek és felírások - az egész pontosan tükrözte az 
ősi egyiptomi életet éppúgy, mint a halált. 

A főteremben egy hatalmas mélyedés tátongott a padlóban, hogy 
befogadja a súlyos gránitszarkofágot, amelyet annak idején belehelyeztek. 
Valamikor ez a kőkoporsó volt valamelyik dúsan felékszerezett fáraó utolsó 
nyugvóhelye, merev múmiáját agyag-és gyolcsburkolatával egyetemben 
azonban már kiemelték innen és a többi felfedezett múmiával együtt éles 
világítású múzeumokban helyezték el a XX. század kíváncsiságának 
kielégítésére. 

A rám meredő festett szemek között elhaladva, végül kikerültem ebből a 
nyomott levegőjű, de hűvös alvilágból a késő délelőtti napsütés égető 
sugárözönébe és elviselhetetlen izzásába, hogy azután néhány méterrel 
odébb a köves út újabb mély és díszes sírbolt felé vezessen. Vagy fél tucat 
sírboltot látogattam meg ilyenformán ez egyetlen futólagos szemle 
alkalmával az érdekes díszítményű falak között, amelyeket később talán 
alkalmam lesz egyszer még gondosabban végigtanulmányozni. Szeti 
hatalmas sírboltja - bár több mint négyszáz lábnyi hosszúságban nyúlik a 
sziklába vágva a föld gyomrában - nem kötötte le annyira érdeklődésemet, 
mint IX. Ramszesz kisebb terjedelmű sírboltja, ahol olyan faragványokat és 
festményeket találtam, aminővel a völgy kevés  temetkezőhelye 
dicsekedhetik. 

Az ajtóbejárat fölé egy nagy vörös napkorong van festve és alatta 
Ramszesz látható, amint azt imádja. Durva értelmezésben ez annyit jelent, 
hogy miként a természetben a vörös, lenyugvó nap belehull a fekete 
éjszakába, úgy szállott le a király lelke is a sírbolt sötétségébe, majd ahogy 
ugyanez a nap ismét felkel, éppúgy fog lelke diadalmasan új életre kelni. 
Ahogy a nap minden reggel csalhatatlanul fölkel keleten - tehát halhatatlan, 
ugyanígy a fáraó lelke is fel fog támadni a szellemvilágban, miután 
megjárta az alvilág sötét tájait. - Mert ugyanolyan halhatatlan. 


Az ősi misztériumok beavatottjai számára azonban van ennek a jelképnek 
még egy mélyebb jelentősége is. A halál nem rémületes többé számukra, 
hiszen ők már meghaltak még életükben - és tudják, hogy a lélek nemcsak 
tovább él a halál után, hanem feltámad testileg is. 

Ahogy továbbhaladtam, villanylámpám fénye tovasiklott az első folyosó 
bal oldali falán és ott láttam a képeken, amint Ramszeszt bevezetik a nagy 
istenek - Ozirisz, Harakht és Amon-Ra - elé. Egy lépéssel odébb látható 
volt, amint a király áldozati szertartásképpen tömjént éget. Majd áthaladtam 
két sírkamrán, amelyek bejárata fölött a napistent dicsőítő hieroglifák 
ékeskedtek, aztán elértem egy másik falfestményhez, amelyen egy pap 
különböző jelképes dolgokat önt keresztvízként a fáraóra - közöttük a 
fogantyús keresztet, a misztériumok kulcsát, az örök élet jelképét. S 
csakugyan, a következő képen Ramszesz öltözéke már megváltozik, s ő 
maga is Ozirisz alakját veszi fel. Lelke fölszabadult, teste feltámadt és jogot 
nyert arra, hogy neve elé az isteni Ozirisz nevét fűzze. 

Amint a szépséges könyörgés mondja: Íme, itt vagyok színed előtt, ó, 
Amenteit ura! Nincsen bűn az én testemben. Nem mondtam tudatosan 
olyat, ami nem igaz és nem cselekedtem semmit hamis szívvel. Add, hogy 
hasonló legyek azokhoz a kiváltságosokhoz, akik környezetedet alkotják és 
én is Ozirisz legyek, akit kedvel ez a Szépséges Isten és szeret a Világ Ura. 

Thoth pedig - aki táblácskáján jegyzi az elhunyt szívének súlyát és az 
istenek nevében kihirdeti a döntést - ezt mondja: Halld meg az ítéletet. 
Ozirisz szíve igazsággal megméretett és lelke bizonyságot tett mellette - 
igaznak találtatott a Nagy Mérlegen való mérlegelése után. Nem találtatott 
gonoszság benne, nem cselekedett károsat az ő tetteiben és nem mondott 
gonosz híreket, amíg a földön élt. 

Az istenek nagy gyülekezete pedig így felelt rá: Ami kijön a te szájadon, 
az légyen az igazság. A győzelmes Ozirisz szent és igaz. Nem vétkezett ö és 
nem tett gonoszat ellenük. Nem fogjuk megengedni, hogy az enyészet 
győzedelmeskedjék fölötte. Engedtessék meg neki a belépés Ozirisz isten 
színe elé és nyerjen örök otthont a Békesség Mezején. 

A harmadik folyosón a fáraó az Igazság istennőjének áldozati 
szobrocskáját ajánlja fel Ptahnak. Majd következik egy festmény, amelyen 
saját Ozirisszé vált, kinyúló múmiája látható, fölötte pedig a felkelő nap, 
amelynek szikrázó korongjából kiemelkedik a szkarabeuszbogár - az 
újjáteremtődő élet és a lélek biztos feltámadásának jelképe. 


Megint áthaladtam két sírkamrán, majd leszálltam a fő sírboltba, 
amelynek kincseit régen elrabolták és amelyből eltűnt a fáraó is, 
koporsójával egyetemben. Csak egy befestett hely mutatja azt a pontot, ahol 
szarkofágja nyugodott. Ennek a sírboltnak a falán is a halhatatlanság 
további jelképei láthatók, mint például a szárnyas nap alatt ülő gyermek 
Hórusz. A boltozatos mennyezeten látható a csillagos esti ég képmása, meg 
azok az állatöv-konstellációk, amelyek az égboltozat gyönyörű kárpitját 
teszik. 

Visszatértem e zsúfolt alvilágból és paradicsomi túlvilágból a bejárathoz 
és közben villanylámpám fényénél egyik jelenet suhant el mellettem a 
másik után, mintha csak valami filmet forgattam volna le. Aztán hirtelen 
megint rám szakadt a napfény tüzes izzása. . . 

Ezek a feltárt sírboltok kézenfekvően mutatják, milyen rövidlátás lenne 
teljesen alaptalannak minősíteni az ősi hagyományokat. 

Diodorusz, aki Krisztus előtt 51-ben írt erről a dologról, megemlíti, hogy 
az egyiptomi papok feljegyzéseiben utalás található arra a tényre, hogy 
Thébában negyvenhét fáraó van eltemetve. A modern egyiptológusok 
nemcsak hogy nem vetették el Diodorusz megállapítását, hanem teljes hittel 
követték és ennek köszönhetik a Királyok Sírjának völgyében tett 
fölfedezéseiket, amelyek az utolsó évek folyamán Tutanhamon sírboltjának 
és kincseinek feltárásában csúcsosodtak ki. 

De már búcsút akartam inteni a fáraóknak, akik úgy próbálták megtalálni 
a halhatatlanságot a halálban, hogy balzsamozó eljárásokhoz és 
gyolcsgöngyölegekhez folyamodtak! 

Késő délutánra járt. A levegőt átfűtötte a kánikulai hőség; nyelvem 
kiszáradt. Átbotorkáltam a köves úton, hogy megkeressem Jusszefet és az 
életadó teát, amelyet magánál hordott. De úgy látszik, valahová elkódorgott, 
hogy egy kis árnyékot találjon. 

Nézegettem jobbra-balra, de nem tudtam felfedezni. Jusszef látszólag 
felolvadt a hőségben. Végül is, miután szemem cserbenhagyott, a fülemmel 
jöttem nyomára. Egyiptom egyik híres harcos uralkodójának félreeső 
sírboltkapuja felől ugyanis hirtelen hangos és szabályos horkolás 
hallatszott. Odasiettem a sírbolthoz és megpillantottam egy elnyúlva fekvő, 
fehér ruhás férfit, akinek arcán az édes álom nyugalma tükröződött. 

Jusszef volt. 


Kellemesen múltak a napok, mialatt igyekeztem  csillapíthatatlan 
szomjamat oltani az eltűnt thébai világ titkos gondolatainak és szent 
elméleteinek — kutatásával. — Lassanként — megismerkedtem  - sőt 
megbarátkoztam - ezekkel a nyugodt, méltóságteljes istenfigurákkal, meg 
halandó hívőik komoly, elmélyült arcával, s végül éppoly jól ismertem már 
őket, mint Théba utódának, Luxornak mai, élő lakóit. 

E tanulmányútjaim egyikén történt, hogy összetalálkoztam azzal az 
emberrel, akivel lefolytatott beszélgetéseimet csak vonakodva rögzítem 
ezekben a fejezetekben. Egyes kijelentéseit ugyanis nincs módomban 
személyes kutatás útján igazolni és úgy véltem, hogy ezek a kijelentések 
egyrészt elképesztően hatnának prózai korunkban, másrészt - és még 
valószínűbben - csak nevetségessé tennék rangrejtve használt nevét, de 
engem magamat is, amiért az ilyen meséket készpénznek veszem. Miután 
azonban mérlegeltem magamban az érveket és ellenérveket, úgy találtam, 
hogy a közlés mellett szóló évek egy kicsit súlyosabban esnek a latba. Meg 
aztán az illető maga is azt kívánta, hogy hozzam nyilvánosságra ezeket a 
dolgokat, — amelyeknek korunk szempontjából való fontosságát 
jelentősebbnek tartotta, mint én, aki kissé kétkedőbben nézem őket. 

Egész nap folytattam a kutatást a királysírok között - röviddel napkelte 
után indultam útnak és dolgoztam egészen késő délutánig. 

Hogy hamarabb érjek haza, a Líbiai-hegységen keresztül vezető 
lovasösvényt választottam és leereszkedtem a Deir-el-Bahri páratlan 
függőkertszerű sziklatemplomának szomszédságában: így a meredek hegyi 
úton átkapaszkodva, megtakarítottam azt a jelentős kerülőt, amelyet a régi 
országút tesz a hegyek körül. 

Itt azután a szamaram - amely eleinte annyi bosszúságot okozott, de 
amelyet lassanként megszoktam, sőt meg is szerettem - 

megmutatta, hogy mit ér, amikor biztos lábbal kell haladni a meredek 
kapaszkodókon fölfelé. A sokat szidott állat biztosan mozgott az utat alkotó 
csúszós, laza kőtörmelék, meg a málladozó sziklák között. Nem is 
próbáltam irányítani a szamarat - ami egyébként felesleges is lett volna, 
mert a maga csalhatatlan ösztönével jobban tudta, mint én, hogy hová rakja 
a patáját. Az állat egyébként erős és sokkal magasabb volt, mint 
amilyeneket Angliában látni, körülbelül akkora, mint egy kisebb öszvér. 

Egyre magasabbra és magasabbra kapaszkodtunk a csúcs irányába, amely 
toronyszerű kiszögellésével az egész hegylánc fölé emelkedik. Közben 


pedig a nap könyörtelenül zúdította reánk sugarait. Volt egynéhány szakasza 
az útnak, meg néhány olyan veszedelmes kanyarulat, ahol le kellett 
szállnom a nyeregből és egy darabon magam előtt engednem a szamarat, 
nehogy túlságosan igénybe vegyem erejét. Aztán, amikor a szamár a 
kapaszkodó végére ért, ugyancsak megfeszítettem a lábamat a kengyelben, 
nehogy mind a ketten lezuhanjunk. Amikor végre elértük a hegycsúcsot, 
leszálltam a ziháló állat hátáról és engedtem, hogy megpihenjen. 

Jómagam pedig elgyönyörködtem abban a nagyszerű panorámában, 
amely kétezer lábnyi mélységben tárult föl előttem. A csúcs tökéletesen 
uralkodott a környező hegyek és a síkság fölött. 

Különös ellentét volt a sárga színű sivatag, meg az öntözött földek vidám 
zöldje között. Az elmélyült békesség látványa lelki megnyugvással töltött 
el. Az egész hely látszólag arra volt teremtve, hogy az ember 
beleolvadhasson a természetbe! Csend uralkodott körös-körül és az volt az 
érzésem, hogy minden kapcsolatom megszakadt a szemhatáron túl eső 
világgal. 

Megfordultam és néhány lépést tettem - s akkor észrevettem az idegent. 

Ott ült - helyesebben: keresztbe húzott lábbakkal kuporgott - egy 
alacsony terméskövön, amelynek felületét gondosan letakarta valami 
kendővel. Turbán volt a fején - a fehér tekercsek alól hosszú, ezüstössel 
vegyült, hollófekete haj fürtök kandikáltak ki. Mozdulatlanul ült - olybá 
tűnt, mintha ő is azt az egyedülálló látványt bámulná, amelyet a természet 
nyújtott ott lenn, lábaink alatt. Kis ember volt, kicsiny lábakkal; magasan a 
nyaknál végződő, sötétszürke csíkos ruhát viselt. Ámbár arcát a kis 
kecskeszakáll idősebbé tette, mégis olyan negyven év körülinek néztem. A 
szemét csak akkor vettem észre, amikor végre felém fordult. És amikor 
aztán a tekintete reám esett, egyszerre az a leírhatatlan érzésem támadt, 
hogy valami egészen rendkívüli emberrel állok szemközt. És éreztem azt is, 
hogy ez a találkozás örök időkre bevésődik az emlékezetembe. 

Az egész meglepő arcban ezek a szemek voltak a legmeglepőbbek. 

Nagy, szép, tökéletesen kerek és világító szemek voltak, amelyeknek 
fehérje még jobban kihangsúlyozta a koromfekete pupillák szinte 
természetellenes mélységét. 

Némán néztünk egymásra teljes két percen keresztül. Arca olyan 
tekintélyt és előkelőséget sugárzott, hogy szinte arcátlanságnak éreztem 
volna elsőnek megszólítani. Sajnos, sohasem fogok tudni visszaemlékezni 


rá, mik voltak a hozzám intézett első szavai, mert olybá tűnt, mintha 
agyamat valami szédület fogta volna el, mielőtt megszólalt. Koponyám 
belsejében valami rejtett mirigy hirtelen működni kezdett és eddig lappangó 
látnoki erőket szabadított fel. Hirtelen úgy tűnt, mintha valami ragyogó 
fénykerék kezdene forogni előttem, kissé a fejem fölött, szörnyű 
gyorsasággal. És ahogy a kerék forgott, egyre jobban elszakadtam fizikai 
kötelékeimtől és valami természetfölötti és éterikus állapot tudata 
hatalmasodott el rajtam. 

Elég annyi, hogy csakugyan megszólított. A forgó kerék látomása 
elenyészett és agyam megint világosan érzékelte, hogy ott állok a thébai 
hegyek legmagasabb csúcsán és alattam a pusztulás nagyszerű panorámája 
tárul fel. 

Aztán én is megtörtem a csendet és arab nyelven jó napottal üdvözöltem. 
Rögtön felelt, mégpedig tökéletes hangsúlyozású angol nyelven. Valóban, 
ha lehunytam volna a szemem, meg lettem volna győződve róla, hogy nem 
egy hosszú burnuszos keleti ember, hanem valamilyen angol születésű, 
egyetemet végzett úr beszél hozzám. 

S mielőtt még teljesen átgondolhattam volna, hogy miféle bevezető 
szavakat intézzek hozzá, valamilyen belső erő ösztönzésére szinte 
önkéntelenül, ezeket mondtam: 

- Uram, biztosra veszem, hogy ön tudja, milyen különös élményben volt 
részem, mialatt egyszerre itt találtam magamat ön mellett. 

Aztán elmondtam neki a váratlan látomásomat. Töprengve nézett rám, 
majd bólintott. 

- Tudom - válaszolta nyugodtan. 

- Érzékeny vagyok a szellemi atmoszférákkal szemben - folytattam - és 
az a tény, hogy ez a látomás akkor folyt le, amikor az egyénisége 
kapcsolatba került az enyémmel, azt a hitet ébreszti bennem, hogy ön 
valami rendkívüli erővel rendelkezik. 

Szemei megint kutatóan pihentek meg rajtam. Majd kis szünet után így 
szólt: 

- Szándékosan támasztottam önben ezt a látomást. Az akartam, hogy 
szavak nélkül keltsen önben bizonyos tudatot. És ez meg is történt! 

- Úgy gondolja. ..? 

- Hogy ön most már fölismeri azt a Rendet, amelyhez tartozom - fejezte 
be a mondatomat. 


Ez igaz is volt. Felismertem rajta a magas fokozatú fakír, más szóval a 
jógi minden ismertetőjelét. Még rendkívüli látomásom emléke nélkül is 
csak bele kellett nézni a szemébe, hogy tökéletesen és ösztönszerűen 
megbizonyosodjam. 

Ami legjobban megragadta a figyelmemet és legnagyobb csodálatra 
késztetett, az szemeinek nagysága és milyensége volt. Nagy, csillogó, erős 
és parancsoló szemek voltak ezek, amelyek különös merevséggel 
szegeződtek rám. Mialatt beszélt velem, ellenállhatatlanul éreztem kettős 
erejüket: áthatok és hipnotizálok voltak egyszerre. Olvastak lelkemben és 
ugyanakkor parancsoltak is neki. Kifürkészték gondolatom titkait, és mégis 
tökéletesen megbénítottak. 

- Ez valóban váratlan öröm! - kiáltottam fel. - Csodálatos számomra, 
hogy az egyetlen ember, akivel ezen a vad, elhagyatott vidéken találkozom, 
éppen az ön Rendjéből való legyen. 

- Úgy gondolja? - felelte. - Én nem csodálkozom. Ütött az óra, hogy ez a 
találkozás megtörténjék. Nem puszta véletlen, hogy ön most velem beszél. 
És azt mondom önnek, hogy a véletlennél magasabb rendű erő volt az, 
amely előbb elrendelte, majd megvalósította találkozásunkat. 

Néma, várakozó izgalommal hallgattam. Gondolataim ide-oda cikáztak, 
igyekezve . pontosan meghatározni a helyzetet, míg  érzéseimen 
természetszerűen elhatalmasodott az az ájtatos tisztelet, amelyet az ilyen 
szellemi kapcsolata emberek mindig is kiváltanak belőlem. 

Ő pedig tovább beszélt és elmondta, hogyan találkoznak és keresztezik 
egymást bizonyos emberek útjai a láthatatlan erők parancsára, továbbá, 
hogy a látszólagos véletlenek tulajdonképpen előre elrendezett szemei az 
okok láncolatának, amelyek bizonyos eredmények elérése felé vezetnek. 
Más dolgokról is beszélt és közben nyugodtan - a legkisebb hiúság nélkül, 
éppen csak a puszta tényt leszögezve - adeptusnak nevezte magát. 

- Ezt a megjelölést jobban szeretem a többinél. Egyébként megfelelt a 
régieknek - beleértve az egyiptomiakat is -, tehát megfelel számomra is. 
Abban az időben ismerték az adeptusokat, és tiszteletben tartották 
rangjukat. Ma már nem tudnak róluk, sőt létezésük tényét is hitetlenkedve 
kétségbe vonják. De majd fordul a kerék és az ön kora is kénytelen lesz 
felismerni, hogy a szellemi fejlődés törvénye szakadatlanul működik és 
elkerülhetetlenül megteremti mindazokat, akik részben mint szellemi, 
részben mint testi lények szabadon működhetnek. 


Éreztem, hogy amit mond, valóban úgy is van. Csakugyan egyike volt 
azoknak a rejtélyes embereknek, akikről gyakran beszél a keleti hagyomány 
- egyike azoknak az adeptusoknak, akik részt vesznek az istenek 
tanácskozásában és ismerik a legmélységesebb szellemi titkokat, amelyeket 
az ember sohasem fog megtanulhatni. 

Jobban szeretnek csendben és titokban dolgozni, hogy a meg nem értő 
világ ne akadályozza őket. S ha a nyilvános tevékenység már 
elkerülhetetlen, akkor gyakran küldik maguk helyett valamelyik 
tanítványukat, aki sokszor a tudatlanok kritikájának és a rosszindulatúak 
gúnyos nyilainak célpontjává válik. 

Elmondotta, hogy tetszése szerint bármilyen távolságból ki tudja cserélni 
gondolatait adeptustársaival, meg hogy az adeptus időlegesen egy más 
ember - rendszerint egy tanítvány - testét is fel tudja használni egy olyan 
folyamat segítségével, amelyet ők felülárnyékolásnak neveznek; e folyamat 
során lelkét belevetíti az idegen testbe, amely kezessé, hajlékonnyá, 
befogadóképessé és engedelmessé válik. 

- Itt vártam önre - jegyezte meg futó mosollyal. - Ön író. Nekem pedig 
üzenetem van a világ számára. Amikor majd jónak látom, át fogja venni az 
üzenetet, mert ez fontos. Mai találkozásunk egyelőre csak bevezetésül 
szolgál, Mr. Paul Brunton! 

Megdöbbenve hátráltam egy lépést. Honnan tudhatja a nevemet? De 
aztán eszembe jutott, hogy az adeptusok fel vannak ruházva rendkívüli 
erőkkel, amelyek segítségével még a távolból is olvasni tudnak a 
gondolatokban. 

- Megtudhatnám és is az ön nevét? - érdeklődtem. 

Lezárt ajkakkal elnézett a hegy alatt elterülő panorámaszerű táj fölött. 
Figyeltem nemes metszésű arcát és vártam a feleletet. 

- Igen, megtudhatja - szólalt meg nagy sokára. - De az csak az ön 
magánhasználatára szolgál és nem az írásai számára. Nem akarom, hogy 
kilétemet felfedje. Nevezzen engem Ra-Muk-Hotepnak. Igen, ez egy ősi 
egyiptomi név és az önök egyiptológusai kétségkívül majd kitűnő betű 
szerinti értelmét tudják adni az egyes szavaknak. 

Számomra azonban ez a név csak egyet jelent: Béke. Egyiptom nem a 
hazám. A hazám ma az egész világ. Ázsia, Afrika, Európa és Amerika - 
mindezeket a földrészeket ismerem és mindegyikben járok. Csak testileg 


vagyok keleti, mert szellemileg nem tartozom semmiféle országhoz, 
szívemben pedig csak a Békességhez tartozom. 

Kissé gyorsan, sok erővel és érzéssel beszélt, de azért nyilvánvaló volt, 
hogy érzelmeit tökéletesen kordában tartja. 

Több mint egy óra hosszat társalogtunk szellemi dolgokról, ott ülve a 
hegytetőn, a nap alatt, amelynek sugarai még mindig vakították a szemet és 
amelynek heve szinte közvetlen közelből csapódott reám. De mindezekről a 
kísérő körülményekről megfeledkeztem, annyira lenyűgözött ez az ember, 
meg az, amiket mondott. Beszélt bizonyos dolgokról, amelyek az egész 
világot érdeklik, de beszélt másokról is, amelyek csak reám tartoznak. 

Pontos utasításokkal és előírásokkal szolgált ama törekvésemet illetően, 
hogy elérjem a szellemi egyensúlyt és a felvilágosodásnak a jelenleginél 
egy magasabb rendű fokozatát. 

Őszintén és szabad kritikával, sőt sokszor szigorúan is beszélt bizonyos 
utamban álló akadályokról, amelyeket tulajdonképpen saját hiányosságaim 
alkotnak. Végül megállapodtunk egy találkozóban, a következő napra, 
annak a római oltárnak a közelében, amely Luxor templománál, a Nílus 
partján, az oszlopsor között emelkedik. 

Anélkül, hogy felemelkedett volna a szikláról, amelyen ült, búcsút 
mondott nekem. Sajnálkozását fejezte ki, hogy nem folytathatja a 
beszélgetést, mert rendkívül sok a dolga és pillanatnyilag is tömérdek 
elintéznivalója van. 

Sajnálkozva hagytam el magam is. Semmiképpen sem esett ínyemre 
abbahagyni ezt az eredeti és lenyűgöző társalgást és elszakadni ettől az 
inspiráló és felemelő személyiségtől. 

A hegyről lefelé vezető út lejtős és csúszós volt - gyalog botorkáltam a 
szikladarabok, meg a törmelékek között, gyeplőszáron vezetve magam 
mögött a szamarat. Mikor a hegy aljára értünk, megint nyeregbe szálltam és 
egy utolsó pillantást vetettem a hegycsúcsra, amely toronymagasságban 
emelkedett a fejem fölött. 

Ra-Mak-Hotep még nem indult útnak. Még mindig ott ült kuporogva a 
kopár hegytetőn. 

Mit csinálhatott odafenn, mi lehetett az a sok elintéznivalója, amikor még 
mindig ott ült mozdulatlanul, mint egy szobor? Talán még akkor is ott lesz, 
amikor az alkonyat árnyai leereszkednek a Líbiai-hegyek rózsaszínű 
gerinceire? . . . 


17. fejezet t Az adeptus üzenete 


A második találkozás pontosan a kiszabott időben ment végbe Luxor 
templomának romjai között. Egy hieroglifákkal televésett, hosszú 
kőtömbön ültem, az adeptus pedig keresztbe húzott lábakkal ugyanazon a 
tömbön kuporgott velem szemben. 

Előkészítettem a jegyzőkönyvemet és várakozva fogtam kezembe 
töltőtollamat, készen arra, hogy írásba foglaljam üzenetét a fehér 
papírlapokon, a XX. század kevésbé pittoreszk hieroglifa-rendszerével: - 
gyorsírással! 

Ra-Mak-Hotep nem pocsékolta az időt bevezető szavakra, hanem 
egyenesen rátért üzenetének lényegére. 

- Azok, akik feltörték az ősi Egyiptom sírjait, olyan erőket szabadítottak 
a világra, amelyek azt veszélybe sodorják. Mind az őskor sírrablói, mind 
pedig a mai archeológusok - anélkül, hogy tudtak volna róla - olyanoknak a 
sírjait is felnyitották, akik fekete mágiával foglalkoztak. Mert Egyiptom 
történetének végső ciklusában a tudomány emberei, sőt a papság között is 
nagy visszafejlődés indult meg és általánossá vált a varázslat, meg más 
sötét műveletek. Mikor az igazság hófehér fénye - amely előzőleg a tiszta 
egyiptomi vallást beragyogta - elhomályosult és helyébe különböző hamis 
materialista elméletek árnyéka vonult, megkezdődött a mumifikálás 
gyakorlata a hozzátartozó különböző ceremóniák gyakorlásával 
egyetemben. Ezekbe a téves és ravaszul kiforgatott tanokba azonban 
belelopakodott a titkos önérdek is, amely a test bebalzsamozása útján a 
fizikai kapcsolatot igyekezett fenntartani a fizikai világgal. 

Ennek az eljárásnak a titkát eredetileg csak Egyiptom történelem előtti 
aranykorszakának adeptuskirályai, meg a szellemileg magas fokon álló 
főpapjai. Isten valódi megbízottai ismerték, hogy földi testük - a 
megszentelt erők segítségével - tovább fennmaradhasson, és mint központ 
sugározza szét ezeket az erőket a világba. 

Kifejlődött azután az ősimádatnak bizonyos formája is és ennek hatása 
alatt ugyancsak bebalzsamozták a halottak testét, ami nem volt más, mint 
formális szertartás, hogy megmutassák a következő nemzedékeknek, 
milyenek voltak elhunyt őseik. Tulajdonképpen csak üres utánzása volt ez a 
mumifikálásnak, amelyet Egyiptom előző korszakaiban a jó királyok és 
papok szent maradványainak megőrzése céljából alkalmaztak. Ebben a sötét 


korszakban azonban - amely később szállott rá Egyiptomra, amikor a 
szellem valódi fénye kialudt és amikor az alvilág pokoli erőit idézték fel 
sok tudással, de kevés együttérzéssel rendelkező emberek - a papi és 
uralkodó osztályok tudós egyedei saját testüket is bebalzsamoztatták. Ez 
gyakran a fekete mágia céljait is szolgálta, néha ezért, mert féltek a szellem 
rontásától a purgatóriumban, ahová majd a halál után kerül, néha azonban 
egyszerűen csak utánzásból. Csaknem minden esetben az történt, hogy az 
ilyen ember - mielőtt elhunyt - elrendeztette és elkészíttette sírját. Miután ez 
a fizikai sírhely elkészült, ő maga - vagy az elég tudással rendelkező pap - 
felidézett valamely szellemlényt, tehát egy mesterséges és a testi érzékek 
számára felfoghatatlan, néha jó, de leggyakrabban gonosz elemi erőt, hogy 
védje és őrizze múmiáját, és sírhelyének védőszelleme legyen. 

Hogy ezeket a bebalzsamozott testeket még hatékonyabban megvédjék, 
először is ravaszul és alaposan elrejtették a sírokat, majd széles körben azt 
tanították a nép között, hogy e sírok szellemhatalmai a legfélelmetesebb 
büntetéssel sújtják azokat a beavatatlanokat, akik a sírokhoz közelítenek. 
Ezt a tanítást a nép el is hitte és a sírok hosszú időn keresztül háborítatlanul 
maradhattak. A papság és az uralkodó osztály egyre fokozódó hanyatlásával 
párhuzamosan azonban a népben is kezdett kihalni a babonás hiszékenység 
és megkezdődtek a sírrablások, hogy összeharácsolják azokat az ékszereket, 
amelyeket csaknem minden egyes fontosabb személyiség múmiájával 
együtt eltemettek. 

Valóban igaz, hogy ahol valamely mágikus tudományban jártas személy, 
vagy olyan ember bebalzsamozott teste feküdt, aki hasonló tudással 
felruházott személy védelme alatt állott, csakugyan szellemerők védték 
ezeket a sírokat és meg is büntették a háborítókat. 

Ezek az erők sokszor rendkívül gonosz, félelmetes és romboló erők 
voltak. Ott éltek a lezárt sírboltok mélyén és képesek voltak életben 
maradni évezredeken keresztül is. Azok a régészek tehát, akik tudatlan 
létükre feltárják az ilyen szellemvédelem alatt álló sírokat, ezt saját 
veszélyükre teszik. 

De ha ez a dolog csak az archeológusok és hozzátartozóik 
veszélyeztetésével járna, akkor mindannak amit elmondok, nem lenne 
túlságos fontossága. De nem így áll az ügy. Olyan dologról van szó, amely 
az egész világ biztonságát érinti. 


A magasabb, meg az alacsonyabb rendű személyiségek feltárt sírjai 
között ugyanis sok olyan van, amelyet efféle erők védenek. Minden ilyen 
feltárt sírból áradatszerűen robbannak ki az eddig bezárt ártalmas, gonosz 
szellemlények és rávetik magukat fizikai világunkra. Minden egyes múmia, 
amelyet kiemelnek sírboltjából és átszállítanak az európai, meg amerikai 
múzeumokba, magával viszi az  éterikus kapcsolatot ezekkel a 
szellemlényekkel és ilyenformán ártalmas hatásokat teremt. Ezek a hatások 
mind, kivétel nélkül különböző bajokat zúdítanak a világra, annyira, hogy 
rombolóan hatnak egész nemzetek sorsára is. Önök, nyugatiak nem is 
tudnak védekezni ellenük és minthogy nem láthatók az önök számára, csak 
annál nagyobb mértékben veszedelmesek. 

Mire a világ majd rájön arra, hogy számos ilyen sírban gonosz szellemek 
voltak bebörtönözve, már késő lesz. Addigra ugyanis valamennyi sírt 
feltárták már és ezek az ördögi lények mind elszabadultak. Többek között 
ezek okozták és a jövőben is ezek fogják okozni a nemzetek közötti 
acsarkodásokat. A természet törvényeinek nem ismerése nem mentesíti az 
embert a szenvedéstől, valahányszor áthágja ezeket a törvényeket - 
ugyanígy e gonosz, mágikus erők létezésének nem ismerése nem mentesíti 
az önök századát attól, hogy elszenvedje a büntetést, amelyet a 
szellemvilágba való szükségtelen belekontárkodással magára zúdít. 

Ezek a mesterségesen felidézett elemi szellemerők e század folyamán 
végig elég nagy számban szabadultak fel ahhoz, hogy visszariasszák a 
világot  szellembirodalmuktól, amely elég anyagtalan ahhoz, hogy 
láthatatlan legyen, de ugyanakkor képes az élők fizikai létének 
befolyásolására is. Mi, akik az emberiség szellemi boldogulását szívünkön 
viseljük, saját területükön harcolunk ezekkel a sötét erőkkel, de a természet 
törvényei nem engedik meg, hogy elpusztítsuk őket, éppúgy, mint ahogy 
nem szabad elpusztítanunk élő embereket, még akkor sem, ha tudjuk róluk, 
hogy tényleges veszélyt jelentenek embertársaikra nézve. 

Erőink csak arra szorítkoznak, hogy személyeket és intézményeket 
különleges védelmünk alá fogadhassunk. 

Azok a tárgyak, amelyeket a múmiákkal együtt emelnek ki a sírokból - 
mint például a szkarabeuszok, ékszerek, amulettek, berendezési tárgyak -, 
magukban hordják e sírboltok hatásának kisugárzásait. Ha maguknak a 
síroknak nem volt kapcsolatuk gonosz szellemlényekkel, akkor az ilyen 
holmi  birtoklásából, vagy  eltulajdonításából semmiféle baj nem 


származhatott. Ha azonban fennállott ilyen kapcsolat, akkor ennek életre 
keltésével baj és szerencsétlenség járt együtt. A köznapi régész és 
egyiptológus - aki mindezeket nem tudja és képtelen a kettő közti 
különbség megállapítására - mind a két fajtát egyformán kezeli. Akár 
meghallgatja tehát a világ, akár nem, közölje ezt a üzenetemet: Ne 
nyúljanak sírokhoz, amelyeknek szellemi kapcsolatait emberek nem 
ismerhetik. Hagyja abba a világ ezeknek a síroknak a feltárását addig, amíg 
elegendő tudást szerez ahhoz, hogy tisztában legyen cselekedete esetleges 
komoly következményeivel. 

Az uralkodók legtöbbje rendelkezett bizonyos fokig hol jó, hol meg 
gonosz célokat szolgáló okkult erőkkel, amelyek ismeretébe főpapjaik 
avatták be őket. 

Ezek a mágikus erők, amelyek más emberek részére ártalmasak lehettek, 
eredetileg önvédelemre, vagy bűnös cselekedetek megakadályozására 
szolgáltak. Egyiptom magasabb rendű ideáljainak hanyatlásával azonban 
ezt a tudományt is gonosz célokra használták fel, mint például arra, hogy a 
távolból veszedelmeket zúdítsanak ellenségeikre, vagy hogy eltegyék láb 
alól azokat, akik a mágus (vagy ura) becsvágyának útjába állottak. 
Ugyanígy használták fel azután ezt a tudományt sírjaik védelmére is. 

Minden ősi egyiptomi sír feltárása tehát azzal járhat, hogy öntudatlanul is 
veszedelmes természetű láthatatlan erőkkel kerülhetünk kapcsolatba. Még 
ha egy jólelkű és magasabb szellemi erőkkel megáldott király sírboltját 
tárjuk fel, akkor is baj zúdulhat a világra büntetésként azért, mert 
megzavarta ennek az emelkedett szellemnek a síri nyugalmát. Az ilyen 
sírból származó tárgyak - például szkarabeuszok - azonban nem fejtenek ki 
káros hatást, sőt, ellenkezőleg, jótékony tulajdonságokkal vannak 
felruházva. Ha azonban az effajta tárgy gonosz lelkületű ember birtokába 
kerül, misem fog használni neki - jótékony hatása ugyanis csak a jóindulatú 
emberekkel kapcsolatban érvényesül. Ez a szabály változatlan akármilyen 
nemes volt az elhunyt lelke, és akármilyen messziről hat szellemi 
kisugárzása. Tutanhamon fáraó is - hogy csak egy példát mondjak - ilyen 
ember volt. Nagy okkult tudománnyal rendelkezett és emelkedett szellemű 
volt. Sírjának feltárása mégis szerencsétlenséget zúdított nyugalmának 
háborítóira, sőt, rejtelmes úton-módon magára az egész világra. A 
következő néhány év során a világ alaposan meg is fog szenvedni és fizetni 


Egyiptom halottainak háborításáért, ámbár ezek a bajok végeredményben a 
szellemi tökéletesedést fogják szolgálni. 

- Ismétlem tehát, hogy azok az idegenek, akik rejtett kincsek kedvéért, 
vagy gyakran tudományos kutatás leple alatt meghúzódó túlhajtott 
kíváncsiságból olyan ősi földek feltárására vállalkoznak, ahol a mágiát 
értették és gyakorolták, súlyos kockázatot vállalnak. A lhasszai nagy 
lámáknak is vannak rejtett sírjaik Tibetben és részben ez az oka annak, 
hogy a tibetiek semmiképpen sem akarják beengedni az idegeneket 
országukba. De eljön majd az idő, amikor az emberek mégis behatolnak 
oda, majd felfedezik és felbolygatják ezeket a sírokat és ezáltal ismét 
szerencsétlenségeket zúdítanak magukra. 

Az ősidőkben Egyiptom volt a mágikus tudományok és műveletek 
legfőbb központja. Mind a fehér, mind pedig a fekete mágiában - vagyis 
akár jó, akár gonosz célra alkalmazták - Egyiptom még Indiát is fölülmúlta. 
Ezek a múltban szabadjára eresztett hatalmas szellemi erők még ma is 
hatással vannak az országra és népére - ugyancsak részben áldásos, részben 
ártalmas hatások formájában. Ez utóbbiak következményei például 
bizonyos betegségek, mint az ekcéma, amely nem más, mint azoknak a 
gonosz mágikus hatásoknak egyik megnyilvánulási formája, amelyek még 
mindig megmaradtak az országban és sújtják az élő egyiptomiakat. 

Sugározzék hát szét az ön tolla révén ez a figyelmeztetés. És most azt is 
meg fogja érteni, hogy miért találkoztunk. 

Kötelességünket - ha ugyan vállalja - meg kell tennünk, még ha 
lekicsinylik, vagy semmibe veszik is. A természet törvénye nem bocsátja 
meg a tudatlanságot - de ezek után erre sem lehet hivatkozni többé. 

Így végződött Ra-Mak-Hotep üzenete. Hűségesen lejegyeztem és 
ideiktattam és most mindenki okuljon belőle annyira, amennyire tud. 

Az adeptus meg én néhányszor még találkoztunk, de aztán folytatnom 
kellett  utazásaimat, tovább, dél felé. Minden egyes találkozásunk 
alkalmával újabb és újabb közléseket tett annak a titokzatos testvériségnek 
a szabályairól, amelyhez tartozott. 

Egy ízben említést tettem indiai élményeim egyikéről, amikor is 
találkoztam egy fiatal jógival, aki azt állította, hogy mestere több mint 
négyszáz esztendős. Ra-Mak-Hotep ekkor azt a meglepő és hihetetlenül 
hangzó kijelentést tette, hogy az ősi Egyiptomban élő és működő adeptusok 
egy némelyike - még ma is életben van. 


Nem fogom egyhamar elfelejteni, milyen meglepődött felkiáltással 
fogadtam ezt a kijelentését. 

Erre vonatkozó közléseinek lényege az volt, hogy vannak adeptusok, 
akiknek teste kómaszerű állapotban fekszik bizonyos egyiptomi 
sírboltokban, amelyek még felfedezetlenek és amelyeket - mint állította - 
közönséges archeológusok nem is fognak sohasem felfedezni. 

- Ezeknek a nagy adeptusoknak a sírjait nagyon is jól őrzik és az önök 
ásatói sohasem fognak rájuk bukkanni - jelentette ki. - Ezek a sírok nem 
halottak, hanem élők sírjai. Nem múmiák vannak bennük, hanem adeptusok 
testei, oly különleges állapotban, amelyet talán a transz szó ír körül a 
legmegközelítőbben. 

Indiában ön is tudomást szerzett arról, hogy egyes fakírok rövidebb- 
hosszabb időre transzba merült testtel eltemettették magukat. 

(Az indiai jógikkal kapcsolatban India titkai című könyvem oldalain 
említést tettem egy ilyen fakírról, amelyet Sir Claude Wade hivatalos 
jelentéséből merítettem.) A jelentés szerint a szóban forgó fakírt elevenen 
eltemették egy ládában, amelyet a padló alatt háromlábnyira, egy üregben 
helyeztek el és két század katonával őriztettek. Éjjel-nappal négy őrszem 
állott vártán, ezeket minden két órában felváltották s ügyeltek, hogy a házba 
senki se hatolhasson be. 

"Mikor felnyitottuk a ládát - írja Sir Claude -, megpillantottuk az embert, 
egy fehér vászonzsákba burkolva, amely feje fölött zsineggel volt 
összekötve. Egy szolga meleg vízzel kezdte locsolni - karjai és lábai egészen 
összezsugorodtak és megmerevedtek, arca megduzzadt, feje pedig a vállára 
hajlott, pontosan úgy, mint egy hulláé. Én akkor lehívattam az orvosomat, 
hogy vizsgálja meg a testet, ami meg is történt. De sem a szívnél, sem a 
halántéknál, sem a hónaljban nem tudott érverést felfedezni. Viszont az agy 
táján olyan melegséget észlelt, amely a test semmi más részén nem volt 
észlelhető. Ezután megkezdődött az élesztés folyamata, amely meleg vízzel 
való lemosásból és ledörzsölésből állott, aztán eltávolították füleiből és 
orrlyukaiból a viasz-és vattatömést, tiszta vajjal dörzsölték szemhéjait, majd 
- és ezt sokan különösnek fogják találni - feje tetejére körülbelül ujjnyi 
vastagságú forró búzalepényt helyeztek. Miután ezt a lepényt harmadszor 
alkalmazták, a test hevesen megrándult, az orrlyukak kiduzzadtak, 
megindult a lélegzés, a végtagok visszanyerték eredeti duzzadtságukat, de 
az érverés még mindig csak gyönge volt. Aztán tiszta vajjal lemosták 


nyelvét, amire a szemgolyók kitágultak és visszanyerték eredeti színüket, a 
fakír felismerte a jelenlévőket és beszélni kezdett." 

Emlékszem egy igen öreg indusra, aki szemtanúja volt annak, hogy egy 
jógit huszonhét napra elevenen eltemettek. Elbeszélése szerint, amikor 
kiásták és életre keltették a fakírt, a levegő 

olyan fütyülő nesszel tódult be a tüdejébe, mint egy gőzsíp hangja! 

Az eltemetett fakírok légzőszerveinek működése - folytatta az adeptus - 
tökéletesen szünetel az eltemetés időtartama alatt. 

Nos, bizonyos mértékben az egyiptomi adeptusok is ilyen állapotban 
vannak, tudatuk azonban sokkal mélységesebb és ezért testüket 
transzállapotban, de élve tudják megőrizni évezredekre. 

Van azután egy döntő különbség köztük és a hindu fakírok között. 

Az utóbbiak ugyanis az eltemetés tartama alatt tökéletesen öntudatlanok 
és semmire sem emlékeznek vissza, amíg újra életre nem kelnek - kivéve 
persze, ha maguk is adeptusok, amely esetben azonban sohasem lennének 
hajlandók arra, hogy képességeiket nyilvánosan bemutassák. Az egyiptomi 
adeptusok ezzel szemben az eltemetés egész időtartama alatt is tökéletesen 
megőrzik öntudatukat és bár testük kómába merül, szellemük fölszabadul és 
tovább dolgozik. Indiában ön felkereste a Madrasz közelében élő 

Néma Bölcset, és az első találkozás alkalmával mélységes transzban 
találta, mintha csak halott volna. De tudnia kell, hogy a bölcs szelleme 
nagyon is eleven volt, mert hiszen a második látogatásnál nemcsak hogy 
mindent tudott az ön első ottlétéről, hanem tiltakozását is kifejezte, amiért 
ön megpróbálta lefényképezni. Az ilyen ember a létnek egy belső síkján 
mozog, néha azonban éteri testével fizikai világban él. Az eltemetett 
egyiptomi adeptusok szellemileg ugyanilyen állapotban vannak, fizikai 
értelemben azonban testeik természetesen sokkal mélyebb transzba 
merültek. Lelkük mozog és utazik, agyuk tökéletes tudattal működik és 
méghozzá az az előnyük is van, hogy agyuk két különböző - egy materiális 
és egy szellemi - világról bír tudattal. 

Testük, amely lelkük visszatérését várja, el van rejtve sírboltokban, 
amelyeket lehetetlenség megtalálni. A lélek egy napon új életre fogja 
támasztani a kómában fekvő testet, amely akkor aztán újra kilép a 
külvilágra. Az újjászületés folyamatára azonban csak az arra alkalmas és a 
szükséges tudással rendelkező személy hivatott. A  feltámasztás 


szertartásának egyik részlete az lesz, hogy el kell énekelni néhány "titkos és 
hatalmas szót". 

Egyébként talán különösnek fogja találni, de ezek a testek látszólag be is 
vannak balzsamozva, és gyolcsba göngyölve, múmiakoporsókba bezárva 
fekszenek. Csak az a különbség, hogy szívüket nem vágták ki, mint a valódi 
múmiákét. Minden életfontosságú szervük sértetlen maradt, csak éppen a 
gyomruk zsugorodott össze annak következtében, hogy a transzba merülés 
megindulásától kezdve nem vettek többé élelmet magukhoz. Egy további 
különbség az is, hogy ezeknek az időket túlélő adeptusoknak az arcát és 
testét tökéletesen befödi egy viaszréteg, amellyel a transzba merülés után 
vonták be őket. 

Sírjaik hollétét mélységes titok fedi. Számuk rendkívül csekély - ami 
természetes is, hiszen csak igen magas fokozatú adeptusok merülhettek 
ilyen évezredes álomba és nem is mindegyik adeptus volt hajlandó rá. 
Szándékosan nem használom velük kapcsolatban kifejezetten a transz szót, 
mert ez nem fedi tökéletesen a forgalmat, viszont nem tudok más szót, ami 
azt pontosan kifejezné. Mert például állapotuk egészen más, mint a 
spiritiszta médiumok, vagy a hipnotikus médiumok transzállapota. Vannak 
ugyanis a delejes álomnak olyan egészen mély fokozatai, amelyeket a 
modern kutatók még nem ismernek. Az általuk észlelt kísérőjelenségek 
semmiképpen sem hasonlíthatók össze az eltemetett egyiptomi adeptusok 
mély álomhoz hasonlatos és teljesen önmagában álló állapotához. Ez 
utóbbiak alvása ugyanis valójában tevékenység - tehát nem nevezhető 
delejes álomnak abban az értelemben, ahogy a világ ezt a kifejezést ismeri. 

Van egy adeptus, aki Krisztus előtt 260 óta fekszik sírjában. Egy másik 
több mint Krisztus előtt 3000 óta - s olyan is van, aki több, mint 10000 
esztendeje van eltemetve! Mindezek titokban tevékenyen dolgoznak az 
emberiség szellemi boldogulása érdekében. 

Annak ellenére, hogy testük el van temetve, pontosan tudják mindazt, 
ami bárhol a világon történik. Ezek a tökéletes emberek. 

Amivel azt akarom mondani, hogy testük érinthetetlen - még egy rovar 
vagy élősdi sem férkőzhet hozzájuk, olyan erős a földöntúli erejük 
kisugárzása. Ezenfelül állandó telepatikus érintkezésben állanak jelenleg 
élő és szerves testtel rendelkező adeptusaink egynémelyikével. Ilyen módon 
jutnak el ezekhez a most élő adeptusokhoz ez ősi egyiptomi adeptusok által 


megőrzött szellemi kincsek. S amikor életre ébresztésük ideje elérkezik, a 
feltámasztás szertartását a ma élő adeptusok valamelyike fogja elvégezni. 


Epilógus 

Miután bebarangoltam keresztül-kasul járva Egyiptom tiszteletre méltó 
ősi földjét és még sok más különös dolgot tapasztaltam, hazafelé 
irányítottam lépteimet, jó barátom felé, aki örök töprengésbe merülve pihen 
a Líbiai-sivatag szélén. 

- Mondd meg nekem, ó, bölcs szfinx - kiáltottam -, merre menjek, hogy 
megpihenjenek fáradt lábaim, amelyek már annyit taposták az élet poros 
országútját? 

És a Szfinx így felelt: 

- Intézd kérdésedet ahhoz, akinek magányos gyermeke vagyok, akinek 
méhéből kikerültem, hogy végigszenvedjem e világ szomorú nyüzsgését. 
Mert én magam vagyok az Ember és amott van anyám, a Föld. Tőle 
kérdezd meg! 

Kissé odább mentem tehát és elérkeztem a Nagy Piramishoz. 

Végighaladtam a sötét folyosókon és lemásztam a föld gyomrába, 
magába a sötét föld alatti üregbe. 

És elmondtam az üdvözlő szavakat, amint illik, Egyiptom legősibb 
könyvének 64. fejezete és 7. verse szerint: Üdv! Üdv neked, Szentély Ura, 
aki ott állasz a földnek közepén! 

Ezután leültem a sziklás padlóra, nyugalomba merült lélekkel és 
türelmesen várva a feleletet. 

Amikor végre megjelent a hatalmas Isteni Ház Mestere, kértem őt, hogy 
vezessen annak színe elé, akit a titkos templom úrnőjének neveznek és aki 
senki más, mint Földünk Élő Lelke. 

Ekkor a Mester engedett buzgó esdeklésemnek és egy titkos ajtón 
keresztül bevezetett a Templomba, amely ezen a helyen áll elrejtve. Az 
isteni Anya igen kegyesen fogadott, de messze tőlem ülve maradt és 
felszólított, hogy adjam elő kívánságomat. 

Előtte is megismételtem kérésemet: - Mondd meg nekem, ó, Titkos 
Templom Úrnője, merre menjek, hogy megpihenjenek fáradt lábaim, 
amelyek már annyit taposták az élet poros országútját? 

Hosszan és komolyan függesztette rám tekintetét, mielőtt megszólalt és 
felelt volna: 

- Hét út áll nyitva előtted, ó, Kereső. Annak az embernek, aki titkos 
csarnokomba be akar lépni, hét lépcsőfokon kell felhaladnia. Hét leckét kell 


megtanulnia annak az emberi fajtához tartozó lénynek, aki fátyol nélkül 
akarja megpillantani arcomat. 

Csak ha mindez utakat beutaztad, ha minden lépcsőfokon felkapaszkodtál 
s ha mind a leckéket megtanultad, csak akkor remélheted, hogy lábad 
nyugodalmat, lelked pedig békességet talál. 

Hallottam lágy hangját, amelynek szelídségéből ezredévek ezreinek 
nyugalma hangzott és amely mégis betöltötte a Iemplom egész nagy 
csarnokát. 

- Melyek ezek az utak, ó, isteni Anya? 

Ő pedig így szólt: 

- Az országút, amely a házak sokaságába, az ösvény, amely a sivatagba, 
az utca, amely a vörös virágokhoz, a kapaszkodó, amely a nagy hegyekbe, a 
lejtő, amely a sötét barlangokba, a csapás, amely az örök vándorláshoz és az 
út, amely a nyugalomhoz vezet. 

Én pedig az kérdeztem: 

- És melyek ama hét lépcsőfokok? 

És így válaszolt: 

- Az első a könny, a második az imádság, a harmadik a munka, a 
negyedik a nyugalom, az ötödik a halál, a hatodik az élet és az utolsó a 
könyörület. 

- És melyik az a hét lecke, amelyet meg kell tanulni, ó, Anyám? 

És így felelt: 

- Az első és a legkönnyebb a gyönyör, a következő a fájdalom, a 
harmadik a gyűlölet, a negyedik a képzelet, az ötödik az igazság, a hatodik 
a szeretet, és az utolsó, amit végül meg kell tanulni: a békesség. 

Én pedig eltöprengtem ezeken a dolgokon. És ekkor a Titkos Templom 
Úrnője visszavonult a nagy csarnokból és láttam, hogy mögötte egy nagy 
aranycsillag volt, a csillagban pedig egy fénylő korona és két ezüst félhold. 
A korona alatt egy fehér keresztet láttam, a kereszt szárai körül pedig hét 
vörös rózsa volt elhelyezve. 

És mögötte a fal sötétkék színű volt és azon hirtelen szavak jelentek meg 
ragyogó fénnyel, mintha csak ékkövekből volnának kirakva. Nekem 
azonban csak a legvégső szavakat volt szabad elolvasnom. 

Ezek a szavak pedig a következők voltak: Mert Egyiptom a tükörképe az 
égi jelenségeknek és valóságos temploma az egész világnak. És amikor 
Egyiptom tapasztalni fogja ezeket a dolgokat, akkor az Úr és Atya, aki a 


legmagasabb Isten, a leghatalmasabb, és a világnak kormányzója, 
megfogja vizsgálni az emberek szíveit és cselekedeteit és az Ő akarata 
folytán visszafogja állítani őket ősi isteni állapotukba, hogy maga a világ is 
az Ő keze méltó munkájává váljék. 


Vége. 


Tartalomjegyzék 


1. Egy éjszaka a szfinx társaságában 

2. A sivatag őre 

3. A piramis 

4. Egy éjszaka a Nagy Piramisban 

5. Egy kairói varázsló 

6. A hipnózis csodája 

7 Beszélgetés Egyiptom leghíresebb fakírjaival 
83. Allah nevében! 

9. Beszélgetés a mohamedánok szellemi vezérével 
10. Az ősi Abüdosz békéje 

11. Az egyiptomi templomok titkos szertartásai 
12. Az ősi misztériumok 

13. Denderah templomában 

14. Karnaki napok 

15. Karnaki éjszakák 

16. Találkozásom egy adeptussal 

17. Az adeptus üzenete 

Epilógus 


. 2. fejezet $ A sivatag őre 

. 3. fejezet t A piramis 

. 4. fejezet t Egy éjszaka a Nagy. Piramisban 
. 5. fejezet t Egy kairói varázsló 

. 6. fejezet t A hipnózis csodája 





. 8. fejezet " Allah nevében! 

. 9. fejezet t Beszélgetés a mohamedánok szellemi vezérével 
. 10. fejezet " Az ősi Abüdosz békéje 

. 12. fejezet " Az ősi misztériumok 

. 13. fejezet " Denderah templomában 

. 14. fejezet " Karnaki napok 

. 15. fejezet " Karnaki éjszakák 

. 16. fejezet " Találkozásom egy adeptussal 
. 17. fejezet " Az adeptus üzenete 

. Epilógus 

. Tartalomjegyzék 








